
	1.

	  Do čela mala stiahnutý slamený klobúk, na sebe krátke kvetované šaty a na nohách biele ihličky bez pančúch. Spod klobúka vykúkali dlhé plavé vlasy. Tvár mala ako anjelik a vyzerala asi tak na pätnásť, no keďže sa jej na ruke vynímala obrúčka, prvý dojem asi klamal. Napochodovala do mojej kancelárie ako človek, čo sa ide prihlásiť do armády, a posadila sa do jedného z kresiel pre hostí s nohami pevne na zemi a kolenami pri sebe. Podotýkam, s peknými kolenami.

	„Vy ste pán Spenser?"

	„Áno."

	  „Poručík Samuelson z losangeleskej polície vravel, že by som sa s vami mala porozprávať."

	„Má pravdu," vyhlásil som.

	„Vy o tom už viete?"

	  „Nie, ale vždy som bol presvedčený, že by sa so mnou mali rozprávať úplne všetci."

	„Ach tak... Volám sa Mary Lou Buckmanová."

	„Teší ma, pani Buckmanová."

	„Aj mňa."

	  Chvíľu mlčala, akoby si nebola celkom istá, čo chce vlastne urobiť. Ani ja som to nevedel, a tak som len mlčky čakal. Nohy mala pekne opálené. Nie ako človek, čo si na ne natrie konskú vrstvu oleja a ľahne si na slnko. Skôr ako niekto, kto často chodí von len v šortkách. Jej oči boli rovnako veľké ako Susanine a navyše belasé.

	„Rada by som si vás najala," povedala napokon.

	„Výborne."

	„To nechcete vedieť nič viac?"

	„Chcel som začať v pozitívnom tóne," bránil som svoj prístup.

	  „Neviem, či to myslíte vážne, alebo sa mi len posmievate," zlostila sa. 

	  „Ani ja to niekedy celkom isto neviem," prikývol som. „Čo mám pre vás robiť?"

	Zhlboka sa nadýchla.

	  „Žijem v malom mestečku na úpätí Saw Tooth Mountains. Volá sa Potshot. Kedysi sa v ňom stretávali horali, ale dnes je tam čoraz viac ľudí z veľkomiest, najmä z Los Angeles. Keď majú dosť peňazí a je im nanič z mestského života, utiahnu sa k horám."

	  „Utiahneme sa od všetkého, čoho je na nás priveľa," povedal som.

	„To znie skoro ako nejaká básnička."

	„Róbert Lee Frost," vysvetlil som.

	Prikývla.

	  „Prišli sme tam s manželom z Los Angeles. Predtým robil trénera na Fairfax High. Po čase nám to v meste začalo liezť na nervy, a tak sme sa presťahovali na vidiek. Máme — mali sme — malú cestovnú kanceláriu. Brávali sme turistov na koňoch na výlety do hôr. Nič veľké, iba jednodňové akcie a niekedy len pikniky."

	„Takže to už nerobíte?"

	„Ja áno. Manžel zomrel."

	  Povedala to pokojne, akoby som sa už dávno bol spýtal na jeho meno. Prikývol som.

	  „V našom meste vždy pôsobili isté živly," pokračovala. „Asi sa dá povedať, že kriminálne. Stretávali sa v kopcoch nad mestom, na mieste zvanom Dell. Kedysi dávno tam niekto otvoril baňu, no nič nenašiel, a tak ju po čase opustil. Zostalo po ňom viacero budov. Tí ľudia sú čosi ako moderní horali. Živia sa tým, čo im dá príroda. Veď viete, kladú pasce na kožušinové zvieratá, lovia a zbierajú, čo sa dá. Niektorí asi ešte aj dnes hľadajú zlato, striebro, či čo to tam vlastne je. O ťažbe nerastov nič neviem. Viacerých vyhodili z drevárskych firiem a baní, iní sú zasa zostarnutí hipisáci a nájde sa tam aj bežná zmes žobrákov, alkoholikov a narkomanov. Hovoria si Dellčania."

	  „Čo zrejme dosť narúša prírodný rytmus mestečka," poznamenal som.  

	„Neboli o nič nepríjemnejší než podobné typy kdekoľvek inde," opravila ma. „Zmenilo sa to až pred tromi rokmi."

	„Čo sa vtedy stalo?"

	„Zorganizovali sa," odvetila. „Vytvorili gang."

	„Kto ich vedie?"

	„Jeho pravé meno nepoznám. Hovorí si Kazateľ."

	„Je to ozajstný kazateľ?"

	  „Ani to neviem. Myslím, že áno. Nevyzerá na to, že by si to meno vybral zo žartu."

	„A robí problémy," pomohol som jej.

	  „Gang žije mimo mesta. Všetci obchodníci mu musia platiť za ochranu. Jeho členovia chodia do barov a reštaurácií, no nikdy nezaplatia. Vyháňajú majiteľov z firiem a preberajú ich podniky za zlomok ceny. Zastrašujú mužov, obťažujú ženy."

	„A čo policajti?"

	  „Máme vlastného policajného náčelníka. Je to milý človek. Veľmi prívetivý, ale nič proti tomu nerobí. Neviem, či ho podplatili, zastrašili alebo oboje naraz."

	„A úrad šerifa?"

	  „Odtiaľ k nám chodia len vtedy, keď ich niekto zavolá," vysvetlila. „Je to dosť ďaleko, a kým prídu, nenájde sa ani jeden očitý svedok."

	„A - prečo mi to celé rozprávate?"

	  Zavrtela sa v kresle a potiahla si kraj sukne, akoby si chcela zakryť kolená. Nedalo sa to. Bola príliš krátka. Očividne nepoužívala parfum, no cítil som z nej jemnú vôňu drahého mydla.

	„Zabili môjho muža."

	„To je mi ľúto," povedal som.

	  „V mladosti slúžil v námornej pechote a na vysokej hral americký futbal," pokračovala. „Ničoho sa nebál. Bol to úžasný človek."

	  Hovorila to monotónne, akoby len recitovala čosi, čo sa už dávno naučila naspamäť.

	  „Nebol ochotný čokoľvek im zaplatiť," vyhlásila. „A tak ho zabili."

	 „Svedkovia?"

	„Žiadny sa neprihlásil."

	„Ako viete, že to boli, ehm, Dellčania?" spýtal som sa.

	„Hrozili mu, že ak nezaplatí, príde o krk. Kto iný by to bol?"

	„A ja mám odhaliť toho, kto to spáchal?"

	„Áno. Odhaliť ho a dozrieť, aby skončil vo väzení."

	„Môžete mi zaplatiť?"

	„Áno. Do istej miery."

	„Tak sa do nej budeme musieť zmestiť," vyhlásil som.

	Znova sa zavrtela, prekrížila si nohy a zložila ruky do lona.

	  „Prečo ste to tam jednoducho nepredali a neodsťahovali sa niekam inam?" vyzvedal som. „Napríklad do Park City alebo na nejaké podobné tiché miesto?"

	  „Pretože domy z Potshotu sú nepredajné. Nikto tam nechce bývať, lebo tam vyvádza gang Dellčanov."

	  „A Samuelsona poznáte ešte z čias, keď ste bývali v Los Angeles?"

	„Steve... Manžel trénoval jeho syna."

	  „Spýtali ste sa ho, kto by vám mohol pomôcť, a on vám poradil mňa?"

	„Áno. Vravel, že ste dobrý a vždy dodržíte slovo."

	„Výstižný opis," usmial som sa.

	  „Hovoril aj to, že ste príliš sebaistý a ani zďaleka taký vtipný, ako si myslíte."

	  „Tak v tom sa poriadne mýli," povedal som. „Ale škriepiť sa s ním nebudem."

	„Urobíte to?"

	„Áno," odvetil som stroho.

	„Nič viac k tomu nepoviete?"

	„Nie."

	„Čo budete robiť?"

	„Zájdem tam a poobzerám sa."

	„To je všetko?"

	„Na začiatok," vysvetlil som jej.

	 

	2.  

	Potshot sa nachádza v údolí na začiatku kopcov, ktoré v istom, presne neurčenom bode dostávajú názov Saw Tooth Mountains. Videl som v ňom viacero honosných sídiel. Celé mestečko bolo vystavané v štýle Divokého západu, s drevenými chodníkmi a podnikmi typu Kaviareň Štrkáč či Kojotí gril. Na hlavnej ulici som našiel dvojposchodový hotel U zajaca so širokou verandou. Na prízemí bola recepcia, reštaurácia a bar. Napravo od recepcie viedli schody na poschodie. Moja izba mala okno na poloprázdnu hlavnú ulicu. Ako som na ňu pozeral, priamo podo mnou prešla dvojica v kovbojských klobúkoch, pod ktorými sa skrývali účesy za minimálne dvesto dolárov. Nasadli do Range Rovera s pochrómovanou mrežou na maske chladiča. Normálny Divoký západ.

	  Jedno zo Spenserových pravidiel detektívnej práce znie: Nikdy sa neobšmietaj po meste s prázdnym žalúdkom. Vybalil som sa, zobral pištoľ a zašiel dolu do prázdneho hotelového baru na trojitý sendvič a čapované pivo. Obsluhoval tam štíhly chlap s vrkočom. Na sebe mal kovbojskú košeľu a zabával sa tým, že krájal citróny na plátky a ukladal ich do hlbokej misky.

	„Počul som, že tu máte nejaké ťažkosti," nadhodil som.

	  Pozrel na mňa, akoby som mu práve oznámil, že si idem vpáliť guľku do čela.

	„Napríklad aké?" spýtal sa.

	„Napríklad s gangom Dellčanov."

	„O tom nič neviem," vyhlásil.

	„Poznáte Kazateľa?" vyzvedal som.

	„Nie."

	  „Pred časom tu zabili istého Števa Buckmana. Ani o tom nič neviete?"

	„Ste policajt alebo čo?"

	 „To alebo čo," odvetil som pravdivo.

	  „Všetko, čo viem, som už povedal Deanovi. Nie je toho veľa."

	„Deanovi?"

	„Náčelníkovi polície."

	  „Takže vy nič neviete," dobiedzal som. „Ani sa nepokúsite hádať?"

	„Nie."

	  Obrátil pozornosť naspäť k citrónom. Ja som zasa dojedol trojposchodový sendvič.

	„Viete, ako sa mieša Nebožiec?"

	  Dokrájal ďalší citrón a pozrel na mňa. „Pravdaže. Chcete jeden?"

	Vstal som od baru.

	  Nie," odvetil som. „Len som chcel ukončiť rozhovor v pozitívnom duchu."

	  Vonku bola neskutočná páľava. Prešiel som okolo obchodu so športovými potrebami, pýšiaceho sa niekoľkými udicami, sieťami, vysokými čižmami a škatuľami na návnady vo výklade. Vošiel som dnu a takmer ma ovalil ľadový klimatizovaný vzduch. Vpredu predávali potreby pre rybárov, vzadu zbrane. Pri zadnej stene stála zbierka drahých loveckých pušiek a pri bočnej zasa široká škála brokovníc. Na pulte pod sklom sa vynímali západniarske revolvery veľkého kalibru. Predávali tam aj bohato zdobené puzdra na zbrane a opasky, muníciu a súpravy na čistenie.

	  Predavač mal červenú flanelku s koženou šnúrkou okolo krku, zopätou striebornou sponou. Oprel som sa o sklený pult s vystavenými revolvermi.

	„Kupujú sa veľa?"

	„Dosť."

	  „Som tu nový. Čo potrebujem, aby som si mohol kúpiť búchačku?"

	  „Potvrdenie o trvalom bydlisku," odvetil muž. „Postačí vodičský preukaz."

	„To platí aj pre pušky?"

	 „Veru tak. Chcete si nejakú pozrieť?"

	„Mám vodičak z iného štátu," povedal som.

	  „Môžete si niečo vybrať a my to odošleme predajcovi vo vašom meste."

	„Kto si najviac kupuje búchačky?"

	Predavač sa zamračil.

	  „To neviem, dočerta!" zahromžil. „Keď sem niekto príde s vodičákom z nášho štátu, predám mu, čo chce. Kašlem na to, čo je zač. Prečo by som sa o to mal starať?"

	  „Máte pravdu," prisvedčil som. „Len som premýšľal, komu by sa chcelo ládovať jednu z týchto húfnic."

	Muž pokrčil plecami.

	„Možno tomu, kto zabil Steva Buckmana," prehodil som.

	„Toho zastrelili z deviatky," opravil ma predavač.

	„Kto?"

	Predavač len mykol plecom.

	„Prečo sa ma na to pýtate?"

	„Lebo ste tu."

	„Áno, ale prečo vás to zaujíma?" spresnil.

	„Som od prírody zvedavý," odvetil som.

	  Pokrútil hlavou, akoby som mu pripadal trápny, a prešiel k ďalšiemu zákazníkovi na druhej strane pultu. Jeho záujem o mňa klesol na nulu. Neprekážalo mi to. Bol som na to zvyknutý. Vyšiel som z obchodu do horúčavy, ktorá by sa priam dala krájať. Vykročil som po drevenom choďníku. Okrem mňa sa v tom hroznom úpeku neprechádzal vôbec nikto. Na také slnko vylezú len divé psy a Angličania, pomyslel som si.

	  Zo všetkých strán okrem západnej sa dvíhali najprv malé a potom celkom slušné kopce. Vytvárali tak zaujímavý dojem nekonečnej prázdnoty a zároveň stiesnenosti. Mal som pocit, že som v živote nebol ďalej od domova, čo bola, samozrejme, len ilúzia. Kalifornia bola vzdialenejšia a Kórea ešte viac. Lenže tu to vyzeralo ako v nejakej inej krajine, rozhodne nie ako na východe Spojených štátov, a navyše tu so mnou nebola Susan. Ani do Kórey so mnou nešla, lenže v tom čase som ju ešte nepoznal, a hoci to znamenalo obrovskú medzeru v mojom živote, vtedy som si to akosi neuvedomoval.

	  Na konci hlavnej ulice, naproti obchodu s odevmi z Divokého západu a vedľa podniku s menom Ringová skrýša, stála malá tehlová budova s valbovou strechou a nápisom POLÍCIA. Vošiel som dnu.

	  Vnútri bola len jedna klimatizovaná miestnosť s dvojicou zamrežovaných ciel, skriňou na winchestrovku a brokovnicu Smith & Wesson a veľkým stolom. Pekne sa na ňom vynímala mosadzná ceduľka s vygravírovaným nápisom NÁČELNÍK. Za stolom sedel muž v kaki uniforme, s blond vlasmi a jemnými svetlomodrými očami.

	„Dobrý deň, pane," privítal ma, len čo som vošiel.

	„Horúci," odvetil som.

	„Áno, ale je to suchá horúčava," upozornil ma.

	„To isté sa asi dá povedať aj o pekle."

	Schuti sa zasmial.

	„Čo si želáte?" spýtal sa.

	„Vy ste náčelník?"

	„Dean Walker," predstavil sa s úsmevom.

	„Spenser," povedal som. „Súkromný detektív až z východu."

	„Z Bostonu," spresnil.

	„Zase ma prezradil ten môj prízvuk!" zlostil som sa naoko.

	  „Bostonský rozoznám na sto honov," vyhlásil Walker. „Každý ho spozná."

	  „Snažím sa zistiť, čo sa stalo človeku menom Steve Buckman," oznámil som.

	„Stevie," povedal zasnene. „Taká škoda."

	„Poznali ste ho?"

	„Samozrejme. Bol to fajn chlap."

	„Odhalili ste vraha?" spýtal som sa.

	„Nie. Neboli dôkazy. Dodnes nie sú."

	„A čo podozriví?"

	„Ani jeden."

	„Počul som, že sa mu vyhrážali akísi chlapi z Dellu."

	 „Aj ja som to počul."

	„Od koho?"

	„Od jeho ženy Lou."

	„A ďalej?"

	  „Nedokázala identifikovať žiadneho z tých, čo mu hrozili. Dokonca sme išli na stanicu Úradu šerifa v Gilcreste, kde jej ukázali fotografie zo zatknutia. Nenašla medzi nimi toho pravého."

	  „Takže nemáte svedkov, mená ani stopy. Len nejaké povedačky."

	„Presne tak," prikývol.

	„Prípad je stále otvorený?"

	  „Teoreticky áno, ale sám viete, ako to chodí. Nula plus nula sa rovná nula."

	„Máte nejaké hypotézy?" vyzvedal som ďalej.

	  „Stevie je... Teda, Stevie si myslel, že je tvrdý chlap. Bol dosť agresívny. Asi to skúsil na nesprávneho človeka."

	„Bol agresívny v nejakom konkrétnom aspekte?"

	„O ničom takom neviem," vyhlásil náčelník.

	„A čo jeho žena?"

	„Čo s ňou má byt?" nechápal Walker.

	„Keď zomrie ženatý muž, kto je prvý podozrivý?"

	„Dočerta, vari nechcete obviňovať svoju klientku?"

	„Len sa pýtam na štandardný postup."

	  Walkerove jemné modré oči odrazu vôbec neboli jemné, no jeho tón sa nezmenil. Stále sa správal ako milý, priateľský policajt.

	  „Ale, no tak, Spenser," ohradil sa. „To ste sa namáhali prísť sem až z Bostonu, len aby ste mi povedali, ako mám robiť svoju prácu?"

	„Ste jediný policajt v meste?"

	  „Mám štyroch pochôdzkarov," spresnil, „ a šesťdesiatpäť kilometrov na východ sa nachádza detašované pracovisko úradu šerifa. Keď toho mám vyše hlavy, pošlú sem jedného zo zástupcov."

	 „Často toho mávate vyše hlavy?"

	  Walker sa len usmial. „Ale kdeže. Toto mesto je plné ľudí, čo majú priveľa peňazí. Keď idem ozbrojený po ulici, mám pocit, akoby som bol na výstave. Najala vás Mary Lou alebo niekto iný?"

	„A čo Dellčania?" spýtal som sa.

	Jeho oči ešte viac ochladli, no naďalej sa tváril priateľsky.

	  „Kopa prestarnutých hipisákov," odvetil. „Nikomu neprekážajú."

	„A Kazateľ?"

	  Náčelník pokrútil hlavou. „Toho nepoznám. Tam hore používajú kadejaké čudné prezývky. Veď viete, Starý pes, Švihák a podobne. Okrem toho zrejme trocha fajčia marihuanu. Lenže keby som sa pustil do zatvárania ľudí, čo fajčia trávu, musel by som zabasnúť polovicu mesta. Dell aj tak vlastne nepatrí do mojej jurisdikcie. Je na pozemkoch okresu, nie mesta."

	  „Takže s nimi nie sú problémy, a aj keby boli, má ich riešiť okres."

	  Walker na mňa veľavravne ukázal prstom. „Presne tak," zdôraznil.

	 

	3.  

	Mary Lou Buckmanová bývala v malom prízemnom dome s bielou verandou, stojacom na konci slepej ulice na západnom konci Potshotu. V predzáhradke nebolo ani steblo trávy, iba samý piesok, kamene a niekoľko kaktusov. Vyzerala upravene, aj keď som si nie celkom istý, ako sa dá upraviť kamenný dvor. Za domom sa nachádzala koniareň s výbehom, v ktorom postávalo niekoľko gaštanových koni. Držali sa v tieni, hlavy mali sklonené a švihali chvostami, aby sa zbavili dotieravých múch.

	  Zazvonil som. Mary Lou mi prišla otvoriť v modrých šortkách a bielom tričku bez rukávov. Aj tentoraz voňala po dobrom mydle.

	„To ste vy," skonštatovala.

	„Veru tak," prisvedčil som.

	  Ustúpila nabok a pustila ma do klimatizovaného interiéru. Okamžite sa ku mne nahrnul žltý labrador a pokúsil sa ma ulízať na smrť. Mary Lou ho odstrčila.

	  „To je Jesse," predstavila nás. „Nech sa snažím, ako chcem, neviem ju celkom ovládnuť."

	„Tak to má byť," povedal som.

	  Sklonil som sa a nechal Jesse, nech si ešte trocha zalíže. Potom sme všetci spolu prešli do nablýskanej kuchyne. Celý dom bol taký naleštený, vymytý, navoskovaný a vybielený, až som mal pocit, že ho znečisťujem už tým, že cezeň idem. Posadili sme sa s hostiteľkou k naleštenému dubovému stolíku. Jesse si sadla na zem tesne vedľa nás, vyplazila jazyk a začala vrtieť chvostom.

	„Toto je pes, čo je zo stola," poznamenal som.

	„Odsudzujete to?"

	„Vôbec nie. Psy by mali jesť zo stola."

	 „Máte psa? "

	  „Pravdaže. Spolu so Susan máme sučku krátkosrstého nemeckého stavača. Volá sa Perla."

	„To je dobre," zahlásila.

	  „Keď si chcete najať detektíva, je lepšie, ak to bude taký, čo má rád psy?"

	Usmiala sa. „Áno, tak nejako. Dáte si kávu?"

	„Rád," odvetil som.

	  Kým robila kávu, Jesse znova obrátila pozornosť mojím smerom. Jedlo môže prísť od kohokoľvek.

	„Čo ste zatiaľ urobili?" spýtala sa Mary Lou.

	„Nuž, pani Buckmanová..."

	„Hovorte mi Lou."

	Prikývol som.

	  „Väčšinu času som sa len oboznamoval s prostredím. Hovoril som s hotelovým barmanom. Vedel menej než tuto Jesse. Vypočul som aj predavača z obchodu so zbraňami. Vedel ešte menej než barman. Potom som sa stretol s policajným náčelníkom."

	  „S Deanom Walkerom," spresnila. „Niekoľkokrát ma pozval na rande."

	„A ďalej?"

	  „Ešte nie som na také veci pripravená," povedala. „Možno neskôr.

	  „Veľmi sa zaujímal o to, kto ma najal," poznamenal som. „Niekoľkokrát sa ma spýtal, či ste to boli vy."

	„Čo ste mu povedali?"

	„Ignoroval som to."

	  „Aj tak to onedlho budú vedieť všetci," vzdychla si. „Kto iný by to asi urobil?"

	„Mal váš manžel nejakých ďalších príbuzných?" spýtal som sa.

	„Nie."

	  „Mohli by ste mi napísať zoznam ľudí, s ktorými ste sa dobre poznali?" požiadal som ju. „Takých, s ktorými by som sa mohol porozprávať?"

	„Počkáte chvíľu? Musím si to premyslieť."

	 „Jasné."

	  Vytiahla jednorazové pero a biely trhací blok s purpurovými linajkami, posadila sa a začala spisovať mená svojich a manželových známych.

	  „Určite som na nejakých zabudla," povedala napokon. „Ale toto sú všetci, na ktorých si momentálne spomínam."

	  Nebol to veľmi dlhý zoznam. Všetci bývali v Potshote. Ani jedna adresa nebola z Los Angeles.

	„Na začiatok to stačí," povedal som.

	  „Nebudete na nich... Nie. Najala som si vás, aby ste vyšetrili manželovu vraždu. Musíte urobiť všetko, čo bude treba."

	Usmial som sa. „Nebudem na nich zbytočne tvrdý."

	  Chvíľu na mňa mlčky hľadela a bezmyšlienkovite hladkala Jesse. Káva v peknej porcelánovej šálke jej pomaly chladla bez toho, aby si z nej čo len odpila. Neodbytné púštne slnko prenikalo cez okná kuchyne a osvetľovalo vychladený interiér nepríjemne ostrým svetlom. Skrinky aj kuchynská linka boli z bledého duba a podlaha pokrytá mexickými dlaždicami, rovnako ako digestor nad sporákom. Jesse spokojne vrtela chvostom. Očividne sa jej páčilo, že ju panička takto rozmaznáva.

	  „Trvalo veľmi dlho, kým si zvykla na to, že Steve už nepríde," nadhodila napokon. „Každý večer sa posadila k dverám a čakala naňho."

	Mlčal som. Nebolo jasné, či to vraví mne.

	  „Nejaký čas som ju nemohla prinútiť sa najesť," pokračovala. „Predtým ju vždy kŕmil Steve a ona sa z nejakého psieho dôvodu rozhodla, že počká, kým sa nevráti."

	  Dopil som kávu. Lou prestala rozprávať a pozrela na púšť za kuchynským oknom. Potom obrátila pozornosť naspäť ku mne. Vo vzduchu bolo cítiť jemný parfum. Nohy mala rovnomerne opálené, podobne ako ramená a pravdepodobne aj tie časti tela, ktoré som nevidel. Na prvý pohľad patrila medzi športové typy, zvyknuté na pobyt v prírode. Priam z nej vyžarovala čistota a krása. Dlho trvalo, kým som ju prestal hltať očami.

	„O psoch sa toho ešte vždy veľa nevie," povedal som.

	 

	4.

	  Začal som s prvým človekom z jej zoznamu, J. Georgeom Taylorom. Mal som na sebe oblečenie na neformálnu detektívnu prácu v púšti — pohodlné mokasíny, texasky, voľné sivé tričko, aby zakrylo zbraň, modrú bejzbalovú čiapku s emblémom Brooklyn Dodgers a slnečné okuliare. Sekundu som obdivoval svoj obraz v sklenej výplni dverí a potom som vošiel do realitnej kancelárie na hlavnej ulici, hneď vedľa inštitúcie s názvom HORSKÁ BANKA. Nachádzala sa v samostatnej budove s oblými rohmi, plochou strechou, nízkou prednou verandou a vystupujúcimi stropnými trámami, dodávajúcimi celej konštrukcii autentický mexický nádych. Vnútri sa nachádzali štyri kovové stoly s telefónmi, menovkami a otáčacími stoličkami, plus niekoľko kresiel, šikovne umiestnených tak, aby sa zákazníci mohli pohodlne skloniť k šekovej knižke na stole. Na stenách viseli grafiky s púštnymi námetmi — vyblednuté kravie lebky na piesku, veľký kaktus a Indiáni zahalení vo farebných dekách, jeden dokonca s perom na klobúku. Tri z totálne neautentických stolov boli prázdne. Pri štvrtom sedela žena s hustými plavými vlasmi a vzadu pri veľkom dubovom zasa tučný muž. Žena mala odborne urobený drahý mejkap, zelenú blúzku a biele nohavice. Nohy si nechávala prekrížené. Na miestach, kde najviac napínali látku nohavíc, bolo vidieť, že má kypré boky zrelej ženy. Proti zrelým nemám nič. Muž mal červenú tvár so začínajúcou sa lysinou na hlave. Pripomínal mi pátra Tucka. V miestnosti bolo ako v chladiacom boxe, no on sa aj tak potil. Žena sa podľa menovky volala Bea Taylorová a on J. George Taylor. Keďže som skúsený vyšetrovateľ, došlo mi, ako to medzi nimi je.

	„Zdravíčko," privítala ma blondínka. „Poďte ďalej a posaďte sa. 

	„Ak zháňate dobrú nehnuteľnosť, ste na správnej adrese," dodal J. George so širokým úsmevom.

	  Vytiahol som vizitky, každému som jednu podal a sadol som si do pohodlného kresla pre zákazníkov.

	  „V skutočnosti pracujem skôr s informáciami," opravil som jeho mylný dojem.

	Manželia pozreli na moju vizitku.

	„Súkromný detektív?" spýtal sa J. George.

	  „Už keď ste vošli, vravela som si, že na vás je niečo výnimočné," doplnila jeho žena.

	  „Obaja máte stopercentnú pravdu," povedal som. „Vyšetrujem vraždu muža menom Steve Buckman."

	„Niekto vás najal?" vyzvedal J. George.

	  „Našťastie, áno," odvetil som. „Môžete mi trocha pomôcť?"

	„Máte aj zbraň?" spýtala sa Bea.

	  Neviem, ako to dokázala, ale vyslovila to tak, akoby išlo o nejakú veľmi intímnu vec.

	  Usmial som sa na ňu širokým úsmevom, pri ktorom jej nepochybne naskakovala na tých zrelých bokoch husia koža.

	„Ste pani Taylorová?" spýtal som sa.

	„Áno. Ospravedlňujem sa. Toto je môj manžel George."

	  J. George prikývol ako človek, prijímajúci slávnostné ocenenie. Buď má oveľa viac mužnej sily, než sa zdá, alebo ho manželka podvádza, pomyslel som si. Nápadne si oblizla spodnú peru. Došiel som k záveru, že to bude asi oboje naraz.

	  „Neviem, čo by sme vám mohli o Stevovi povedať," ozval sa Taylor.

	„Poznali ste ho," pomohol som mu.

	  „Prirodzene," prisvedčil. „Vďaka svojej firme poznám všetkých v meste."

	„Našej firme, drahý," opravila ho manželka.

	  J. George sa schuti zasmial. „Pri Bebe vám nič len tak neprejde," vyhlásil.

	 „To vidím," súhlasil som.

	Polichotiť Bebe nemôže byť nikdy na škodu.

	„Aký to bol človek?" vyzvedal som ďalej.

	  „Ako med," odvetil J. George. „Organizoval miestne decká do futbalového mužstva."

	„Nevedel som, že v meste je toľko detí," začudoval som sa.

	„Do detskej ligy stačí šesťčlenný mančaft."

	  „Aj vy ste hrávali americký futbal, pán Spenser?" nadhodila Bebe.

	  „Kedysi dávno, pani Taylorová. Veď viete, v čase, keď sa ešte nosili kožené prilby."

	„V akej pozícii ste boli?"

	„V útoku," odvetil som.

	„To ma neprekvapuje," vyhlásila a znova si oblizla peru.

	  Tipujem, že nemala šajnu, čo to obnáša, no páčilo sa jej to slovo. Ešteže som nerobil náhradníka.

	  „Takže to bol aktívny člen miestnej komunity," povedal som, len aby som narušil nepríjemné ticho.

	  Bebe sa usmiala, akoby si spomenula na vtip, ktorý mi nehodlala prezradiť.

	  „Bol to naozaj fantastický človek," pokračoval jej manžel. „To, čo sa mu stalo, je hrozná tragédia."

	„Čo sa mu stalo?" spýtal som sa.

	„Predsa viete, že ho zastrelili," odvetil.

	„Áno."

	„Lenže okrem toho už nevieme vôbec nič."

	„Nemáte nejakú predstavu, kto to mohol byť?"

	„Nie," povedal rýchlo. „Vôbec žiadnu."

	„Nemal nejakých nepriateľov?"

	  „Nie," odvetil. „Nijakých. Aspoň teda ja o nijakých neviem."

	„Ako vychádzal s Dellčanmi?"

	„S Dellčanmi? Tak to už vôbec netuším," vyhlásil J. George.

	  „Počul som, že vydierajú miestnych podnikateľov a on im odmietol zaplatiť."

	 „O tom nič neviem," zdôraznil J. George.

	S každou ďalšou otázkou sa čoraz viac mračil.

	„Požiadali o príspevok aj vás?"

	„Nie," poprel to. „Ani náhodou."

	  Pozrel som na Bebe. Pozorovala nás s pootvorenými ústami. Znova si oblizla pery.

	„Ani vy o tom nič neviete?" spýtal som sa jej.

	Moja poznámka ju vyľakala.

	„O..."

	„O Dellčanoch," pripomenul som jej tému rozhovoru.

	„Nie. O Dellčanoch? Nie, o tých neviem vôbec nič."

	  „Veď vám vravím," zdôraznil J. George. „Steve Buckman nemal na celom svete jediného nepriateľa."

	„Jedného určite mal," nedal som sa.

	„Naozaj?"

	  „George," povedala mu manželka vyčítavým tónom, „niekto ho predsa zavraždil."

	„Aha, jasné. Dnes som akýsi pomalý."

	  Bebe sa znova usmiala, akoby to bol vtip, ktorému rozumejú len oni dvaja.

	„Ako to vyzeralo v jeho manželstve?" tlačil som na nich.

	  „Pokiaľ viem, ich vzťah bol pevný ako žula," odvetil J. George.

	  Už zasa sa tváril veselo. Starý dobrý J. George — tučný, ale večne veselý. Pravdepodobne aj svižný a nesmierne obľúbený v Rotary klube. S najväčšou pravdepodobnosťou by vás pri transakcii s nehnuteľnosťou obral aj o gate.

	  „Ty o tom iste vieš viac, Bebe," obrátil sa na manželku. „Priatelila si sa s Lou."

	„S Lou?" spýtal som sa.

	  „S Lou Buckmanovou," vysvetlil. „S jeho ženou. To ona si vás najala, však?"

	Vystrúhal som jeden zo svojich najtajomnejších úsmevov.

	„Vychádzali spolu dobre?" spýtal som sa Bebe.

	„Ako George a ja," odvetila.

	 „Až tak dobre?" začudoval som sa.

	  „Veru tak," vyhlásil J. George. „Sme spolu už... Ale čo, kašlať na to." Hlasno sa zasmial. „Nebudeme predsa prezrádzať, akí sme starí. Zobrali sme sa, keď mala devätnásť."

	„No teda!" zvolal som. „Celých dvadsať rokov!"

	Bebe sa takmer úprimne usmiala.

	  „Aké galantné," poznamenala. „Prečo sa vypytujete na Lou?"

	  „Patrí to k veci," vysvetlil som jej. „Pri násilnej smrti jedného z manželov je ten druhý automaticky na zozname podozrivých."

	  „Cherchez la femme," povedala Bebe, očividne spokojná s tým, aká je rozhľadená.

	„ Oui," pritakal som.

	  „Budete v našom meste dlho, pán Spenser?" spýtal sa J. George.

	  „Nejaký čas určite," odvetil som. „Mohli by ste mi povedať, s ktorými ľuďmi sa Buckman stýkal? Myslím takých, s ktorými by som sa mohol porozprávať."

	  „S tým vám skôr pomôže Bebe. Poznala ho oveľa lepšie než ja."

	O tom som ani na sekundu nezapochyboval.

	„Napíšeš mu zoznam, Bebe?" spýtal sa jej.

	  Obrátila sa ku mne. „Ak iba ak budete... Veď viete - opatrný. Nechcem, aby si ľudia mysleli, že ich niekto otravuje, lebo som ho poslala ja."

	„Pokúsim sa nebyť otravný," sľúbil som jej.

	  „Aj tak nechápem, na čo vám to treba," namietol J. George. „Všetci vedia, že to bol nejaký gangster z Dellu."

	  „Nepochybne," prikývol som. „Ale ktorý? Zháňam informácie."

	  Bebe vytiahla list papiera a po chvíli premýšľania sa pustila do písania. J. George a ja sme ju mlčky pozorovali, akoby robila niečo úžasne zaujímavé. Keď skončila, podala mi papier s menami. 

	„Určite tam nie sú všetci," vyhlásila, „ale na viac som si nespomenula."

	„Ďakujem," povedal som.

	„Rada pre vás urobím všetko, čo bude v mojich silách."

	  Prikývol som. Podarilo sa jej to vysloviť tak, že to vyznelo celkom ináč, než sa dalo v danej situácii čakať.

	  „Ak budete niečo potrebovať, s dôverou sa na nás obráťte," pridal sa k nej manžel. „Bebe a ja vieme o všetkom, čo sa v meste stane."

	„S výnimkou toho, kto zabil Števa Buckmana," dodal som.

	  „To je pravda," prisvedčil J. George a postavil sa. Bol oveľa vyšší, než som čakal. Asi to spôsobil fakt, že mal obuté kovbojské čižmy z hadej kože. Autentické. Vstal som a podal si s ním ruku. Bebe sa postavila zároveň so mnou.

	  „Len spokojne seď, George," povedala manželovi. „Ja ho odprevadím."

	  Presne to aj urobila. Keď sme vyšli na verandu, páľava ma ovalila ako úder lopatou. Zdalo sa, že Bebe je na ňu zvyknutá.

	„Vám tá horúčava neprekáža?" spýtal som sa jej.

	  „Mám rada, keď je horúco," odvetila a oblizla si pery. Cítil som, ako sa ma dotýka zrelými bokmi.

	„Okrem toho," povedal som, „je to suchá horúčava."

	„To hovoria všetci, no nie?"

	„Úplne všetci," prikývol som.

	„Kde bývate?"

	„U zajaca."

	Podala mi ruku. Prijal som ju.

	„Rada som vás poznala, pán Spenser."

	„Aj ja."

	„Ak si na niečo spomeniem, možno vám zavolám," dodala.

	„Budem veľmi rád," vyhlásil som.

	S úsmevom mi pozrela do očí.

	 

	5.

	  Porovnal som Bebin zoznam s tým od Mary Lou Buckmanovej. Na Bebinom bol hneď ako prvý uvedený akýsi Mark Ratliff, na ktorého Mary Lou akosi pozabudla. Kedže sa nachádzal na prvom mieste, zrejme prišiel Bebe na um hneď, ako začala uvažovať o možných kandidátoch na výpoveď. Bolo teda celkom logické, že som sa za ním vybral skôr než za ostatnými.

	  Jeho produkčná firma Púštny kvet mala kanceláriu v rohovej budove s falošnou fasádou, vďaka ktorej vyzerala ako saloon z devätnásteho storočia. Naľavo od malého okna sa nachádzali dvere s názvom firmy. Vošiel som dnu. Prijímacia miestnosť bola priam vytapetovaná filmovými plagátmi. Nábytok patril k tým moderným typom, v ktorých sa nikdy nemôžete cítiť pohodlne. Za pultom sedela opálená mladá žena v nohavicovom kostýme levandulovej farby. Mala dlhé tmavé vlasy s módnym strieborným prameňom vpredu a veľké okuliare v kovovom ráme. Dlhé, starostlivo udržiavané nechty mala nalakované tak, aby ladili s kostýmom, a na prstenníku pravej ruky sa jej vynímal prsteň s veľkým zafírom. Podľa menovky na pulte sa volala Vicki.

	„Želáte si?" spýtala sa ma.

	  Dal som jej svoju vizitku. Bola to pekná, decentná vizitka. Susan ma už pred nejakým časom presvedčila, aby som nepoužíval tie, na ktorých som s nožom v zuboch.

	„Rád by som sa stretol s Markom Ratliffom."

	Chvíľu si prezerala moju vizitku.

	„Máte s ním dohoďnuté stretnutie?" spýtala sa napokon.

	„Bohužiaľ, nie."

	  Usmial som sa na ňu ešte výraznejšie než predtým na Bebe, no svoj najprenikavejší úsmev som radšej nepoužil. Bol na to príliš nebezpečný. Keď ho vystrúham, ženy si často začnú strhávať šaty.

	 „O čo ide, pán Spenser?"

	„O Steva Buckmana," odvetil som.

	„To je ten, čo ho...?"

	Mlčky som prikývol.

	  „Pozriem sa, či je pán Ratliff voľný," vyhlásila a vyšla po točitých schodoch v zadnej časti miestnosti na interiérový balkón, vedúci do kancelárie.

	  Kým bola preč, prezeral som si vystavené plagáty. Na všetkých sa vynímalo Ratliffovo meno. V niektorých z jeho filmov hrali hviezdy, o ktorých som už počul. Bol tam aj zarámovaný článok z časopisu Variety, v ktorom o Ratliffovi písali ako o „producentovi kultových filmov", čo zrejme znamenalo, že jeho výtvory nezarobili ani cent. Tak som sa zahľadel na plagáty a započúval do tichého hučania klimatizácie, že som si takmer neuvedomil, kedy sa vrátila Vicki s dobrými správami.

	  „Pán Ratliff vás prijme," povedala, celkom akoby oznamovala „Je to chlapec!"

	„Aké milé," odvetil som.

	„Hore po schodoch a doprava," navigovala ma.

	  Pritom sa na mňa usmievala, akoby sme boli členmi veľkej sprisahaneckej skupiny. Aj ja som sa usmial. Budeme kamoši. Stopercentne je jednou z mojich najlepších priateliek v Potshote.

	Vyšiel som po schodoch.

	  Mark Ratliff sedel za obrovským vyrezávaným stolom, aké vídať v Mexiku. Mal ľahký modrý oblek a okuliare v zlatom ráme. Jeho vlasy boli ešte svetlejšie než Bebine. Pleť mal však veľmi tmavú, takže s ňou v ostrom slnečnom svetle prudko kontrastovali. Keď som vošiel, postavil sa a sponad okuliarov si ma premeral.

	„Zdravím," privítal ma. „Som Mark Ratliff."

	  Bolo to zbytočné. Každému muselo byť jasné, že viem, kto je, no nakoniec som sa rozhodol, že to nebudem zbytočne vypichovať. Pozdravil som sa a sadol si.

	 „Takže," začal Ratliff, „chudák Stevie."

	„Boli ste si blízki?" vyzvedal som.

	„Bol to môj najlepší priateľ," odvetil.

	„A čo pani Buckmanová?"

	„Áno, aj s ňou som sa priatelil. Ale najmä so Steviem."

	„Máte nejakú predstavu, kto by ho chcel zabiť?"

	„Kiežby som vedel, ktorý z nich to bol," vzdychol smutne.

	„Z nich? Ako to myslíte?"

	  „Z tých sviniarov z Dellu. Všetci vedia, že to spravil jeden z nich."

	„Steve Buckman s nimi mal nejaké nepríjemnosti?"

	„Pravdaže. Vy ste to ešte nepočuli?"

	„Som tu nový," odvetil som. „Povedzte mi o tom."

	Chvíľu na mňa uprene hľadel.

	  „Vy si zo mňa robíte dobrý deň, však, pán Spenser? Viete viac, než ste ochotný pripustiť."

	„Rád by som počul vašu verziu," namietol som.

	  „Porovnať, čo ľudia hovoria, a zistiť, kto klame," dodal. „Viem, ako sa to robí."

	Prikývol som.

	  „No, pokiaľ viem, Stevie sa dostal do potýčky s dvoma chlapmi z Dellu."

	„Prečo?"

	  „Chceli z neho vyžmýkať nejaké peniaze. Veď viete, kvôli tej jeho turistickej kancelárii."

	„A ďalej?"

	  „Stevie bol tvrdý chlap. Hrával futbal, bol v námornej pechote... Povedal im, nech si trhnú nohou."

	„A čo oni?"

	  „Zabili ho. Všetkým tak ukázali, čo sa stane, keď s nimi niekto odmietne spolupracovať."

	„Vy s nimi spolupracujete?"

	„Pravdaže," odvetil. „Je to súčasť prevádzkových nákladov."

	„Mohli ste sa presťahovať."

	„Prišiel som sem, aby som unikol celej losangeleskej scéne," vysvetlil. Agentom, manažérom, podvodníkom a životnému štýlu, založenému na podrazoch. Niekomu to možno vyhovuje, ale mne nie."

	  Napadlo mi, že filmy sa nenakrúcajú len v Los Angeles, no nebolo to dôležité, a tak som o tom taktne pomlčal.

	  „Keď robíte vo filmovej branži, stále musíte niekomu platiť," pokračoval. „Deje sa to všade."

	„Uhm."

	  „A ja nechcem robiť nič iné," zdôraznil. „Je to moja vášeň. Robím filmy, aké sa mi páčia, a chcem ich robiť podľa svojich podmienok."

	„Ak sa tomu niečo nepostaví do cesty," dodal som.

	  Uškrnul sa od ucha k uchu. „Hej, Spenser, nič na svete nie je celkom dokonalé!"

	  „Viete si okrem Dellčanov predstaviť niekoho iného, kto by mohol niečo mať proti Buckmanovi?"

	  „Proti Steviemu? Nie. Vždy šiel na vec priamo. Pri ňom ste vždy vedeli, na čom ste."

	  „Takí ľudia si však občas narobia nepriateľov," poznamenal som.

	„Stevie bol dobrý človek. Všetci ho mali radi."

	„Celkom ako mňa," usmial som sa. „A čo v manželstve?"

	  „Klapalo im to priam ideálne. Boli jedno telo, jedna duša. Hrozná škoda, čo sa im stalo."

	„Takže viete, že to spáchali Dellčania, no neviete ktorí."

	„Presne tak," prikývol.

	„Postavil sa im ešte niekto okrem Buckmana?"

	  „Pokiaľ viem, tak nie, a rozhodne nie po tom, čo zabili Stevieho."

	„Mesto sa poučilo," naďhodil som.

	  „Bohužiaľ, áno," súhlasil Ratliff. „Myslíte, že to budete schopný rozlúsknuť?"

	„Jasné," uistil som ho.

	  „Viete," povedal a založil si ruky za hlavu, „mohol by z toho byť fantastický film."

	 „Urobíte zo mňa hviezdu?" spýtal som sa.

	  „Ak sa vám to podarí, bude z toho hotový trhák," presviedčal ma. „Máte záujem získať veľa za minimálnu investíciu? Poviem vám to na rovinu. Môžeme s tým niečo robiť, len ak to tu vyriešite."

	„Kto ma bude hrať?" vyzvedal som.

	Producent sa pobavene usmial.

	„Na výber hercov je ešte priskoro, Spenser."

	„Možno máte pravdu, ale je to dôležité," namietol som.

	  „Rozhodne vám pri ňom dáme slovo. Možno sa dostanete aj do titulkov."

	„Ešte sa tu ukážem," povedal som.

	„Premýšľajte o tom," radil mi. „Myslím to vážne."

	 

	6.

	V ten deň som ešte hovoril s ďalšími piatimi ľuďmi, no každý z nich mi povedal o niečo menej ako ten pred ním. Všetci sa zhodli na tom, že to spáchali vydierači z Dellu. Všetci boli tiež presvedčení, že Steve bol princ a jeho žena princezná. Bolo mi z toho nanič.

	  Vrátil som sa do svojej klimatizovanej izby v hoteli, položil zbraň na nočný stolík, hodil sa obutý na posteľ a zavolal Susan. Už od nej odišiel aj posledný pacient. Zakaždým, keď som bol niekde preč, boli naše telefonáty pre mňa veľmi náročné. Len čo som totiž začul jej hlas, hneď som sa cítil lepšie, a keď sme skončili, začalo mi byť o to horšie. Jediné, čo ma držalo nad vodou, bolo vedomie, že jej zasa zavolám. V jej hlase nebolo nič, čo by sa dalo definovať ako nezvyčajné, no mal zaujímavé podfarbenie. Cítil som v ňom podtón inteligencie, náznak vášne a spodný prúd dokonalosti. Bol to hlas nádhernej ženy. Hlas človeka, ochotného raz v živote skúsiť čokoľvek.

	„Ako to tam vyzerá?" spýtala sa.

	  „Behám po meste, kladiem otázky a zasievam mraky," odvetil som.

	„Aby si spôsobil dážď?"

	  „Aby som dal všetkým najavo, že vyšetrujem smrť Steva Buckmana."

	  Nasledovala dlhá pauza. Predstavil som si ju, ako sedí na gauči s nohami pod sebou, trocha naklonenou hlavou a našou úžasnou Perlou hneď vedľa na kraji gaučového vankúša.

	„Už zasa to robíš," obvinila ma.

	„Čo ako?"

	  „Tlačíš na nich," odvetila. „Tlačíš na všetky strany a čakáš, kto zareaguje."

	  „Potom aspoň budem vedieť, na koho vlastne tlačím," vyhlásil som.

	  Nasledovala ďalšia pauza, počas ktorej očividne zvažovala, či má cenu rozoberať to ďalej.

	„Bol si aj u svojej klientky?" spýtala sa.

	„Áno."

	„A čo tá banda z lesov?"

	„V skutočnosti skôr z kopcov," opravil som ju.

	„Práve o nej hovoríme, nie?"

	„Áno."

	„Bol si u nich?"

	„Ešte nie."

	„Ale pôjdeš tam," naliehala.

	„Presne tak."

	„Hovoril si s miestnymi policajtmi?" vyzvedala ďalej.

	  „Áno, s akýmsi Walkerom," odvetil som. „Je otvorený, príjemný a úprimný. Neverím mu ani slovo."

	„Mužská intuícia?"

	  „Klamú mi už toľko rokov, že som sa to naučil celkom slušne rozoznávať."

	„Je rozkošná?" spýtala sa znenazdajky.

	„Kto?"

	„Mary Lou Akási."

	  Šťastne som sa usmial do vychladenej hotelovej izby. „Veľmi, ale to som ti už vravel."

	„Rozkošnejšia než moi?"

	„Nikto na svete nie je rozkošnejší než toi, "uistil som ju.

	  Mlčala a ja takisto. V tom tichu nebolo nič napäté ani trápne. Vedel som, na čo myslí. Trpezlivo som čakal.

	„Nechcem, aby sa ti niečo stalo," povedala napokon.

	„Ani ja," prisvedčil som.

	„Bojím sa, keď zo seba robíš návnadu."

	„Aj ja."

	„Ale aj tak to robíš."

	  „Niekedy mi to pripadá ako celkom dobrý nápad," namietol som.

	„Prečo?"

	„Lebo neviem, čo iné by som mohol urobiť," odvetil som. „Inými slovami, som zamilovaná do udatného idiota." „Vždy lepšie než do bojazlivého," dodal som. „Niekedy..." Nedopovedala to.

	Započúval som sa do mĺkvej diaľky, ktorá nás delila. „Lepšie než ho nemilovať," povedala napokon. „Za búrky je každý idiot dobrý," prikývol som. ,Ako dlho tam budeš lákať tú bandu z lesov?" „Z kopcov. Neviem."

	„Co keby si rýchlo odhalil vraha a vrátil sa domov?" „Vynikajúci nápad." „Len návrh," bránila sa.

	  „Nechceš si chvíľu vymieňať sexuálne narážky?" spýtal som sa.

	„Pravdaže chcem," odvetila. A tak sme sa do toho pustili.

	 

	7.

	  Zaparkoval som fordku z požičovne na začiatku úzkej poľnej cesty, kľukatiacej sa pomedzi kaktusy do úzkeho údolia, ktoré sa podľa mapy nazývalo Dell. Nenachádzalo sa dosť vysoko na to, aby tam bolo chladnejšie ako v meste, a ako som tam kráčal, zalieval ma pot. Okrem bzučania hmyzu v kroví som nič nepočul. Mal som na sebe texasky, tenisky a tričko, voľne spustené cez pás, aby zakrylo deväťmilimetrový browning. Nechcel som zbytočne dráždiť miestnych obyvateľov okato vystavenou zbraňou. Po trištvrte kilometri sa údolie rozšírilo do čistiny bez trávy, ale zato s veľkou budovou, obklopenou viacerými unimobunkami. Uprostred toho všetkého bolo vidieť vchod do starej bane, pripomínajúci ústie pekla z nejakej alžbetínskej drámy. Pred hlavným domom parkovalo niekoľko terénnych áut, trojkolesových skútrov a celé stádo motocyklov. Na verande posedávalo poltucta ľudí, mužov aj žien. Uniforma mužov pozostávala z motorkárskych čižiem, texasiek, trička a čiernej koženej vesty. Ženy vyzerali rovnako, ibaže bez vesty. Z jednej unimobunky sa šírila vôňa smaženej cibule. Na streche domu sa vynímala satelitná anténa a znútra bolo počuť televízor.

	  „Ako sa darí?" spýtal som sa, keď som bol dosť blízko na to, aby ma počuli.

	Všetci sa na mňa čudne zahľadeli.

	„Je vám dosť teplo?" pokračoval som.

	  Jeden z mužov — vydal by aj za dvoch — sa postavil a prešiel k hornému schodu. Mal dobré dva metre, vlasy po plecia a minimálne stoštyridsať kíl.

	„Čo si zač, doboha?" oboril sa na mňa.

	„Spenser. Hľadám Kazateľa."

	„Netrep!" zavrčal obor.

	„Netrepem," odvetil som.  

	Zovšadiaľ začali vychádzať muži aj ženy a zvedavo si ma obzerali. Už ich tam bolo okolo päťdesiat. Browning na opasku mi dodával mierny pocit bezpečia. Dal by som prednosť niečomu výraznejšiemu.

	„Kvôli čomu za ním ideš?" spýtal sa obor.

	  „Snažím sa zistiť, čo sa stalo Stevovi Buckmanovi," vysvetlil som.

	  „Stevovi Buckmanovi?" spýtal sa muž. „Ten schytal pár guliek."

	„A ja sa snažím zistiť od koho," dodal som.

	  „Od koho," zopakoval jeden tučniak na verande a všetci sa schuti rozosmiali.

	  Aj ja som sa usmial. Len nech vedia, že som milý človek, ktorý rozumie dobrému vtipu.

	„Počuli sme o tom," vyhlásil obor. „Ty si ten chlap, čo?"

	„Veru tak. Ja som ten chlap," prikývol som.

	„Vlastne s tebou Kazateľ aj tak chcel hovoriť," povedal.

	„To je dobre."

	  Zvrtol sa, vošiel do domu a zavrel za sebou sieťku proti hmyzu. O chvíľu sa vrátil s mužom, ktorý bol minimálne o polovicu menší, no vyžarovala z neho toľká energia, že na výške úplne prestávalo záležať.

	„Vy ste Kazateľ?" spýtal som sa ho.

	  Muž rázne prikývol. Bol nielen drobný, ale aj tenký, bledý a úplne plešatý. Nemal dokonca ani obočie a už vôbec nie bradu či fúzy. Na sebe ma čiernu košeľu, zapnutú až po krk, čierne nohavice, čierne sandále a ponožky rovnakej farby. Očividne nemal rád výnimky. Jeho brada bola nevýrazná, ústa tenké a ostré, s kútikmi trocha nadol. Pripomínali mi žraločiu papuľu.

	  „Snažím sa zistiť, kto zastrelil Steva Buckmana," zopakoval som.

	Kazateľ znova prikývol.

	„Viete, kto to bol?"

	Mlčky sa na mňa zahľadel. Čakal som, čo z toho bude.

	Nakoniec sa spýtal: „Prišli ste sám?"

	  Mal tichý chrapľavý hlas. Takmer som ho nepočul, no aj tak mi z neho behali po chrbte zimomriavky.

	„Áno."

	„Kto vás na to najal?"

	„Nikto," odvetil som. „Som prosto veľký zvedavec."

	„Mohli by sme to z vás vymlátiť."

	„Niektorí z vás by sa pritom mohli zraniť," namietol som.

	  Kazateľ sa usmial. Teda on sám si zrejme myslel, že to, čo predvádza, je úsmev.

	„Vy ale máte guráž," povedal ticho. „To sa musí uznať."

	  „Ďakujem," odvetil som. „Mohli by sme si niekam sadnúť a porozprávať sa?"

	  Dlhovlasý obor sa obrátil a spýtal sa ho: „Mám ho skopať do kocky?"

	„Ešte nie, Drobček."

	  Všetci sme tam nehybne stáli. Pripadalo mi to ako jedna z tých nekonečne trápnych chvíľ pri konverzácii, keď každý zúfalo premýšľa, čo by mohol povedať.

	  „Pôjdeme sa prejsť," vyhlásil napokon Kazateľ a zišiel z verandy. Drobček vyrazil za ním, on však pokrútil hlavou.

	„Len ja a on," povedal.

	  Drobček sa zatváril ukrivdené, ale poslúchol. Kazateľ mi kývol a vykročil okolo domu. Bol odtiaľ fantastický výhľad. Terén prudko klesal, skoro ako na hrane útesu, a poskytoval panoramatický pohľad na mesto a púšť ako z Bierstadtovho obrazu. Na kraji strminy niekto pribil na dva pne širokú dosku, čím vznikla provizórna lavička.

	„Posaďte sa," prikázal mi Kazateľ.

	„Pekný výhľad," poznamenal som.

	„Uhm."

	Musel som poriadne napínať uši, aby som mu vôbec rozumel.

	„Viete, kto zastrelil Steva Buckmana?" spýtal som sa ho.

	  „To, čo viem, a to, čo vám poviem, sú dve úplne odlišné veci," vyhlásil.

	„Čo viete o mne?" vyzvedal som. 

	„Voláte sa Spenser. Ste súkromné očko z Bostonu. Niekto vás najal, aby ste zistili, kto zabil Buckmana."

	„Viete toho veľa," pripustil som.

	„Odo mňa sa nič iné ani nečaká," odvetil hrdo.

	„Takže máte v meste svoje zdroje," dodal som.

	  Kazateľ upieral pohľad na krajinu pod sebou. Mal vysoké, úzke plecia a sedel nahrbený, takže vyzeral ako chrlič na veži stredovekého hradu.

	  „Nijako ste sa tým netajili," povedal. „Všetkým ste jasne dali najavo, prečo ste tu."

	Prikývol som.

	  „Predpokladám, že to bolo úmyselne," pokračoval. „Picháte do osieho hniezda a čakáte, čo odtiaľ vyletí."

	„Uhm."

	„A teraz ste prišli podpichovať k nám."

	  „Pripadalo mi to ako celkom vhodné miesto na pichanie," odvetil som.

	„Ak vás pritom nepoštípu."

	„Presne tak," pritakal som.

	Kazateľ znova vystrúhal ten svoj otrasný úsmev.

	  „Stále celkom nechápem, prečo si vybrala práve vás z Bostonu. Ste slávny?"

	Znova som prikývol. „Svojím ostrovtipom a šarmom."

	„Takže ste asi celkom dobrý," skonštatoval.

	„Presne tak."

	„Aj ja som celkom dobrý."

	„Dobre pre vás," povedal som.

	„A mám poruke štyridsať chlapov."

	„Ešte lepšie."

	„Som rád, že sa chápeme," vyhlásil.

	„Takže, kto zabil Steva Buckmana?"

	  Kazateľ predviedol zvukový variant svojho úsmevu. Keby sa žraloky vedeli smiať, znelo by to presne tak.

	„Nedáte sa odradiť, čo?" spýtal sa.

	„Uhm."

	  „Verili by ste mi, keby som vám povedal, že to nebol nikto z Dellu?"

	  „Nie natoľko, aby som prípad označil za vyriešený a vrátil sa domov."

	„Aj tak vám to vravím."

	„Vyhrážali ste sa mu?"

	„Schválil som to," odvetil.

	„Prečo?"

	„Lebo nechcel dodržiavať pravidlá."

	„Vaše pravidlá?"

	  „Pravidlá Dellu," spresnil. „Keď sa pozriete na naše územie, zistíte, že to nie je bohviečo. Je to však viac než nič a patrí len nám."

	„Tak ako zdochlina supom?"

	  Usmial sa bez toho, aby odhalil zuby. Zrejme ich mal špicaté.

	„Ibaže nie je mŕtva," dodal.

	„A Buckman?"

	  „Vyúčtovali sme mu nájomné za jeho firmu. Odmietol ho zaplatiť. Bolo mu oznámené, že ho čaká trest."

	„Priviedlo ho to k rozumu?"

	„Nie."

	„A tak...?" súril som ho.

	„A - tak ho ktosi zastrelil," povedal pokojne.

	„Ale nie vy."

	  „Nebol to nikto z našich. Chystali sme sa nakopať ho do tej jeho tučnej riti. Chceli sme, aby to prežil a mohol zarábať na nájomné."

	  „A čo vdova?" nadhodil som. „Pokiaľ viem, firmu teraz vedie ona."

	  „Aj na ňu dôjde," uistil ma. „Len sme si vraveli, že kým zasiahneme, dáme tomu trocha času, aby sa situácia po vražde ako-tak upokojila."

	„Proti trúchliacej vdove," poznamenal som.

	„Ako proti každému inému," nedal sa.

	„A čo šerifovi detektívi?" spýtal som sa.

	„Nič."

	  „Takže tu v Delle je to hlavný zdroj obživy?" nadhodil som. „Priživujete sa na meste?"

	„My sme tu boli prví," oznámil mi.

	„Naozaj?"

	„V Delle žijú ľudia už od vojny s Mexikom."

	„Vaši predkovia?" spýtal som sa.

	  „Dalo by sa povedať, že duchovní predkovia," odvetil. „Ľudia ako my tu žijú už celých stošesťdesiat rokov."

	„A živia sa na úkor mesta," skonštatoval som.

	  „Doriti, pôvodne sme mesto boli my!" zvolal. „Lenže potom sa v bani prestalo ťažiť a začali sa sem zliezať bohatí chruňovia. Majú viac peňazí, než vládzu minúť. Prečo by sme si časť nemohli zobrať aj my?"

	„Pretože vám ich nechcú dať."

	  „Myslíte si, že ovca sa nechá dobrovoľne zožrať vlkom?" spýtal sa ma.

	„Vy ste naozaj kazateľ?"

	„Kážem, tak som."

	„Čo ako?"

	„Myslíte, čo kážem?"

	„Uhm."

	„Princípy spoliehania sa na vlastné sily," odvetil.

	Nezdalo sa, že by žartoval.

	„Vy a Emerson," povedal som.

	„Kto je Emerson?"

	„Jeden z transcedentalistov."

	Zamračil sa. Ani jemu sa nezdalo, že by som žartoval.

	„Robíte si zo mňa dobrý deň?" spýtal sa hrozivo.

	„Niekedy si jednoducho neviem pomôcť."

	  Zagánil na mňa ako nejaký nebezpečný plaz. Až mi z toho zovrelo žalúdok.

	  „Mohol by som zariadiť, aby ste to poriadne schytali," povedal.

	 „Ako dlho tu ste?" spýtal som sa ho, ignorujúc vyhrážky.

	  „Prišiel som asi pred tromi rokmi," odvetil. „Našiel som tu kopu degenerovaných chumajov bez pravidiel a ambícií. Trávili čas chľastaním, bitkami o ženy a drogovaním. Zaviedol som tu pravidlá a urobil z nich ľudí."

	„Aké pravidlá?"

	  „Nijaké drogy, pálenka, bitky medzi sebou a voľné ženské. Ak sem nejaká príde, je za ňu osobne zodpovedný ten, čo ju priviedol. Ak sa pustíte do jedného z nás, je to, akoby ste sa pustili do všetkých."

	„Dali ste im hrdosť," povedal som.

	  Znova si ma premeral. Jeho pohľad stále vyzeral ako pohľad plaza, no už nepôsobil takým nebezpečným dojmom.

	„Áno," šepol. „Dá sa to tak povedať."

	„Nejaká isto zvýšila aj pre vás," dodal som.

	  Zahľadel sa na púštnu planinu pod nami. Vzduch nad mestom sa chvel od horúčavy.

	„Možno ste celkom šikovný," nadhodil.

	„Možno," súhlasil som.

	  Spojil si ruky ako pri modlitbe a pomaly si ich pošúchal. Bolo neznesiteľne horúco. Vedel som, že sa potím, no nebol som mokrý. Všetok pot sa v suchom vzduchu okamžite vyparoval.

	  „Keď som sem prišiel," pokračoval Kazateľ, „títo ľudia sa povaľovali na zemi ako zvieratá v zoo. Prdeli, súložili a bili sa o ženy. Nepoznali nič okrem ženských, chľastu a drog. Keď im došli peniaze, vylúpili niečo v meste alebo jednoducho začali žobrať. Nikto neupratoval v ubytovniach, nikto sa neumýval. Všetko tu otrasne smrdelo."

	Prikývol som.

	„Poznáte Buckmana?" spýtal som sa.

	„Poznal som ho."

	„A jeho ženu?"

	„Aj ju," odvetil zachmúrene.

	„Nemáte predstavu, kto ho mohol zastreliť?"  

	„Dočerta, vy ste ako pes s kosťou!" oboril sa na mňa. „Možno ho zabila ona."

	„Pani Buckmanová?"

	„Prečo nie?"

	„Máte na to nejaký dôvod?" vyzvedal som.

	Kazateľ sa sucho, nepekne zasmial.

	„Cherchez lafemme, doriti! Nie je tak?"

	Takže už aj on, pomyslel som si.

	„Niekedy."

	  „Viac než len niekedy," opravil ma. „Ženská vždy znamená problémy."

	„Zdá sa, že nepatríte k feministom."

	„Ku komu?"

	Do tváre sa mu vrátil ten nebezpečný výraz loviaceho plaza.

	„Doriti! Už zasa si ma doberáte?"

	„Iba trošku," upokojoval som ho.

	„Priveľa riskujete, pán Boston."

	„Vďaka tomu som stále mladý."

	Kazateľ sa zachichotal. Nebol to pekný zvuk.

	  „Tak len pekne pokračujte. Zistite, kto zabil starého Stevieho Buckmana," povedal. „Môžem vám k tomu len popriať veľa šťastia... do kým sa nám nezačnete stavať do cesty."

	„Urobím, čo je v mojich silách," ubezpečil som ho.

	 

	8.

	  Vrátil som sa do hotela a hneď som zamieril do baru. Za horúcich popoludní to mám v klimatizovaných baroch rád, najmä keď tam nie je priveľa hostí a panuje pokojná, lenivá atmosféra. U zajaca čapovali Coors. Priniesli mi ho pekne vychladené. Chutilo fantasticky. Polovicu som vypil na dúšok, oprel sa o pult a pozrel po miestnosti. Steny mali drevené obloženie a na ňom niekoľko obrazov Georgie O'Keefovej. Za barom bolo zrkadlo, v ktorom sa odrážal rad vystavených fliaš s pálenkou. V tlmenom osvetlení vyzerali veľmi lákavo. Nad zrkadlom visela grafika nahej ženy so šatkou okolo bedier. Dopil som pivo a objednal si ďalšie. Bar mal lietacie dvere a pri nich niekoľko falošných plagátov s hľadanými zločincami Divokého západu. Panovala v ňom atmosféra, v ktorej by som si najradšej preložil zbraň do vyšívaného puzdra prekliato nízko na boku. Bohužiaľ, moja pištoľ bola pravá.

	  „Nikto by nemal piť sám," oslovil ma ženský hlas a na voľnú barovú stoličku si prisadla Bebe Taylorová.

	  „Prijal som to dobrovoľne," odvetil som. „Vedel som, že to nebude ľahká práca."

	„Niekto ju robiť musí," prikývla. „Dám si nebožiec."

	Mávol som na barmana a objednal jej pitie.

	„Prečo niekde nepredávate domy?" spýtal som sa jej.

	„Prišla som za vami," odvetila.

	  Barman pred ňu postavil pohár s nápojom. Zdvihla ho a začala obdivovať proti svetlu.

	  „Jeden z dôvodov, prečo mu dávam prednosť, je to, ako krásne vyzerá," poznamenala.

	  „Každý dôvod je lepší než nič," odvetil som, len aby som nemusel trápne mlčať. „Prečo ste za mnou prišli?"

	„Kedysi vám zlomili nos, však?" spýtala sa.

	„Vďaka, že ste si to všimli."

	„Páčia sa mi muži so zlomeným nosom," vyhlásila.

	„Preto som si ho dal zlomiť."

	„Okrem toho," doďala, „mám rada hlúpych mužov."

	  „V tom prípade pred vami stojí ten správny hombre, madam," povedal som.

	Usmiala sa a obaja sme sa schuti napili.

	„Viete, ste riadna väzba," pokračovala Bebe v konverzácii.

	  Do baru vošla dvojica v strednom veku, oblečená v šortkách a tričkách bez rukávov. Obaja si objednali vodku s tonikom a čosi, čomu hovorili „hamburger Alamo".

	„Čo je to?" vyzvedal som od Bebe.

	„Hamburger so syrom a feferónkami."

	„Ten musí byť fantastický," vzdychol som obdivne.

	„Ste poriadny obor, však?" naďhoďila Bebe.

	  „Mám akurát správnu veľkosť, aby som sa zmestil do svojich šiat," odvetil som.

	  Mierne sa zaklonila a premerala si ma od hlavy k pätám, akoby sa ma chystala kúpiť. „Vôbec nie ste tučný," povedala. „Ako to robíte?"

	„Cvičím."

	Natiahla sa ku mne a stisla mi biceps.

	„Ó!" zvolala.

	„Ó?" zopakoval som po nej spýtavo.

	„Musíte byť ohromne silný."

	  Znova sme sa napili. Bebe pritom vyzunkla celý pohár. Kývol som na barmana, aby jej priniesol ďalší.

	„Ste tu sám?" vyzvedala.

	„Áno."

	„Znamená to, že žijete sám?"

	„Chcete vedieť, či niekoho mám?"

	„Áno."

	„Mám," vyhlásil som.

	„Ako Sa volá?" chcela vedieť Bebe.

	„Susan."

	„Ste s ňou ženatý?"

	 „Nie celkom."

	„Nie celkom? Čo to má znamenať?"

	„Znamená to, že s ňou nie som celkom ženatý."

	Bebe si znova odpila. Nijako sa nešetrila.

	„Aspoň máte väčší manévrovací priestor," povedala.

	  Nevidel som jediný dôvod, prečo jej vysvetľovať zložitosti vzťahu medzi Susan a mnou, a tak som len mlčky prikývol. 

	„Je pekná?"

	„Nie," spresnil som. „Je nádherná."

	„Vy ste ale galantný!" povedala s dôrazom na každú slabiku.

	„Nie. Som iba presný," opravil som ju.

	  „Je rovnako nádherná a sladká ako Lou Buckmanová?" spýtala sa ma.

	„Vari som vo vašom hlase nepočul iróniu?" začudoval som sa.

	„Isteže nie," uistila ma.

	  Jediným veľkým dúškom dopila druhý pohár. Znova som mávol na barmana.

	„Lou je veľmi pekná... a sladká."

	  Pozrela na svoj prázdny pohár a potom na barmana. Keď zistila, že práve dokončuje jej kokteil, upokojila sa.

	„Taká sladká ako vy?" spýtal som sa.

	Usmiala sa od ucha k uchu. Začínal na ňu pôsobiť alkohol.

	„Skoro," odvetila.

	Barman jej doniesol plný pohár. Okamžite si z neho odpila.

	„Aká ste sladká?" vypytoval som sa ďalej.

	„Možno to čoskoro zistíte," zachichotala sa.

	„Dobre, tak aká sladká je Lou?"

	  Znova sa zachichotala. „Aj to možno onedlho zistíte. Rozhodne nebudete prvý."

	„Myslel som, že bola vzorná manželka," namietol som.

	„Iba niekedy," povedala a vypila dobrú polovicu kokteilu.

	„Povedzte mi o tom viac," naliehal som na ňu.

	Bebe pozrela na moje nedopité pivo.

	„Nedržíte so mnou krok," sťažovala sa.

	 „Mám pred vami náskok. Začal som skôr než vy," vysvetlil som.

	„Nerád ste opitý?"

	„Zistil som, že mi to znižuje výkonnosť."

	  Schuti sa zasmiala. „Tak to by som rozhodne nechcela." Štuchla ma kolenom do stehna.

	Snažil som sa tváriť zvodne.

	„Povedzte mi viac o Lou a Stevovi," prosil som ju.

	„O nich?" spýtala sa.

	Povzbudivo som prikývol.

	  „No... Viem minimálne o dvoch mužoch, s ktorými mala románik. Predpokladám, že v skutočnosti ich však bolo viac."

	„No nech sa prepadnem!" zvolal som. „Kto to bol?"

	Bebe do seba hodila trocha kokteilu.

	„Kto?"

	„Áno. S ktorými mužmi mala románik?"

	Spenser, ty starý klebetník!

	„Ehm... S Markom a starým dobrým Deanom."

	„S Markom Ratliffom?"

	„Uhm."

	„A s tým policajtom?"

	„S Deanom Walkerom," spresnila.

	„Ako to všetko viete?" vyzvedal som.

	  Bebe sa usmiala tak úprimne, ako to len bolo v jej stupni opitosti možné.

	„Muži sa radi bozkávajú a rozprávajú," vyhlásila.

	Pri slove „bozkávajú" zasyčala ako had.

	  „To sa len tak zastavili u vás v kancelárii a povedali vám to?" nechápal som.

	„Nie celkom," odvetila s úsmevom.

	„Mám to chápať tak, že aj vy ste mali nejaký ten románik?"

	S chichotom sa napila.

	„To máme občas všetci, no nie?" nadhodila.

	Potom to vypila do dna.

	„Máte tu izbu?" spýtala sa.

	 „Jasné," odvetil som. „Poďme sa na ňu pozrieť," navrhla. „Poďme," súhlasil som.

	  Snažil som sa lascívne usmievať, ona však bola príliš opitá na to, aby si to všimla. Podpísal som sa na účet a odviedol ju do svojej izby na poschodí.

	Len čo sa za nami zavreli dvere, začala sa zvedavo obzerať. „Je tu útulne," poznamenala. „Čo keby sme si dali niečo priniesť od hotelovej služby? Aj tak sa potrebujem trocha osviežiť." „Dobre."

	  Zdržala sa v kúpeľni dosť dlho. Keď nakoniec vyšla, bolo vidieť, že poriadne zapracovala na vlasoch a voňala po čerstvom parŕume.

	„Priniesli to už?" spýtala sa. „Ešte nie," odvetil som.

	„Mohli by sme na nich počkať v posteli," navrhla. „To by bolo fajn," súhlasil som.

	  Prešla k posteli, ľahla si a s úsmevom potľapkala voľné miesto vedľa seba.

	„Poďte," nabádala ma. „Nebojte sa, nehryziem." Posadil som sa k nej na posteľ.

	„Povedzte mi viac o Stevovi Buckmanovi," navrhol som. Pozrela na mňa. Zreničky mala rozšírené a len s námahou dokázala zaostriť zrak. „O Stevovi?"

	„Áno. Aký bol v skutočnosti?" Stále na mňa uprene hľaďela.

	„Poďte," prikázala. „Stihneme to, kým prídu s pitím." „Myslíte, že Steve nebol taký, ako sa zdá na prvý pohľad?" spýtal som sa bez toho, aby som sa pohol z miesta.

	  Viečka jej pomaly klesli. Myslel som, že chce vyzerať ako vamp, no potom celkom zavrela oči a zaspala. Bol som zachránený. Opatrne som ju narovnal, prikryl perinou, zrušil objednávku u hotelovej služby a odišiel z izby.

	 

	9.  

	Keď som sa vrátil do baru, barman si ma premeral pohľadom plným otázok, o ktorých dobre vedel, že mi ich nemôže položiť.

	„Pivo," objednal som si.

	„Chcete k tomu aj nebožiec, pane?"

	„Nemohli ste tomu odolať, čo?" poznamenal som ostro.

	  „Vždy si môžem nájsť miesto niekde inde," odvetil a mykol plecom.

	„Pani Taylorová odpočíva," oznámil som mu.

	Mlčky sa usmial.

	„Odpočíva už od chvíle, čo sme vyšli hore," doplnil som.

	  „Nikdy som nepočul, aby sa tomu tak hovorilo," poznamenal muž.

	„Pivo," zopakoval som.

	  Priniesol mi ho a s veľavravným úsmevom odišiel obslúžiť ostatných hostí. Trocha som sa napil.

	  Chýbala mi Susan. Priveľa času som trávil s vlastnými myšlienkami. Premýšľať osamote je do istej miery celkom dobrá vec. Máte nezaťaženú myseľ, môžete sa sústrediť... Na druhej strane však nemáte nikoho, na kom by ste svoje úvahy otestovali, a skôr či neskôr sa začnete pohybovať v bludnom kruhu. Ja som s vlastnými myšlienkami strávil podstatnú časť života. Odkedy som bol so Susan, pomáhala mi premýšľať, a keď bola ďaleko, pomáhal som si tak, že som jej všetko vysvetľoval v neprítomnosti.

	Je jasné, že Bebe podvádza manžela.

	Nepochybne.

	  Všetko ostatné je však oveľa menej jasné. Ak jej mám veriť, nič tu nie je celkom také, ako sa zdá pri pohľade zvonka. Nie je to nič prekvapujúce. Nič na svete nie je také, aké vyzerá. Dokonca aj Kazateľ je trocha iný, než som čakal.

	Prirodzene.

	  Pokiaľ Bebe aj Mark Ratliff neklamú, potom je jasné, že Lou dobre pozná, no pritom ho neuviedla na svojom zozname. Možno zabudla, to však nie je veľmi pravdepodobné, najmä ak s ním spáva. Možno sa za to hanbí a vynechala jeho meno v nádeji, že na to neprídem. Ak spala aj s Deanom Walkerom, dá sa predpokladať, že to ani ona, ani on nespomenú. Znamenalo by to však, že ani ona nebola so svojím manželstvom veľmi spokojná.

	Cherchez la femme?

	Už aj Susan?

	  To, že Lou nebola v manželstve spokojná, ešte neznamená, že ho zavraždila. Prečo by ma najímala, aby som odhalil páchateľa, keby ním bola ona sama? Prečo by chcela dostať vraha do väzenia, keď toho chlapa nemilovala dosť na to, aby mu ostala verná? V duchu som pokrčil plecami. Možno ho milovala spôsobom, ktorý je mimo môjho chápania.

	Susan pokrútila hlavou.

	Nemôžeš podvádzať niekoho, koho miluješ?

	Nie.

	  Ratliff aj Steve Buckman prišli z Los Angeles. Ktovie, odkiaľ je Walker. Nikto tu nepochádza z Potshotu - možno s výnimkou niektorých Dellčanov. Mám toho na premýšľanie viac než dosť. Bebe nevyzerala, že by sa mala tak skoro zobudiť, a keď vstane, nerád by som bol pri tom. Je to vytrvalá žena.

	To si píš.

	  Opatrne som si odpil z piva. V meste, kde som liezol na nervy úplne všetkým vrátane rozsiahleho gangu plného násilníkov, nebolo rozumné chodiť po ulici spitý namol.

	  Možno by som mal Lou konfrontovať s obvineniami, ktoré som sa proti nej dozvedel. Ale čo tým získam? Všetko poprie a ja nebudem o nič múdrejší.

	Veru tak.

	A ak na mňa ušila nejakú búdu, potom jej nemôžem prezradiť, čo na ňu viem, aby som sa nepripravil o všetky šance odhaliť jej podfuk.

	Uhm.

	  Preto sa budem musieť čoskoro vybrať do Los Angeles a trocha si tých ľudí prevetrať. Možno by so mnou mala ísť aj Susan.

	Presne!

	  Dovtedy však nemôžem robiť nič, len tu vysedávať a čakať, ako sa to vyvinie. Možno by som si predsa len mal ísť ľahnúť hore k Bebe.

	To nech ti ani nenapadne!

	 

	10.

	  Na to, aby som sa vrátil do svojej izby, bolo ešte priskoro. Bebe pravdepodobne stále spala. Napadlo mi, či si po zobudení bude vôbec na niečo pamätať. Možno dôjde k záveru, že sme sa spolu vyspali, a nabudúce sa na mňa bude pozerať s neskrývaným nadšením. Vyšiel som pred hotel a posadil sa na stoličku na verande. Nohy som si vyložil na zábradlie a začal sa hojdať. Pripadal som si ako Henry Fonda v Clementine. Bol som sám. Akýsi usmiaty chlapík v televízii vravel, že vonku je štyridsaťdva stupňov. Ľudia, čo chodili po klimatizovaných obchodoch len v šortkách a tričku, na mňa zarazene pozerali. Veľa z nich malo na hlavách klobúky so širokou strieškou. Neďaleko hotela stálo hliadkovacie auto Walkerových podriadených.

	  Po hlavnej ulici sa s rachotom dovalil prastarý džíp bez strechy a zastal pred turistickou kanceláriou Lou Buckmanovej. Vpredu vedľa vodiča sedel Kazateľ. Hliadkovacie auto rýchlo odišlo. Na zadných sedadlách džípu boli dvaja chlapi. Ak si aj všimli, že sedím na verande celkom ako Wyatt Earp, nedali to nijako najavo. Aký má význam vysedávať v štyridsaťdvastupňovej horúčave a hrať sa na legendu Divokého západu, keď si človeka nikto nevšíma? Len čo auto zastalo, jeden z tých vzadu — vysoký muž s vlasmi po plecia, pripomínajúci Ichabolda Crana — si prehodil nohy cez bok auta a svižne vyskočil na ulicu. Vošiel do kancelárie a po chvíli z nej za ruku vytiahol Lou Buckmanovú. Nechal som predné nohy stoličky hlasno dopadnúť na zem, postavil som sa a vykročil k nim. Všetci sme dorazili k džípu v tom istom čase.

	  Kazateľ videl, ako k nemu idem. Zrejme ma celý čas pozoroval spoza tmavých skiel svojich okuliarov.

	„Spenser," ozval sa hrozivo.

	„Kazateľ."

	 „Pani Buckmanová má prispieť Dellu," oznámil mi.

	  Mal som čo robiť, aby som ho počul. Vysoký chlap pustil Lou a zaujal pevnejší postoj. Jeho spoločník sedel v aute s jednou nohou na konzole medzi sedadlami. Mal obuté motorkárske čižmy a v ľavej zastrčený nôž, z čoho vyplývalo, že bude ľavák. Nebol taký vysoký ako ja, ale zato oveľa svalnatejší. Vyzeral ako kulturista. Mal oranžové tričko s odstrihnutými rukávmi, oholenú hlavu a väzenské tetovania na oboch predlaktiach. Za volantom sedel hladko oholený a slušne oblečený Mexičan. Obaja sa tvárili unudene.

	„A mešká so splátkami?" spýtal som sa.

	  „Veru tak," prisvedčil Kazateľ a zasmial sa svojím typickým otrasným smiechom.

	„Je poriadne omeškaná," zdôraznil úplne zbytočne.

	  „A toto má byť niečo ako občianskoprávny súd?" vyzvedal som.

	  „Občianskoprávny súd," zopakoval po mne skoro pošepky. „Dobrý názov, no nie?"

	Muži mu nadšene prikývli.

	  Obrátil som sa k Lou Buckmanovej. „Chcete im niečo zaplatiť, Lou?"

	„Chcem, aby ma nechali na pokoji!"

	Tentoraz som prikývol pre zmenu ja.

	„Nechcite s tým nič mať," varoval ma Kazateľ.

	Znova som prikývol. Zachmúrene.

	„Vy sa do toho chcete zamiešať," mrmlal Kazateľ. „Je tak?"

	„Áno."

	  Kazateľ kývol hlavou na Ichabolda a ten ma kopol do bedra. Bol by ma zasiahol do rozkroku, no ten som včas dostal mimo jeho dosahu. Kopanec ma prinútil urobiť pár krokov dozadu a Ichabold sa na mňa vrhol so zaťatými päsťami. Bol silný, ako vedia byť len vysokí, kostnatí chlapi. A nebol vôbec zlý. Vyrazil ostrou ľavačkou, po ktorej zrejme plánoval doraziť ma ešte silnejším pravým hákom. Uhol som doľava, čím som ho natoľko vyviedol z miery, že som sa vyhol aj druhému úderu a schmatol ho za vlasy. Z celej sily som ho pritiahol k sebe a zlomil mu čelom nos. Ani potom som nepustil jeho vlasy. Namiesto toho som ho schmatol za rozkrok, zdvihol zo zeme a hodil o auto. Zachrčal a odpadol. Keď som odstúpil, pomaly sklzol z kapoty a s naširoko otvorenými ústami ostal ležať na ceste. Obrátil som sa ku kulturistovi, ktorý vyliezol z auta. V ľavej ruke držal nôž. Bol oveľa silnejší ako Ichabold, a navyše ozbrojený. Ustúpil som od neho. Kazateľ to celé sledoval bez akéhokoľvek výrazu tváre. Mexičan sa stále tváril unudene. Kulturista výhražné vykročil mojím smerom. V puzdre na členku som mal pištoľ, no nechcel som strieľať uprostred rušnej ulice, dokým to nebude absolútne nevyhnutné. Znova som ustúpil a vytiahol si remeň z nohavíc. Na sekundu sa mi pred očami zjavil obraz, ako vyhrávam boj, pretože sa mi gate zvezú na zem a všetci pokapú od smiechu. Omotal som si opasok okolo ruky tak, aby pracka ostala voľne visieť. Kulturista na mňa zaútočil tak jemne, až mi to pripadalo ako nejaká hra. Jeho nôž bol poriadne veľký. Pripomínal mi zálesácke tesáky značky Bowie. Sekol som ho prackou do ruky tesne nad zápästím. Z hrdla sa mu vydral tlmený výkrik. Znova som prudko švihol remeňom a zasiahol ho prackou do tváre. Bolestne skríkol, zaclonil si tvár rukou, aby sa ochránil pred ďalšími údermi, a pokúsil sa ma bodnúť. Uskočil som dozadu. Skúsil to ešte raz a ja som ho kopol do rozkroku. Nebol taký pohotový ako ja pred chvíľou. Nestihol sa vytočiť tak, aby som ho zasiahol len do bedra. Hlasno zavyl a zlomil sa v páse. Schmatol som ho za ruku s nožom, vykrútil mu ju za chrbát a prudko ňou mykol. Tesák s cengotom dopadol na rozpálený asfalt. Odstrčil som ho, takže zastal sklonený nad Ichaboldom. Oboma rukami sa držal za rozkrok. Obrátil som sa k Mexičanovi. Stále sedel a tváril sa rovnako znudene ako predtým, no tentoraz na mňa mieril obrovským revolverom s dlhou hlavňou. Zastal som ako prikovaný. Lou som nikde nevidel. Kazateľ na mňa pozeral, akoby sa vedľa jeho auta zjavil nejaký nezvyčajný jašter. Z oboch strán ulice nás sledovali zarazení ľudia. Postávali v malých skupinkách a niektorí sa snažili ukryť pre prípad, že by tam začali lietať guľky alebo iné veci. V oknách a za výkladmi obchodov bolo vidieť kopu ďalších tvárí. O niečo ďalej sa k nám blížil Dean Walker a za ním Lou.

	„Odbachnem ho?" spýtal sa Mexičan.

	  Kazateľ chvíľku mlčal. „Musím si to premyslieť," vyhlásil napokon.

	Walker nechal Lou na chodníku a vkročil na vozovku.

	„Ste zatknutý!" zakričal na mňa.

	„Walker?" začudoval sa Kazateľ.

	  „Predpoklaďám, že títo páni chcú podať trestné oznámenie," povedal policajný náčelník.

	  Mexičan si položil konský revolver do lona, no tak, aby aj potom mieril priamo na mňa. Ichabold sa medzičasom posadil a kulturista klesol na kolená. Mexičan pozrel na Kazateľa. Ten čosi povedal tak ticho, že som mu nerozumel, a kývol hlavou pred seba. Mexičan odložil zbraň, zaradil rýchlosť a odfrčal.

	 

	11.

	  Sedel som na klimatizovanej policajnej stanici s Deanom Walkerom a Lou Buckmanovou.

	  „Nuž," vyhlásil Walker, „zdá sa, že nikto z nich nehodlá podať trestné oznámenie za ublíženie na zdraví. Mali na to času viac než dosť."

	„Super!" zvolal som nadšene.

	„Takže vás už nemôžem dlhšie držať."

	  „Aj tak nechápem, prečo si ho vlastne zatkol," namietla Lou. „Snažil sa ma len ochrániť."

	Walker prikývol. „Je to takpovediac moja práca."

	„Nepatrí do tvojej práce aj to, aby si zatkol Kazateľa?"

	„Za čo?"

	„Za to, že dal zabiť Steva."

	„Nemám nijaké dôkazy, Lou."

	„Pretože sa ich bojíš hľadať."

	„Alebo preto, lebo nijaké nie sú."

	  „Keď si zatkol človeka, ktorý neurobil nič zlé, netrápilo ťa to."

	  „Lou," ozval som sa, „keby ma nezatkol, Kazateľov šofér by ma zastrelil." Chvíľu mlčky sedela, potom otvorila ústa, akoby chcela niečo povedať, hneď ich však zasa zavrela.

	„Tak to vyzerá podľa Spensera," zdôraznil Walker.

	  Náhle sa postavila a vypochodovala z kancelárie. Bola by za sebou tresla dverami, no tie mali pneumatické pánty, takže sa aj napriek jej snahe zavreli úplne nehlučne. Keď bola preč, pozrel som na Walkera a on na mňa. Obaja sme dlho mlčali.

	Nakoniec Walker povedal: „Môžete ísť."

	A tak som išiel.

	  Vykročil som po rozpálenej hlavnej ulici smerom k svojmu hotelu.

	 

	12.

	Deň po prvom boji s Dellčanmi som vo foyeri hotela uvidel J. Georgea Taylora. Rozprával sa s nosičom. J. George patril k ľuďom, ktorí sa okamžite dajú do reči s každým, kto je naporúdzi. Len čo som vošiel do haly, všimol si ma. Napadlo mi, či ma neprišiel vyzvať na súboj.

	„Dobrý deň, Spenser. Môžem vás pozvať na pohárik?"

	Očividne nie.

	„Pravdaže," odvetil som.

	  Potľapkal nosiča po pleci a odviedol ma do baru. Barman mi s kamennou tvárou kývol na pozdrav. V jednom zo zadných boxov stál okrúhly stôl s nápojmi a košíkom zemiakových lupienkov. Sedeli pri ňom traja muži. J. George nás predstavil s toľkou pompou, akoby ma priviedol na stretnutie vodcov slobodného sveta.

	  „Roscoe Land, náš vážený starosta, Luther Barnes, mestský právnik a Henry Brown, riaditeľ banky."

	  Podal som im ruku a posadil sa. Do boxu prišla čašníčka, oblečená ako Dale Evansová.

	„Čo si dáte?" spýtal sa ma starosta.

	  Bol to vysoký, šľachovitý muž s okuliarmi bez rámu a sivými vlasmi ostrihanými na dlhšieho ježka.

	„Pivo," odvetil som.

	  „Takže, Margie, jedno pivo," povedal starosta a širokým gestom ukázal na stôl, „a nám ostatným ešte raz to isté."

	Margie svižne odišla.

	  „Musím vám povedať," spustil starosta, „že sa nám všetkým páčilo, čo ste s nimi urobili."

	„Takže som na oslave víťazstva?" spýtal som sa.

	  „Nuž," zasmial sa starosta neúprimne, „aj tak sa to dá povedať. Ste poriadne tvrdý chlap."

	„Veru tak," súhlasil som.

	  Margie priniesla nápoje. Kým .ich kládla na stôl, nikto neprehovoril. Ešte aj keď odchádzala, Všetci za ňou mlčky pozerali.

	„Tá má ale ritku, čo?" nadhodil starosta.

	  Luther Barnes sa hlasno nadýchol, akoby mu začala dochádzať trpezlivosť. Vyzeral relatívne mlado, aj keď už mal sivé vlasy. Jeho tvár mi pripomínala bledých Angličanov, čo sa nikdy poriadne neopália. Zrejme sa nikdy nedostal ďalej než po mierne červenú, spálenú farbu.

	„Mohli by sme prejsť k veci, Roscoe?" spýtal sa nervózne.

	  No jasné. Absolvoval právnickú fakultu a nehodlal zabíjať čas zbytočnými rečami.

	  „Len sa upokoj, Luther," schladil ho starosta. „Nie je dôvod neporozprávať sa, kým mu predložíme našu ponuku."

	  Barnes prikývol, potom však zaťal zuby, pozrel na Henryho Browna a nešťastne zagúľal očami.

	  „Ide o to," obrátil sa Brown ku mne, „že po tom, ako sme vás videli v akcii, si myslíme, že by ste mohli vyriešiť jeden náš problém."

	Trpezlivo som čakal.

	  „Naše mesto je veľmi solídne a máme prístup k nezanedbateľným finančným zdrojom."

	„To je fajn," povedal som.

	  „Mohlo by to byť fajn aj pre vás," pokračoval Brown. „Viete, kto boli tí ľudia, s ktorými ste sa dali do boja, však?"

	„Poznám Kazateľa," odvetil som.

	„Takže viete o Dellčanoch?"

	„Áno."

	„A tí muži boli z Dellu."

	  „To mi došlo," prisvedčil som. „Asi sa na mojej intuícii podpísali roky praxe."

	Brown sa rozhodol zaradiť vyššiu rýchlosť.

	„Ste tu, aby ste vyšetrili smrť Steva Buckmana."

	Usmial som sa, aby som mu to zbytočne nesťažoval.

	„Prevažná väčšina miestnych obyvateľov je presvedčená, že ho zabili Dellčania, pretože im odmietol platiť výpalné," vyhlásil Brown.

	„To som už počul," prikývol som.

	„Dellčania sú rakovinou nášho mesta."

	„Aj to som počul."

	  „Zastrašujú políciu, vydierajú podnikateľov, chodia do lokálov a odchádzajú bez platenia. Ich prítomnosť ničí naše firmy, ktoré sú do veľkej miery závislé od ľudí, čo sem prídu za čerstvým púštnym vzduchom. Cena nehnuteľností klesla na minimum. Sťažovali sme sa policajtom, ale tí sú buď skorumpovaní, alebo zastrašení. Podľa mňa oboje naraz. Tak či tak s tým nič nerobia. Úrad šerifa sem párkrát poslal vyšetrovateľov, ale Dellčania zastrašili svedkov, a tak z toho nikdy nič nebolo. Navyše sa obávam, že nie sme pre šerifa veľmi dôležití. Veľa starousadlíkov sa na nás pozerá len ako na nepríjemných votrelcov z veľkomiest."

	„Neuveriteľné," povedal som súcitne.

	„Nie ste veľmi zhovorčivý, čo?" spýtal sa Luther Barnes.

	  „Ale zato som výborný poslucháč," bránil som sa. „A ešte lepší tanečník."

	Barnes sa zamračil.

	„To musíte byť stále taký sarkastický?"

	  „Neprestajne s tým bojujem," odvetil som. „Chcete odo mňa niečo konkrétne?"

	  „Chceli by sme, aby ste nás zbavili Dellčanov," vyhlásil Barnes.

	  „Neprekážalo by vám, keby som sa najprv trocha osviežil?" spýtal som sa.

	„Toto je vážna vec, dočerta!" zlostil sa Barnes.

	„To vidím."

	  „Nečakáme, že to zvládnete sám. Sme pripravení poskytnúť vám prostriedky na zorganizovanie skupiny žoldnierov. Môžete ich najať toľko, koľko bude treba na to, aby ste nás zbavili Dellčanov."

	  „Máme sa v noci prešmyknúť do Dellu a zničiť ho napalmom?"

	„Urobte všetko, čo bude treba," odvetil Barnes.

	  Zvyšok skupiny len prikývol. Starosta sa začal tváriť spokojne.

	„Všetko, čo bude treba," zopakoval.

	  Vzpriamil som sa a pozrel si na ruky, položené na stole. Ľavú som mal opuchnutú. Ak sa mi podarí dostať do izby bez toho, aby ma napadla nejaká nadržaná panička, strčím si ju do ľadu.

	  „Naozaj by som vám mohol pomôcť," vyhlásil som napokon, „ale mám niekoľko podmienok."

	  „O cene sa s vami nebudeme handrkovať," uistil ma Barnes.

	Ostatní mlčky prikývli.

	  „O tom nepochybujem, ale aj tak vám chcem objasniť zopár vecí. V prvom rade, nie som nájomný vrah. Ak sa s vami dohodnem, najmem ľudí a pustím sa do riešenia problému. V žiadnom prípade však nemôžete chcieť, aby sme niekoho zavraždili."

	„Ale ako potom...?" začal Barnes.

	  „To ešte neviem. Mojou prvoradou úlohou je zistiť, kto zabil Steva Barnesa. Zdá sa, že sa to nevylučuje s tým, čo odo mňa chcete vy, ale vždy to bude až na druhom mieste. Okrem toho, keď sem prídem s malou armádou, nemôžete si to rozmyslieť a celú akciu odvolať."

	Nikto z nich nevedel, čo na to povedať.

	  „Čo by bolo treba, aby sme sa vašou prvoradou úlohou stali my?" spýtal sa Barnes.

	„To sa nedá."

	„Ak ide o peniaze..." začal Brown.

	„Nie."

	  „Predpokladám, že s nami budete konzultovať svoje kroky," nadhodil starosta.

	„Možno."

	„Vy toho nikdy veľa nesľubujete, však?" spýtal sa ma.

	„Veru tak," prikývol som.

	„Urobíte to?" naliehal Barnes.

	„Ak ponúknete dobrú cenu, tak áno."

	„Ponúkneme takú, akú bude treba," uistil ma Henry Brown.

	  Pozrel som na J. Georgea, jedného z mojich najstarších kamošov z Potshotu. Celý čas tam len sedel a nepovedal jediné slovo.

	„Čo vy na to, George?"

	  Usmial sa, akoby akousi neuveriteľnou náhodou predal dom za hotové.

	„To by bolo super," odvetil. „Jednoducho super."

	  Do svojej izby som šiel veľmi opatrne, no Bebe sa nevrátila. Môj ľúbostný románik skrachoval. Ruky som mal napuchnuté od včerajšej bitky. Chvíľu som si ich chladil a podvečer som zašiel navštíviť Lou Buckmanovú.

	  Jej kancelária bola zamknutá, no na dverách visela ceduľka s nápisom SOM V STAJNI. Bola to pravda. Našiel som ju vo výbehu, kde polievala jedného koňa vodou z hadice. Vystúpil som z požičaného auta, a keďže som tvrdý ako skala, nezapotácal som sa od horúčavy, čo ma ovalila.

	„Zdravíčko!" zavolal som na ňu.

	  Kôň bol uviazaný o jedno z brvien výbehu. Stál pokojne, hnedá srsť sa mu temne leskla a po chrbte mu tiekla voda. Keď začul môj hlas, na chvíľu zdvihol hlavu a pozrel na mňa zamyslenými tmavými očami, hneď ju však zasa spustil.

	„Dobrý deň," odzdravila Lou.

	  Posadil som sa na horné brvno. Nevyzeral som tu dobre. Mal som si zobrať klobúk so širokou strieškou.

	„Hovoril som s Kazateľom," začal som.

	„A zmlátili ste dvoch jeho mužov," dodala.

	  „Myslím pred tým," opravil som ju. „Bol som v Delle a hovoril s Kazateľom."

	„V Delle?"

	„Áno. Kazateľ tvrdí, že vášho manžela nezavraždil."

	  „Samozrejme, že nie. Dal ho zavraždiť jednému zo svojich gangstrov."

	„Ani to vraj neurobil," oznámil som jej.

	„Vari ste čakali, že sa vám len tak prizná?"

	  „Myslím, že keby ho zabil alebo dal zabiť, postaral by sa, aby som to vedel."

	  „Pretože je taký pravdovravný?" spýtala sa Lou zachmúrene.

	 „Pretože je taký namyslený. Chcel by, aby som vedel, že si môže urobiť, čo sa mu zachce, a nikto na svete mu v tom nezabráni."

	  „Zdá sa, že ho za ten čas úžasne spoznali," poznamenala sarkasticky.

	  „Ľudí jeho typu poznám ako svoje topánky," vysvetlil som jej. „Majú tendenciu povedať mi, čo spravili, a zabávať sa na tom, že s tým nemôžem nič robiť,"

	  „Ale ja, chvalabohu, nikoho takého nepoznám a neverím mu ani slovo. Steve sa im postavil na odpor. Najprv sa mu vyhrážali, a ked ani potom neustúpil, zabili ho."

	„To sa ešte uvidí," povedal som.

	„Kto iný by to mohol byť?" rozčertila sa Lou.

	  Mykol som plecom. Lou odviazala gaštanového koňa a priviedla si ďalšieho, o trocha tmavšieho. Uviazala ho k plotu a začala ho umývať mydlovou vodou z vedra.

	„Zastrašili vás?" spýtala sa. ,Alebo vám zaplatili?"

	  „Keby mi platili," namietol som, „asi by som sotva uhryzol ruku, čo ma živí."

	„Prepáčte. Nemala som to vravieť."

	„Súhlasím."

	Domydlila koňa a začala ho oplachovať vodou z hadice.

	  „Ide len o to, že v tomto meste ma už sklamal úplne každý," pokračovala. „Stále dúfam, že mi niekto pomôže, a chodím od jedného sklamania k druhému."

	  Do páľavy sa ozval akýsi spevavý vták. Horúci vzduch sa ani nepohol. Zo všetkého najviac bolo počuť špľachot vody a občas nejaký ten neodbytný hmyz.

	„Asi o tom príliš veľa premýšľam," dodala Lou.

	„Najal ma aj starosta a zopár ďalších," oznámil som jej.

	„Na čo?"

	„Na vyčistenie Dellu."

	„Vyčistenie? To ich akože máte vyhnať, alebo čo?"

	„Niečo také."

	,A čo Steve?"

	  „Ak máte pravdu, medzi týmito dvoma úlohami by mohla vzniknúť pekná synergia."

	  Sucho sa zasmiala. „Synergia? Bože! Vôbec nehovoríte ako niekto, kto včera takmer zabil dvoch chlapov."

	  „Jasná myseľ, zdravé telo," vysvetlil som jej svoju životnú filozofiu. „Na nejaký čas budem musieť odísť."

	„Odísť?"

	„Áno. Viete..."

	  „Utekáte odtiaľto. Bojíte sa, aby sa vám Kazateľ nepomstil."

	„Vrátim sa," ohradil som sa.

	  „Nevrátite," povedala rázne. „Vlastne vám to ani nezazlievam. Nemôžete sa Dellčanom postaviť sám ako prst."

	  „Práve preto musím na nejaký čas odísť," vysvetlil som. „Idem domov zohnať zopár ďalších ľudí."

	Lou pokrútila hlavou.

	„Neverím vám," vyhlásila.

	„S tým vám nepomôžem," mykol som plecom.

	  „Ale v tom prípade vám už nič nezaplatím," povedala Lou. „To, čo som vám dala, ste si odpracovali včera, ale viac už nedostanete."

	  „Jasné," pritakal som. „Kým budem preč, mohli by ste sa spoľahnúť na policajtov z Potshotu. Sú lepší, než si zrejme myslíte."

	„Môžem sa na nich spoľahnúť asi tak ako na vás," odvrkla.

	  Bolo skoré ráno. Popíjal som kávu s náčelníkom potshotskej polície v neoznačenom klimatizovanom Forde Explorer, parkujúcom pred bankou na hlavnej ulici. Na zadnom sedadle ležala guľovnica a brokovnica. Medzi prednými sedadlami sa nachádzal neodmysliteľný počítač.

	  „Keď som začínal v Middlesexe," poznamenal som, „v celom štáte by ste nenašli jediného policajta, ktorý by vedel, čo to je."

	  „Moderné prostriedky boja proti zločinnosti," povedal Walker.

	„Boli ste policajtom aj predtým?" vyzvedal som.

	„Áno."

	„Kde?"

	„Niekde inde."

	„A prečo ste napokon skončili tu?"

	„Páči sa mi tu."

	„Je tu dosť horúco," namietol som.

	„Aspoň nemusíte odhadzovať sneh lopatou."

	„To áno. A na jar sa nemení na nechutnú brečku."

	„Človek si na to zvykne," vyhlásil.

	„Vy možno áno."

	Walker pokrčil plecami a odpil si z kávy.

	„Počul som, že si vás najal Roscoe s priateľmi," nadhodil.

	„Máte v Rotary klube svojho tajného agenta?"

	  „Žijeme v malom meste," odvetil. „Počul som, že si vás najali, aby ste vyčistili Dell."

	Na to som nič nepovedal.

	„A čo Steve Buckman?"

	„Stále na tom pracujem," odvetil som.

	„Dve úlohy naraz," poznamenal. „Ozajstný bostonský profík."

	Skromne som mykol plecom.

	„Ako to chcete zvládnuť?" vypytoval sa Walker.

	  „Keby som sa naozaj chystal vyprášiť Kazateľa a jeho chlapov, prečo by som vám to vravel?"

	„Pretože možno budete potrebovať moju pomoc."

	  „Akú by som asi tak mohol očakávať, keby ste boli na Kazateľovej výplatnej listine?"

	  Walker prikývol. Kaki uniformu mal nažehlenú ako na vojenskej prehliadke, na očiach tmavé okuliare, aké nosia piloti, a na špeciálnom, bohato zdobenom opasku zavesený veľký kolt s pažbou z orechového dreva. Okrem neho sa na opasku vynímalo aj množstvo mosadzných nábojov.

	  „Asi vám nebude stačiť, keď vám poviem, že mi neplatí," nadhodil.

	„To máte pravdu," súhlasil som.

	  „Robím, čo sa dá," povedal. „Mám štyroch ľudí, všetko ešte vlastne len decká, ktorým sa páči, že môžu chodiť v uniforme s búchačkou na opasku. Kazateľ má štyridsať chlapov a ani jeden z nich nie je decko. Ja sa musím držať litery zákona, on si môže robiť, čo sa mu zachce. Ak ho chcem dostať do basy, potrebujem svedkov ochotných vystúpiť pred súdom."

	„Smutné," poznamenal som.

	Náčelník len mykol plecom.

	„Prečo nejdete niekam inam?"

	  „Ako som vravel, páči sa mi tu. Chcete sa Dellčanom postaviť sám?"

	„Budem mať problémy s vami a vašimi ľuďmi?"

	  Walker sa napil kávy a pozrel na rozpálený asfalt za oknom. „Nechcem tu nijakú vojnu znepriatelených kmeňov," vyhlásil.

	„Ani ja," prikývol som. „Budem mať s vami problémy?"

	  „Ak to urobíte legálne, tak nie," odvetil. „Možno nie som taký skorumpovaný ani vystrašený, ako si myslíte."

	„Včera som do veľkej miery zmenil názor," uistil som ho.  

	„To mohol byť podfuk," namietol. „Možno som len chcel zistiť, čo máte za lubom."

	  „Možno," pripustil som. „Tak či tak, nejaký čas budem preč. Hovorím vám to len pre prípad, že by ste chceli dozrieť na Lou Buckmanovú."

	  Prebodol ma ostrým pohľadom, nič však nepovedal. Aj ja som mlčal. Podľa veľkého displeja na fasáde banky bolo 7:27 a 43 stupňov. Mlčky som dopil kávu a vystúpil. Chvíľu som stál pri otvorených dverách, premýšľajúc, čo povedať. Zdalo sa mi, že by som mal ešte niečo dodať, no nevedel som čo. Walker bol na tom rovnako.

	Nakoniec som poveďal len: „Veľa šťastia."

	„Aj vám," odvetil Walker.

	  Pripadalo mi dosť nerozumné púšťať sa do Dellčanov sám, a keďže som dvoch z nich zmlátil na verejnosti, bolo jasné, že skôr či neskôr by k tomu muselo dôjsť. Veci som už mal zbalené a s Lou Buckmanovou aj Walkerom som sa ako-tak rozlúčil. S Bebe som sa radšej lúčiť nešiel. Moja zbraň ležala bez nábojov v taške, aby som ju mohol legálne dostať do lietadla. Keby na mňa Dellčania zaútočili práve teraz, musel by som ich dokopať na smrť.

	  Odhlásil som sa z hotela, nasadol do auta z požičovne, naplno zapol klimatizáciu a vyrazil na letisko. Nejaký čas som šiel po úzkej okresnej ceste, obklopenej púšťou. Vegetáciu v nej zväčša tvorili kaktusy a suché, pichľavé krovie. V takejto krajine by nijaký kôň necválal. Bol to terén, v ktorom by každý kôň napredoval opatrne, kľučkujúc medzi tŕňmi a ostňami. Filmom sa jednoducho nedá veriť.

	  Po chvíli premýšľania som došiel k záveru, že Potshot nie je taký, aký sa zdá na prvý pohľad. U Lou Buckmanovej išlo ešte o niečo, čo som akosi nevedel odhaliť. U Deana Walkera to bolo ešte výraznejšie, rovnako ako v prípade celého mesta. Najviac ma však zlostilo, že nemám ani tušenia, čo to môže byť. Jediné, čo som získal, bol pocit, že okrem toho, čo mi vravia, sa tam deje ešte niečo iné, o čom nemám ani šajnu.

	  Iba Kazateľovi sa dalo celkom veriť. Na pohľad to bol hnusný gauner a nevidel som jediný dôvod, aby to nebola pravda aj v skutočnosti. Aspoň na niekoho sa môžem spoľahnúť, vravel som si s úľavou.

	  Konečne som dorazil na diaľnicu a mohol pridať. Ešte hodinu v aute cestou na letisko a o menej ako päť hodín som doma. Cítil som sa povznesené na tej diaľnici bez jedinej zákruty, pod rozpálenou modrou oblohou, tritisíc kilometrov od všetkého známeho. Skutočnosť, že kdesi ďaleko za obzorom je Susan, to celé ešte zlepšovala. Na svete je len veľmi málo slov, ktoré znejú lepšie než „vraciam sa domov". Samozrejme, domov znamená k Susan Silvermanovej. Dobre, že žije v Bostone, pretože sa mi tam páči, no keby sa presťahovala trebárs do Indianapolisu, mal by som domov tam. Uživil by som sa. Zločiny sa páchajú všade.

	  So Susan sme len pred chvíľou skončili vysoko príjemnú činnosť, ktorá sa dá opísať ako „lovec sa konečne vrátil z hôr", a ležali sme spotení na pokrčenej plachte. Úžasná Perla sa chúlila pri nohách postele, rozčarovaná z toho, že sa nedokázala vtesnať medzi nás.

	  „Takže si stiahol chvost a ušiel," nadhodila Susan. „Nevedela som, že si taký rozumný."

	  „V hrobe je celkom útulne a ticho," odvetil som, „ale niet tam koho objať."

	  „Chceš tým povedať, že si sa nechcel dať zabiť, lebo potom by si mi nemohol fučať do ucha?" spýtala sa.

	„Presne tak."

	  „Nech si už na to mal akýkoľvek dôvod, som rada, že si doma."

	„Aj ja."

	„Čo s tým budeš robiť?"

	„Myslíš s Potshotom?"

	„Uhm."

	  Susan mala hlavu na mojom pleci a ja som ju nežne objímal.

	  „Teraz je presne tá chvíľa, keď by som mal zapáliť dve cigarety a jednu ti podať," poznamenal som.

	„Človek na chvíľu ľutuje, že nefajčí," pritakala.

	„Ale len na chvíľu."

	„Čo sa teda bude diať v Potshote?"

	„Vrátim sa tam a pritlačím poriadnejšie," odvetil som.

	„Pretože si im povedal, že to urobíš?"

	  „Áno. Keby som totiž nesplnil, čo sľúbim, čoskoro by som bol totálne bez práce. Okrem plnenia sľubov nemám klientom veľa čo ponúknuť."

	„Ja viem."

	 „A okrem toho nemám rád, keď ma odniekiaľ vyháňajú."

	„Aj to viem."

	„Na druhej strane by som to však mohol vzdať a dúfať, že ma nezabijú."

	„To by som nerobila." „Bol to len taký nápad." „Vie Mary Lou Akási, že si odišiel?" „Áno."

	„Aj to, že sa vrátiš?"

	„Povedal som jej to, ale nie som si istý, či mi uverila." „Hlupaňa," podotkla Susan. „Čo povieš, nemali by sme vstať a urobiť si postkoitálnu večeru?"

	Perla okamžite zbystrila sluch a pozrela na nás. „Čo myslíš, ktoré slovo pochopila?" spýtal som sa. „Postkoitálnu alebo večeru?"

	„Perla rozumie všetkému," odvetila Susan.

	  „Môže sa k nám pridať," vyhlásil som. „Tak čo, si pripravená?"

	„Áno."

	Ani jeden z nás sa nepohol.

	„Vyskočíme z postele?" spýtal som sa.

	„Áno," súhlasila Susan.

	Ostali sme nehybne ležať.

	„Je načase vyskočiť z postele," pripomenula mi Susan.

	„Jasné."

	Ani sme sa nepohli.

	„Zdá sa, že si v podstate odhalil len to, že nevieš, čo sa tam

	deje."

	„Aj tak sa to dá povedať."

	„Tak prečo si doma?"

	„Aby som ti trocha spríjemnil život," odvetil som.

	„Aké milé," vzdychla. „Iný dôvod nemáš?"

	„Ale mám," pripustil som. „Musím najať zopár ľudí."

	„Odtiaľto?"

	„Niektorých áno."

	 „Z iných miest?"

	„Aj to."

	„Mohla by som ísť s tebou?"

	„Budem rád."

	„Ja viem," usmiala sa na mňa.

	  Pregúľala sa na bok, objala ma a ja som si ju pevne pritisol. Chvíľu sme nehybne ležali.

	„Ale čo tvoji pacienti?" spýtal som sa.

	  „Je august," pripomenula mi. „Psychiatri v auguste neordinujú."

	„Aha," prikývol som.

	„Ale s Perlou by mohli byť problémy," dodala.

	„Postará sa o ňu Lee Farrell," odbil som to.

	„Bude tu s ňou bývať?"

	„Áno."

	„A bude si skúšať moje šaty, kým tu nebudem?"

	„Možno," odvetil som. „Vstaneme už?"

	„Áno," prisvedčila. „Už idem."

	Ani sme sa nepohli.

	„Som hladná," vzdychla Susan.

	„Aj ja."

	„Ešte šťastie, že sme u teba a nie u mňa," pokračovala.

	  „Áno — pokiaľ by sme nemali neuveriteľnú chuť na balíček keksov."

	„Myslím, že mám aj nejaký šalát," spresnila.

	  Stále sme nehybne ležali. Susan si pošúchala líce o moju hruď. Perla si sťažka vzdychla - alebo to bolo zachrápanie? V izbe sa nesvietilo, aj levandulové svetlo zapadajúceho slnka za oknom pomaly ustúpilo temnote, takže som Susan skoro vôbec nevidel. Podvihol som sa, zažal nočnú lampu a pozrel na ňu.

	„Pozeráš na moje nahé telo?" spýtala sa.

	„Presne tak," odvetil som.

	  „Židovky, aj tie najzvodnejšie a najrozkošnejšie, nemajú rady, keď niekto vidí ich nahé telo zaliate ostrým svetlom."

	 „Tak zavriem oči."

	Chvíľu sme obaja mlčali.

	„Ako vyzerá?" spýtala sa napokon.

	„Vedel by som to lepšie, keby som nemal zavreté oči."

	  „No... Len na to, aby si mi vedel odpovedať, ich môžeš na chvíľu otvoriť."

	Podrobne som si ju premeral.

	„Je presne také, aké má byť," povedal som. „Najmä nahé."

	  Susan sa zatvárila strápnene, akoby sa jej to slovo ani trocha nepáčilo.

	  „Je mi zima," vyhlásila a bleskovo sa prikryla perinou. „Čo máme na večeru?"

	  „Mohol by som urobiť cestoviny s mušľami, ak ti nebude prekážať, že sú z konzervy."

	„To znie lákavo."

	  „Môžem pridať aj hrášok, ak ti neprekáža, že je mrazený," dodal som.

	„Ak to urobíš, vstanem."

	  Zhlboka som sa nadýchol, vytiahol spod nej ruku, prehodil nohy cez okraj postele a postavil sa. Susan na mňa pozerala spod periny, takže jej bolo vidieť len oči a čelo. Potom sa však zachichotala, zhodila ju zo seba a ukázala sa mi v plnej kráse.

	„Aby si mal pri varení o čom premýšľať," povedala.

	 

	17.

	Začal som s Hawkom.

	  Prístavné fitnescentrum bolo v časoch, keď nehnuteľnosti pri vode nemali takmer žiadnu hodnotu, boxerskou telocvičňou. Vlastnil ho Henry Cimoli, ktorý kedysi boxoval v ľahkej váhe. Hawk a ja sme tam chodili trénovať v čase, keď sme boli profesionálni boxeri a ani my sme ešte nemali bohvieakú hodnotu. Bol tam ring s vedierkami na pľutie, ťažké vaky, rýchlostné vaky a kopa takých tých na dlhom lane, ktoré som mal vždy problém trafiť a na ktorých Hawk dokázal hrať Ravelovo Bolero.

	  Teraz bola štvrť pri vode v móde a Prístavné fitnescentrum patrilo medzi najvychytenejšie. Henry sa v ňom presúšal v saténových teplákoch s menom vyšitým na vrecku a pýtal sa ľudí, či sa im dobre cvičí. Klientela nosila všetky tie najfajnovejšie oblečenia a pomôcky, aké si len možno predstaviť. Značkové čelenky na zachytávanie potu, kožené rukavice bez prstov, priliehavé trikoty v pastelových farbách a posledné výkriky módy v oblasti športovej obuvi. Väčšina návštevníkov bola taká módna, že sa vôbec nepotila. Ergonomicky navrhnuté posilňovacie zariadenia sa leskli chrómom a blikali na nich množstvá farebných kontroliek.

	  Ako prejav úcty k svojej mladosti a možno aj k Hawkovi a mne však Henry nechal v jednej bočnej miestnosti s oknom do prístavu kompletnú zostavu boxerských vakov. Chýbal tam len ring a vedrá na pľutie.

	  Hawka som v nej nenašiel. Robil zhyby v hlavnej telocvični. Ostatní návštevníci po ňom potajomky poškuľovali. Vedel o tom. Nikdy mu nič neušlo. Nedal to však na sebe poznať. Okrem nenápadného náznaku úsmevu ho vôbec nič neprezrádzalo.

	„Zohnal som nám kšeft v púšti na západe," oznámil som mu.

	„To zvyčajne znamená, že nedostanem zaplatené," odvrkol.

	„Okrem toho po mne niekto bude strieľať, ale aby som mu to umožnil, budem musieť dlho a namáhavo cestovať."

	  Robil zhyby veľmi poctivo, až po úplne vyrovnané ramená. Pod ebenovou pleťou sa mu rysovali pôsobivé svaly.

	  „Tentoraz nie," opravil som ho. „Mám veľký rozpočet a slušne platím."

	  „Ale aj tak sa dá čakať, že po mne niekto bude strieľať," nedal sa.

	  Cvičil akoby bez námahy. Ani v hlase mu nebolo nič počuť. Iba na čele a ramenách sa mu ligotali kvapky potu.

	„To áno," pripustil som.

	„Čo presne máme spraviť?"

	  „Zistiť, kto zabil jedného chlapa a zachrániť mesto pred bandou gaunerov z hôr."

	  Pristúpil k nám Henry Cimoli. Jeho biely úbor nebol vôbec tesný, no aj tak to vyzeralo, akoby sa na ňom mal každú chvíľu roztrhať.

	  „Choďte dozadu, vy dvaja!" okríkol nás ticho. „Odplašíte mi klientov."

	„Klientov?" spýtal som sa prekvapene.

	  „Telocvične majú zákazníkov," vysvetlil mi. „Fitnescentrá zasa klientov."

	  „A šéfujú im chlapi oblečení ako Liberace?" spýtal sa Hawk, pomaly dvíhajúc bradu nad tyč.

	„Snažím sa udržať istý imidž," odsekol Henry.

	  „Si príliš malý na to, aby si mohol mať imidž," doberal si ho Hawk.

	  „Keď do mňa neprestaneš rýpať, obom vám zdvihnem členský príspevok."

	„Henry," pripomenul som mu, „my to máme zadarmo."

	  „Ale ak tuto Vražedný nočný tieň rýchlo nezavrie zobák, zdvihnem vám to na dvojnásobok."

	„Rasistická narážka," odfrkol si Hawk.

	„Nech je to čokoľvek, doriti," zavrčal Henry.

	Vtom ho zavolala akási žena v strednom veku, sediaca na stroji na posilňovanie hrudných svalov. Na sebe mala ružový pletený trikot. Okamžite išiel za ňou.

	  „Áno, madam," oslovil ju s vrelým úsmevom. „Môžem vám nejako pomôcť?"

	„Nemám nastavenú priveľkú záťaž?" spýtala sa ho.

	Henry skontroloval elektronické nastavenie prístroja.

	„Koľko opakovaní robíte pri tomto odpore?" spýtal sa jej.

	  „Mohla by som aj veľa, ale nechcem, aby zo mňa bola svalnatá obluda."

	  „Záťaž máte nastavenú dobre, madam, a väčšine žien nenarastú príliš výrazné svaly. Nie sú na to stavané."

	„Naozaj?"

	  Zamyslene prikývol. „Áno, madam. U mužov to asi spôsobuje testosterón a podobné veci."

	„No teda!"

	„Môžete pokojne cvičiť s touto záťažou."

	  „Vďaka," povedala žena a začala s cvičením. Henry sa vrátil k nám.

	„Koľko tam má nastavené?" vyzvedal Hawk.

	„Päť kíl," odvetil Henry.

	  Povedal to s dokonale kamennou tvárou. Žena urobila päť opakovaní, napila sa zo špeciálne tvarovanej fľaše, utrela osuškou a vstala od stroja.

	  „Päť opakovaní," poznamenal som, „s päťkilovou záťažou. A ty za to od nej berieš peniaze."

	„Nemôže jej to uškodiť," namietol.

	  Žena sa nevyznala ani v nastaveniach ďalšieho prístroja, preto musel znova ísť za ňou.

	  „Keď už hovoríme o bande gaunerov z hôr," ozval sa Hawk, „koľko ich asi tak je?"

	„Okolo tridsať až štyridsať."

	  „No, aspoň to bude poctivý boj," potešil sa. „Zavolal si aj niekoho ďalšieho?"

	„Ešte nie."

	„Fajn, že som prvý," vyhlásil.

	 

	18.

	  Firma Gina Fisha sídlila v suteréne starej tehlovej budovy na Tremont Street v South Ende, len zopár ulíc od baletu. K dverám s nápisom BOSTONSKÁ STAVEBNÁ SPOLOČNOSŤ sa zostupovalo tromi schodmi.

	Vošiel som dnu.

	  Na tehlových stenách nielenže neboli nijaké ozdoby, ale ani omietka. Za stolom sedel veľmi pekný mladý muž s tmavými kučeravými vlasmi a náušnicou v uchu. Keď som vošiel, práve telefonoval. Za ním bol na stene záves, oddeľujúci zvyšný priestor od vstupnej miestnosti.

	„Ahoj, Stan," pozdravil som ho.

	  Zdvihol hlavu, pozrel na mňa a zakryl dlaňou slúchadlo. „No teda, Spenser! Vari si sa nakoniec predsa rozhodol prejsť na našu stranu?"

	  „Keby som to urobil, tak rozhodne s tebou, krásavec. Je tu Gino?"

	„Gino je tu vždy," odvetil. „Aj s Vinniem."

	  Ukázal na zadnú miestnosť a vrátil sa k telefonátu, ktorý sa ďo veľkej miery týkal jeho zážitkov z koncertu Tiny Turnerovej v The Fleet Center.

	  Zadná kancelária mala takisto holé tehlové steny bez ozdôb. Gino sedel za starožitným okrúhlym stolom pod lustrom z pestrofarebného skla a čítal brožúrku s názvom Relais & Chateaux. O kúsok ďalej sa opieral o stenu Vinnie so slúchadlami na ušiach.

	„Ahoj, Gino," pozďravil som.

	  Gino položil prst na stranu, ktorú práve čítal, zavrel katalóg a pomaly na mňa pozrel. Bol štíhly, šľachovitý a úplne plešatý.

	„Flirtoval si so Stanleym?" spýtal sa.

	„Stanley flirtoval so mnou," opravil som ho. „Ja som na iné."

	  Aj Vinnie na mňa pozrel, kývol mi na pozdrav a znova sa sústredil na hudbu z walkmana.

	„Čo ťa ku mne privádza?" spýtal sa Gino.

	„Chcem si požičať Vinnieho," vysvetlil som.

	„Naozaj? Kde je Hawk?"

	„Aj toho som už zamestnal."

	„Načo?"

	  „Mám prácu, na ktorú treba šesť alebo sedem chlapov. Chcel by som medzi nimi mať aj Vinnieho."

	„Takže pôjde o strieľačku, však?" nadhodil Gino.

	Mal dlhé prsty, ktoré si teraz preplietol a oprel si o ne bradu.

	„Práve preto potrebujem Vinnieho," zdôraznil som.

	  „Myslel som si, že to nebude len na prechádzky so psom. Hovoril si s ním o tom?"

	„Nie. Najprv som sa chcel dohodnúť s tebou."

	„Aké úctivé," zamrmlal. „Vôbec sa to na teba nepodobá."

	Uškrnul som sa.

	  „Bez tvojho súhlasu by do toho aj tak nešiel," namietol som.

	Gino prikývol.

	„Vinnie," obrátil sa k podriadenému, „počúvaš to?"

	„Jasné," odvetil Vinnie.

	  „Ak mi nebudeš chýbať," pokračoval Gino, „máš o niečo také záujem?"

	„Plat?" spýtal sa Vinnie.

	  „Slušný," uistil som ho a pozrel na Gina. Ten mlčky prikývol.

	„Poďme sa prejsť," navrhol som.

	„Nechceš o tom hovoriť predo mnou?" spýtal sa Gino.

	„Niečo v tom zmysle," odvetil som.

	„Prečo?"

	  „Viem, že Vinnie nikdy nikomu nič nepovie, a tak mu verím. O tebe viem, že urobíš, čo sa ti bude najviac hodiť, a tak ti neverím."

	„Daj si pozor, ako so mnou hovoríš," varoval ma jemne.

	 „Sám si sa spýtal," pripomenul som mu.

	  Gino prikývol, pozrel na Vinnieho a ukázal na dvere. Vinnie sa odlepil od steny a odviedol ma von.

	  Vinnie je nižší ako ja a váži o nejakých desať kíl menej, no inak je tvrdý ako skala, a keď sa pohybuje, každému musí byť hneď jasné, že presne vie, čo robí. Spolu s jedným chlapom z Los Angeles je najlepší a najrýchlejší strelec, akého som kedy videl.

	  Keď sme minuli Hammersleyho bistro a novú budovu baletu na Claredon Street, ticho mi povedal: „Musíš byť pri Ginovi opatrnejší. To, že je buzík, ešte neznamená, že nevie byť tvrdý."

	„Ja viem, aký je tvrdý," uistil som ho.

	„Je to fajn chlap," zdôraznil.

	„Jasné," pritakal som.

	  Potom som mu porozprával o Potshote, Dellčanoch a Kazateľovi. Neprerušoval ma. Keď som skončil, spýtal sa: „Kto v tom ešte ide?"

	„Hawk," odvetil som.

	„A ty."

	„Presne."

	„Takže aj so mnou sme traja."

	„Uhm."

	„Koho ešte vezmeš?"

	„Nepoznáš ich."

	  „Nie sú z mesta," skonštatoval. Mohol si tým byť istý. V tomto meste totiž poznal všetkých, ktorí by prichádzali do úvahy.

	„Áno," prikývol som. „Berieš to?"

	„Jasné," vyhlásil.

	 

	19.

	  Ubytovali sme sa so Susan v hoteli Ritz-Carlton v atlantskej štvrti Buckhead. Susan telefonovala s recepčným.

	  Keď zavesila, obrátila sa ku mne: „Na siedmu máme rezervovaný stôl v grile Horseradish."

	„Chystáš sa dať si zelený šalát a trocha ľadového čaju?"

	„Môžem sa oň s tebou podeliť," usmiala sa.

	  „Neviem, či by som mal toľko jesť," namietol som. „Zajtra ma čaká ťažký deň."

	„Koľko to trvá do Lamarru?"

	„Pár hodín jazdy na východ po Route 20," odvetil som.

	„Možno pôjdem s tebou," vyhlásila.

	  „Myslel som, že chceš zobrať Buckhead útokom," namietol som.

	„Asi radšej pôjdem s tebou."

	  „Obchodníci na Rodeo Drive, Piatej Avenue, Worth Avenue a North Michigan Avenue sa trasú hrôzou už len pri zmienke o obchodoch v Buckheade," pripomenul som jej. „A ty, ktorá považuje nakupovanie za jedno z najväčších umení na svete, pôjdeš namiesto toho so mnou do Lamarru v Georgii?"

	„Áno."

	  „Pretože ma chceš niekde po ceste pretiahnuť na zadnom sedadle požičaného auta?"

	„Nie."

	„Ale nebol to zlý odhad," bránil som sa.

	  „Chcem tam ísť, pretože onedlho nebudem mať možnosť byť s tebou, až kým sa nevrátiš z púšte. Preto som s tebou išla aj sem."

	„Pretože ma šialene miluješ?"

	„Buď to, alebo mi je ťa ľúto."  

	Zdvihol som ju do náručia a držal pár centimetrov nad zemou.

	„Pretože ma miluješ," povedal som.

	„Áno," prikývla a pobozkala ma.

	  V grile Horseradish sme si objednali pečené kurča so zemiakovou kašou. Susan sa očividne rozhodla dať na obžerstvo. Po večeri sme sa odviezli na Powers Ferry Road, kľukatiacu sa cez nízke kopce s vysokými stromami a drahými domami na bielych pilótach. Susan si oprela hlavu o sedadlo a zavrela oči. Tvár jej zalieval mesačný svit.

	„Lenivá po sviatku obžerstva?" nadhodil som.

	  „Skôr uvoľnená," opravila ma. „Dobre som sa najedia, dala som si trocha vína a idem tichou nocou do hotela so svojím milým."

	„Ktorého sa tam chystáš uštvať na smrť."

	  „Ku ktorému sa tam chystám chúliť, až kým nezaspíme a nepominú následky priveľkej večere."

	„Aj zajtra je deň," skonštatoval som.

	Obrátila hlavu ku mne, takže som videl, ako sa usmieva.

	„A obaja sme ranné vtáčatá," dodala.

	„Aj tak sa to dá povedať," uškrnul som sa.

	Chvíľu sa mlčky usmievala so zavretými očami.

	  „Ideme za tým homosexuálom, s ktorým si sa zoznámil pri vyšetrovaní tej konskej záležitosti?"

	  „Za Tedym Sappom," spresnil som. „Nazvať ho homosexuálom zďaleka nestačí."

	„Ja viem," prikývla. „To nestačí na nikoho."

	  Znova zmĺkla. Cesta sa kľukatila cez kopce. Na tvár jej dopadlo mesačné svetlo. Jej jemne osvetlený profil vyzeral ako vytesaný z alabastru. Stačil jediný pohľad a cítil som, ako mi zviera hrdlo. Počul som vlastný dych. Pripadalo mi nemožné nechať ju samu a odísť kamsi do Potshotu. Pomaly som sa nadýchol a ešte pomalšie vypustil vzduch z pľúc.

	 „Obaja si želáme, aby si tam nešiel," poznamenala.

	  Ešte vždy mala zavreté oči a profil ako zo slonoviny. Ticho georgijskej noci pohlcovalo dokonca aj zvuk motora.

	  Po chvíli som povedal: „Želáme si, aby sme takto mohli byť spolu naveky."

	Prikývla bez toho, že by otvorila oči.

	  „Keby sa nám splnilo, čo si prajeme, zničilo by nás to," podotkla. '

	„Nás nič nezničí," nedal som sa.

	  „To máš síce pravdu," vysvetlila, „ale keby sme spolu boli stále, chvíle ako táto by neboli možné."

	„To znie ako variácia na Nedeľné ráno," poznamenal som.

	„Nemyslíš to na CBS, však?"

	  „Nie. Myslím na tú Stevensonovu báseň  ,Smrť je matkou krásy'."

	  „Jednoduchý zákon ponuky a dopytu," dodala. „Keby všetci žili naveky, život by stratil na cene."

	„Asi máš pravdu," súhlasil som.

	  „A keby sme boli stále spolu, takéto momenty by stratili na výnimočnosti."

	  „Alebo je to celé len obyčajný básnický zvrat," nadhodil som.

	„Možno," prikývla. „Tak či tak, robíme to, čo musíme."

	„A ráno zasa vyjde slnko," doplnil som ju.

	  „A ty vstaneš," povedala s úsmevom, akoby práve vymyslela výborný vtip.

	 

	20.

	  Slnko naozaj vyšlo a my sme do Lamarru vyrazili o trocha neskôr, než sme chceli. Kým sme sa tam dostali, bolo už takmer poludnie.

	  Bar Bath House mal ešte vždy neónový pútač so smädné sa tváriacim Spudsom McKenziem. Vnútri bolo tmavo a chladno. Stará hracia skriňa vyzerala celkom, ako keď som ju videl naposledy, rovnako ako bar so širokým výberom vín a ponukou jedál, vypísanou na tabuli kriedou. Tanečný parket pri dverách bol prázdny a pri bare posedávalo len niekoľko mužov.

	  Tedy Sapp popíjal kávu pri svojom stole na ľavej strane. Jeho blond vlasy ešte vždy kričali do sveta, že sú odfarbené. Mal novú náušnicu, no inak sa nijako neodklonil od uniformy zamestnancov podniku - zeleného roláka a športových nohavíc. Na rozdiel od barmana a dvoch čašníkov sa do roláka takmer nevmestil a vyzeralo to, že sa na ňom každú chvíľu roztrhá. Mal také výrazné svaly, pevné telo a prenikavý pohľad, že keby som nebol taký tvrdý, možno by ma normálne vydesil. Našťastie som pri sebe mal Susan.

	„Božemôj!" zvolal Tedy. „Ty si sa vrátil!"

	  Mal mierne zastretý hlas, no keď ste ho počúvali dlhšie, úplne ste to prestali vnímať.

	„Ahoj, Tedy. Toto je Susan Silvermanová."

	„Tá psychiatrička?" spýtal sa a podal jej ruku.

	„Áno," odvetila.

	„A jeho hlavná milenka," dodal.

	  „Jeho jediná milenka," zdôraznila Susan s úsmevom. Zdalo sa, že na ňu jeho hrôzostrašný zjav vôbec nepôsobí.

	  Tedy jej úsmev opätoval a jemne jej stisol dlaň. Vyzeralo to, že ani ona ho vôbec nedesí. Obom nám naznačil, aby sme si sadli.

	 „Kávu? Pivo? Neskoré raňajky?"

	„Kávu," odvetil som.

	„Môžem dostať horúcu vodu a citrón?" spýtala sa Susan.

	  Tedy sa uškrnul, nijako to však nekomentoval. Namiesto toho kývol na jedného z čašníkov.

	„Dve kávy," objednal si uňho, „a vrelú vodu plus citrón."

	Čašník prikývol a chystal sa odísť.

	  „Môžem k tomu dostať aj také tie vecičky so sladidlom namiesto cukru?" zastavila ho Susan.

	  Čašník chvíľu nechápal, potom mu však došlo, o čo ho žiada. „Máme Equal, madam."

	„Výborne," potešila sa.

	„Tvrdá diéta," poznamenal Tedy.

	„Ale stojí za to," nedala sa Susan.

	„Aj ty si to myslíš?" obrátil sa Tedy ku mne.

	Rázne som prikývol.

	„Ako sa má tvoj oftalmológ?" spýtal som sa.

	  „Aj on sa udržuje v dobrom stave," odvetil s úsmevom. „Aj jemu to stojí za to."

	  Čašník priniesol kávu, vodu s citrónom a balíček sladkých vecičiek značky Equal. Dal som si do kávy cukor a smotanu, Susan vytlačila citrón do vody a začala sa prehŕňať v keksoch.

	„Takže," začal Tedy, „čo potrebuješ?"

	  „Ďaleko na západe je mesto zvané Potshot. Terorizuje ho banda miestnych gangstrov a policajti s tým prakticky nič nerobia."

	„Majú tam zlých polišov," poznamenal.

	„Veru tak," súhlasil som.

	  Tedy si pomiešal kávu, chytil hrnček do oboch rúk a opatrne sa napil.

	  „Dovoľte mi hádať," obrátil sa k Susan. „Teraz sa ma spýta, či by som tam s ním nechcel ísť a dať veci do poriadku."

	„Ako ste to mohli vedieť?" spýtala sa ho.

	„Homosexuáli majú vysoko vyvinutú intuíciu," odvetil.

	„Prirodzene," prikývla.

	Potom sa obrátil naspäť ku mne. „Koľko je tých gangstrov?"

	„Tridsať až štyridsať," odvetil som.

	,A koľko máš chlapov?"

	„S tebou troch."

	„Takže predo mnou si už oslovil dvoch iných?" zlostil sa.

	„Mal som to k nim bližšie."

	Sapp sa uškrnul.

	  „Ale čo z toho budem mať okrem zábavy, že sa uprostred rozpáleného augusta môžem niekde v psej riti — prepáčte, Susan - ostreľovať so štyridsiatimi gangstrami?"

	„Budeš znova pracovať pre mňa," odvetil som.

	„Božemôj, no to je úžasné!" zvolal.

	„A slušne ti zaplatím," dodal som.

	Znova sa napil a prikývol.

	  „V auguste sa to tu aj tak zatvára, aby sme si všetci mohli vziať dovolenku."

	  „Čo by už mohlo byť výhodnejšie?" položil som mu rečnícku otázku.

	„Chystáš sa najať nejakých ďalších chlapov?"

	„Zopár," pripustil som.

	Tedy pozrel na Susan. „Čo vy na to?"

	  „Niekedy si želám, aby bol radšej portrétista," odvetila, „ale potom by to už nebol on, však?"

	„A to by bolo zlé?" spýtal sa jej.

	  Susan sa usmiala. „Áno. Asi by som niečo také nemala nikdy povedať, ale bolo by to zlé."

	„A to ste psychiatrická," podotkol.

	  „Počujte vy dvaja, keď sa prestanete hrať na Sonnyho a Cher, nemohli by sme sa vrátiť k tomu, kvôli čomu sme sem prišli?" prerušil som ich.

	„A - to je naverbovať ma," doplnil Sapp.

	„Presne."

	„Okej," povedal.

	  „Okej, sústredíme sa na to, kvôli čomu sme prišli, alebo okej, ideš do toho?"

	 „Okej, idem do toho," odvetil. „Aj keď sa Susan možno bude musieť porozprávať s Benom." „To je ten oftalmológ?" spýtala sa ho. Tedy prikývol. „Áno," povedal.

	„Ako dlho ste spolu?" vyzvedala. „Dvanásť rokov."

	„Myslíte si, že by Ben chcel, aby ste boli iný, než ste?" „Nie," uškrnul sa. „Páčim sa mu taký, aký som." Susan si vzdychla.

	  Koncom júla je v juhovýchodnej Nevade tridsaťosem stupňov a slnko svieti každý deň. V Las Vegas to však nikomu neprekáža, pretože všetko je tam klimatizované a všetci sú vnútri. Prehrávajú peniaze.

	  Sedel som pri bare v Mirage, pohrával sa s pivom, hádzal mince do automatu a čakal, kým sa Susan v blackjacku zbaví päťdesiatich dolárov. Priniesla si na hazard celú päťdesiatku, no keďže sa túto hru nikdy poriadne nenaučila, nemalo by to trvať dlho. Pokúšal som sa jej vysvetliť, že cieľom hry je vyhrať peniaze, nie zbaviť sa tých, čo má, no som si takmer istý, že mi neverila.

	  Bernard J. Fortunato sedel pri jednom z ďalších stolov s vysokou ženou s dlhými nohami v tmavých pančuchách. Aj on hral blackjack. Vyzeral celkom k svetu. Mal na sebe modrý pásikavý oblek, ružovú košeľu, bielu kravatu s ružovými prúžkami a slamený klobúk s ružovou stuhou. Čakal som. Vo Vegas sa nesluší vyrušovať človeka, keď sa pripravuje o peniaze. Neponáhľal som sa. Mal som ešte desať dolárových mincí na hádzanie do stroja. Z času na čas som vyhral, no nedal som sa odradiť. Bol som rozhodnutý pchať ich tam, kým všetky neminiem.

	  Po chvíli Bernard s vysokou spoločníčkou ukončil hru. Nedokázal som odhadnúť, či vyhral alebo prehral. Vykročil smerom k miestu, kde som sedel. Nebol ani na polceste ku mne, a už ma zbadal. Zastal ako primrznutý. Očividne sa snažil spomenúť, kto som. Nakoniec pristúpil priamo ku mne.

	„Spenser," povedal.

	Pritakal som. Bernard sa začal obzerať.

	„Máš tu aj Hawka?"

	„Nie."

	  Bernard prikývol, akoby to potvrdilo všetky jeho podozrenia. Potom položil ruku na brunetkino rameno.

	„Toto je Terry," oznámil mi.

	  Terry mi s úsmevom podala ruku. Mala na sebe krátke kvetované šaty s tenkými ramienkami. Bola celkom pekná, najmä jej veľké oči a široké ústa. Aj to ostatné, čo z nej bolo vidieť, však vyzeralo dobre. Mala veľmi kvalitný mejkap a zrejme bola o niečo staršia, než sa zdalo.

	„Teší ma," povedala sladko.

	„Aj mňa," odvetil som.

	Posadili sa k baru - Bernard vedľa mňa a Terry k nemu.

	„Čo piješ?" spýtal sa ma Bernard.

	„Vďaka, už mám."

	Pristúpil k nám barman.

	„Dvakrát Mai Tai," objednal Bernard.

	Keď barman zasa odišiel, Bernard sa na mňa spýtavo zadíval.

	„Čo tu robíš?" spýtal sa.

	„Hľadám ťa."

	„Prečo?"

	„To je tajné."

	  Obrátil sa k Terry. „Vezmi si Mai Tai o pár miest ďalej, zlatko. Musím sa porozprávať s týmto človekom."

	  „Jasné," odvetila a presunula sa na opačný koniec baru. Zdalo sa, že jej to vôbec neprekáža. Keď sme ostali sami, Bernard sa spýtal: „Tak o čo ide?"

	„Ešte vždy máš ten kolt s krátkou hlavňou?"

	„Pravdaže."

	„Chceš si zarobiť?"

	„Koľko?"

	„Dosť."

	„Jasné, že chcem."

	„Mám ti povedať, o čo pôjde?" spýtal som sa ho.

	„Najprv sa porozprávajme o odmene," navrhol.

	Povedal som mu, o koľko by išlo.

	„Preplatíš aj náklady?" chcel vedieť Bernard.

	„Áno."

	„Fajn," vyhlásil. „Čo teda potrebuješ?"

	Povedal som mu to.

	„Ide v tom aj Hawk?" vyzvedal.

	„Áno."

	„Aj nejakí iní?"

	„Áno."

	„Koľkí?"

	„Zatiaľ, ak môžem rátať aj s tebou, je nás päť."

	„Chceš pribrať ďalších?"

	„Áno. Na západe," odvetil som.

	„V Los Angeles?"

	„Presne tak."

	„Dobre. Čím začneme?"

	  „V prvom rade," pustil som sa do vysvetľovania, „sa musíš odviezť do Potshotu a prenajať nám dom. Spoj sa s miestnym realitným agentom J. Georgeom Taylorom."

	  Dal som mu svoju vizitku, na ktorú som vopred pripísal Taylorovo meno a adresu.

	  „Musí byť dosť veľký na to, aby sa tam ubytovalo šesť alebo sedem chlapov. Vezmi ho na akékoľvek meno, aké budeš chcieť — pokiaľ sa bude zhodovať s tým, na ktoré máš registrované auto. Nasťahuj sa tam, a keď budeš mať telefón, zavolaj mi. Nikomu nič nehovor."

	Bernard ma prebodol znechuteným pohľadom.

	  „Nikomu nič nehovoriť? Pripadám ti vari ako nejaká utáraná babizňa? Nerobím takúto prácu prvý raz."

	„To rád počujem," povedal som.

	„Ale u mňa sa platí na drevo a vopred."

	  Vytiahol som z vrecka šekovú knižku, vypísal šek, odtrhol ho a podal Bernardovi. Podrobne si ho prečítal, aby mal istotu, že je vystavený správne, potom ho poskladal a odložil do peňaženky.

	  „Takže je všetko jasné. Odchádzam do Potshotu," vyhlásil. „Ozvem sa ti."

	  Postavil som sa. Bernard kývol na Terry, tá sa usmiala a prešla s kokteilom naspäť k nemu.

	„Rada som vás poznala," povedala mi.

	„Aj ja," odvetil som a pobral sa na odchod.

	  „Ale ja nechcem ostať na devätnástich," bránila sa Susan. „Chcem, aby mi dal ďalšiu kartu."

	  „Lenže pokiaľ nedostaneš eso alebo dvojku, budeš trop," poúčal som ju.

	„Ale keď musím stáť, nudím sa."

	„Samozrejme," prisvedčil som.

	„Hovoríš to len preto, lebo mi chceš urobiť radosť, čo?"

	„Prirodzene."

	  Kráčali sme hore po Rodeo Drive, najhlúpejšej ulici v Amerike, držali sa za ruky a hovorili o blackjacku.

	„Čo je na mojom prístupe zlé?" nechápala Susan.

	„Zaručuje ti, že prehráš."

	„Aj tak prehrám."

	  „To je vysoko pravdepodobné," pripustil som. „Lenže cieľom hry je vyhrať."

	  „Nudí ma, keď tam len tak vysedávam a čakám na správne karty."

	Prikývol som. Chvíľu sme obaja mlčky zbierali argumenty.

	„Myslíš na nejaké pohŕdavé poznámky, však?"

	„Niečo ako ,No jasné, ženy?" spýtal som sa.

	„Áno."

	„Ja? Ani náhodou."

	Usmiala sa.

	  Bývali sme v hoteli v dolnej časti Rodeo Drive. Páčilo sa mi tam. Bol dosť drahý, no mal som vo vrecku slušnú zálohu od potshotskej kliky, takže som si to mohol dovoliť. Navyše sme sa nachádzali uprostred Beverly Hills, kde sa neprestajne deje niečo zaujímavé.

	  „Toľko pekných vecí, čo by sa dali kúpiť, a tak málo času," vzdychla si Susan. „Ako dlho sa tu asi zdržíme?"  

	„Potrebujem zistiť viac o Stevovi a Mary Lou Buckmanovcoch," odvetil som.

	„A ja zasa potrebujem nový šatník, na jeseň," vyhlásila.

	„Nekúpila si si jeden už vlani v lete?"

	Prebodla ma zlým pohľadom.

	„Ako chceš zisťovať podrobnosti o tých dvoch?" spýtala sa.

	  „Začnem s Markom Samuelsonom," vysvetlil som. „Mary Lou za mnou poslal on."

	„A prečo ich vlastne preveruješ?"

	  „Pretože je lepšie vedieť než nevedieť," odvetil som filozoficky. „V Potshote mi kopa vecí nesedí. Chcem vedieť, čo robili pred tým, ako sa presťahovali do púšte. Najlepšie by bolo, keby som zistil, prečo sa tam vôbec sťahovali."

	„Možno chceli ujsť."

	„Pred čím?"

	„Aj to by asi bolo dobré vedieť," povedala Susan.

	  „Počkaj moment," zahriakol som ju. „Toto je detektívna práca a tá je pre mužov!"

	  Jednoducho ma ignorovala. Zrejme práve preto náš vzťah vydržal tak dlho.

	  „Ja mám zasa na starosti ženskú prácu," vyhlásila. „Čo keby si sa pustil do tej svojej a mňa nechal robiť moju?"

	Presne to som aj urobil.

	  Keď som Marka Samuelsona videl naposledy, bol to poručík s hustými fúzmi a celkom bez vlasov. Teraz, keď som s ním znova prišiel do styku, to bol hladko oholený kapitán. Vlasy mu nenarástli. Ešte vždy nosil tmavé okuliare a pôsobil dojmom veľmi zdravého človeka.

	  Jeho nová kancelária sa nachádzala v Parkerovom centre. Bola väčšia, mala vysoké deliace priečky a klimatizácia v nej fungovala.

	„Vyzeráš stále rovnako," povedal mi na privítanie.

	„Je to škoda, však?" odvetil som.

	„Robíš pre Mary Lou Buckmanovú?"

	„Áno."

	„A chceš vedieť, čo o nej viem ja."

	„O nej a jej manželovi," spresnil som.

	  „Môj najstarší syn hral v jeho družstve na Fairfax High," začal Samuelson. „Tak som sa s ním zoznámil."

	Sako mal prehodené cez stoličku a pištoľ vpravo na opasku.

	  „Párkrát ma pozval na diskusiu s deckami. Veď vieš, mal som do nich nahučať, aby nefetovali a vyhýbali sa problémom. Klasická prevencia. Na smrť ich to nudilo."

	„Aký bol tréner?"

	  „Tvrdý," odvetil Samuelson. „Myslel si, že je Vince Lombardi alebo čo."

	„Decká ho mali rady?"

	„Nikto ho nemal rád. Kopa chalanov to vzdala."

	„Tvoj nie?"

	  „Nie. Ricky bol vždy dobrý. Nemohol si dovoliť vzdať to. Bol na najlepšej ceste na Sandiegsku štátnu."

	„Dostal štipendium?"

	„Presne tak. Je v obrane."

	„Pomohol mu k tomu Buckman?"

	 „Buckman nikdy nikomu nepomohol. Keď mal na ihrisku trénerov z vysokej, čo sa prišli pozrieť na decká, tak veľmi sa na nich snažil zapôsobiť, až všetkým prekážal."

	„Chcel byť asistentom jedného z nich?"

	  „Myslím, že skôr chcel niektorého nahradiť," opravil ma Mark.

	„Na to je už teraz neskoro," poznamenal som. „Bol prchký?"

	  „Áno, aj keď neviem, nakoľko to bolo skutočné. Patril k tým, čo si myslia, že by mali byť prchkí. Veď vieš, aby sa ich ľudia báli. ,Dajte si pozor na Števa, je veľmi prchký', a tak podobne. Slúžil v námornej pechote. Asi si myslel, že dokáže požuť hasák alebo čo."

	„A bol v tom dobrý?"

	  „Dokázal dobre popreháňať decká," odvetil Samuelson, „a na vysokej zrejme vyšiel víťazne z nejednej bitky. My dvaja však poznáme skutočných tvrdých chlapov, a medzi tých rozhodne nepatril. Bol to len ďalší z trpákov, čo si myslia, že to ich Semper Fi z námornej pechoty je na niečo dobré."

	„Prečo prestal trénovať?"

	  „To netuším," vyhlásil Mark. „Ridky pred tromi rokmi zmaturoval, a tak som sa oňho prestal zaujímať."

	„A čo jeho žena?"

	„Párkrát sme sa stretli. Pokiaľ viem, je v poriadku."

	„Nemali doma nejaké problémy?"

	  Samuelson pokrčil plecami. „Nie som ich rodinný priateľ. Keď mi prišla povedať, že jej muža niekto odbachol v púšti, nebol som si istý, čo je vôbec zač."

	„Vyšetroval si to?"

	  Postavil sa, prešiel ku kávovaru a nalial si. Potom pozrel na mňa. Pokrútil som hlavou.

	  „Trocha. Zavolal som jednému známemu z úradu šerifa - Cawleymu Darkovi. Vravel, že ten prípad je totálne suchý. Vraždu zrejme spáchal jeden z miestnych gangstrov, nemajú však žiadne dôkazy, svedkov ani stopy."

	„A tak si to presunul na mňa," skonštatoval som.

	  „Vždy sa snažím pomôcť starým známym," prehodil neutrálne.

	„O tom nepochybujem," povedal som.

	  „Pýtala sa ma, kto by jej vedel pomôcť. Napadlo mi, že možno vyťažíš niečo aj z ničoho, a dal som jej na teba kontakt."

	  „Keď sme sa videli prvý raz, podarilo sa mi z niečoho vyťažiť dokonalé nič," pripomenul som mu.

	„Mal si smolu. Aj tak sa mi však páčilo, ako si to zvládol."

	„Viac než mne," zamrmlal som.

	„Aj ja som posral zopár prípadov," upokojoval ma.

	„Zomreli pri nich ľudia?"

	„Raz alebo dvakrát áno."

	Mykol som plecom.

	„Odkiaľ má Buckmanová peniaze?" spýtal som sa.

	„Na tvoj honorár?"

	  „Áno. Koľko môže mať našetrené vdova po trénerovi stredoškolského mužstva?"

	  „Je celkom k svetu," nadhodil Samuelson. „Možno si povedala, že sa s tebou dokáže dohodnúť na lepšej sadzbe."

	„To je na zamyslenie," povedal som.

	Škola Fairfax High sa nachádza na rohu ulíc Fairfax a Melrose, neďaleko CBS, farmárskeho trhu na Fairfax Street a vzrušujúco blízko piercingového salónu dolu na Melrose Street.

	  Riaditeľ vyzeral ako nižšia verzia Johna Thompsona. Bol čierny, asi stodeväťdesiatpäť centimetrov vysoký a poriadne ťažký. Predstavil som sa mu.

	„Arthur Atkins," povedal a podal mi ruku.

	  Chcel vidieť moju legitimáciu. Dal som mu ju a on si ju veľmi pozorne prezrel.

	„Takže vy ste súkromný detektív, čo?"

	„Áno."

	  „Vyzeráte, že by ste túto prácu mali zvládnuť bez problémov."

	  „Ani vy na tom nie ste najhoršie," zakontroval som. „Nepochybne dokážete poskytnúť búriacim sa pubertiakom pevnú ruku, ktorú tak veľmi potrebujú."

	  „Máme tu školskú políciu, vyzbrojenú brokovnicami. To mi pomáha."

	„Obušky vychádzajú z módy?"

	  „Pomaly áno," odvetil. „Chceli ste so mnou hovoriť o Stevovi Buckmanovi?"

	„Áno."

	„Vravíte, že je mŕtvy?"

	„Áno."

	,Ako zomrel?"

	„Zavraždili ho."

	„Kristepane!" zvolal riaditeľ. „Čo chcete vedieť?"

	  „Všetko, čo mi môžete povedať," vysvetlil som. „Momentálne tápam v tme."

	„To my všetci," prikývol.

	„Bol to dobrý tréner?"

	  Chvíľu mlčky premýšľal a potom sa rozhodol povedať mi pravdu.

	  „Nie pre nás," spustil. „Toto nie je nijaká národná liga. Áno, každý tréner chce vyhrať, ale u nás ide aj o deti. O to, aby sa naučili tvrdo na sebe pracovať, ovládať sa, rešpektovať sa navzájom, vyhrávať aj prehrávať so cťou, spolupracovať, počúvať príkazy, myslieť za pochodu, ale najmä aby sa im to aj páčilo*"

	„Dosiahol niečo z toho aj Buckman?"

	  „Vedel vyhrávať, nie však so cťou. Dbal aj na dodržiavanie predpisov, no len kým to boli jeho predpisy."

	„Odišiel od vás dobrovoľne?"

	„Nie. Prepustil som ho."

	  „Mali ste na to aj iný dôvod okrem toho, že to bol chumaj?"

	  „Oficiálny dôvod si už nepamätám. Inak ste to však odhadli správne."

	„Ako to prijal?"

	„Vravel, že som rasista a on ma za to nakope do zadku."

	„A nakopal vás?"

	  „Myslel si, že je tvrdý ako skala, pretože slúžil v námornej pechote," odvetil Atkins. „Nejaký čas patril aj medzi dobrých hráčov."

	„A ďalej?"

	„Aj ja som bol v námornej pechote a hral som futbal."

	„Kde ste hrali?"

	„Na Juhokalifornskej."

	„V útoku?"

	Presne tak."

	„Ako to pokračovalo s vami a Buckmanom?"

	  „Pozval som ho k sebe s tým, že ak ma chce nakopať, môže to skúsiť v mojej kancelárii."

	„Urobil to?"

	Atkins sa usmial.

	„Nie."

	„Nemal nejaké vedľajšie zamestnanie?" vyzvedal som.

	  „Väčšina učiteľov nejaké má. Myslím, že robil osobného trénera."

	„V nejakom klube alebo telocvični?"

	„Nie. Chodil za ľuďmi domov."

	„On okrem vedenia školského mužstva aj niečo učil?"

	„Strojopis," odvetil riaditeľ.

	„Vedel dobre písať?"

	  „Myslím, že nie, ale niečo sme mu dať museli. Nemohli sme si dovoliť zamestnávať človeka, ktorý nič neučí."

	„Viete niečo o cestovnej kancelárii, ktorú viedol v púšti?"

	„Myslím, že o tú sa skôr starala jeho žena," opravil ma.

	„Čo o nej viete?"

	  „Volá sa Lou. S Buckmanom sa zoznámila na strednej škole. Bola príjemná a na spoločenských udalostiach pôsobila veľmi sebaistým dojmom. Viac však o nej neviem."

	„Aj ona pracovala?" spýtal som sa.

	„Myslím, že bola zamestnaná na MPZ," povedal.

	„Na Ministerstve prírodných zdrojov?"

	„Áno."

	„Nepoznáte nejakých jej priateľov?"

	„Nie."

	„Ako spolu vychádzali?"

	„To neviem."

	„Neviete ani o niekom, kto by mi mohol povedať viac?"

	  „Jedna žena z oddelenia anglistiky," odvetil. „Dosť sa s Buckmanovcami priatelila."

	„Ako sa volá?"

	  „Sara Hunterová. Je to beloška. Študovala v Berkeley. Chce konať dobro, a tak nastúpila k nám. Zrejme jej poslúžime len ako prestupná stanica. Myslím, že jej konečným cieľom je pracovať v mojej starej štvrti."

	„Na juhu centra?"

	  „Áno. Potrebuje sa zbaviť pocitu viny z toho, že pochádza z vyššej strednej triedy."

	 „Pracuje na tom aj teraz v lete?"

	  „Rozhodne nie u nás," pokrútil hlavou Atkins. „Býva vo Westwoode. Dám vám jej adresu."

	  Chvíľu listoval v puzdre s vizitkami, potom z jednej odpísal adresu na lístok z trhacieho bloku a podal mi ho. Strčil som si ho do vrecka košele.

	  „Veľa o nich neviete," poznamenal som. „Je to typické alebo skôr výnimočné?"

	  „S niektorými ľuďmi zo školy trávim viac času a s inými zasa menej," vyhlásil. „Buckmana som nemal rád, a tak som s ním nikdy nebol dlhšie, než som musel."

	Na chvíľu sa odmlčal a potom sa usmial.

	„Vy naozaj tapete v tmách," poznamenal.

	  „Veru tak. Snažím sa udržať rozhovor pre prípad, že by ste spomenuli niečo dôležité."

	„Čo napríklad?"

	  „Nemám tušenia," priznal som. „Len dúfam, že si uvedomím, aké je to dôležité, keď sa k tomu dostanem. Máte v záznamoch ich starú adresu?"

	  „Možno," odvetil a znova začal listovať v puzdre s vizitkami.

	„Myslíte si, že Buckmanovci neboli kóšer?" spýtal sa ma.

	  „Neviem o nich dosť na to, aby som si čokoľvek myslel," vysvetlil som. „Snažím sa to zistiť."

	  Našiel ich adresu, odpísal ju na ďalší lístok a podal mi ho. Strčil som ho k adrese Sáry Hunterovej. Riaditeľ sa postavil a podal mi ruku.

	„Veľa šťastia," zaprial mi.

	  „Šťastie je len vedľajší následok dobrého plánovania," opravil som ho.

	Takmer minútu na mňa nehybne hľadel.

	„To máte pravdu," povedal napokon.

	 

	25.

	  Steve Buckman kedysi vlastnil malý murovaný dom na Stošiestej ulici v Santa Monice pod bulvárom Montana. Dvere mal natreté namodro a v predzáhradke rástol citrónovník.

	  Zazvonil som. Znútra sa ozval štekot. Čakal som. Po chvíli sa dvere odchýlili a v úzkej štrbine sa ukázala mladá žena s tmavými vlasmi. Spoza nej sa snažil pretlačiť zvedavý pes. Kdesi v dome bolo počuť ďeti a pustený televízor.

	„Hľadám pána a pani Buckmanovcov."

	  „Prepáčte, že vám neotvorím," povedala žena, „ale nechcem, aby mi ušiel pes."

	„Prirodzene," prikývol som. „Vy ste pani Buckmanová?"

	  „Bože, to nie. Som Sharon Costinová. Buckmanovci tu už nebývajú."

	„Poznali ste ich, keď tu bývali?"

	„Nie. Videla som ich len pri kúpe domu."

	  „A čo ďalší susedia?" vypytoval som sa. „Myslíte, že poznajú Buckmanovcov?"

	„Najbližší susedia áno," odvetila. „Čo chcete vedieť?"

	  „Som zo štátnej pokladnice, oddelenie opustených nehnuteľností. Máme pre nich nejaké peniaze."

	  Deti v dome sa pobili a jedno sa rozplakalo. Ani pes to nevzdal. Vytrvalo sa jej snažil prešuchnúť okolo nohy.

	  „Skúste sa porozprávať so susedkou," povedala žena. „S Lewinovou."

	Hneď nato zavrela dvere.

	  „Ďakujem," povedal som zdvorilo zavretým modrým dverám a prešiel k susednému domu. Otvorila mi žena v tenisovom úbore. Mala dlhé plavé vlasy a parádne, pekne opálené nohy.

	  „Videla som vás u susedov," spustila bez úvodu. „Predávate niečo?"

	  Usmial som sa milým, priateľským úsmevom a povedal jej lož o oddelení opustených nehnuteľností.

	  „Pravdaže ich poznám. Steve a Lou Buckmanovci — teda, Mary Lou."

	„Poznáte ich dobre?"

	  „Veď to boli naši najbližší susedia. Bývali sme vedľa nich... Koľko to len bude... Keď sme sa sem nasťahovali, akurát som čakala najstaršieho, takže asi deväť rokov."

	„Co mi o nich môžete povedať?"

	  „Presťahovali sa kamsi na východ," odvetila. „Do akéhosi mesta so smiešnym menom."

	„Potshot," pomohol som jej.

	„Áno, to je ono. Mali tam nejakú firmu."

	„Vychádzali spolu dobre?"

	  „Asi ako všetci ostatní. Čo to má spoločné s opustenými nehnuteľnosťami?"

	  „Nič," pripustil som so širokým, úprimným úsmevom. „Iba som počul, že ho tak trocha podvádzala manželka."

	Žena sa schuti zasmiala.

	  „Nielen trocha," vyhlásila. „Podvádzali sa navzájom. Myslím, že s Lou niečo mal aj môj bývalý."

	  „To sa stáva," prikývol som chápavo. „Neviete o tej ich firme niečo viac?"

	  „Nie. Iba to, že sa dajako týkala táborenia. Mali by ste sa porozprávať s Nancy Ratliffovou. Ona a jej bývalý manžel boli s Buckmanovcami dobrí priatelia."

	„Kde ju nájdem?"

	  „Hneď tu," ukázala na biely dom s modrými rímsami. „Na druhej strane ulice."

	„A vášho bývalého?" vyzvedal som.

	Trpko sa zasmiala.

	„Pána Nadržaného? To netuším. Je mi jedno, kde sa tára."

	„Ďakujem," povedal som úprimne.

	 „Nechcem vám hovoriť, ako máte robiť svoju prácu," poznamenala na záver, „ale na vašom mieste by som tú historku o opustenej nehnuteľnosti radšej neskúšala."

	Zoširoka som sa na ňu usmial.

	„Dostala ma až sem," bránil som sa.

	  Pani Lewinová mykla plecom. Prešiel som na druhú stranu ulice a zazvonil u Ratliffovej. Dvere sa okamžite otvorili. Očividne som tu spôsobil poriadny rozruch.

	„Pani Ratliffová?"

	„Áno."

	„Som z oddelenia opustených nehnuteľností."

	  Bol som rád, že ma nepočuje tá blondína z druhej strany ulice.

	  „A to je čo?" spýtala sa ma žena ostro. Bola drobná, no mala ostré črty tváre a vlasy ako uhoľ.

	  „Patríme poď štátnu pokladnicu," vysvetlil som. „Máme nejaké peniaze pre pána a pani Buckmanovcov."

	„Tí majú šťastie!" zavrčala. „Chcete ísť ďalej?"

	„Veľmi rád," odvetil som.

	  Občas ľutujem, že nenosím klobúk, ktorý by som mohol pôsobivo zložiť z hlavy, keď vchádzam do dámskeho obydlia. Nakoniec som si zložil len slnečné okuliare.

	  Dvere viedli rovno do obývačky plnej tkaných koberčekov a ručne robeného nábytku, ktorý bol do tejto miestnosti jednoznačne priveľký. Pri zadnej stene stál sivý plynový kozub a na sklenej doske stola, zaberajúceho väčšinu izby, vedierko s džbánom na martini.

	„Práve som si išla dať kokteil," povedala žena. „Máte chuť?"

	Bolo pol štvrtej.

	„Iste," odvetil som.

	  Prešla cez klenuté dvere do malej jedálne a o chvíľu sa vrátila s pohárom na martini, v ktorom už boli pripravené dve olivy. Naliala mi.

	„Zamiešané, nepretrasené," oznámila mi.

	Usmial som sa. Žena zdvihla pohár na prípitok.

	 „Cink, cink," povedala.

	  Jemne som si s ňou štrngol a obaja sme sa napili. To martini bolo hrozné. Nebolo dosť vychladené a obsahovalo priveľa vermútu.

	  „Takže," začala Nancy Ratliffová, „čo pre vás môžem urobiť?"

	„Povedzte mi o Stevenovi a Mary Lou Buckmanovcoch."

	  „Čo už o nich môžem povedať? Tá ženská bola šľapka. Určite je rovnaká aj dnes."

	„Ako to môžete vedieť tak naisto?" vyzvedal som.

	  Nancy sa znova napila. Nezdalo sa, že by vnímala, aké je to martini hnusné. Alebo to možno aj vedela, ale nezáležalo jej na tom.

	„Ak pre nič iné, tak preto, lebo spávala s mojím mužom."

	„No teda!" zvolal som.

	„Veru tak. Bolo to pre mňa hrozne ťažké."

	„A čo na to pán Buckman?"

	„Nič nevravel."

	Zasa sa napila a uprela pohľad do pohára.

	  „Presnejšie povedané, raz áno," povedala. „Vravel, že by sme im to mali vrátiť."

	  „Oko za oko, zub za zub," nadhodil som len preto, aby som nemlčal. V skutočnosti sa to do tejto situácie vôbec nehodilo.

	  Chvíľu sme obaja čušali. Nancy upierala pohľad do pohára s martini.

	„Nespýtate sa ma, či sme to urobili?" ozvala sa napokon.

	„Iba ak mi to chcete povedať sama, pani Ratliffová."

	  „Hovorte mi Nancy," vyhlásila. „Áno, chcem vám to povedať."

	  Šťastne som sa usmial. Nancy nič nevravela. Čakal som. Doliala si toho hrozného nápoja z džbánu, v ktorom sa medzičasom roztopil všetok ľad. Napila sa, zdvihla pohár a pozrela si ho proti svetlu.

	„Páči sa mi, aké je priezračné," nadhodila.

	Priateľsky som prikývol. Jednoducho - milý chlapík zo štátnej pokladnice. Rád vás poteší, rád si vás vypočuje.

	„Áno, vrátili sme im to," vyhlásila. „Aj s úrokmi."

	„A čo na to pán Ratliff?" spýtal som sa.

	  Nemal som tušenia, kam to celé smeruje, no marilo sa mi, že meno Ratliff som už kdesi počul.

	„Opustil ma a išiel za ňou."

	„A pán Buckman?"

	„Aj ten."

	„S manželkou?"

	  „Neviem. Asi áno. Možno to robia v trojici. Normálny kočovný cirkus."

	Pozrela na môj pohár.

	„Vy nepijete!" obvinila ma.

	  „Vychutnávam si ho," bránil som sa. „Ako sa volá váš manžel krstným menom?"

	  „Bývalý manžel. Rozviedla som sa s ním. Zobrala som mu všetko, čo mal. Jediný problém je v tom, že nemal skoro nič."

	Opäť sa napila.

	„Filmový producent," odfrkla si. „To isto!"

	  „A jeho krstné meno?" pripomenul som jej pôvodnú otázku.

	„Mark."

	  Chvíľu som sedel ako primrznutý a potom som sa rozhodol skúsiť ešte niečo.

	„Nepoznáte náhodou človeka menom Dean Walker?"

	  „Toho policajta? Isteže ho poznám. Býval o tri domy ďalej. Odsťahoval sa pred nejakými ôsmimi alebo deviatimi rokmi."

	„Bol to priateľ Buckmanovcov?"

	„Áno, občas sa aj so ženou objavil na ich večierkoch."

	„Pamätáte si jej meno?"

	„Myslím, že sa volala Judy."

	„Mal niečo s pani Buckmanovou?"

	  „Dean? To naozaj neviem. Ona by určite nebola proti. Bola ako hárajúca suka. Ale Dean mi pripadal ako slušný chlap. Ak s ňou spal, potom tajne, takže som sa o tom nedozvedela."

	  Zakaždým, keď hovorila o tom, kto s kým spal, vyslovila to s očividnou úľavou. Akoby jej to slovo chlácholilo nervy. Ako keď sa poškrabkáte na mieste, ktoré vás večne svrbí. V jej prípade sa nepochybne nedalo na krivdy len tak zabudnúť a odpustiť 

	 

	26.

	  Sara Hunterová bývala v bytovke, snažiacej sa napodobniť tudorovský štýl, jednu ulicu pod bulvárom Wilshire vo Westwoode. Príslušnosť k Los Angeles brala veľmi vážne, čo znamená, že mala voľné kvetované šaty až po členky, indiánske šperky a tmavé kožené sandále. Plavé vlasy mala zviazané do voľného vrkoča, siahajúceho takmer až po pás. Nepoužívala mejkap, no napriek všetkému vyzerala celkom dobre.

	  Keď mi otvorila, nechala dvere zaistené retiazkou. Podal som jej vizitku a predstavil sa. Vysvetlil som jej, čo potrebujem, a sladko som sa na ňu usmial. Nič z toho nezabralo. Stále sa tvárila veľmi neprístupné.

	  „Prečo s vami mám hovoriť o Stevovi Buckmanovi?" spýtala sa zostra. „Poznala som ho len z práce."

	  „Práve preto," odvetil som. „Dúfal som, že sa so mnou podelíte o svoje postrehy."

	Slovo „postrehy" sa jej očividne páčilo.

	„Prečo by ste to chceli?" spýtala sa.

	  Neexistuje nijaký dobrý spôsob, ako to povedať. Rokmi som sa naučil, že je zbytočné čokoľvek vymýšľať, treba to jednoducho vyklopiť. Tak som to aj urobil.

	„Steve sa stal obeťou vraždy."

	  Pozrela na mňa, akoby som utrúsil nejakú neškodnú poznámku o počasí.

	„Čože?"

	  „Ak nie ste proti, mohli by sme sa porozprávať tu, na verande."

	  Chvíľu mlčala, potom zavrela dvere, zložila z nich bezpečnostnú retiazku a vyšla von. Nezabudla ich však za sebou zasa poriadne zamknúť. Veranda sa ťahala okolo jej časti domu a pôsobila celkom príjemným dojmom. Posadili sme sa do prútených kresiel. Na opačnej strane ulice niekoľko Mexičanov strihalo živý plot a priamo pod verandou viedla žena v strednom veku s ostročervenými vlasmi ohavného malého psa. Zo všetkého najviac mi pripomínal vačicu.

	„Povedzte mi niečo o Stevovi," navrhol som.

	  Naklonila sa dopredu, oprela si lakte o stehná a zložila tvár do dlaní.

	  Čakal som. Ani sa nepohla. V tejto oblasti možno všetci reagujú prehnane, alebo je jednoducho priveľmi citlivá. Alebo bol Steve Buckman oveľa viac než len človek, ktorého poznala z práce.

	Po chvíli som sa spýtal: „Ako sa cítite?"

	Po krútila hlavou, no ani ju nezdvihla.

	„Nikam sa neponáhľajte," dodal som.

	  Žena s vačicou odbočila na bulvár Wilshire a zmizla mi z dohľadu. Jeden zo záhradníkov na druhej strane ulice začal pristrihávať trávnik hlučnými elektrickými nožnicami na živý plot.

	„Trpel veľa?" spýtala sa napokon Sara.

	  „S najväčšou pravdepodobnosťou zomrel skôr, než si mohol uvedomiť, že po ňom niekto strieľa," upokojoval som ju. Nevedel som, či je to pravda, no neexistoval jediný dôvod, prečo to nepovedať.

	„Urobila to ona?" spýtala sa.

	  Ešte vždy zaujímala oficiálny postoj trúchliacej ženy a pri reči sa mierne knísala dopredu a dozadu.

	„Koho myslíte?"

	„Mary Lou. Zabila ho ona?"

	„Neviem. Podľa vás áno?"

	Až teraz zdvihla hlavu. „Ona je schopná všetkého."

	„Naozaj?" začudoval som sa nevinne.

	„Vy to nemôžete vidieť. Ste muž."

	„A vy žena," dodal som.

	„Prosím?"

	„Snažím sa len udržiavať rozhovor v chode," vysvetlil som.

	„Tak či tak, vy to nemôžete vidieť. Oblafne vás. Modré oči, rozkošná, sladučká... Ukáže vám jamky v lícach, poprosí o pomoc a pôjdete sa potrhať, aby ste jej vyhoveli. Celkom ako veľké šteňa."

	„Haf!" zabrechal som.

	  „Môžete sa na mne smiať, koľko chcete," vyhlásila urazene. „Aj tak je to pravda."

	  „Možno áno," pripustil som. „Prečo si myslíte, že by ho mohla zabiť práve ona?"

	  „Pretože ho nevedela ovládnuť, aj keď sa o to neprestajne snažila. Neznášala autentické osobnosti. Desilo ju nespútané ego."

	  Na oblohe nebolo ani mráčika. Teplomer ukazoval príjemných dvadsaťtri stupňov. Odkiaľsi voňali olivovníky.

	„Jeho ego?" spýtal som sa.

	  „Jeho, jej vlastné..." Urobila gesto, naznačujúce, že predsa musím vedieť, ako to myslí, a odmlčala sa.

	„Nakoľko bolo nespútané?" vypytoval som sa.

	„Natoľko ako vaše... alebo moje."

	„Až také?" zhrozil som sa.

	„Už zasa sa mi posmievate."

	  „To bol len spýtavý úsmev," bránil som sa. „Ako to, že to všetko viete?"

	„Boli sme... priatelia."

	„Takže to nebol len niekto, koho poznáte z práce, však?"

	  „Ospravedlňujem sa," povedala. „Bol to automatický reflex. Zvykla som si dávať vyhýbavé odpovede."

	„V dnešnom svete je toho na nás jednoducho priveľa."

	„Božemôj, sčítaný detektív?"

	  „To ide ruka v ruke s telesnou krásou," vyhlásil som. „Takže ste si so Stevom boli blízki?"

	„Áno."

	„Viete, či mal okrem platu v škole nejaké iné príjmy?"

	  „So ženou prevádzkoval akúsi agentúru pre turistov v púšti. Vlastne ju prevádzkovala skôr ona."

	„A niečo iné?"

	 „Nie. Prečo sa pýtate?"

	  „Pretože mi Mary Lou veľmi slušne platí za vyšetrovanie," vysvetlil som. „Bez rečí. Žeby z poistky?"

	  „Je to možné, ale neviem si predstaviť, že by si mohol z učiteľského platu dovoliť bohvieaké poistenie. Ona vám platí?"

	Prikývol som.

	  „Vedela o tom, že ste so Stevom blízki priatelia?" spýtal som sa jej.

	  „Neviem, čo vedela a čo nie. Ani ona nebola nijaká plachá panna."

	„Mary Lou?"

	  „No vidíte. Šokuje vás to, však? Ale každá žena by hneď pochopila, čo je zač."

	„Tá nespútaná bosorka!" zvolal som.

	„Jej to vyhovovalo, ale Stevovi nie."

	„To vyzerá nespravodlivo," poznamenal som.

	„Veru tak," súhlasila. „Vôbec to nebolo spravodlivé."

	  Záhradník vypol nožnice a na ulici zavládlo neuveriteľne hlboké ticho. Keď som si naň zvykol, začal som rozoznávať hluk áut z bulváru Wilshire. Skúšal som zo Sáry dostať všetko, čo sa dá, no napokon som došiel k záveru, že je to zbytočné a nič viac sa už nedozviem, tak som sa s ňou rozlúčil. Čakala ma spiatočná cesta do Beverly Hills.

	 

	27.

	  Naša izba v hoteli bola plná jemných baliacich papierov a nákupných tašiek. Uprostred toho všetkého stála Susan v akýchsi nových handrách a obzerala si ich zo všetkých strán v zrkadle.

	  „Nemáš záujem preskúmať moje autentické nespútané ego?" spýtal som sa jej.

	„Čože?"

	„Moje nespútané ego," zopakoval som stručnejšie.

	  „Bože, ak som sa s ním doteraz nestretla, potom už ani nechcem."

	„Máš niečo proti autentickosti?"

	„Nie, len sa bojím, aby som sa nezranila."

	„Možno neskôr, keď sa upokojím," uzavrel som to.

	  „Možno," prikývla. „Čo ti privodilo tento nečakaný záchvat autentickosti?"

	Porozprával som jej o Sáre.

	  „Predpokladáme, že Sara mala so Stevom Buckmanom románik?" spýtala sa Susan.

	„Áno. Ale plne autentický," odvetil som.

	„Ako asi vyzerá neautentický románik?" vyzvedala.

	„Možno tak, že sa pri ňom používajú prístroje na baterky."

	„Páči sa ti táto sukňa?" nadhodila.

	  „Neviem to isto," odvetil som. „Radšej si ju vyzleč a znova obleč."

	„Je chlipnosť autentická?" zakontrovala.

	„To si píš," uistil som ju.

	„Takže ak máme veriť tej onej..."

	„Sáre."

	  „Ak máme veriť tej Sáre, potom Steve aj Mary Lou spávali s kadekým, a minimálne z pohľadu tej onej..."

	„Sáry."

	  „Z pohľadu slečny Sáry je Mary Lou zrejme dodnes pobehlica."

	  „Sarin pohľad môže byť do istej miery pokrivený kvôli faktu, že je totálna krava," podotkol som.

	  Susan sa pozrela do zrkadla, ako jej padnú nové nohavice. Usmiala sa. Očividne bola spokojná. Ja takisto.

	„To vie pokriviť väčšinu pohľadov," súhlasila.

	„S výnimkou nás dvoch," dodal som. „Nie si hladná?"

	  „Poďme niekam, kde sa môžem ukázať v nových šatách," navrhla.

	„Znamená to, že mám zrušiť rezerváciu u McDonalda?"

	  Odvetila, že to rozhodne áno. Odmietla aj pikantný hot-dog v Pink's, a tak sme nakoniec išli do Buffalo klubu v Santa Monice. Sedeli sme vedľa seba pri stole, popíjali martini a prezerali si jedálny lístok. Objednali sme si ustrice s duseným hovädzím a s chuťou to zjedli. Presnejšie povedané, ja som to zjedol. Susan ochutnala dve ustrice a zjedla len polovicu hovädzieho. Druhú polovicu najsamprv odkrojila a presunula na opačný koniec taniera, aby ju nedajbože omylom nezjedia a nepribrala na otrasných päťdesiatosem kíl. Pomohol som jej. Zjedol som všetky zvyšné ustrice aj mäso a veľkodušne odmietol zákusok.

	  Vonku som dal zamestnancovi parkoviska lístok od auta a čakal, až ho privezie. Po temnej ulici sa presúval nekonečný rad vozidiel. Náhle pred reštauráciou zastal strieborný lexus a vystúpili z neho dvaja muži. Okamžite k nim vykročil ďalší zo zriadencov, prvý muž však rázne pokrútil hlavou, a tak sa zasa stiahol. Ten muž vyzeral ako zostarnutý priaznivec surfovania. Mal dlhé blond vlasy, svetlomodré oči a opálenú pleť, ktorá však nedokázala celkom skryť popraskané žilky ťažkého pijana. Na sebe mal hnedé nohavice, košeľu rovnakej farby zapnutú až po krk, malú kosoštvorcovú náušnicu v uchu a sako z ťavej srsti. Bolo rozopnuté. Jeho spoločník bol samá kosť a koža. Drobný, štíhly, bledý, s vlasmi ako drôty a nosom ako lodný hák. Jeho oči mi pripomínali okná opusteného domu.

	Mal oblečené dlhé šortky a košeľu, voľne spustenú cez pás. Surfista zastal priamo predo mnou. Veľmi blízko, podotýkam.

	„Ako sa máš?" spýtal sa.

	  Jemne som prikývol. Takýchto ľudí som stretol až-až. Možno nie konkrétne túto dvojicu, no dosť podobných, takže som jasne vedel, čo sú zač. Cítil som, že aj Susan po mojom boku zmeravela. Nižší z dvojice sa presunul na ľavú stranu, zatiaľ čo surfista ostal po mojej pravici. Zamestnanci zrejme tiež pochopili, čo sú tí chlapi zač, pretože sa vyparili.

	„Si Spenser?"

	Prižmúril som oči a zaťal zuby.

	„Kto sa pýta?" odsekol som.

	  Susan vedľa mňa vydala zvuk, ktorý by sa dal charakterizovať ako odfrknutie, ibaže bol oveľa elegantnejší.

	„Myslí si, že mi chýba originalita," povedal som surfistovi.

	  „Bohovsky vtipné," zaburácal. „Aj tebe to pripadá také bohovsky vtipné, Tino?"

	  „Mne sa skôr zdá, že ten ksicht bude onedlho bohovsky mŕtvy," vyhlásil ten nižší monotónnym hlasom.

	  „Už to tak býva, keď človek žije na hrane," skonštatoval som. „Tak čo, chcete niečo, alebo som sa zaplietol do kabaretného vystúpenia?"

	„Chceme vedieť, čo ťa zaujíma na Buckmanovcoch."

	„Prečo?"

	  „Prečo? Ser na to, prečo. Odpovedz, inak z teba narobíme sračku a z tej ženskej takisto."

	Pozrel som na Susan.

	„Ženskej?" spýtal som sa.

	  Surfista vyrazil priamo, čo bola chyba. Neodtŕhajúc pohľad od Susan, kopol som ho kolenom do rozkroku. Zalapal po dychu a zlomil sa v páse. Sotil som ho do Tina. Ten takmer spadol, nie však celkom. Rýchlo sa spamätal, striasol zo seba kumpána a siahol si na bedro.

	„Nie!" zvolal som rázne.

	Moja pištoľ mu mierila presne na pupok. Zarazil sa, s rukou napoly strčenou pod kvetovanou košeľou. Počul som, že Susan sa trocha zrýchlil dych. Už som ju počul dýchať aj rýchlejšie.

	„Otoč sa," prikázal som.

	  Tino poslúchol. Postavil som sa mu za chrbát, zobral mu zbraň a strčil si ju do vrecka modrého športového saka značky J. Press. Bola nepríjemne ťažká. Nechcel som si vyťahať drahé sako, no to už patrí k rizikám boja proti zločinu.

	  „Zdvihni si toho svojho blond búchača, nalož ho do auta a zmizni mi z očí," zavelil som Tinovi. „Nijaké hlúposti, jasné? S chuťou ťa odbachnem a budem pozerať, ako skapínaš."

	  Tino nevyzeral vyľakane, no nebol hlúpy. Pomohol surfistovi na nohy a odviedol ho k pristavenému autu. Keď ho obchádzal, aby sa posadil za volant, prebodol ma nenávistným pohľadom.

	„Ešte sme neskončili," zastrájal sa.

	„Nateraz áno," opravil som ho.

	  Nasadol, zabuchol za sebou dvere a odfrčal tak rýchlo, až po ňom ostali čierne šmuhy na asfalte a pach spálenej gumy vo vzduchu. Vrátil som svoju zbraň do puzdra a pozrel na Susan.

	„Ty teda vieš, ako zabaviť dievča!" povedala obdivne.

	„To áno," súhlasil som.

	  Zamestnanec parkoviska nám priviezol auto, vystúpil a galantne otvoril Susan dvere. Druhý urobil to isté mne. Dal som mu desaťdolárovku a sadol si za volant.

	„Príjemný večer," zaželal mi mladík.

	„Aj vám," odvetil som.

	Potom sme odfrčali.

	 

	28.

	  Na spiatočnej ceste do Beverly Hills sme sa so Susan skoro vôbec nerozprávali, no potom v hoteli sme sa milovali s nečakanou intenzitou. Všetko má aj svoju dobrú stránku.

	  Na druhý deň sa Susan po raňajkách vybrala do posilňovne a ja zasa do Parkerovho centra, kde ma Samuelson predstavil technikovi, ktorý mi dobré štyri hodiny ukazoval fotografie zatknutých osôb. Tina som nenašiel, no bol tam surfista. Volal sa Jerome Jefferson, a už šesťkrát ho zatkli za ublíženie na zdraví. Raz ho aj usvedčili, no ani vtedy nesedel. Dostal som jeho poslednú uvedenú adresu, tri roky starú. Odložil som si ju na neskôr.

	  „Nikdy som o ňom nepočul," vyhlásil Samuelson, keď som sa vrátil do jeho kancelárie. „To znamená, že nespáchal nič natoľko závažné, aby sa to dostalo až k nám."

	„Alebo ste ho nechytili," doplnil som.

	Samuelson mykol plecom.

	  „Šesť ublížení na zdraví? Nech robí pre kohokoľvek, je to malá ryba."

	  „A čo na organizovanom zločine?" nadhodil som. „Toto nebol jeho nápad. Niekto ho musel poslať."

	„Zavolám tam," súhlasil kapitán. „Aj na úrad šerifa."

	  „Ak nič nebudú vedieť o Jeffersonovi," pokračoval som, „nech skúsia Tina. Mám pocit, že Jefferson je búchač a Tino strelec."

	„Alebo aspoň tak to malo vyjsť."

	  „Malo to vyjsť tak, že by som zbledol od strachu, vrátil sa domov a v živote nevyslovil jedinú zmienku o Stevovi a Mary Buckmanovcoch."

	„Jedinú zmienku," poznamenal Samuelson. „To je dobré."

	„Spím s doktorkou psychológie," vysvetlil som.

	  „Asi sa budeš chcieť znova porozprávať so svojím kamošom del Riom," povedal kapitán.

	„Znova?" spýtal som sa. „To ma sledujete alebo čo?"

	„Nie teba, ale del Ria."

	„Tak či tak, nie je to môj priateľ."

	  „Ale musí ťa mať rád. Keby to tak nebolo, vyšetroval by som tvoju smrť."

	„Alebo jeho," dodal som.

	  Vrátil som sa do auta z požičovne, zapol klimatizáciu, odbočil na bulvár Sunset a vyrazil na západ. Posledné známe bydlisko Jeroma Jeffersona sa nachádzalo v dvojposchodovej štukovej bytovke v Las Palmas tesne pod bulvárom Fountain. Biela budova pôsobila nepríjemným, vulgárnym dojmom, ktorý to dotiahli do dokonalosti práve v Los Angeles. Najviac ma na nej iritovali nezmyselné miniatúrne balkóniky z tepaného železa, natretého na zeleno.

	  Medzi menami na zvončekoch Jerome Jefferson chýbal. Zazvonil som teda domovníkovi. Po treťom zvonení sa konečne zobudil a došuchtal k dverám v papučiach, staromódnom spodnom tričku a šortkách po kolená. Na tvári mal sivé dvojdňové strnisko. Aj spľasnuté dlhé vlasy boli z väčšej časti sivé a nezdalo sa, že by na ne v poslednom čase mrhal vodou či dokonca šampónom.

	„Nemáme nič voľné," oznámil mi namiesto pozdravu.

	„Nechápem prečo," poznamenal som.

	„Ehm?"

	  „Nenápadný náznak kritiky," povedal som. „Hľadám muža menom Jerome Jefferson. Veľký, plavovlasý, vyzerá na ožrana."

	„Nie je tu," vyhlásil domovník. „Deložovali ho."

	„Nájomné?"

	  „Presne tak. Ten debil ani raz nezaplatil. Stále mi hovorili, že sa s ním mám porozprávať. Poznáte ho?"

	„Mal som tú česť," odvetil som.

	„Tak potom viete, aké by to bolo, keby som sa s ním skúsil porozprávať. Neplatia mi dosť na to, aby som si kvôli nim nechal vykopnúť zuby."

	„Neviete, kam odišiel?"

	  „Počul som, že sa presťahoval k akejsi ženskej do západného Hollywoodu."

	„Viete jeho adresu?"

	  „To netuším," odvetil muž. „Možno ju majú vo firme. Snažia sa od neho vymôcť dlžobu na nájomnom."

	  Pri vchode visela ceduľka s nápisom SOUTHLAND PROPERTIES a adresou v Century City.

	  „Nepoznáte náhodou aj jeho priateľa?" vyzvedal som. „Je menší, chudý, s veľkým, ostrým raťafákom."

	Domovník pokrútil hlavou.

	  „Dúfam, že toho hajzla nájdete. Vyzeráte na to, že by ste mu vedeli podkúriť."

	„Možno," prikývol som.

	„Ste na to stavaný," zdôraznil.

	„Vďaka za kompliment," povedal som.

	  Tupo prikývol, zavrel dvere a odšuchtal sa naspäť do svojho bytu.

	  Century City je zhluk drahých vežiakov tesne pod Losangeleským klubom, umiestnený v priestore bývalých štúdií medzi bulvármi Santa Monica a Olympie. Je tam veľký hotel, nákupné centrum, kino, supermarket a kancelárie všetkých zo západnej časti mesta, ktorí chcú mať na vizitke fajnovú adresu. Southland Properties som našiel na pätnástom poschodí domu na Constellation Avenue s pekným výhľadom na Century Plaza Hotel. Postupoval som od jedného úradníka k druhému, až som sa napokon prebojoval do kancelárie riaditeľa pre finančnú disciplínu, ktorý sa podľa menovky na stole volal Karí Adams.

	Podali sme si ruky a riaditeľ mi naznačil, nech sa posadím.

	  „Karl Adams," predstavil sa. „Takže vy hľadáte Jeroma Jeffersona?"

	  Bol približne rovnako vysoký ako ja a veľmi štíhly. Vyzeral na vojaka vo výslužbe.

	 „Áno."

	  „Aj my," vyhlásil. „Dlhuje nám nájomné za šesť mesiacov. Kvôli čomu sa oňho zaujímate vy?"

	Na stole ležala moja vizitka. Pozrel na ňu.

	  „Snažím sa zistiť, ako je zapletený do prípadu, ktorý vyšetrujem."

	„V Bostone?" spýtal sa.

	„Nie. V mestečku menom Potshot. Leží v púšti."

	„To je dosť ďaleko od domova," poznamenal.

	„Ja som doma všade, kde si zavesím klobúk."

	„No jasné," prikývol.

	Chvíľu mlčky premýšľal a potom povedal: „Prečo nie?"

	„Veru tak. Prečo nie?"

	  „Poviem vám, čo viem," prehodil, „ale ak ho nájdete, ocenil by som, keby ste mi brnkli."

	„To je celkom férový návrh," súhlasil som.

	  „Po tom, čo zmizol z nášho domu v Las Palmas, sa podľa našich zistení nasťahoval k milenke na Franklin Avenue. Pokúsili sme sa ho tam zastihnúť, ale tá žena tvrdila, že sa s ňou rozišiel a ona ho už nikdy nechce vidieť."

	„Veríte jej?"

	  „Nie. Práve preto sme tam nasadili svojho človeka. Bohužiaľ, za tých pár dní sa neukázal."

	„Sledovali ste dom dvadsaťštyri hodín denne?"

	„Ale kdeže. Na poriadne sledovanie nemáme dosť ľudí."

	  „Takže, ak sa pri tom dome neobjavil v čase medzi deviatou ráno a piatou večer, nemôžete vedieť, či tam bol, alebo nie."

	„Presne tak."

	„Máte veľa skúseností s pátraním po neplatičoch?"

	  „Som riaditeľ pre finančnú disciplínu," odvetil urazene. „Tak to stojí na dverách."

	„Iste."

	  „Slúžil som vo vojenskom námorníctve," dodal. „V spravodajskom oddelení. Tu mám výrazne nižší rozpočet." 

	„Môžete mi dať meno a adresu tej jeho milenky?" požiadal som ho.

	„Pravdaže."

	  Vytiahol z malej škatuľky na stole vizitku a napísal na jej rub všetko, čo som potreboval.

	  „Nech sa páči," povedal. „Mám vám poradiť, ako sa tam dostanete?"

	  „Netreba," mávol som nad tým rukou. „Už som tu pokazil zopár prípadov, takže sa tu vyznám."

	 

	29.

	  Surfistova priateľka sa volala Carlotta Hopewellová. Mala malý drevený dom so strechou zakrývajúcou prednú terasu. Krčil sa v Hollywoode medzi dvoma bytovkami na Franklinovej ulici. Predzáhradka zúfalo potrebovala vyplieť a z tenkých drevených stien sa odlupovala biela farba. Kým som kráčal k dverám, vyšla z nich žena, ktorá ma musela pozorovať spoza okna. V ruke mala pohár bieleho vína a celá páchla od alkoholu.

	„Potrebujete niečo?" spýtala sa.

	  Pery mala mäsité, tvár akoby opuchnutú, vlasy plavé a telo bez výraznejších svalov. Bola oblečená v šortkách a tričku, ktoré jej siahalo len nad pupok.

	„Ste Carlotta Hopewellová?"

	„Áno."

	„Hľadám Jeroma Jeffersona."

	„Ja to nie som."

	  „Dobre," povedal som. „To mi pomôže. Moje pátranie sa hneď zúžilo."

	„Ste akýsi vtipný, čo?"

	„Ale mám aj vážnu stránku. Býva u vás Jerome Jefferson?"

	„Nie."

	Zamyslene pohýbala pohárom, aby v ňom premiešala víno.

	„Ale poznáte ho, však?" naliehal som.

	„Možno. Dáte si víno?"

	„Veľmi rád. Ďakujem."

	  Znova otvorila dvere a obaja sme vošli dnu. Ach, tie spomienky! Na zemi ležal tkaný oranžový koberec a nad hnedým semišovým gaučom visel na stene obrovský plagát Princea. Bolo tam aj jedno hnedé kreslo z veľkého vreca, naplneného polystyrénovými guľôčkami, a ďalšie z čierneho kovu s bielym vankúšom na sedenie. Na ľavej strane sa nachádzala chodba a vedľa semišového gauča otvorené dvere do kuchyne.

	  „Posaďte sa, prosím," ponúkla ma žena. „Prinesiem vám pohár."

	  Na chvíľu odišla, a keď sa vrátila, mala v rukách nielen pohár, ale aj celý krčah bieleho. Pred gaučom stál stôl s mramorovou doskou s množstvom krúžkov po pohároch, ktoré na ňu niekto položil bez podložky. Postavila pohár na menší stolík pri kresle, naliala mi a doliala aj sebe. Krčah pritom držala stále v ruke. V dome nebola klimatizácia a na krčahu sa objavovali prvé kvapky vyzrážanej vody. Opatrne som sa napil. To víno za veľa nestálo, no aspoň malo aké-také dezinfekčné účinky. Carlotta zdvihla pohár na prípitok.

	„Na dobré časy," povedala.

	„Povedzte mi niečo viac o Jeromovi," navrhol som.

	„Prečo?"

	  Nechcel som vyzerať nespoločenský, a tak som si znova odpil z toho lacného vína. Cítil som, ako sa mi košeľa lepí na chrbát.

	„Mali sme spolu istú... Ehm... Istú záležitosť."

	„Obchodnú?" spýtala sa.

	„Áno. S ním a Tinom. Povedali mi, že mám prísť sem."

	„Vy poznáte Tina?"

	„Pravdaže."

	  Vyzunkla zvyšok vína a naliala si z krčaha ďalšiu konskú dávku. Keď sa sklonila, všimol som si, že nemá podprsenku. Bolo to oveľa viac, než som v skutočnosti chcel vedieť.

	  „Mali sme s Tinom a Jeromom urobiť jednu prácičku pre Jeromovho šéfa. Ehm... Ako sa len volá..."

	„Pán Tannenbaum," odvetila automaticky.

	„Áno, pre Tannenbauma. Povedali mi, že sa stretneme tu."

	„Už vám niekto povedal, že ste rozkošný?" nadhodila.

	„Včera večer — Jerome aj Tino."

	Podvedome sa usmiala a zhlboka sa napila.

	„Naozaj ste rozkošný a iste to aj viete."

	 „Kedy sa Jerome vráti?" vyzvedal som.

	  „Išiel na pár dní na pláž," odvetila. „Máte občas letmé známosti?"

	„Nie. Vždy to beriem smrteľne vážne."

	„Možno by ste to mali skúsiť," navrhla.

	  Lichotilo by mi to viac, keby som nemal pocit, že zvádza každého, koho stretne. A keby nebola opitá. No a navyše - povedzme si krutú pravdu — keby nemala mľandravé boky.

	„Viete, kde býva pán Tannenbaum?"

	  „Kde býva? Odkiaľ mám, doboha, vedieť, kde býva? Myslíte si, že Jeroma a mňa pozýva k sebe na kokteily? Nikdy som ho ani nevidela."

	„Ale žije niekde v Los Angeles," nástojil som.

	Znova sa poriadne napila a prikývla.

	  „Mňa s Jeromom nikam nepozývajú. Jeme lacné jedlá, pijeme lacný chľast, bývame v tejto diere a Jerome neplatí ani nájomné."

	Do očí sa jej natisli slzy.

	  „Keby som nedostávala alimenty, nemohli by sme si dovoliť ani toto," vzlykla.

	  Už zasa mala prázdny pohár. Naliala si, a hoci krčah pevne držala oboma rukami, trocha vína vyšplachlo aj na stolík. Teraz už naozaj plakala.

	  „Tak čo, chcete si to so mnou rozdať, alebo nie?" spýtala sa pomedzi slzy.

	„To by chcel každý," odvetil som, „ale ja nemôžem."

	„Prečo?"

	  Urobil som tajomné gesto, vystrúhal tajomný úsmev a vstal. Pohľad mi padol na oválne zrkadlo nad plynovým kozubom. Môj tajomný úsmev nepôsobil veľmi presvedčivo. Vyzeral skôr ako úškľabok človeka, ktorý prepadá panike. Tvár som mal spotenú, a keby som jej majiteľa nepoznal a hlboko neobdivoval, vôbec by sa mi nepáčila.

	„Čo keby ste sa posadili, napili so mnou a trocha sa zabavili?"

	„Kiežby som mohol," vzdychol som si.

	„Ste taký upätý," zlostila sa Carlotta.

	„Veru tak," súhlasil som. „Vďaka za víno."

	  Uprela pohľad do svojho poloprázdneho pohára. Nohy mala pevne na zemi a plecia schúlené, akoby jej bolo aj v tejto rozpálenej izbe zima.

	„Vypadni!" zavrčala.

	Presne to som aj urobil.

	 

	30.

	  Vincent del Rio mal usadlosť v Bel Air, kde vládol všetkému, na čo dovidel, a ešte oveľa ďalej. Jeho sídlo bolo veľké asi ako Worcester v štáte Massachusetts, no vďaka typickej kalifornskej kvetinovej výzdobe vyzeralo oveľa lepšie.

	  Aj keď som sa vopred telefonicky ohlásil, čakala ma kopa vysvetľovania nekonečnému radu hrozivo vyzerajúcich mužov mexického pôvodu, ktorí ma postupne pustili cez hlavnú bránu, vchod do bieleho domu s červenou strechou a dvere do dvora, kde sa momentálne nachádzal ich pán a vládca — Vincent del Rio.

	„Seňor Spencer," privítal ma.

	  Mal na sebe biely oblek s karmínovou hodvábnou košeľou, pri krku rozopnutou.

	„Jefe," odvetil som.

	  Usmial sa a odpil si z pohára s ľadovým čajom. O stenu terasy sa opieral Bobby Horse s mohutnými rukami prekríženými na hrudi. Kývol mi na pozdrav a ja jemu takisto. Bol tam aj Chollo. Sedel s del Riom pri červenom stole s doskou z kachličiek tehlovej farby, umiestnenom pod veľkým olivovníkom. Hrali šach. Chollo vyzeral ako vždy - stredne vysoký, štíhly, s dlhými vlasmi uviazanými do voľného vrkoča. Na stole bol krčah s ľadovým čajom, tanier s plátkami citróna, niekoľko pohárov a šachovnica.

	„Posaď sa," prikázal mi del Rio.

	Sadol som si medzi neho a jeho spoluhráča.

	„Amigo," oslovil ma Chollo.

	„Chollo," odvetil som.

	„Dáš si chladený čaj?" spýtal sa ma del Rio.

	„Gracias."

	„Prestaň s tým," zahriakol ma. „Čo chceš?"

	V jeho hlase nebolo ani stopy po španielskom prízvuku.

	 „Dva cukry a trocha citrónu."

	Chollo mi prisunul krčah.

	„Nalej si sám," povedal del Rio.

	Poslúchol som ho a schuti sa napil.

	„Mangový," vyhlásil som potešené. „Veľmi dobrý."

	  Nikto nič nevravel. Del Rio si prekrížil ruky na tučnom bruchu a pohodlne sa oprel. Vyzeral trocha strojene, ako keď sa Anglosas hrá na Mexičana, s fúzmi ako Pancho Villa a mastnými čiernymi vlasmi začesanými dozadu.

	„Rodina v poriadku?" spýtal som sa ho.

	„Áno. Dcéra je už vydatá a býva v La Jolle."

	„Schválil si to?"

	„Keby som to neschválil, nedošlo by k tomu."

	„Zať je tiež v branži?" vyzvedal som.

	„Nie. Je to odborník na morskú biológiu."

	„Vie, čím sa živíš?"

	  „Neoženil sa so mnou," odsekol Vincent. „Prišiel si pracovne?

	Neďaleko nás ticho zabublala malá fontána.

	„Potrebujem dve láskavosti."

	„Asi si sa pomýlil. My nie sme nijaká charita."

	  „V prvom rade sa zaujímam o chlapa menom Tannenbaum," pokračoval som.

	Del Rio zdvihol pohľad od šachovnice.

	„Naozaj?" spýtal sa. „Prečo?"

	  „Chlap, čo preňho robí, sa ma včera pokúsil zmlátiť na bulvári Olympie."

	„A ďalej?"

	  „Nepodarilo sa mu to," odvetil som. „Ale rád by som vedel, prečo sa o to pokúsil."

	  „To celkom chápem," prikývol. „Ak prečo by to malo zaujímať aj mňa?"

	„Pretože som milý chlapík."

	„Vieš, ako sa volá ten, čo ťa chcel zmlátiť?"

	„Jerome Jefferson," povedal som. „Spolu s akýmsi Tinom."

	  Del Rio pokrútil hlavou. Pozrel na Cholla, ten však len pokrčil plecami.

	„Nepoznáme ich," oznámil mi Vincent.

	  „Sú to malé ryby," prisvedčil som. „Na nejakého niktoša z Bostonu predsa nebudú posielať hlavných hráčov."

	Del Rio prikývol.

	  „Som rád, že chápeš svoje postavenie v našom meste," poznamenal.

	„A čo Tannenbaum?" vyzvedal som. „Je to dôležitý hráč?"

	„Áno."

	„Povedz mi o ňom viac."

	  „Kým to spravím," spustil Vincent, „musíš mi povedať, čo také si urobil, že si si zaslúžil jeho pozornosť."

	„Pracujem na prípade vraždy," vysvetlil som.

	„Tu?" spýtal sa.

	  „Niektorí z ľudí, ktorých sa to týka, tu kedysi žili," spresnil som. „Ale samotná vražda sa stala v púštnom mestečku Potshot."

	Del Rio posunul jednu z figúrok.

	„Je to nejako prepojené?"

	„To neviem."

	„Samozrejme," zasmial sa.

	  Aj Chollo presunul figúrku. Del Rio sa skúmavo zahľadel na zmenenú situáciu na šachovnici. Neviem hrať šach, takže som nemal poňatia, čo to robia.

	  „V tejto časti krajiny je Morris veľmi dôležitý človek," povedal Vincent.

	„Dôležitejší než ty?" spýtal som sa.

	  Pozrel sa do záznamov z partie, potom znova na šachovnicu a presunul ďalšiu figúrku.

	„Pre mňa nie," odvetil.

	„Ani pre mňa," pridal som sa. „Čím sa živí?"

	Del Rio sa usmial.

	„Je to kapitalista. Investor. Celkom ako ja."

	„Do čoho investuje?"

	„Do toho, čo všetci - drog, kuriev, lotérií, a tak podobne."

	„Konkurent?"

	  „Ani nie," povedal vyrovnane. „Operuje na východ od China."

	„Má vnútrozemskú ríšu?"

	Vincent prikývol, nespúšťajúc pohľad zo šachovnice.

	  „Vo Fresne," povedal. „A Bakersfielde, San Berdooe a Riverside."

	„Kde ho nájdem?"

	  Presunul ďalšiu figúrku, chvíľu na nej držal prst a potom ju zasa stiahol. Stále pritom pozeral na šachovnicu. Chollo sa ani nepohol.

	„V Palm Springs," povedal napokon.

	„Možno by som sa s ním mal ísť porozprávať," navrhol som.

	  Del Rio sa usmial, presunul úplne inú figúrku, oprel sa a spokojne pozeral na svoj ťah.

	„Ušetri si cestu — zastreľ sa už tu."

	„Morris nie je veľmi priateľský?"

	„Nie."

	„A je vytrvalý?"

	„Veľmi."

	„Takže sa mi znova bude venovať," skonštatoval som.

	Del Rio pozrel na Cholla.

	„Venovať," povedal pobavene.

	„On je aj na gringa poriadne smiešny," súhlasil Chollo.

	  „Áno," povedal Vincent smerom ku mne. „Bude sa ti znova venovať."

	„Takže mi možno bude treba posily."

	  Del Rio pozrel na Cholla. Ten nespustil zrak zo šachovnice, no ticho zopakoval: „Posily."

	„To by bola tá druhá láskavosť?" spýtal sa Vincent.

	„Si."

	„Chceš si požičať Cholla?"

	  „Tak ako naposledy," odvetil som. „Aj s Bobbym Horsom. Samozrejme, ak nie si proti."

	 „Nepatria mi. Nemám právo niekomu ich požičiavať."

	„V tom prípade ťa žiadam o povolenie urobiť im ponuku."

	  Znova nasledovalo dlhé ticho. Chollo sa tváril maximálne pobavene. Bobby Horse, opretý o stenu, sa netváril vôbec nijako. Na jeho tvári s výraznými indiánskymi črtami nebolo badať nijaké emócie.

	Nakoniec del Rio vyhlásil: „Pekný prejav úcty."

	„Som úctivý človek," povedal som.

	„Len v tomto prípade," spresnil.

	Vysoko na olivovníku zatrilkoval akýsi drobný čierny vták.

	  Del Rio pozrel na Cholla a potom na Bobbyho. „Chcete si vypočuť jeho návrh?"

	„Si," odvetil Chollo.

	Bobby Horse mykol plecom a prikývol.

	  „Potrebujem pomôcť s tým Tannenbaumom," začal som s vysvetľovaním, „a hľadám zopár tvrdých chlapov, čo by so mnou išli do púšte vyčistiť jedno mesto."

	„Od zločineckých živlov?" spýtal sa Chollo.

	„Presne tak."

	„Ale my sme predsa zločinecké živly," namietol.

	„Áno, ale nie ich," vysvetlil som mu.

	„Čo chceš s Tannenbaumom?" spýtal sa ma.

	  „Neviem. Musí to však mať niečo spoločné s tým, čo robím v púšti."

	„Takže keď vyriešiš jedno, bude vybavené aj to druhé?"

	„Si."

	„Nevedel som, že hovoríš naším jazykom," poznamenal.

	„Si."

	  „Keby sa ti to podarilo," vložil sa do rozhovoru del Rio, „poskytlo by mi to príležitosť rozšíriť aktivity ďalej na východ."

	„Keby padol Tannenbaum?" spýtal som sa.

	„Si."

	  Pozrel som na Cholla. „Aj on hovorí celkom plynulo," skonštatoval som. 

	„Tannenbauma sa nebojím," povedal Chollo. ,Ale čo tá vec v púšti? Myslíš, že tvoje kriminálne živly dokážu poraziť tie ich?"

	„Presne tak som to plánoval," odvetil som.

	„Aké veľké sú tie ich živly?"

	„Tridsať až štyridsať chlapov."

	„A naše?"

	„S tebou a Bobbym nás bude sedem."

	„Vrátane teba?"

	  „Vrátane mňa," prikývol som. „Čo vlastne znamená, že nás bude sedemnásť. Veď vieš, mám silu za desiatich."

	„Azda nemyslíš desiatich ľudí?"

	„Platíš?" ozval sa Bobby Horse.

	„Slušne."

	
„Koľko?"

	Povedal som mu to. Bobby pozrel na Cholla.

	  „Už som ho raz zachraňoval," vyhlásil Chollo. „Na amíka je celkom zábavný."

	Bobby Horse pozrel na del Ria.

	„Pán del Rio?"

	„Mne to neprekáža," povedal Vincent. „Chollo?"

	„Ani mne."

	„Okej," rozhodol Bobby.

	  „Mohol by si zavolať Tannenbaumovi?" spýtal som sa del Ria. „Chcel by som ho navštíviť bez toho, aby na mňa začali strieľať už pri bráne."

	„Vybavím to," odvetil.

	„Gracias."

	Vincent sa len uškrnul.

	„Si," prikývol.

	 

	31.

	  Nasadli sme do tmavohnedého Range Rovera s plnou výbavou a naplno pusteným prehrávačom. Chollo šoféroval, Bobby Horse sedel vedľa neho a ja vzadu. Prešli sme po Palm CanyonsDrive, cez Palm Springs a Raquet Club Road, až na štrkovú prístupovú cestu k Tannenbaumovmu sídlu. Samotný dom bol na pomery v Palm Springs dosť skromný. Ako väčšina ostatných aj on mal biele steny a červenú strechu. Vyzeral ako desiatky iných obydlí, ibaže mal kopu nenápadne rozmiestnených bezpečnostných kamier a pred vchodom stál čierny Lincoln Towncar so zapnutým motorom. Chollo vytiahol z prístrojovej dosky dvojranový derringer a položil ho na vyklopenú slnečnú clonu. Zastali sme tesne za čiernym lincolnom. Po chvíli sa na ňom otvorili dvere a k nášmu autu pristúpil dlháň v kovbojskom klobúku a čiernych okuliaroch. Chollo spustil okno. Kovboj pozrel dozadu na mňa.

	„To je on?" spýtal sa.

	„Si," odvetil Chollo.

	  Ešte hlbšie sa naklonil dovnútra, chvíľu si ma premeriaval, potom sa vystrel a kývol hlavou smerom k domu.

	„Okej," vyhlásil.

	  Bobby Horse vypol motor a všetci traja sme vystúpili do horúčavy. Prešli sme k dverám, zazvonili a čakali. Otvoril nám drobný Filipínec. Zdvorilo nás uviedol do klimatizovanej vstupnej haly.

	  „Počkajte tu, prosím," povedal a zmizol v jednej z chodieb. O chvíľu z nej vyšiel iný muž. Mal slušnú postavu, ako profesionálny tenista alebo hráč raquetballu, vlasy na ježka, modrosivý oblek, tmavomodrú košeľu s golierom na gombíky, červenú kravatu s modrými pásikmi a okuliare s kosteným rámom. Cestou k nám pozeral len na Cholla. Keď k nám došiel, spýtal sa ho: „Chcete sa stretnúť s Morrisom?"

	 „Áno," odvetil som namiesto Cholla ja.

	„Päť minút," vyhlásil.

	„To nám bude bohato stačiť," uistil som ho.

	  Chollo a chlap v obleku na seba ešte chvíľu zazerali. Potom ten v obleku povedal: „Poďte," a vykročil smerom, odkiaľ prišiel. Išli sme za ním do malej izby, z ktorej bol cez sklené dvere výhľad na skromný bazén a golfové ihrisko za ním. Na polici vysoko nad hlavou hral televízor. Ozývali sa z neho výbuchy smiechu. Izba bola plná telocvičného náradia. Bol tam Nautilus, Kaiser, Cybex aj kompletná súprava pochrómovaných činiek. Akýsi mľandravý, neoholený chlap robil asistované zdvihy na Gravitrone. Okrem toho sa tam nachádzali aj umelé schody, stacionárny bicykel a prístroj na tréning chôdze, všetko naaranžované tak, aby sa pri cvičení dala sledovať televízia. Na držadlách bicykla bola podložka na čítanie a na zemi okolo neho kopa listov z Los Angeles Times a Wall Street Journal. Stálo tam aj niekoľko napoly vypitých fliaš vody Gatorade. Jedna z nich sa prevrhla a ticho sa vylievala na podlahu. Muž na Gravitrone mal husté čierne vlasy, no jeho strnisko bolo úplne sivé. Vyzeralo to dosť podozrivo. Všimol som si aj to, že protizávažie na Gravitrone je nastavené na maximum, čo znamená, že ten chlap dvíhal len minimálnu záťaž.

	„Ronny," povedal zlostne, „je tu hrozný bordel."

	  Chlap v obleku bez slova pristúpil k písaciemu stolu pri dverách a stisol jedno z tlačidiel. Mľandravec zliezol z Gravitronu, utrel si tvár osuškou a zhlboka sa napil minerálky.

	„Som Morris Tannenbaum," vyhlásil. „Čo chcete?"

	  Do izby ticho vošiel Filipínec, pozbieral noviny aj fľaše, utrel rozliatu vodu a zasa odišiel. Ronny ostal stáť pri dverách vedľa Cholla, ktorý z neho nespúšťal oči. Bobby Horse stál nehybne za mnou. Letmo som naňho pozrel. Jeho tvár bola úplne bez výrazu.

	  „Volám sa Spenser," odvetil som. „Rád by som vedel, prečo ste poslali Jeroma Jeffersona a jeho kamoša Tina, aby ma na smrť vystrašili."

	  „O nijakom Tinovi nič neviem," vyhlásil Tannenbaum. „Musel ho najať Jerome. Toho som poslal, pretože som si myslel, že sa o to dokáže postarať. Mýlil som sa."

	„O čo sa mal postarať?"

	  „Chcem, aby ste dali pokoj so Stevom Buckmanom. Držte sa čo najďalej od neho aj od Lou Buckmanovej a zabudnite, že ste niekedy niečo vedeli o Dellčanoch."

	„Uhm."

	„Ak nespravíte, čo vám vravím, dám vás zabiť."

	„Ako to?" spýtal som sa.

	  „Tak, že to prikážem, a basta. Myslíte si, že keď ste dokázali prinútiť del Ria, aby mi zavolal a poslal s vami pár zamastených Mexikáncov, tak ste o niečo viac než ostatní lacní kreténi, ktorých som poslal na onen svet?"

	  „Zamastený Mexikánec som len ja," ozval sa Chollo a ukázal na Bobbyho Horsa. „On je Indián."

	  Tannenbaum nad tým len mávol rukou, nespúšťajúc zo mňa oči.

	„Počuli ste ma?" spýtal sa hrozivo.

	„Áno, a snažím sa znova chytiť dych."

	  „Okej," zavrčal. „Máte to jasne povedané. Priamo odo mňa. Vypadnite."

	  „Čo vás zaujíma na Lou Buckmanovej?" vyzvedal som. „A na Dellčanoch?"

	  „Toto je môj dom," povedal. „Nechcem vás zabiť rovno v ňom. Ale niekde vás zabijem, a to čoskoro."

	  Potom sa zvrtol a odišiel. Ronny šiel za ním. O minútu do izby vošiel Filipínec.

	„Môžem vás odprevadiť k dverám?" spýtal sa zdvorilo.

	  Odvetil som, že môže. Nasadli sme do auta, vyšli na cestu číslo 10 a vyrazili naspäť do Los Angeles okolo indiánskych herní na bingo a miest, kde podľa pútačov robia najlepšie kokteily na svete.

	„Ronny vyzerá tak trocha ako účtovník," poznamenal som.

	„Ale nie je," povedal Chollo. 

	„Nie," súhlasil som. „Máš pravdu. Myslíš, že sa ma Tannenbaum pokúsi zabiť?"

	  „Aby som to povedal po tvojom," odvetil, „na to môžeš zobrať jed."

	„No... Nebude prvý."

	„Chceš, aby som ho zabil?" spýtal sa Chollo.

	„Nie, ale neskôr ťa o to možno požiadam."

	„Kto sú Dellčania?" spýtal sa Bobby Horse.

	„Ty to nevieš," skonštatoval som.

	„Keby som to vedel, pýtal by som sa ťa na to?"

	„Ale Tannenbaum to vie," pokračoval som.

	„Takže sa nezaujíma len o tú onú..." poznamenal Chollo.

	  „Lou Buckmanovú," pomohol som mu. „Nie. Ide mu o Potshot."

	„Tak kto sú tí Dellčania?" naliehal Bobby.

	Povedal som mu to.

	  „Takže Tannenbaum je spojený s tým hombre? S Kazateľom?" spýtal sa Chollo.

	„Hombre?" začudoval som sa.

	„Snažím sa byť verný svojim koreňom," vysvetlil.

	  „Chollo, ty si sa predsa narodil a vyrástol vo východnom Los Angeles!"

	  „A som verný svojim koreňom," dodal. „Stal sa zo mňa gauner."

	„A kvalitný," súhlasil som.

	  „Ak niečo stojí za to, aby sme to robili," vyhlásil filozoficky, „potom to stojí za to, aby sme to robili dobre."

	„Máš nejaký plán?" chcel vedieť Bobby Horse.

	  „Zatiaľ sa mi akosi nedarí pospájať jednotlivé fakty," odvetil som. „Preto tu asi ešte nejaký čas pobudnem. Niekde tu musí byť nejaké spojivke"

	„Pravdaže," súhlasil Chollo. „Ibaže nevieš, čo to je."

	  „Tak teraz si dokonale zhrnul celú moju úžasnú kariéru," povedal som.

	 

	32.

	  Jedna z vecí, ktoré som mal vždy rád, najmä na cestách so Susan, boli spoločné raňajky. Jediný problém bol v tom, že nech som vstal kedykoľvek, musel som pred jedlom minimálne hodinu počkať, kým si zacvičila, osprchovala sa, urobila si účes a obliekla sa ako parížska modelka. Vlastne som nikdy nijakú parížsku modelku nevidel, no keby som nejakú stretol, určite by bola oblečená ako Susan. Tá však vyzerala fantasticky aj bez šiat, mejkapu a s rozpustenými vlasmi. Občas som pred ňou poznamenal čosi o nosení dreva do lesa, no zakaždým ma prebodla takým ostrým pohľadom, že som sa to nikdy neodvážil ďalej rozvádzať.

	  Normálne to fungovalo tak, že sme sa mali stretnúť dolu v reštaurácii povedzme o deviatej. Zišiel som tam, objednal si kávu a pomarančovú šťavu, a ona sa ukázala okolo pol desiatej bez toho, aby si uvedomila, že mešká pol hodiny. Na druhej strane sa na to však nedalo spoľahnúť. Keby som zišiel do reštaurácie o pol desiatej, stopercentne by už sedela pri stole. V budúcnosti by potom automaticky predpokladala, že prídem o pol hodiny neskôr, a dorazila by až o desiatej.

	  Jedno z tajomstiev šťastného života spočíva v tom, že si musíte uvedomiť, ktoré bitky nemôžete vyhrať. Tú o presnosť som už dávno vzdal. Jej spoločnosť mi to bohato vynahradila.

	  Napil som sa šťavy, prečítal USA Today a pustil sa do druhej šálky kávy, keď konečne prišla k nášmu stolu pri okne. Niekoľko ľudí sa po nej potajomky obzrelo. Asi si mysleli, že je filmová hviezda.

	„Prepáč, že meškám," povedala.

	„Naozaj?" začudoval som si. „Neuvedomil som si to."

	„Už vieš, čo si dáš?" spýtala sa.

	 „Dám ti test, podľa ktorého zistíme, nakoľko ma poznáš," odvetil som. „Prečítaj si jedálny lístok a povedz, čo to je."

	  Nasadila si okuliare na čítanie, ktoré si včera kúpila na Rodeo Drive - okrúhle s ostrozelenými obrúčkami — a začítala sa do jedálneho lístka. Po chvíli sa spokojne usmiala.

	„Aha!" vyhlásila.

	„Takže aká je tvoja odpoveď?"

	„Rančerské vajíčka," povedala.

	„Vyhrala si," priznal som.

	„Výborne. Čo je prvá cena?"

	Mlčky som sa usmial.

	„Ach, to," poznamenala chápavo.

	  Keď k nám dorazil čašník, Susan si objednala kávu bez kofeínu, tanier čerstvého ovocia a k tomu jogurt. Ja som si dal vajíčka na rančerský spôsob.

	  „Ak nepočítam ohrozenie života včera večer," nadhodila Susan, „mám sa tu celkom dobre. A čo ty?"

	  „Ja som sa mal dobre len v čase, keď som bol s tebou," odvetil som.

	„Ako vždy," vzdychla.

	  „Ale okrem toho som zistil, že čím viac pátram, tým menej toho viem."

	„Vypátral si, kto nás to chcel zastrašiť?"

	  „Akýsi Jerome Jefferson," odvetil som. „Poslal ho chlap menom Morris Tannenbaum."

	„A čo ten druhý, Tino?"

	  „Nemá ani jeden záznam. Zdá sa, že je to ešte menšia ryba, ktorú si Jefferson najal len na túto príležitosť."

	  Doniesli nám jedlo. Susan s chuťou zjedla celú jednu malinu.

	„Prečo by nás ten Tannenbaum chcel zastrašiť?"

	  „Chce, aby som sa držal ďalej od Lou Buckmanovej, Potshotu, Dellčanov a západnej časti kontinentu."

	„On výslovne spomenul Dellčanov?"

	„Presne tak."

	 „Tak potom je do toho namočený aj on," vyhlásila.

	  „Ak ti začnú psychiatrické kydy liezť na nervy, môžeš si vybaviť licenciu a pridať sa ku mne. Bude z nás krásna firma -Detektívna kancelária Spencer a Silvermanová."

	„Podľa abecedy to má byť Silvermanová a Spencer."

	„Ale hlavným partnerom budem ja," nástojil som.

	„A ja zasa špecialistka na milovanie," súhlasila.

	  „Detektívna kancelária Silvermanová a Spencer," povedal som skusmo.

	„Ako je do toho zapletený Tannenbaum?" vyzvedala.

	„Neviem."

	  „Zistil si aj niečo o tej drobnej blond kráske Lou Buckmanovej?"

	„To znie, akoby si žiarlila."

	„No a?"

	„Veď si ju ani nevidela."

	„No a?"

	  „S Buckmanovcami očividne nebolo všetko také, ako sa zdá. Bývalí kolegovia a susedia ich nemajú bohvieako v láske. Zistil som aj jednu zaujímavú vec — v starej štvrti Buckmanovcov v Santa Monice bývali aj Mark Ratliff a Dean Walker. Ratliff s ňou mal údajne pomer a jeho bývalá manželka sa mu pomstila so Stevom Buckmanom."

	  „Walker je náčelník polície v Potshote," zaspomínala Susan. „Ale kto je Ratliff?"

	  „Hovoril som ti o ňom," odvetil som. „Je to ten filmový producent, čo sa odsťahoval do Potshotu, aby unikol špine Hollywoodu."

	Susan sa usmiala.

	  „Tipujem, že kým tu býval, neochvejne sa radil medzi posledných v branži."

	  „Počul som, že ľudia so zmluvami na tri filmy dopredu netrpia podobnými morálnymi výhradami," prikývol som.

	  Susan si namočila kúštik ananásu do miniatúrneho téglika s jogurtom a opatrne z neho odhryzla.

	 „Čo teda budeš robiť?" spýtala sa.

	„Keď ťa trápia pochybnosti," odvetil som, „choď domov." „Výborne," potešila sa Susan. „Už ťa to tu nudí?"

	„Je mi smutno za domovom," opravila ma. „Kvôli Perle?" „Áno. Chýba mi." „Uhm. Hovorila si s Farrellom?"

	„Pravdaže. Vravel, že každú noc spáva s ním. Vraj je to prvá osoba ženského pohlavia, s ktorou spí." „Tá má ale ľahké mravy!" pohoršil som sa. „Je prosto prítulná," bránila ju Susan.

	 

	33.

	  Bol september, čo v Bostone zvyčajne znamená začiatok jesene. Keď som ráno po príchode domov išiel do práce, vonku bolo pekných 21 stupňov a niektoré stromy už začínali hrať pestrými farbami. Nadšenie z majstrovstiev sem ešte nedorazilo a široko - ďaleko nebolo vidieť jedinú filmovú hviezdičku.

	  Na úvod som musel dohnať zameškané. Zvyčajne to znamená vyhodiť nazhromaždenú reklamnú poštu bez toho, aby som ju čítal. Potom však bolo treba vypočuť odkazy na záznamníku. Nazbieralo sa ich tam osem. V prvom z nich ma Frank Belson pozval aj so Susan na večeru s ním a Lisou. Druhý bol od mladej Číňanky Mei Lingovej, ktorá odo mňa chcela referencie pre nového zamestnávateľa. Pri treťom sa ozval Samuelsonov hlas. Vraj mu mám zavolať.

	  „Šerifovi zástupcovia našli tvojho kamoša Jeroma Jeffersona," povedal, keď som mu zavolal. „Ležal na skládke blízko Topanga Canyonu."

	„Mŕtvy?" spýtal som sa.

	„Jeden výstrel z deviatky tesne za ľavé ucho," odvetil.

	  „Myslíš, že to urobili priamo tam, alebo ho tam len pohodili?"

	„Podľa koronera ho tam pohodili."

	„Podozriví?"

	„Žiadni."

	„Stopy?"

	„Žiadne."

	„Dôkazy?"

	„Ale, no tak!"

	„Šanca, že to vyriešite?"

	Samuelson sa schuti zasmial. „Nulová."

	„Tannenbaum?" spýtal som sa.  

	„Pravdepodobne to bol on," súhlasil kapitán. „Zrejme nebol spokojný s Jeffersonovou pracovnou výkonnosťou."

	  „Na Franklin Avenue býva jeho milenka," povedal som mu. „Možno bude niečo vedieť."

	„Meno a adresa?"

	Nadiktoval som mu ich.

	  „Choď k nej radšej skôr," poradil som mu. „Na obed už asi bude opitá."

	„Kiežby som mohol aj ja," vzdychol si.

	  „Policajt má tvrdý chlebík," prikývol som. „Mohol by si mi zohnať záznamy policajta menom Dean Walker? Býval v Santa Monice. Neviem, či slúžil na losangeleskej alebo santamonickej polícii."

	  „Veľmi rád," odvetil. „Keby som ti neobehával súkromné prípady, fakt neviem, čo by som robil s toľkým časom."

	„Vďaka."

	„Nemáš za čo."

	  „Keď sa niečo dozvieš, zavolaj mi. Ak tu nebudem, nechaj odkaz. Možno sa vyberiem na cesty."

	  „Ale daj si na nich pozor," vystríhal ma. „Morris Tannenbaum je poriadny darebák. Neradno si s ním zahrávať."

	„Myslíš, že by po mne išiel až sem, do Bostonu?"

	  „Kamkoľvek," uistil ma Samuelson. „Ak dôjde k záveru, že je to dobrá vec, bude ťa prenasledovať hoci na kraj sveta."

	  „Veľa ľudí si myslí, že je to dobrá vec, ale stále som tu, živý a zdravý," namietol som.

	„Len nech ti to nestúpne do hlavy," schladil ma a položil.

	  Vypočul som si zvyšok odkazov. Všetky boli z Potshotu -dva od Lou Buckmanovej, dva od starostu Roscoa Landa a jeden od Luthera Barnesa. Všetci chceli vedieť, ako sa mi darí a kedy už prídem aj s kolegami vyčistiť mesto od Dellčanov. Ani jednému z nich som nezavolal.

	 

	34.

	  Perla starla. Ňufák mala sivý, sluch o poznanie slabší, zrak takisto, a v ľavom prednom pleci ju trápila artritída, kvôli ktorej stále krívala. Patrila však k loveckému plemenu a bolo to na nej,, vidieť. Ešte aj v tomto stave dokázala v akomkoľvek teréne vystopovať otvorené balenie keksov s arašidovým maslom.

	  „Už to dlho nepotrvá," povedala Susan, pozorujúc, ako sa Perla ukladá na gauči. „Čoskoro ju budeme musieť utratiť."

	  Sedeli sme v Susaninej obývačke a popíjali šampanské značky Iron Horse. Na druhý deň som mal vyraziť do Potshotu a na kuchynskej linke nás čakala večera na rozlúčku. Dvere blokovala dvojica stoličiek. Až taká slabá Perla nebola.

	„Nebude nás to trápiť," nadhodil som.

	„Nie," prikývla.

	„Čo je na večeru?"

	Usmiala sa.

	„Pýtaš sa od hladu alebo strachu?"

	„Len sa snažím získať informácie," odvetil som.

	„Homárový šalát s kukuricou."

	„Čerstvou?" vyzvedal som.

	„Áno. Z verrillskej farmy."

	„To všetko si pripravila sama?" začudoval som sa.

	  „Kúpila som homárový šalát," vysvetlila. „Dúfala som, že kukuricu uvaríš ty."

	  Perle sa nepáčila poloha, ktorú pred chvíľou zaujala na gauči. Postavila sa, niekoľkokrát sa otočila okolo vlastnej osi a zasa si ľahla. Uľavené si pritom vzdychla. Pokiaľ som to vedel posúdiť, výsledná poloha bola navlas rovnaká ako tá pôvodná.

	„Už ju musím vykladať aj na posteľ," poznamenala Susan.

	„Nevládze sa zdvihnúť sama?" spýtal som sa.

	 „Bohužiaľ, nie."

	  Susan sa zvyčajne premávala po byte v teplákoch, ktoré stáli viac než môj oblek a aj lepšie vyzerali. Mala však geniálne vyvinutý zmysel pre zvláštne príležitosti a teraz, kedže som na nejaký čas odchádzal z domu, na sebe mala krátke čierne šaty a perlový náhrdelník. Jej ramená, plecia aj krk boli veľmi silné, mejkap dokonalý a tvár plná inteligencie a vášne. Dokonalá kombinácia, pomyslel som si.

	  „Raz som počula, ako niekto definoval nebo," poznamenala, stále pozerajúc na Perlu, „ako miesto, kde ťa nadšene privítajú všetky psy, ktoré si mal v živote rád."

	„Nie je to zlá definícia," súhlasil som.

	  Odpila si zo šampanského. Perla sa zavrtela na gauči a niekoľkokrát si prešla labkou po ňufáku.

	„Myslíš, že smrťou sa všetko končí?" spýtala sa Susan.

	„Ojoj!" zvolal som.

	  „Nie. Hovorme o tom trocha. Popri tom, čo robíš, si o tom určite musel premýšľať."

	„Snažím sa robiť to čo najmenej," vysvetlil som.

	,Ale uvažoval si o tom."

	„Pravdaže."

	„A výsledok?"

	Aj ja som sa napil.

	  „Jedni vedci objavili časticu svetla, ktorá je rýchlejšia než svetlo samotné," povedal som.

	„Podľa Einsteina to nie je možné," pripomenula mi.

	  „Dorazí do prijímača, skôr než opustí vysielač," pokračoval som.

	„A čo príčina a následok?"

	Pokrčil som plecami.

	  „Život po smrti nie je o nič menej pravdepodobný ako čokoľvek iné," vyhlásil som. „Všetky vysvetlenia našej existencie sú rovnako hlúpe."

	  „Takže človek môže pokojne veriť niečomu, vďaka čomu sa cíti lepšie," zhrnula to Susan.

	 „Rozhodne ti to neublíži."

	  Ticho sme popíjali šampanské a pozerali na Perlu, ktorá medzičasom zaspala.

	  „Nuž," skonštatovala Susan, „jedného dňa zistíme, ako to je."

	  , Alebo aj nie," doplnil som ju. „Ale v tom prípade to nebudeme vedieť."

	Jej pohár bol prázdny. Nastavila mi ho a ja som jej nalial.

	„Neviem, či si ma rozveselil alebo rozžialil," vzdychla.

	  „Ak sa tvoje pocity týkajú očakávaného odchodu Perly z tohto sveta, môžem ti ponúknuť jednoduchšie riešenie," navrhol som.

	„Ja viem."

	„Trúchli za ňou presne tak dlho, ako sa sluší..." začal som.

	  „A kúp si ďalšiu sučku krátkosrstého nemeckého stavača," dokončila. „Môže sa volať napríklad Perla."

	„Reinkarnácia," povedal som.

	„Lenže ja možno nemyslím len na Perlu," nadhodila.

	„Trúchliš za Margarét?"

	„Nie," odvetila.

	  „Alebo to má niečo spoločné s mojím zajtrajším odchodom do Potshotu?"

	„Áno."

	  „Pomôže ti, keď sa najeme, napijeme a pomilujeme?" spýtal som sa.

	Susan sa na mňa oslnivo usmiala.

	„Napodiv áno," odvetila.

	Aj ja som sa po tom všetkom cítil oveľa lepšie.

	 

	35.

	  Hawk zohnal čierny Ford Explorer s pravými papiermi a novou nálepkou z technickej kontroly. On, ja, Vinnie a kompletná výbava sme o ôsmej ráno smerovali do Potshotu. Hawk šoféroval, Vinnie sedel vzaďu. Slnko nám svietilo rovno do tváre. Popíjal som kávu a jedol šišky. Je to vynikajúci pokrm na cesty.

	  „Mali sme ísť lietadlom," vrčal Vinnie. „Trvalo by to len štyri alebo päť hodín."

	„S kopou smrtonosných zariadení?" namietol Hawk.

	„To myslíš zbrane?" spýtal sa Vinnie.

	„Presne tak," odvetil Hawk.

	  „Tak si mal zbrane odviezť sám a ja by som sa tam pekne odviezol prvou triedou."

	  „Kiežby si to bol urobil," vzdychol som. „Ešte nie sme ani hodinu na ceste, a už frfleš."

	Vinnie sa takmer usmial.

	„Už sme tam?" spýtal sa.

	  Mal som v prehrávači disk s Carol Sloanovou a Clarkom Terrym.

	„Na belošku spieva celkom obstojne," poznamenal Hawk.

	„Je to trieda," súhlasil som.

	„Dokonale sa vyrovná tomu černochovi," dodal.

	„Neuveriteľné, však?"

	  V Sturbridgei sme odbočili z Mass Pike na cestu číslo 84 a vyrazili na západ. Neponáhľali sme sa. Prešli sme cez Connecticut plný pahorkov, zelene a prímestských štvrtí. Minuli sme štát New York a pri meste Fishkill prekročili rieku Hudson. V Delaware sme obišli Port Jervis a v Scrantone nabehli na cestu číslo 81. Bol tam oveľa členitejší terén. Púšťali sme si skladby Carol Sloanovej, Sarah, Boba Stewarta, Franka Sinatru, Mela Torma, Ellu a Clifforďa Browna. Hawk trval na tom, že si musíme vypočuť aj zopár afrokubánskych nahrávok. Boleli ma z nich zuby, no snažil som sa udržať si čulú myseľ. Hovorili sme o sexe, basketbale, jedle, pití a časoch, keď sme obaja boli profesionálni boxeri. Keď sme vyčerpali všetky tieto témy, začali sme hovoriť o sexe, basketbale a časoch, keď sme boli v armáde. Cestou sme sa zastavovali na kávu, šišky, keksy s arašidovým maslom, sendviče so šunkou, hamburgery so syrom a kurčatá, vyprážané v cholesterole.

	  „Musíme nájsť niečo iné," vyhlásil Hawk. „Ak sa neprestaneme kŕmiť týmto svinstvom, budeme mŕtvi skôr, než tam vôbec dorazíme."

	  „Na ďalšej zastávke možno budú mať bar so šalátmi," odvetil som.

	  „S takým tým oranžovým francúzskym dresingom," rozviedol to Hawk.

	  „Ktorý sa výborne hodí, keď si chceš napomádovať vlasy," dodal som.

	„Ja?" spýtal sa prekvapene.

	„Teda, keby si nejaké mal."

	„Kedysi som nosil afro účes," vyhlásil.

	  „Pamätám si na to," prisvedčil som. „Vyzeral si ako zmenšená verzia Artisa Gilmora."

	  „Bolo to parádne a distingvované, ale príliš ľahko ma zaň mohli pri boji schmatnúť," vyhlásil. „Tento je oveľa praktickejší."

	  Vinnie vzadu pozeral von oknom a takmer nič nevravel. Nepatril medzi typy, čo obľubujú nezáväznú konverzáciu.

	  Prvú noc sme strávili v Hagerstowne v štáte Maryland, neďaleko historického bojiska Antietam. Prespali sme v Holiday Inne. Potom sme pokračovali smerom na juh. Počúvali sme Tonyho Benneta, Carmen McReaovú, Anitu O'Dayovú, Stana Kentona, Bobbyho Hacketta a Johnnyho Hartmana.

	  Neďaleko Martinsburgu v Západnej Virgínii sa Vinnie spýtal: „To nikdy nepočúvate nikoho, kto sa narodil v Amerike?"

	„Nie," odvetil Hawk.

	 „Nemáte niečo ako Pink Floyd alebo Procol Harum?"

	„Čo takto The Ink Spots?" navrhol Hawk.

	  Vinnie pokrútil hlavou a znova sa zahľadel na krajinu za oknom.

	  Prešli sme zeleným údolím Shenanďoah s Alleghenies na západe a Blue Ridge na východe, a večer sme dorazili do Knoxvillu. O deň neskôr sme v Memphise prekročili Mississippi. Nasledovali Fort Smith, Little Rock a Oklahoma City. Cítil som sa ako Bobby Troup. Shoney's, Shakey's, McDonald's, Burger King, Kentucky Fried Chicken. Priam som vnímal, ako sa mi upchávajú cievy. Gulf, Mobile, Esso, Pilot. Odpočívadla pre kamionistov s bufetovými stolmi, kde ste sa mohli napchať za šesť dolárov. S Hawkom sme sa stavili, kto uvidí viac zvodných žien. Kým sme došli na koniec Texasu, už som mal na konte dve. Hawk tvrdil, že to nie je fér, pretože mám príliš nízke kritériá.

	„Človek sa musí prispôsobiť prostrediu," bránil som sa.

	  Prešli sme cez Amarillo, zastavili sa v Big John's Steak House, minuli Tucumcari, smerujúc k Albuquerquu. Spali sme v Holiday Innoch, Quality Courtsoch, Hampton Courtsoch a Motel Sixoch. Pili sme kávu, kolu a minerálku. Na odpočívadlách sme sa premieľali medzi tučnými ľuďmi v ružových šortkách a plastových šiltovkách. V súťaži o zvodné ženy som viedol dva ku jednej. Niekedy mali ľudia na odpočívadlách pre zmenu kárované šortky a plastové šiltovky. Platilo to pre obe pohlavia. Neprestajne nám na ceste prekážali obytné prívesy. Jazdili pomaly, pohybovali sa ako tučné chrobáky. Šoférovali ich starnúci ľudia, z ktorých viacerí mali nepochybne oblečené ružové šortky. Cestou do kopca nás spomaľovali obrovské nákladniaky s pätnástimi prevodmi - tie isté, ktoré nás potom dolu kopcom s revom predbiehali, aby dobehli čas, ktorý, ako vieme, sú peniaze. Jedli sme drobné sendviče, keksy, jedlá s mastnou omáčkou, a zasa dokola. Občas sme to spestrili kuracím reznom s krémovou mastnou omáčkou.

	  „Kedysi som spal s profesorkou z Harvardu," poznamenal Hawk. „Bola ryšavá a prednášala literatúru."

	  Sedel som za volantom, Hawk vedľa mňa a Vinnie sa vzadu pozeral von oknom.

	  „Mala pocit," pokračoval hlbším hlasom bez prízvuku, „že som dokonalým stelesnením nespútanej senzuality, neobmedzovanej strnulou etikou a zastaranými konvenciami."

	„To s j celý ty," zasmial som sa.

	„O čom to tá ženská hovorila, doboha?" nechápal Vinnie.

	  „Chcela tým povedať, že to rada robí nezvyčajnými spôsobmi," vysvetlil mu Hawk.

	„Na tom nie je nič zlé."

	  „Vôbec nič," súhlasil Hawk. Už zasa mal černošský prízvuk.

	  Na druhý deň ráno sme zišli z kopcov na západ od Albuquerquu a do večera sme boli v púšti.

	 

	36.

	  Náš dom stál na okraji mesta a zo zadných okien mal pekný výhľad na Saw Tooth Mountains na východe. Bol veľký, so širokou verandou vpredu. Keď sme pred ním zastali, sedel na nej Bernard J. Fortunato v červenej kockovanej košeli, modrých texaskách, kovbojských čižmách a klobúku. Okolo krku mal uviazanú modrú šatku.

	„A to je zasa kto, doriti?" spýtal sa Vinnie. „Roy Rogers?"

	„Je to tvrdý chlapík z Vegas," vysvetlil mu Hawk.

	  „Bernard J. Fortunato," doplnil som. „Pomaly sa tu zbierame. Bude to ako v Siedmich statočných"

	„Jasné," súhlasil Hawk.

	  „Už bolo načase," okomentoval náš príchod Bernard. „Parím sa v tejto diere už pekných pár dní."

	„Boli sme na nákupoch," ospravedlňoval nás Hawk.

	„Nazdar, Hawk. Ako sa máš, chlape? Rád ťa zasa vidím."

	  Predstavil som mu Vinnieho, ktorý už stihol otvoriť kufor a začal s vykladaním vecí. Rýchlo sme všetko odniesli do domu. Vnútri bol trocha ošarpaný, no priestranný. Na poschodí sa nachádzalo šesť spálni s dvoma kúpeľňami, dolu zasa veľká pracovňa, obývačka, jedáleň, veľká kuchyňa a ďalšia kúpeľňa. Mal centrálnu klimatizáciu.

	  „Prenajal som ho aj so zariadením," vyhlásil Bernard, „za šesť papierov mesačne."

	  „Šesť litrov za mesiac?" zvolal som. „Tak to by sme si mali pohnúť, inak skrachujeme."

	  „Ale je to s kompletným zariadením vrátane hrncov a príborov. Okrem toho platíme už len za elektrinu."

	„Ukázal sa okrem nás ešte niekto?" vyzvedal som.

	  „Včera dorazil ten ostrý ksicht z Atlanty," odvetil Fortunato. „Kde tých chlapov berieš?"

	  „Vyberám si ich na seminároch Tonyho Robertsa," odsekol som. „Kde je Sapp?"

	„Išiel si von zabehať."

	„Veď je štyridsaťtri stupňov v tieni, doboha!" zvolal Vinnie.

	Bernard len mykol plecom.

	„Kde budeme spať?"

	  „Sapp má izbu hore vpredu," odvetil Fortunato. „Ja som si uzurpoval gauč v dolnej izbe. Som kompaktný a aj tak toho nikdy veľa nenaspím."

	„Kompaktný," uškrnul sa Hawk.

	 Zobrali sme si osobné veci, zvyšok sme nechali na zemi v obývačke, a odniesli sme si ich do svojich spálni. Vybral som si jednu z predných, odkiaľ bol výhľad na mesto. Stála v nej manželská posteľ s masívnym javorovým čelom a drevenými nebesami, komoda z rovnakého materiálu a starý ošúchaný lodný kufor. Na oknách boli závesy bez záclon. Zvyčajne sa na cestách nevybaľujem, no tu som mal stráviť dlhší čas, preto som uložil svoje veci do komody a vrátil sa na prízemie. Bernard, Tedy Sapp, Hawk a Vinnie sedeli na verande, užívali si chladnúceho večerného vzduchu a popíjali. " „Dáš si niečo?" spýtal sa ma Bernard.

	  Ktosi vyniesol na verandu malý stolík a vedierko s ľadom. Nalial som si škótsku so sódou a posadil sa k ostatným.

	„Predpokladám, že ste sa už zoznámili."

	„Samozrejme," prisvedčil Sapp. „Ešte prídu dvaja ďalší?"

	„Áno. Idú sem autom z Los Angeles."

	  „V púšti sa večer ochladí, však," nadhodil Sapp. „V Georgii je horúco v jednom kuse."

	  „Dúfam, že sa nám nepokazí klimatika," poznamenal Hawk.

	„Ak sa pokazí, opravím ju," upokojoval ho Vinnie.

	  „Ty vieš opraviť centrálnu klimatizáciu v dome?" začudoval sa Hawk.

	  „Čokoľvek," uistil ho Vinnie. „Auto, samopal, telefón, klimatiku... Opravím všetko, čo treba."

	Všetci sme naňho pozreli, ako keby práve priznal, že je utajený homosexuál. Vinnie len pokrčil plecami a napil sa. Z púšte vial chladný vzduch a hviezdy na nebi boli oveľa väčšie, než na aké som zvyknutý. Odkiaľsi sa ozvalo trilkovanie akéhosi nočného vtáka.

	  Mal som pocit, že by som mal spustiť niektorú zálesácku pesničku.

	„Nie ste hladní?" spýtal sa Sapp.

	  „Cestou sem sme nerobili nič, len sa napchávali," odvetil som. „Prečo by sme mali byť hladní?"

	„Urobil som fašírku s fazuľou," dodal.

	„Ty si fakt domácky typ, čo?" zasmial sa Hawk.

	  „Veru tak. Bernie nemôže vystáť moju ružovú zásteru. Vy heterosexuáli ste neskutočne konformní."

	„Bernard," opravil ho Fortunato.

	„Máme aj biskvity," vyhlásil Tedy.

	 

	37.

	  Sedel som na Úrade šerifa okresu Chiricahuas a hovoril s vedúcim vyšetrovateľom oddelenia vrážd. Budova bola postavená zo siporexových tvárnic, okná mali ochrannú vrstvu proti slnku a klimatizácia bola pustená naplno. Tmavozelený kovový stôl, stoličky a registračky dokonale ladili so svetlozelenou farbou stien. Vedúci oddelenia sa volal Cawley Dark. Bol štíhly, povedal by som až šľachovitý, na sebe mal vybielené texasky, kovbojské čižmy z hadej kože, bielu športovú košeľu s vyhrnutými rukávmi a vpravo na opasku glock kalibru deväť milimetrov. Na tmavozelenom stole pred ním stála zarámovaná fotografia mladého dievčaťa objímajúceho koňa s bielou hrivou.

	  „Buckmana strelili celkom trikrát," povedal. „Zbraňou kalibru deväť milimetrov. Robili sme pitvu, ale projektily sa nezhodovali s ničím v našich databázach. Jeho manželka tvrdí, že sa mu vyhrážali ľudia z Dellu. Pýtali sme sa jej akí, to však nevedela. Na otázku, či by ich dokázala identifikovať, odpovedala, že určite áno."

	„Zbalili ste niekoho z Dellčanov?"

	Dark sa len usmial.

	  „Každý, koho tu zbalíme, patrí k Dellčanom," odvetil. „Je to čosi ako naše miestne geto."

	„A ďalej?"

	  „Podľa nej to nebol ani jeden z ľudí, ktorých máme v kartotéke. Aspoň si to teda myslí."

	„Videl ich ešte niekto?"

	„Nie."

	  „Toho človeka zastrelili za bieleho dňa na hlavnej ulici a nikto nič nevidel?"

	„Neuveriteľné, však?" súhlasil Dark.

	  „Máte dôvod veriť, že sa to naozaj stalo tak, ako to stojí v opise činu?" vyzvedal som. 

	„Nemám nijaké dôkazy, ktoré by tvrdili opak," odvetil vyšetrovateľ.

	„Ale?"

	„Ale nič nedokazuje, že je to pravda," dodal. „Kávu?"

	„Nie, ďakujem."

	  Postavil sa, prešiel ku kávovaru na jednej z registračiek a nalial si. Keď sa napil, až ho striaslo. „Brrr. Otrasná."

	„Tak potom som rád, že som ju odmietol," usmial som sa.

	  „Po tom, ako ste mi zavolali, som si vás preveril," vyhlásil Dark. „Chvíľu ma v Bostone posielali od čerta k diablovi, ale nakoniec som sa dostal k chlapovi menom Healy."

	„Jeden z mojich najväčších fanúšikov," poznamenal som.

	Vyšetrovateľ posunkom naznačil, že to nie je až také isté.

	„Čo si myslíte o Potshote?" spýtal sa.

	  „Je to hrôza," odvetil som. „Čo si myslíte o ich policajnom náčelníkovi?"

	  „O Walkerovi? Je to poriadny čudák. Neviem, aký je kvalitný, no rozhodne je lepší než tí pred ním. Poslední dvaja podali výpoveď a odišli zo štátu."

	„Vždy tam bol taký slabý zbor?"

	  „Nie," povedal. „Kedysi tam mali skutočné policajné oddelenie. Potom jedného z nich zavraždili a zvyšok poodchádzal."

	„Kto ho zabil?"

	„Pravdepodobne niekto z Dellčanov, ale dôkazy nemáme."

	„Prečo ich odtiaľ jednoducho nevykúrite?" nechápal som.

	Dark sa trpko uškrnul.

	  „Som len poliš z oddelenia vrážd," vyhlásil. „Takáto práca je vhodná skôr pre špeciálnu federálnu jednotku."

	„Prečo to teda neurobí federál?"

	  „V prvom rade na to nemá nijaký právny dôvod," vysvetlil. „Podľa toho, čo vieme dokázať, nikto z Dellčanov nespáchal nijaký vážnejší zločin. Navyše, aby sa to ešte viac skomplikovalo, Kazateľ tú svoju skupinu označil za náboženské hnutie a každý pokus o ich kontrolu sa teda môže považovať za narušenie slobody vyznania."

	  „A nikto sa nechce dostať do situácie, ako bola tá vo Wacu," doplnil som.

	„Na to môžete zobrať jed," pritakal.

	  „Takže podľa vás majú Walkera na výplatnej listine?" spýtal som sa.

	  „Dellčania? Pozrite sa - prežil na mieste, na ktorom sa neudržal nik iný."

	„Myslíte si, že ostatných vyhnali gangstri z Dellu?"

	„Všetko tomu nasvedčuje," prikývol.

	„Ale dokázať to nemôžete, však?"

	  „Presne tak. Dokonca som hovoril s jedným z bývalých náčelníkov. Nebol ochotný nič mi prezradiť, no zdalo sa, že biedou priveľmi netrpí."

	„Myslíte, že ho podplatili?"

	  „Je to len dohad," odvetil, „ale podľa mňa urobili oboje. Povedali mu, že ak tam ostane, zabijú ho, ale po odchode mu zaplatili, aby držal jazyk za zubami."

	„Lenže Walker tam ostal," pripomenul som mu.

	„Áno. Buď je odvážnejší než besný skunk, alebo..."

	„Alebo im dokonale vyhovuje," dokončil som namiesto neho.

	  „Možno im došlo, že nemôžu večne vyháňať policajtov a spoliehať sa na to, že ani jeden proti nim nebude svedčiť na súde. Aj tak im museli pri odchode zaplatiť, a tak sa rozhodli nechať si takého, ktorý sa im hodí do krámu, a platiť mu za to, že tam ostane."

	„Alebo je jednoducho tvrdohlavý," prehodil som.

	„Veril by som tomu, keby bol mŕtvy," vyhlásil Dark.

	„Dosť cynický postoj," poznamenal som.

	„Možno. Ste tu sám?"

	„Nie. Priviedol som zopár priateľov," pripustil som.

	  „Podľa Healyho s tým neviete prestať. Budete Kazateľa vytáčať tak dlho, až na vás zaútočí."

	„Chlapi sa občas musia zabaviť, no nie?"

	  „No... Ak vás zabije, snažte sa, aby pri tom nechal nejaké jasné stopy. Hrozne rád by som ich všetkých pozatváral."

	 

	38.

	  Nadišiel čas stretnúť sa s našimi zamestnávateľmi, a keďže sme sa nechceli príliš promenádovať po meste, pozvali sme ich k sebe.

	  Bolo dusné ráno. Rozpálený vzduch sa ani nepohol. V kroví za domom akýsi púštny vták vydával presne také zvuky, aké človek očakáva uprostred púšte.

	  Prvá dorazila Lou Buckmanová. Zastala pred domom v džípe bez strechy a dverí. Mala oblečené jazdecké šaty s veľkým klobúkom, spod ktorého visel plavý vrkoč. Mejkap jej dokonale sedel. Jej veľké, jasné oči mi pripomínali ranné nezábudky. Sedeli sme na verande, tvárili sa priateľsky, a ak sme jej pripadali hrozivo, rozhodne to nedala najavo.

	„Dobré ráno," pozdravila nás.

	„Dobré ráno."

	Predstavil som ju ostatným.

	  „Máme čerstvú kávu," povedal Bernard J. Fortunato. „Môžem vám ponúknuť?"

	„Áno, vďaka," odvetila. „Rada si dám."

	  Bernard odbehol, akoby išiel po svätý grál. Lou vyšla na verandu a zahľadela sa na nás.

	„Nie je vás veľa," poznamenala.

	„Ale to, čo tu je, je výberové," bránil nás Hawk.

	„Výberové?"

	  „Áno," vysvetlil som. „Je to citát Spencera Tracyho o Katherine Hepburnovej.

	„Aha."

	Ani potom z nás nespustila oči.

	„Vyzeráte nebezpečne."

	  „Seňorita," oslovil ju Chollo s prehnaným mexickým prízvukom, „to preto, lebo, ako sa hovorí v mojej krajine, aj sme nebezpeční."

	 „Ktorá je tá vaša krajina?" spýtala sa.

	„Los Angeles," odvetil s úsmevom od ucha k uchu.

	  Lou si oprela parádny zadoček o zábradlie. Bernard sa vrátil s kávou. Poďakovala mu, chytila hrnček do oboch rúk a opatrne sa napila. Na dvore za ňou zastal čierny Ford Expedition a hneď po ňom aj veľký Chrysler Sedan. Vystúpili z nich naši zamestnávatelia. Pohybovali sa opatrne, akoby sa báli, že je to nejaká pasca. Spoločne predstúpili pred verandu. J. George stál úplne vľavo a vyzeral ako úspešný, priateľský podnikateľ. Vlastne všetci pôsobili dojmom úspešných ľudí a vyžarovala z nich sebaistota, ktorú so sebou úspech zvyčajne prináša. Vedľa J. Georgea stál starosta, pri ňom právnik Barnes a za ním bankár Brown. Odstúpil som od Lou Buckmanovej a postavil sa navrch schodov priamo pred nich. Moji muži posedávali pri stene domu. Väčšina z nich sa hojdala na stoličkách.

	  Pozrel som na skupinu pod sebou. Cítil som sa tak trocha ako Mussolini. Asi som si mal prekrížiť ruky na hrudi.

	  „Mňa už poznáte," spustil som. „Sprava tu potom je Hawk, Vinnie Morris, Chollo, Bobby Horse, Tedy Sapp a Bernard J. Fortunato."

	  Štvorica sa zatvárila, akoby tu radšej videli Kazateľa a jeho družinu. Prvý sa ozval Luther Barnes.

	„Mohli by sme počuť ich celé mená, prosím?"

	„Pravdaže," prikývol som. „Hawk, aké je tvoje celé meno?"

	„Hawk."

	„Vďaka. Chollo?"

	„Chollo."

	„Vďaka."

	Barnesa to ani trocha nepobavilo.

	  „Myslím, že máme právo vedieť, komu dávame všetky tie peniaze," nástojil.

	„Dávate ich mne," odvetil som.

	  Roscoe vo svojom panamskom klobúku zrejme trpel pocitom, že by mal povedať niečo, čo by vyznelo dostatočne oficiálne.

	 „Myslím, že táto akcia by mala mať nejaký právny základ," vyhlásil.

	Uprene som naňho pozrel.

	  „Táto skupina nemá nijaký právny základ. Je to banda profesionálnych goríl, ktoré ste si najali."

	Štvorica mlčala ako hrob.

	  Po chvíli sa ozval Henry Brown. „Viete, som podnikateľ, a musím zdôrazniť, že čertovsky dobrý. Za všetky tie roky, čo pracujem v branži, som ani raz nenajal človeka, ak som nepoznal jeho minulosť."

	„To vás ctí," povedal som.

	„Dočerta!" nasrdil sa. „To nie je odpoveď!"

	  Chollo, sediaci na verande, len tak mimochodom vytiahol pištoľ a odstrelil koniec konárika zo stromu vpravo od domu. Zopakoval to ešte niekoľkokrát, zakaždým o niečo bližšie ku kmeňu.

	  „Som len prostý sedliak, seňor," povedal s ešte výraznejším prízvukom. „To je celá moja minulosť."

	  V rozpálenom, suchom vzduchu rezonovala ozvena výstrelov. Naši zamestnávatelia pozreli na dostrieľaný konár, a keď obrátili zrak naspäť k Chollovi, už zasa nebolo vidieť, kde má zbraň. Chollo sa na nich milo usmial. Nikto nič nevravel, až kým sa znova neozval čertovsky dobrý podnikateľ. Tentoraz hovoril o poznanie tichším hlasom.

	„Nezistia, že sme do toho zapletení, však?"

	  „S najväčšou pravdepodobnosťou to zistia," pokrútil som hlavou. „Zdá sa, že toho vedia viac, než by človek čakal."

	„Ale nepomstia sa nám za to?"

	„Ochránime vás," uistil som ho.

	„Vy siedmi?"

	  „Nie všetci naraz," spresnil som. „Chceme, aby to bol aspoň trocha vyrovnaný zápas."

	„Očividne nechápete, aké je to vážne!" zlostil sa Luther.

	To som už nevydržal a vybuchol som.

	„Doriti, najali ste si partiu goríl, aby vás ochránili, a keď sem dorazia, s hrôzou zistíte, že vyzerajú ako gorily a odrazu začnete vymýšľať. Môžete nás nechať zistiť, kto zabil manžela pani Buckmanovej a vyčistiť mesto od Dellčanov, alebo môžete žiť s tým, čo máte. V tom prípade len zistíme, kto zabil Steva Buckmana a odídeme."

	  „Nemám dosť peňazí, aby som vám všetkým zaplatila," namietla Lou Buckmanová.

	Hawk sa na ňu uškrnul.

	„Ja to spravím bezplatne," vyhlásil a pozrel po ostatných.

	  Prvý prikývol Vinnie, po ňom Chollo a Bobby Horse, Sapp a nakoniec po krátkej pauze, akoby si to musel premyslieť, aj Bernard J. Fortunato.

	  „Takže," pokračoval som, „naša ponuka je jasná. Ak chcete, aby sme vás zbavili Dellčanov, povedzte nám to. Ak nie, vypadnite."

	  „Ak tu ostanete a pomôžete jej, Dellčania si budú myslieť, že sme to zorganizovali my," povedal Luther nešťastne. „Vedia o všetkom, čo sa deje v meste. Dočerta, možno už vedia aj to, že sme prišli za vami."

	„To nie je môj problém," mykol som plecom.

	„Pokiaľ vám nezaplatíme."

	„Ako ste sľúbili," doplnil som ho.

	  Právnik sa pozrel na ostatných zo svojej skupiny. Cítil som, že ich úroveň sebaistoty výrazne poklesla.

	„Má nás v hrsti," vyhlásil Barnes. „Musíme mu zaplatiť."

	  „Dá sa to povedať aj tak, že je v našom životnom záujme dodržať uzavretú dohodu," pridal sa starosta.

	  „Hovorme tomu, ako chceme," odsekol Luther. „Ja svoj diel zaplatím."

	  „Aj banka je pripravená vyplatiť všetko, čo bolo dohodnuté," podporil ho Brown.

	  Chvíľu všetci mlčali. Pozrel som na svojich chlapov. Tvárili sa neutrálne.

	  Trápne ticho nakoniec prerušil Tedy Sapp. „A ide sa na Dellčanov!"

	 

	39.

	  Neskoro popoludní som sedel v kancelárii Deana Walkera a vychutnával klimatizované prostredie. Jeden z pochôdzkarov vypĺňal priesvitným perom značky Bic akési hlásenie.

	  „Viete, že Dellčania vymáhajú od miestnych podnikateľov poplatky za ochranu?" spýtal som sa ho.

	„Vedieť to viem, ale nemôžem to dokázať."

	„Majú pravidelný harmonogram výberov?"

	„Chodia si po peniaze vždy vo štvrtok."

	  „Prečo ich pri tom jednoducho nezatknete a neobviníte z vydierania?"

	  Pochôdzkar na chvíľu prestal písať, potom sa však znova sklonil k papierom.

	„Je na to viacero dôvodov," odvetil Walker.

	  Nohy mal vyložené na stole a čierna koža kovbojských čižiem sa matne leskla v slnku prenikajúcom pomedzi žalúzie na oknách.

	  „Po prvé," začal, „robia to v súkromí, za zavretými dverami obchodov a firiem. Po druhé, aj keby som niekoho zatkol, nenájdem svedkov a nemôžem ho nechať vo väzbe. Po tretie, ich je štyridsať a my sme štyria."

	Prikývol som.

	  „Nevedel som, že ste sa s Buckmanovcami poznali v Los Angeles," nadhodil som.

	  Nedal na sebe nič poznať, no chvíľu trvalo, kým mi na to odpovedal.

	„Preverovali ste si ich, však?" spýtal sa.

	„Bývali ste v tej istej štvrti."

	„Áno," pripustil.

	„A robili ste tam policajta."

	„Uhm."

	„V Los Angeles alebo v Santa Monice?"

	 „V Los Angeles. Bol som detektív na rampartskom okrsku."

	„Ako to, že ste skončili až tu?" vyzvedal som.

	Walker len pokrčil plecami.

	  „Bolo načase prestať slúžiť vo veľkom meste," odvetil. „Dočerta, najlepšie by bolo celkom skončiť s prácou na polícii, ale nevedel som si nájsť nijaké iné miesto."

	  „No aspoň ste prešli do menšieho," povedal som. „Mali s vaším odchodom niečo spoločné Buckmanovci?"

	  „V lete tu prevádzkovali malú firmu. Spomenuli predo mnou, že je tu voľné miesto."

	„Perfektné," prikývol som. „Spomenuli aj Dellčanov?"

	  „Keď som prijal túto prácu, Dellčania boli len hŕba skrachovancov, táboriacich pri starej šachte. Začali s nimi byť problémy až po tom, ako sa tu ukázal Kazateľ."

	  „Nepamätáte si náhodou meno Lou Buckmanovej za slobodná?"

	„Allardová," odvetil bez váhania. „Mary Lou Allardová."

	„Milá žena," prehodil som konverzačné.

	„Veru tak," prikývol náčelník.

	„Poznali ste v Los Angeles aj Marka Ratliffa?"

	„Áno."

	  „Neviete, ako je možné, že skončil v tom istom mestečku ako dvaja jeho susedia zo Santa Monicy?"

	„Musel o ňom počuť od Lou a Steva," odvetil. „Tak ako ja."

	  „A navyše sa chcel dostať čo najďalej od špinavostí Hollywoodu, však?"

	Walker sa usmial.

	„Nedarilo sa mu dobehnúť ostatných špinavcov," povedal.

	„Aký je to človek?"

	Zasa len pokrčil plecami.

	„Hollywoodsky typ," vyhlásil.

	„Počul som, že mal pomer s Lou."

	  Walkerove črty tváre výrazne stvrdli. Videl som, ako podvedome zatína zuby.

	„To je sprostá lož!" ohradil sa.

	Prikývol som.

	„A veľmi kvalitná," dodal som.

	  „Na niekoľkých večierkoch, kde sme boli, bolo vidieť, že na ňu berie, ale ona ho vždy odbila. Stevie by mu rozbil papuľu."

	„Vy?"

	„Čo my? "

	  „Vraveli ste, že ste boli na niekoľkých večierkoch - v množnom čísle. Ste ženatý?"

	„Rozvedený."

	„Z akého dôvodu ste sa rozviedli?" tlačil som naňho.

	  „Vie to moja bývalá a ja," odvetil prísne. „Vám to vedieť netreba."

	„Ako sa volá vaša bývalá?"

	„Na to je rovnaká odpoveď ako na vašu poslednú otázku."

	Znova som prikývol.

	  „Keď človek nájde takú, ktorá funguje, oplatí sa použiť ju viackrát."

	„Začínate mi liezť na nervy," vyhlásil náhle. „Vypadnite."

	  Nemalo zmysel hádať sa s ním. Pochôdzkar sa tak usilovne venoval tomu hláseniu, až som mal pocit, že mu čoskoro začne tlieť pod rukami.

	 

	40.

	  Vrátil som sa do domu. Hawk a Tedy Sapp robili na verande kľuky. Vyzeralo to na celkom zaujímavú súťaž, pretože obaja pôsobili dojmom ľudí, čo dokážu tento cvik opakovať donekonečna.

	  Bernard J. Fortunato mal na stolíku pripravený celkom slušný bufet. Bola tam škótska whisky, vodka, sóda, tonik, hrniec s ľadom, nakrájané citróny a veľká miska s arašidmi. Nemali sme servítky, preto namiesto nich použil úhľadne poskladané papierové utierky. Vinnie pil škótsku s ľadom a Bobby Horse vodku s tonikom.

	„Už je toho priveľa," prehodil Hawk.

	Pozreli so Sappom na seba, uškrnuli sa a obaja naraz vstali.

	  „Nie je to zlé," poznamenal som smerom k Tedymu. „Len málokto udrží s Hawkom tempo."

	  „Ak ani dobré," odvrkol. „So mnou ešte nikto tak dlho nevydržal."

	  Nalial do dvoch pohárov škótsku so sódou a jeden podal Hawkovi. Ja som si zašiel do kuchyne po pivo a posadil sa s ním na zábradlie.

	  „Chollo a Bobby Horse niekam išli autom," podal mi Bernard prvé hlásenie.

	Pozrel som na Cholla.

	  „Išiel som na prieskum Dellu," vysvetlil Chollo. „Zobral som aj svojho verného červenokožca."

	„Ako to tam vyzerá?" vyzvedal som.

	„Ťažko sa tam dostať," odvetil.

	„To viem."

	„A celú noc majú vonku stráže."

	„Nezbadali vás, však?"

	„Zbadali? Nás? Seňor, bol som tam so stopárom z kmeňa Kiowov. Jeho meno je ,Ten, ktorý sa vie dostať kamkoľvek a nikdy ho nezbadajú'."

	  Bobby Horse na to nijako nezareagoval. Tváril sa, akoby nás vôbec nebol počul.

	„Hlúpa otázka," pripustil som.

	  „Myslím, že som našiel spôsob, ako sa dostať nad nich a postrieľať ich," povedal po chvíli.

	„Nájdeš ho aj druhý raz?"

	Bobby sa napil vodky s tonikom.

	„Som domorodec," odvetil.

	  „Ach, áno," prikývol som. „Celkom som na to zabudol. Môžeš mi to ukázať?"

	„Ak dokážeš kráčať tak ticho ako ja..." povedal pokojne.

	  Neusmial sa. Nebol som si istý, koľko z tých jeho indiánskych rečí je založených na pravde a čo je len póza. Zrejme väčšina. Pozrel som na jeho obnaženú hruď.

	  „Zajtra by si tam mohol odviesť mňa s Hawkom," navrhol som.

	  Prikývol. Hornú časť tela mal samý sval. Kožu farby medi mu na hrudi pretínala dlhá biela jazva, siahajúca od ľavého pleca až takmer po posledné pravé rebro.

	„To si bol celý deň vonku bez košele?" spýtal som sa.

	Zasa mlčky prikývol.

	„Vy Indiáni sa na slnku nikdy nespálite?" čudoval som sa.

	„Používame opaľovacie krémy, nie?"

	 

	41.

	  Ráno som zavolal na Štátnu univerzitu vo Fresne a spýtal sa na štúdium Mary Lou Allardovej s tým, že ju chcem prijať do zamestnania. Výrazný prízvuk zamestnankyne archívu prezrádzal, že angličtina rozhodne nie je jej materinským jazykom.

	  „Slečna Allardová skončila bakalárske štúdium s červeným diplomom," oznámila mi.

	„Kedy?"

	„Promovala tretieho júna tisícdeväťstošesťdesiattri."

	„Môžete mi o nej povedať ešte niečo?"

	„Nie, pane."

	„Aj tak ďakujem," povedal som milo.

	  Hneď nato som zatelefonoval na informácie, aby som zistil číslo Walkerovcov v Santa Monice. Moja požiadavka bola pre automatický systém príliš zložitá, takže chvíľu cvakal a nakoniec ma prepojil na živú operátorku.

	„Koho hľadáte, prosím?"

	„Judy Walkerovú zo Santa Monicy."

	„V ktorom štáte?"

	„V Kalifornii."

	„Máte jej adresu?"

	„Nie."

	  Urobila krátku pauzu, aby mi dala najavo, ako veľmi jej lezú na nervy ľudia môjho typu.

	„Počkajte moment, prosím," povedala napokon.

	  Po chvíli mi strojový hlas nadiktoval telefónne číslo. Prerušil som spojenie a vyťukal čísla. Judy Walkerová to zdvihla na tretie zazvonenie.

	  „Volám sa Spenser," predstavil som sa. „Som detektív a pracujem na jednom prípade v púšti. Pokiaľ viem, náčelník polície v Potshote je váš bývalý manžel."

	 „Môj bývalý? Áno, to je on. Nevidela som ho už deväť rokov."

	  „Preverujem si jednotlivé osoby. Takže vy ste sa rozviedli s náčelníkom Walkerom?"

	„Áno."

	„Z akého dôvodu?" vyzvedal som.

	„A to už prečo potrebujete vedieť, preboha?"

	Zasmial som sa.

	  „Dobrá otázka," pripustil som. „Asi hlavne preto, lebo ak to nezistím, šéf ma vykopne."

	Aj ona sa zasmiala, no len veľmi ticho a krátko.

	  „Dôvod na rozvod bol ten, že Dean zakášal za jednou susedkou."

	„Naozaj?" začudoval som sa. „Nespomeniete si na jej meno?"

	„Pravdaže si spomeniem," odvetila.

	„To je dobre."

	„Mary Lou," vyhlásila. „Mary Lou Buckmanová."

	  „Aha," povedal som ako človek, ktorý sa dozvedel niečo celkom nové. „Ospravedlňujem sa, že som indiskrétny, ale musím vám položiť ešte jednu otázku. Boli tie jeho sklony... ehm... naplnené aj skutkom?"

	„To akože či sa s ňou vyspal? Áno."

	„Ste si istá?"

	  „Pravdaže si som istá! Práve preto som sa s tým sviniarom rozviedla."

	  „A mali ste pravdu," súhlasil som so všetkou úprimnosťou podomového predavača. „Neviete náhodou, kde sa momentálne zdržuje pani Buckmanová?"

	„Aj to viem. Je tam, v Potshote. Ten debil išiel za ňou."

	„Žijú spolu?" spýtal som sa.

	  Medzičasom sa tak rozpálila, že som sa vôbec nemusel báť indiskrétnych otázok. Onedlho budem mať čo robiť, aby som sa jej zbavil.

	  „Spolu? To nie. Je vydatá. Žije so svojím mužom. Môj debilný bývalý za ňou išiel len pre prípad, že by sa znova rozhodla byť neverná."

	 „A ak to neurobí?"

	  „Tak okolo nej bude obletovať ako veľká vínna muška. Muži sú idioti."

	„To je pravda," prikývol som. „Veľká pravda."

	  „Jej manžel sa dokonca Deanovi vyhrážal. Chcel, aby sa od nej držal ďalej."

	„Ako na to zareagoval pán Walker?"

	  „Je to policajt. Myslí si, že je bohvieaký tvrdý. Ako všetci. Muži sú stále ako nedorastené deti."

	„Nepobili sa, alebo také čosi?"

	„Pri ničom takom som nebola."

	„Nevyhrážal sa niektorý z nich, že zabije toho druhého?"

	  „Že ho zabije? Preboha, to nie! Nikto nehovoril nič o zabíjaní. Prečo sa ma na to pýtate?"

	„Je to len bežná prax, pani."

	„Je Dean v poriadku?" spýtala sa ustráchané.

	„Áno, pani. Stopercentne."

	„Máte ešte niečo? Pozrite sa, čaká ma ešte kopa iných vecí."

	„Nie, pani. Ďakujem za pomoc."

	Zavesila bez toho, aby povedala „nemáte za čo".

	  Kým som bol rozbehnutý, zavolal som aj na Ministerstvo prírodných zdrojov v Los Angeles a dal sa prepojiť k človeku z osobného oddelenia.

	  „Mám na stole prihlášku Mary Lou Buckmanovej," zaklamal som. „Chce sa u nás zamestnať. V životopise uvádza, že u vás pracovala. Mohli by ste mi to potvrdiť?"

	„Nepíše, v ktorom oddelení?"

	„Nie."

	„Počkajte minútku."

	  Trvalo to skôr desať minút než len jednu, no nakoniec sa predsa vrátil k telefónu.

	„Neznášam počítače," vyhlásil.

	  „Ako my všetci," súhlasil som. „Našli ste Mary Lou Buckmanovú?"  

	„Ano. Bola u nás zamestnaná v rokoch osemdesiatšesť až deväťdesiatjeden."

	„Aké mala pracovné zaradenie?"

	„Rozvoj zdrojov."

	„Co to znamená?"

	„Je to geologická. Hľadala nám nové vodné zdroje."

	 

	42.

	  Pozerali sme s Hawkom na pušky, ktoré Vinnie láskyplne naaranžoval na stôl v jedálni. Boli tam dve AR-15, tri brokovnice-pumpy, karabína Winchester .45, Heckler & Koch so zásobníkom na dvadsať nábojov, Ruger .44 a guľomet BAR.

	„Komu patrí ten BAR?" spýtalo som sa.

	„Bobbymu Horsovi," odvetil Vinnie.

	„Podobný používali Bonnie a Clyde," poznamenal Hawk.

	„O Bonnie ani tom druhom nič neviem," zavrčal Vinnie.

	  Na vedľajšom stolíku ležali krátke zbrane - Walther p38, dva browningy, Glock 17 a tri revolvery Smith & Wesson .357. Pri každej zbrani bola kôpka munície. Škatuľky s nábojmi boli prevažne zelené alebo červené, podľa toho, kto ich vyrobil. Miestnosti to dodávalo slávnostný nádych.

	„Kto priniesol tú pákovú karabínu?" chcel vedieť Vinnie.

	  „Ja," odvetil som. „Viažu ma k nej sentimentálne spomienky. Je to moja obľúbená puška."

	Vinnie pokrútil hlavou a pustil sa do čistenia.

	  Na dlážke pri jednom bočnom okne bol zo striebornej lepiacej pásky urobený veľký kríž.

	„Strelecká pozícia?" spýtal som sa.

	  „Áno," odvetil Vinnie. „Vyznačil som ich tu päť. Máme pokrytý celý dom a okolie. Nejaké som našiel aj vonku pre prípad, že by sme chceli pokryť terén z kopcov."

	Prikývol som.

	„Ako si sa dostal k tej winchestrovke?" vyzvedal Vinnie.

	  „Vravel som, viažu ma k nej sentimentálne spomienky," zopakoval som. „Mal som ju už v Laramie. Kúpil mi ju strýko."

	  „V zásobníku máš len päť nábojov a každý musíš pred výstrelom zasunúť pákou do komory."

	  „Nepotrpím si na množstvo," bránil som sa. „Som prieberčivý strelec."

	 „Len dúfam, že ju nebudeš ládovať akurát v momente, keď sa na teba vyrúti gauner z Dellu s Tec deviatkou."

	„Aj ja," prisvedčil som.

	„Máš aspoň nejakú záložnú?" spýtal sa ma.

	Odhrnul som si tričko a ukázal revolver na opasku.

	  „Tá istá pesnička," zlostil sa Vinnie. „Päťcentimetrová hlaveň, päť nábojov v bubienku."

	  „Niekedy nosím aj ten browning," ukázal som na pištoľ na stole.

	  „To by si mal," zavrčal Vinnie. „S tým miniatúrnym Smith and Wessonom netrafíš ani veľrybu, kým ju nemáš na dosah."

	„Plánoval som byť na dosah," zdôraznil som.

	Vinnie mykol plecom. Aj mne to už začínalo liezť na nervy.

	  „Mám ho celkom rád," bránil som sa. „Keď si blízko, má vynikajúcu účinnosť. Ľahko sa nosí, dá sa dobre ukryť a je spoľahlivý. Keď treba, môžem si ho dať do puzdra na členku."

	  Vinnie znova mykol plecom a začal jemným štetcom oprašovať zadné mieridlá BARu.

	„Okrem toho je roztomilý," dodal som.

	„No jasné," odsekol. „A hodí sa ti ku kravate. Super."

	  Potom sa už sústredil len a len na zbrane. Obskakoval okolo nich ako sučka okolo šteniat.

	  „Čaká nás Bobby Horse," pripomenul mu Hawk. „Máme sa ísť pozrieť na Dell."

	„Chollo nejde?"

	„Hovorí, že tam už bol."

	„Nechce sa mu znova štverať do kopca," usmial som sa.

	  Hawk prikývol. Chvíľu sme obaja mlčky sledovali, ako sa Vinnie stará o zbrane.

	  „Deje sa tu kopa vecí, o ktorých nič nevieme," poznamenal som napokon.

	„Na to som už zvyknutý," odvetil Hawk.

	„A tá prekliata ženská je priamo v ich strede."

	„Aj na to sme už zvyknutí, či nie?"

	„Áno, ale je to naša zamestnávateľka."

	 „Iba tvoja, kamoš. Mňa zamestnávaš ty."

	„Nemusíš byť až taký puntičkár," namietol som.

	„Vždy je dobré mať jasno v postupnosti velenia."

	  Vinnie otvoril bubienok jedného z revolverov a zahľadel sa doň proti svetlu. Po chvíli si spokojne kývol a zasa ho opatrne zavrel.

	„Vinnie mal byť otcom," poznamenal Hawk.

	Ešte minútu sme ho pozorovali.

	„Niečo ma trápi," nadhodil Hawk.

	„Iba niečo?"

	  „Mary Lou a jej manžel sem v lete chodili prevádzkovať tie výlety na koňoch," pokračoval.

	  „Až kým ho nevyhodili z trénerskeho postu," súhlasil som. „Potom to začali robiť na plný úväzok."

	„Ale kto by už, doriti, sem prišiel na dovolenku v lete?"

	Prikývol som.

	  „Naozaj zaujímavý postreh," súhlasil som. „Možno to robili preto, lebo inokedy nemali voľný čas."

	„Možno," pokýval hlavou Hawk.

	„Alebo aj nie. A najmä - prečo práve tu?"

	  „Možno by sme to mali zistiť, skôr než sa vyberieme do Dellu a všetkých tam postrieľame," navrhol.

	„Ktorá vec je v púšti najdôležitejšia?" spýtal som sa ho.

	„Šampanské Iron Horse," odvetil.

	„A okrem neho?"

	„Voda."

	  „No a naša klientka bola geologická, špecializujúca sa na vyhľadávanie vodných zdrojov."

	„Okrem toho spávala s policajným náčelníkom."

	„Presne tak."

	„A producentom Ratliffom."

	„Áno."

	  „Má dosť peňazí na to, aby si ťa najala na vyšetrenie vraždy jej manžela."

	„A všetci sú z Los Angeles," dodal som.

	 „Kde sa ťa akýsi miestny darebák pokúsil zastrašiť a odradiť od ďalšieho pátrania."

	  „No a v Potshote mi stačilo zmlátiť zopár gaunerov, aby sa ku mne otcovia mesta začali správať ako k novému Charlemagnovi."

	Vinnie vybral z BARu zásobník a začal doň vkladať náboje.

	  „Keď majú zaplatiť teba, mňa a päť ďalších ostrých chlapov, musí ich to stáť poriadnu kopu peňazí," pokračoval Hawk v úvahách.

	  „Mohli by sa obrátiť na úrad šerifa a nechať Dell vyčistiť v priebehu niekoľkých dní," pridal som sa.

	„Ibaže sa boja vypovedať."

	  „Ale prečo sa potom neboja najať si nás? Myslíš, že to Dellčania nezistia?"

	„Takže sa možno až tak veľmi neboja," zhrnul to.

	  „Alebo sa možno aj boja, ale ide o niečo, kvôli čomu sa oplatí riskovať," opravil som ho.

	„Lenže keby na to zavolali policajtov, nezískali by to."

	  Vinnie zasunul plný zásobník do guľometu, prudko ho natiahol a chytil vyhodenú nábojnicu, skôr než mohla dopadnúť na zem. Zasa zásobník odpojil a vrátil doň chýbajúci náboj.

	„Funguje bezchybne," vyhlásil spokojne.

	 

	43.

	  Bobby Horse ma s Hawkom pomaly viedol po zadnom svahu kopca nad Dellom. Bol strmý, porastený ostnatými a pichľavými púštnymi rastlinami. Trvalo nám dve a pol hodiny, kým sme sa vyštverali na vrchol, a ďalších tridsať minút zabrala cesta na okraj strminy tvoriacej zadnú stenu Dellu.

	  Keď sme si ľahli na brucho za nízke kríky, jasne sme videli unimobunky Kazateľových ľudí a za nimi, kde sa terén zasa prudko zvažoval, mestečko uprostred prázdnej púšte. Naľavo od nás sa nachádzala úžľabina, ktorou som prišiel k bývalej bani. Bola to jediná prístupová cesta, čo výrazne zvyšovalo bezpečnosť základne. Na druhej strane to však bola aj jediná úniková cesta.

	„Ťažko sa tam dostať," nadhodil Hawk.

	„Uhm," prikývol som.

	„A ťažko sa dostať preč."

	„Máš pravdu."

	  Slnko na nás nemilosrdne pálilo. Pot nám okamžite schol pod šatami.

	  „Hlupáci," pokračoval Hawk. „Videli len to, ako ťažko sa dá dostať dnu."

	  „Nemali na výber," upozornil som ho. „Tá usadlosť tu bola kvôli bani, a navyše zrejme nepočítali s možnosťou, že by z nej museli utekať."

	  „Asi si myslia, že sa nenájde nik, kto by sa štveral až sem," zasmial sa Hawk. „Okrem teba a mňa si ani ja nikoho takého neviem predstaviť."

	  Bobby Horse dal kolovať poľnú fľašu s vodou. Všetci sme sa schuti napili. Bola horúca ako čaj.

	  „Nevrie," poznamenal som. „To znamená, že tu ešte nie je sto stupňov."

	 „Pri akej teplote nám asi začne vybuchovať munícia?" spýtal sa Hawk.

	Všetci sme sa mlčky zahľadeli na zhluk budov pod svahom.

	  „Daj zopár ľudí sem, ďalších do kaňonu, a môžeme ich rozstrieľať na kusy," vyhlásil Bobby Horse.

	  Chcel som poznamenať čosi o streľbe na ryby v sude, no potom som došiel k záveru, že sa to v tejto situácii nehodí. V takejto vyhni by to bola skôr streľba na varené ryby.

	„Nezabudnem na to," povedal som.

	„Prečo to jednoducho nespravíš?" nechápal Bobby.

	  „Pretože je príliš dobromyseľný," odvetil namiesto mňa Hawk.

	  „Okrem toho," dodal som, „by to znamenalo, že musíme zliezť dolu a zasa sa sem vyštverať aj so zbraňami."

	„Ja budem dolu v kaňone," vyhlásil Hawk.

	  „Ak na to príde, budeme žrebovať," opravil som ho. „S výnimkou mňa. Ako si správne podotkol, som váš zamestnávateľ."

	  „Podľa mňa si rasista," namietol Hawk. „Chceš diskriminovať mňa ako černocha a môjho partnera ako Indiána."

	  „Nebol si to práve ty, kto vravel, že kým začneme strieľať, mali by sme si zistiť viac?" spýtal som sa ho.

	„Nemyslel som to vážne," bránil sa.

	  Bobby Horse si nás nevšímal. Namiesto toho uprene hľadel na Dell.

	„Tam to vyzerá ako búda s generátorom," poznamenal.

	  „Máš pravdu," súhlasil som. „Vedú z nej káble do ostatných budov."

	„Kde je palivo?" spýtal sa Hawk.

	  „V sudoch na druhej strane domu," odvetil Bobby. „Jeden vždy postavia vyššie a napoja hadicou na generátor. Tečie to samospádom."

	  „Ty si sa bol pozrieť aj na druhej strane?" začudoval sa Hawk.

	  „Aj s Chollom," prikývol Bobby Horse. „Boli sme na druhej strane kaňonu."

	 „Nečudo, že sa sem Chollovi nechcelo vracať," zasmial som sa.

	„Mexičania sa ľahko unavia," vyhlásil Bobby.

	  Znova sme sa zahľadeli na Dell. Pri generátore parkovalo nákladné auto s odkrytou korbou. Zrejme ho používali na prevoz sudov s palivom.

	  „Možno by stálo za to, vyradiť im generátor," premýšľal Bobby nahlas. „Nemali by svetlo, televíziu ani klimatizáciu."

	„Ani vodu, ktorú musia pumpovať zo studne," dodal Hawk.

	„Ako ho vyradíme?"

	„Zbehnem dolu," odvetil Bobby.

	„Zvládol by si to?"

	„Jasné."

	„Aj s bezpečným návratom?"

	„Pravdaže."

	„Nezabudnem na to," povedal som.

	  Nehybne sme ležali, smažili sa na slnku a pozerali na budovy pod sebou.

	  „Keď som tam šiel za Kazateľom, nikto ma nezastavil. Nevidel som nijaké hliadky ani stráže."

	  Bobby Horse ukázal na úžľabinu. Hawk aj ja sme sa pozreli tým smerom, no nič sme nevideli.

	  „Len pozerajte ďalej," nabádal nás Bobby. „Tesne pod vrchol. Vidíte ten ker a pod ním skalnú rímsu? Tak pod ňou sú."

	  Našiel som pohľadom ker aj rímsu, o ktorej hovoril. Hneď nato sa pod ňou čosi zalesklo.

	  „Hlaveň pušky," vysvetlil Bobby bez toho, aby som sa ho na to opýtal, „pracka remeňa, slnečné okuliare alebo možno náramkové hodinky."

	„Koľko ich tam podľa teba je?" vyzvedal som.

	„Dvaja," odvetil.

	V jeho hlase nebolo ani stopy po neistote.

	  „Takže ma pustili dnu len preto, lebo som šiel sám a nevideli nijakú zbraň?" spýtal som sa.

	„Asi si mysleli, že si len zablúdený turista," odvetil Bobby.

	 „Alebo žoldnier bez práce," dodal som. „Mysleli si, že sa k nim pridám."

	  „Ak chceme niekoho dať do kaňonu," pokračoval Hawk, „najprv musíme zneutralizovať tých hore."

	„To zvládnem," vyhlásil Bobby Horse.

	„Oboch?" spýtal som sa.

	„Jasné."

	„Vy domorodci ste hrozní," poznamenal Hawk.

	„My veľký strach," súhlasil Bobby Horse.

	„A navyše smiešne hovoríte," dodal som.

	  Piekli sme sa tam, až kým nám nedošla voda a nepoznali sme naspamäť pôdorys usadlosti okolo bane. Až potom sme sa stiahli od okraja strminy a zišli z kopca naď Dellom.

	  „Máme na to správnych ľudí," poznamenal Hawk počas únavného zostupu. „Sem hore dáš ostrostrelcov - Vinnieho, Cholla a možno toho tvrdého chlapca z Vegas. My dvaja vybavíme prácu zblízka v kaňone. Pomôže nám Tedy Sapp a Bobby Horse."

	„Ak to bude treba," pripomenul som mu.

	„Ako zistíš, či to treba?"

	  „Tak, že zistím, čo sa tu deje. Nehodlám postrieľať kopu ľudí a nakoniec zistiť, že k tomu vôbec nemuselo dôjsť."

	Hawk pomaly pokrútil hlavou.

	„Vravel som. Je príliš dobromyseľný."

	 

	44.

	  Keď sme sa vrátili k domu, stál pred ním strieborný lexus a na verande sedel Chollo s chlapíkom od Morrisa Tannenbauma, ktorý vyzeral ako účtovník, no nebol ním.

	„Ronnieho si pamätáš," povedal mi Chollo.

	„Pravdaže. Bolo mi cťou."

	  Bobby Horse si Ronnieho nevšímal. Jednoducho prešiel okolo neho a zmizol v dome. Hawk nič nepovedal, no uprene sa naňho zahľadel. Ronnie jeho pohľad chvíľu opätoval a potom sa obrátil ku mne. Hawk sa oprel o zábradlie, nespúšťajúc z neho oči.

	„Je tu horúco," nadhodil Ronnie.

	  Mal na sebe biely plátenný oblek, rozhalenku s kvetovaným vzorom a tenké kožené mokasíny. Vyzeral celkom ako účtovník na dovolenke.

	„Áno," prikývol som. „Ale je to suchá horúčava."

	  Aj Ronnie prikývol, akoby sem prišiel hovoriť len a len o počasí. Čakal som, čo bude ďalej.

	  „Morris chce, aby som sa s vami porozprával," povedal Ronnie.

	  „Vždy robíte to, čo chce Morris Tannenbaum?" spýtal som sa ho.

	„Áno."

	  Znova som čakal. Ronnie sa nikam neponáhľal. Hawk sa nehybne opieral o zábradlie a Chollo v kresle už možno aj spal.

	  „Mám vám oznámiť, že veci sa trocha zmenili," pokračoval Ronnie po chvíli.

	„Uhm."

	„Už tu nemá nijaké záujmy."

	„Čo to znamená?"

	  „Znamená to, že ak chcete vyhnať Dellčanov, Morris vám to dovolí."

	 „Keď som s ním hovoril naposledy, mal som dojem, že ak to tu nenechám na pokoji, pošle niekoho, aby ma zabil."

	„Asi mňa," súhlasil. „Ale to už neplatí."

	  „To je teda naozaj milé," povedal som. „A čo Mary Lou Buckmanová?"

	„Ani o ňu sa nezaujíma."

	„Ale kedysi ho zaujímala," zdôraznil som.

	Ronnie bezradne rozhodil rukami a pokrčil plecami.

	„Čo sa stalo?" vyzvedal som.

	Namiesto odpovede len pokrútil hlavou.

	„Takže Morris neposlal nikoho, aby zabil Steva Buckmana?"

	„Presne tak."

	„Ste si istý?"

	  „Jeho záležitosti vybavujem ja," vyhlásil. „Buckmana som nerobil."

	„Viete, kto to bol?"

	„Možno ona," odvetil.

	„Prečo si to myslíte?"

	„Ženy často strieľajú svojich mužov," povedal chladne.

	„Čo ju spájalo s Morrisom?"

	  „Možno spolu hrali bridž. Morris mi hovorí len to, čo musím vedieť."

	„A jeho spojenie s Dellčanmi?"

	„Aj na to je rovnaká odpoveď."

	  „Takže vás Morris poslal takú diaľku len preto, aby ste mi povedali, že môžem urobiť to, čo som aj tak chcel spraviť?"

	„Nemohli sme vedieť, že to chcete," namietol Ronnie.

	„Čo iné by som tu asi tak robil?"

	„Možno zakášal za pani Buckmanovou," navrhol.

	„S poltuctom goríl?"

	  Ronnie sa usmial. Bolo to napäté, nervózne gesto, a úplne ma zaskočilo.

	„Možno preto, aby vám ju pridržali."

	  „No nech sa prepadnem! Pod tou fasádou sa skrýva tajný romantik!"

	  Povytiahol si jednu nohavicu a preložil si nohu cez nohu. Chvíľu ňou kýval a pozeral si na špičku topánky, akoby na nej bolo niečo nesmierne zaujímavé.

	  „Morris vraví, že by na tento projekt rád finančne prispel," vyhlásil napokon.

	„Na aký projekt?" spýtal som sa ho.

	„Vyhnanie Dellčanov."

	„A ča Mary Lou?"

	„Tá nech si pomôže sama."

	„To akože na ňu nemáme dozerať?"

	  „Máte počkať, ako sa situácia vyvinie," spresnil. „Sústreďte sa na Dellčanov."

	„Aký veľký príspevok mal Morris na mysli?" vyzvedal som.

	  „V podstate si ho môžete stanoviť sami," odvetil. „Za predpokladu, že zvládnete svoju prácu."

	„Ale ľudí nám nedá," dodal som.

	„Nie."

	„Prečo?"

	„Je presvedčený, že ich nepotrebujete."

	„To nám lichotí," povedal som.

	„Chollo a Bobby Horse sú špica," povedal Ronnie.

	„Ste ku mne až priveľmi láskavý, seňor," ozval sa Chollo.

	Ronnie pozrel na Hawka.

	„Aj tento je dobrý."

	„Vy to viete?" začudoval som sa.

	„Viem," prikývol. „A vy takisto."

	„Neviete aj niečo o Deanovi Walkerovi?"

	„To je miestny náčelník polície, však?"

	„Viete o ňom aj niečo viac?"

	„Nie."

	„Odkiaľ viete, kto to je?"

	„Som opatrný," odvetil.

	„A čo Mark Ratliff?"

	  „Filmový producent," vyhlásil. „Ibaže neprodukuje nijaké filmy."

	 „Ešte niečo?"

	„Nič."

	„A odkiaľ viete o ňom?"

	Ronnie sa znova napäto usmial.

	„Opatrnosť," povedal.

	  „Aj ja som dosť opatrný človek," prikývol som. „Preto mi

	nemohlo ujsť, že Morris mi chce zaplatiť za niečo, za čo ma chcel pred mesiacom zabiť."

	„Veci sa menia," mykol plecom Ronnie.

	„Ale vy neviete prečo, však?"

	  „Presne tak," prisvedčil. „Ako som vravel, Morris mi hovorí len to, čo potrebujem vedieť."

	„Prečo vám teda neverím?" spýtal som sa priamo.

	  „Pretože ste cynický, podozrievavý človek?" poznamenal s úsmevom.

	„To bude ono," súhlasil som.

	  Sedeli sme na verande. Hawk sa opieral o zábradlie. Snažil som sa vymyslieť nejaký šikovný úskok, ktorým by som Ronnieho prinútil prezradiť viac, než chce. Márne. Možno som bol cynický a podozrievavý, no nie až taký prešibaný.

	  „Povedzte Morrisovi, že jeho ponuku odmietam, a ak sa niečo stane Mary Lou Buckmanovej, zájdem za ním do Los Angeles a poriadne mu podkúrim."

	„Odovzdám," prikývol.

	  Vstali sme a vykročili k jeho autu. Hawk nás celou cestou pozorne sledoval. Chollo sa ani nepohol, no uvedomil som si, že ani on nespúšťa z Ronnieho oči. Domnelý účtovník obišiel auto a otvoril dvere na šoférovej strane. Potom pozrel na nás všetkých.

	„Želám príjemný deň," povedal.

	  Hneď nato nasadol do auta, zavrel za sebou dvere a opatrne vycúval od domu.

	 

	45.

	  Ďalší deň prišiel rad s varením na Bernarda. Dal si záležať na tom, ako stolujeme. Na stôl prestrel nový obrus a taniere, ktoré sa k nemu farebne hodili. Šťavu nalial do jedného krčaha a mlieko do druhého. Na stôl nepatria nijaké kartóny. Jedlo podával na pulte a nie z panvice rovno pred stravníkom. Na raňajky pripravil marhuľové palacinky so sirupom z akéhosi kaktusového plodu.

	„Bernard," nadhodil Tedy Sapp, „určite si heterosexuál?"

	  „To si píš, že som," odsekol Fortunato. „Ak niekto povie opak, dám mu po papuli."

	  Sapp sa uškrnul. „Keď ti homosexuál povie, že si buzík, nie je to urážka," poznamenal.

	„Myslíš, že sa do teba nepustím?" zlostil sa Bernard.

	„Ale áno, pustíš," odvetil Sapp. „Iba nie nadlho."

	Fortunato naložil na tanier tri palacinky a odniesol ho k stolu.

	„Len ma ešte chvíľu pokúšaj a hneď zistíme, na ako dlho."

	Sapp sa ešte viac uškrnul.

	„Do teba by som sa nikdy nepustil, Bernard."

	  Fortunato položil tanier s palacinkami predo mňa. Boli pekne naaranžované, takže sa navzájom neprekrývali. Polial som ich medom a pustil sa do nich.

	  Keď som prehltol prvé sústo, nedalo mi to a povedal som: „Na heterosexuála fakt varíš výborne, Bernard."

	„Nezačínaj už aj ty!" zavrčal.

	  „Prečo sem asi Morris Tannenbaum poslal Ronnieho?" ozval sa Chollo.

	„Zrejme ho podviedli," oďvetil som.

	„Kto?"

	„Všetci zúčastnení."

	„A to je kto?" spýtal sa Hawk.

	„K tomu sa ešte vrátim."

	 „Má obrovské vlastné zdroje," pokračoval Chollo. „Prečo jednoducho nepovedal Ronniemu a niekoľkým ďalším, aby mu to tu vybavili?"

	  „Prečo by to robil, keď to spravíme namiesto neho?" zakontroval som.

	  „Ale ak to spravíme s ním či bez neho, prečo by nám za to chcel platiť?"

	Pozrel som na Hawka.

	  „Pretože ho podviedli," odvetil namiesto mňa. „Nemôže dopustiť, aby sa to niekomu len tak prepieklo. Preto chce, aby za to platil on."

	Chollo sa na mňa spýtavo pozrel. Prikývol som.

	  „Aj ja si to myslím," zdôraznil som. „Ale ty si ho v živote nevidel."

	  „Mám úžasné dedukčné schopnosti, no nie?" zasmial sa Hawk.

	  „Prečo mu teda neďovolíme, aby nám za to zaplatil?" nechápal Chollo.

	  „Pekne krok po kroku," odvetil som. „Najprv trocha posúrime Kazateľa."

	„Už bolo načase," zamrmlal Vinnie.

	  Hawk sa naňho pozrel, on však len mykol plecom a už nič nepovedal. Pred ostrým pohľadom ani trochu neuhol.

	„Zaútočíme na nich?" chcel vedieť Chollo.

	  „Ešte nie," odvetil som. „Najprv im zabránime podnikať a uvidíme, čo to spraví."

	„Myslíš, že ich privedieš k rokovaciemu stolu?" spýtal sa Sapp.

	  „Myslí si, že ich prinúti, aby mu povedali, kto zabil Steva Buckmana," odpovedal namiesto mňa Hawk.

	„Naozaj?" začudoval sa Sapp.

	„On je už taký," pokrčil plecami Hawk.

	  Bernard prešiel od pultu s vlastnou porciou palaciniek a posadil sa. Za golier si zastrčil obrúsok a elegantne zdvihol pripravený príbor.

	„Prečo mu záleží na tom, kto zabil toho chlapa?" spýtal sa.

	  „Hawk má pravdu," vyhlásil Chollo. „Už som s ním raz robil. Ako sa volalo to mesto, kde sme našli tú ženskú?"

	„Proctor," odvetil som.

	  „Áno. Proctor," prikývol. „Neďaleko Bostonu. Keď som tam s ním bol, trápil sa vecami, ktoré sú nám ostatným totálne pase."

	Pozrel na Sappa. „Možno okrem teba."

	„Nesluší sa niečo také hovoriť na verejnosti," povedal Tedy.

	  „Drfes je streda," pokračoval som v pôvodnej línii hovoru. „Kazateľ a jeho kumpáni chodia do mesta vyberať výpalné vo štvrtok."

	„Vyprášime ich?" spýtal sa Sapp.

	  „Nič také jednoduché by nikdy neurobil," zasmial sa Vinnie.

	  „Budeme ich sledovať," vysvetlil som. „Zistíme, od koho a kedy vyberajú poplatky. Keď buďeme poznať ich trasu a spôsoby, pokúsime sa vypracovať plán, v rámci ktorého by sme pri akcii nepostrieľali kopu civilistov."

	„Vidíš?" spýtal sa Vinnie víťazoslávne.

	  Bobby Horse celý čas nič nevravel, ale zato stihol zjesť šesť palaciniek. Až potom zdvihol hlavu od taniera.

	„Dobrý plán," vyhlásil.

	  „Mohlo by to vyjsť," súhlasil Hawk. „Dnes by sme si mali obzrieť terén."

	  Nalial som si druhú šálku kávy, pridal cukor aj mlieko a opatrne pomiešal.

	  „Presne to aj urobíme," povedal som. „Ale nie všetci dokopy. Pôjdeme tam každý sám, maximálne po dvojiciach."

	„Ja pôjdem s Tedym," ozval sa Bernard J. Fortunato rýchlo.

	„Bude mi cťou," povedal Sapp.

	„Čo budeš robiť ty?" spýtal sa ma Hawk.

	„Prečo si myslíš, že nepôjde s nami?" nechápal Bernard.

	Hawk sa len mlčky usmial.

	„Ja sa pôjdem porozprávať s Mary Lou," odvetil som.

	„Už bolo načase," vyhlásil Hawk.

	„Veru tak."

	 

	46.

	  Kaviareň Štrkáč bola dlhá, úzka, s otvorenou kuchyňou napravo a drevenými boxmi pri ľavej stene. Strop mala z plechu, steny boxov pomaľované púštnymi motívmi a stoly obložené mexickými dlaždicami.

	  Sedel som s Mary Lou Buckmanovou v prvom z boxov, a keďže som si dobre pamätal, ako skončil Divoký Bili Hickok, bol som tvárou k dverám. Obaja sme mali v ruke jedálne lístky. Medzi ponúkanými pokrmami ste našli napríklad sendvič s kvasnicami, kuracími prsíčkami a klíčkami, údený čierny losos, púštny hamburger so zelenými štipľavými papričkami a sendvič Kaktusový klub.

	  Ešte vždy ma tlačili v žalúdku palacinky Bernarda J. Fortunata, takže som, čuduj sa svete, nebol veľmi hladný. Mary Lou si vybrala púštny hamburger, a keďže som nechcel pôsobiť nespoločenským dojmom, objednal som si Kaktusový klub. Na pitie sme si obaja dali ľadový čaj.

	  „Z akého dôvodu sme tu?" spýtala sa Mary Lou. „Samozrejme okrem toho, že vás rada zasa vidím."

	  Na hlave mala šiltovku s nastaviteľným plastovým pásikom vzadu, vďaka ktorému všetkým sedí rovnaká veľkosť. Z otvoru nad ním vychádzal dlhý plavý vrkoč. Tmavomodré tričko bez rukávov odhaľovalo dosť rezervovaný výstrih, a keď vchádzala do podniku, všimol som si, že biele šortky jej padnú ako uliate.

	  „To je jeden z dôvodov," odvetil som. „Druhým je to, že som váš zamestnanec. Pripadalo mi vhodné podať z času na čas hlásenie."

	  Mala taký jemný mejkap, až sa zdalo, akoby žiadny nepoužívala, iba jej oči vyzerali trocha väčšie a obočie hustejšie, než pôvodne zamýšľala. Aj tentoraz voňala po dobrom mydle a bola rovnomerne dohneďa opálená. S výnimkou jednoduchej obrúčky nemala nijaké šperky. In memoriam, pomyslel som si.

	  Doniesli nám jedlo. Kaktusový klub obsahoval kuracinu, rajčiny, slaninu a šalát, no nijaké kaktusy.

	„Dobre teda," povedala Mary Lou s úsmevom. „Hovorte."

	„Bol som v Los Angeles," začal som.

	  Odhryzla si z púštneho hamburgera a zdvihla obočie, nič však nepovedala.

	  „Niekoľko ľudí tam tvrdí, že vy aj váš manžel ste mali mimomanželské styky."

	  Začervenala sa. Už dávno to predo mnou nik nespravil, takže mi chvíľu trvalo, kým som pochopil, čo to robí. Prehltla, zobrala si z lona obrúsok, utrela si ním pery a zasa ho tam vrátila.

	„Mali sme so Stevom otvorený vzťah," vyhlásila.

	  „Podľa tvrdení niektorých ľudí ste mali pomer aj s Markom Ratliffom a Deanom Walkerom."

	Bez slova sa na mňa zahľadela.

	Čakal som.

	  „Prečo máte pocit, že musíte preverovať moje súkromie?" spýtala sa napokon.

	„Je to moja práca," odvetil som. „Vyšetrujem vraždu."

	„Ale na to som vás nenajala."

	  „Kým som bol v Los Angeles, jeden veľký a nebezpečný gangster ma varoval, aby som sa od vás držal čo najďalej. Inak ma zabije."

	„Božemôj!"

	„Vravel aj to, že sa mám držať ďalej od Dellčanov."

	Mary Lou celkom zabudla na svoj púštny hamburger.

	„Čo to má celé znamenať?" spýtala sa.

	  „Znamená to, že človek, ktorý riadi väčšinu vydierania na východ od Los Angeles, sa zaujíma o vás a Dellčanov. Okrem toho to znamená, že minimálne dvaja muži, ktorých ste takpovediac intímne poznali, prišli za vami až sem do púšte."

	„Nešli sem za mnou."

	Prikývol som.

	 „Ani s jedným z nich som nič nemala."

	  „Ten muž, čo sa mi vyhrážal, sa volá Morris Tannenbaum," pokračoval som.

	  „Nikdy som to meno nepočula," vyhlásila. „Nechápem, čo to má celé byť."

	  „Podávam vám hlásenie," vysvetlil som. „O priebehu a výsledkoch svojej vyšetrovacej práce."

	  „Mne to tak nepripadá," namietla. „Vyzerá to skôr, akoby ste ma obviňovali."

	„Z čoho?"

	„Neviem z čoho. Myslíte si, že som zabila svojho muža?"

	  „Keď ste ma najali na to, aby som odhalil jeho vraha, bolo by rozumné prezradiť mi viac o svojej minulosti a jej napojení na súčasnú situáciu," povedal som pokojne.

	„Tak teraz vám už vôbec nerozumiem," pokrútila hlavou.

	Zdalo sa, že sa každú chvíľu rozplače.

	  „Som tu sama. Zločinecký gang mi zavraždil manžela. Obrátila som sa na vás o pomoc. Nemala som nikoho, kto by mi pomohol."

	  „Aké tu má podľa vás záujmy Morris Tannenbaum?" tlačil som na ňu.

	„Kto?"

	„Ten vydierač, spomínate si?"

	„Ach, áno."

	„Tak aké tu asi má záujmy?"

	„Nemám tušenia."

	  „Keďysi ste pracovali pre Ministerstvo prírodných zdrojov v Los Angeles," pokračoval som.

	  Uprene pozrela pred seba. Očividne sa vyhýbala môjmu pohľadu. Potom začala ticho vzlykať.

	  „Chcela som, aby ste mi pomohli," povedala plačky. „Prečo mi nepomôžete?"

	„Hľadali ste tam vodné zdroje," dodal som.

	„Ja nemôžem," vzlykla. „Jednoducho nemôžem."

	Hneď nato sa postavila a odišla.

	 

	47.

	  Keď zapadlo slnko, rýchlo sa ochladilo. Sedeli sme s Hawkom na prednej verande hotela U zajaca, popíjali pivo z fliaš a pozerali na temnejúcu ulicu.

	„Takže Mary Lou ti nepovedala ani ň," skonštatoval Hawk.

	  „Povedala, že som jediný, kto jej môže pomôcť," namietol som.

	„Nepochybne si prvý, komu povedala niečo také."

	  Hawk mal oblečené vyblednuté texasky, bielu košeľu a tenké tvídové sako medenej farby. Na nohách sa mu leskli mahagónové kovbojské čižmy. Všetko mu sedelo ako uliate. Vedel som, že aj zbraň má vzadu na opasku, aby si nepokazil celkový imidž.

	„Som pre ňu viac než ostatní," povedal som.

	„Uhm. Nevravela niečo o Walkerovi a Ratliffovi?"

	„Tvrdí, že spolu nemali pomer."

	„A my jej veríme, no nie?" spýtal sa.

	„Niečo mi tají, a nie je toho málo," odvetil som.

	  „Ale to sme vedeli už pred tým, ako si sa s ňou šiel porozprávať."

	„Ale teraz to vieme znova," namietol som.

	  „Dobré vedenie výsluchu je jednou z najväčších kvalít vyšetrovateľa," poznamenal Hawk.

	„Veru tak," súhlasil som.

	„Niekedy pomáha aj obšmietať sa po meste," dodal.

	„Dellčania si prišli po výpalné?" spýtal som sa ho.

	  „Uhm. V dvoch džípoch. Presnejšie, len jeden bol skutočný džíp. To druhé bolo armádne prieskumné vozidlo. Také sa už ani nevyrábajú."

	„Videl som ho," prikývol som. „Kedy tu boli?"

	  „Dorazili desať minút pred pol jedenástou dopoludnia," odvetil.

	 „Nie sú to nijaké ranné vtáčatá," poznamenal som. „Aj tak to v pohode stihli." „Bol s nimi aj Kazateľ?"

	„Myslíš toho ducha Caspera?" spýtal sa ma. „Vychudnutého, holohlavého?" „To je on."

	„Tak ten robil samotný výber," vyhlásil. „Začali tu dolu a postupovali až na koniec hlavnej ulice." „Koľko mal so sebou chlapov?"

	„Aj s ním tam boli ôsmi. V každom aute štyria. Do firiem s ním chodil taký vysoký tučniak. Nosil čiernu tašku." „Drobček," povedal som. „Drobček?" „Tak ho volajú." „Veď je veľký ako kôň!" „Možno radi ironizujú," mykol som plecom. „Asi áno," prikývol Hawk. „Tam hore v starom dobrom Delle je to samá irónia."

	„Čo robili ostatní, kým Kazateľ vyberal peniaze?" „Posúvali sa spolu s ním. Keď bol s Drobčekom vnútri, sedeli v autách." „Zbrane?"

	„Asi len ručné. Nič väčšie som nevidel." Keď sa Hawk do niečoho zažral, občas zabudol predstierať černošský prízvuk. Podľa toho ste spoznali, že ho tá vec poriadne zaujala.

	„Začína to vyzerať až príliš jednoducho," poznamenal som. „Bude to jednoduché," uistil ma. „Vedia, že sme tu," namietol som.

	  „Asi áno, ale Kazateľ tu bol už dlho neobmedzeným pánom. Zvykol si, že mu nikto nerobí problémy. Povedal by som, že kašle na to, či tu sme, alebo nie."

	„Pracuješ na nejakom pláne?" spýtal som sa ho.

	Hawk kývol smerom do ulice.

	„Sappa dáme do auta tam hore," spustil. „Bobby Horse bude v druhom aute na konci ulice. Chollo zasa v tej bočnej," ukázal bradou na uličku, ústiacu do hlavnej ulice približne v jej strede. „Ten malý z Vegas.

	„Bernard," opravil som ho. „Bernard J. Fortunato."

	  „To je on," pritakal. „Bude o niečo nižšie, medzi pekárňou a obchodom s rozličným tovarom. No a Vinnieho umiestnime do izby na najvyššom poschodí hotela."

	„Prečo Vinnieho?" spýtal som sa.

	„Je najlepší strelec," oďvetil.

	„Nie som si istý, či je lepší než Chollo," namietol som.

	„Určite nie je horší," nedal sa odbiť Hawk.

	  „Nie. Máš pravdu. Vinnie bude za oknom, čo znamená, že Kazateľa a Drobčeka musíme zastaviť my dvaja."

	„Najlepšie nakoniec," vyhlásil a napil sa piva.

	„Okej," prikývol som. „Bude to fungovať."

	  „Samozrejme," zdôraznil. „Ty len žiarliš, že si to nevymyslel sám."

	„Vymýšľalo sa to ťažko?" spýtal som sa ho.

	„O to tu nejde," odsekol.

	  „Prirodzene," povedal som. „Na budúci týždeň uvedieme ten tvoj plán do praxe."

	„Už sa neviem dočkať," povedal Hawk.

	 

	48.

	  J. George Taylor ma požiadal o rozhovor. Keď som dorazil do jeho kancelárie, nebol v nej nik okrem neho.

	  „Mary Lou vraví, že ste ju boli vypočúvať," povedal, len čo som sa usadil do kresla pre klientov.

	„Naozaj?" začudoval som sa.

	„Má pocit, že ju z čohosi obviňujete."

	„A to sa prišla posťažovať práve vám?"

	  „Sme priatelia. Od smrti jej manžela sa o ňu starám skoro ako otec."

	„Skoro ako," zopakoval som.

	  „Som presvedčený, že sa s ňou musí jemne zaobchádzať. Preboha, veď jej zavraždili muža!"

	„Dellčania," dodal som.

	„Samozrejme, že oni!"

	„Vy to viete," skonštatoval som.

	  „Všetci vedia, že sa im postavil na odpor. Všetci vedia, že sa mu vyhrážali."

	„Kto konkrétne?"

	„Dellčania."

	„Kto z nich?"

	„Kazateľ."

	„Vy ste ho počuli?"

	„Nie. Počul som tú jeho gorilu. Akože sa to... Drobček."

	„Vy ste počuli, ako sa Drobček vyhrážal Stevovi?"

	„Pravdaže. Počula to polovica mesta."

	„Kto presne? Myslím okrem vás."

	  „Ale, preboha!" zlostil saj. George. „Počul ho starosta, Luther Barnes, Mark RatliŕF, Henry Brown a zo dvadsať ďalších ľudí v bare."

	„V ktorom?"

	„U zajaca."

	 „Povedzte mi podrobnosti."

	  „Niet čo hovoriť," vyhlásil. „Steve popíjal pri pulte pivo. Do baru vošiel Drobček a začal sa mu vyhrážať."

	„Smrťou?"

	„Áno."

	„Čo presne povedal?"

	  „Drobček? Presne si to už nepamätám. Pohádali sa, Steve začal kričať a Drobček ho štuchol prstom do pŕs a povedal: ,Už teraz si mŕtvy.'"

	„Ako na to zareagoval Steve?"

	  „Len sa naňho pozeral. Nebol ochotný pripustiť to, no myslím, že bol na smrť vystrašený. Ten Drobček je... No, ide z neho strach."

	„Videl som ho."

	„A ďalej?"

	„Išiel z neho strach."

	  „Ale to sme odbočili," spomenul si J. George. „V skutočnosti som s vami chcel hovoriť o Mary Lou. Musíte na ňu ísť jemnejšie."

	  „Nepochybne," súhlasil som. „Poznáte chlapa menom Morris Tannenbaum?"

	J. George sa vystrel a zatváril sa zamyslene.

	„Morris Tannenbaum," zopakoval.

	„Áno."

	„Nie. Na nikoho takého si nespomínam."

	„Trávite veľa času v Los Angeles?" vyzvedal som.

	  „Len toľko, koľko naozaj musím," odvetil. „Môžete nechať Mary Lou voľnejšie dýchať?"

	  „Pravdaže," odvetil som. „Je mi ľúto, že som ju vyviedol z miery."

	J. George sa postavil a podal mi ruku.

	  „Ja viem," povedal. „Robíte len svoju prácu. So ženami je to niekedy dosť ťažké."

	  Prijal som podanú ruku a usmial som sa, akoby som veril všetkému, čo mi tu nahovoril. Vonku som sa hrdinsky prebil neznesiteľnou horúčavou do hotela U zajaca. Pri jednom zo stolov sedela Bebe s akousi ďalšou ženou. Medzi nimi ležali nejaké papiere. Usmial som sa na nich a prešiel k baru. Barman sa na mňa pozrel a postavil predo mňa papierovú podložku pod pohár.

	„Čo si dáte?" spýtal sa.

	  „Boli ste tu, keď sa Drobček vyhrážal Stevovi Buckmanovi?" zakontroval som.

	„O tom nemám čo povedať," vyhlásil muž.

	  „Ide mi len o podrobnosti," upokojoval som ho. „Nebudem vás nikde citovať."

	  Položil som na pult stodolárovú bankovku. Barman sa na ňu pozrel a pod jeho rukami zmizla tak zručne, že to vyzeralo ako dokonalé kúzelnícke číslo.

	„Ak to urobíte, poviem, že klamete," poisťoval sa.

	„Jasné. "

	„Áno, bol som tu."

	„Povedzte mi o tom všetko."

	  „Steve stojí pri bare. Vrazí sem to monštrum z Dellu a ide rovno za ním. Hádajú sa. Nakoniec mu ten gauner povie ,Už teraz si mŕtvy!' a odpochoduje."

	„Ten gauner bol Drobček?"

	„Áno."

	  Barman prešiel o kúsok ďalej a prijal objednávku dvoch blondínok v tenisových úboroch. Namiešal im kokteil a nalial ho do dvoch pohárov. Vyšlo mu to na milimeter presne. Dal si zaplatiť, prepitné hodil do špeciálnej pokladničky na pulte, zazvonil na veľký zvonec, aby im zaň poďakoval, a vrátil sa ku mne.

	„Chcete niečo na pitie?"

	„Pravďaže. Dajte mi Perrier s plátkom pomaranča."

	„Jasné," prikývol a siahol poď pult.

	„S ľadom?"

	„Áno. Počulo ho veľa ľudí?"

	„Drobčeka?"

	 „Áno."

	„Keď sa vyhrážal Stevovi Buckmanovi?"

	„Bola to moja jediná stovka," povedal som.

	Muž sa trpko usmial.

	  „Musel som to aspoň skúsiť," vyhlásil. „Isteže ho počulo veľa ľudí. Bar bol nabitý. Nechýbal nikto zo stálych hostí."

	„J. George?" spýtal som sa.

	  „Taylor?" Barman letmo pozrel na Bebe na druhom konci miestnosti a podvedome stlmil hlas. „Áno, bol tu aj s kamošmi — s Barnesom, Brownom a starostom."

	„Kto ešte?" tlačil som naňho.

	  „Doriti, čo si myslíte, že mám v hlave počítač? Bol tu Billy Bates so ženou, Gordonovci, producent Ratlifif, Tom Paglia..."

	  Položil mi na papierovú podložku pohár s minerálkou. Hodil som na pult desaťdolárovku, no on sa len usmial.

	„To je na účet podniku," vyhlásil.

	  Žena, sediaca pri Bebinom stole, sa postavila. Podali si s Bebe ruky, každá zobrala zopár papierov a rozišli sa. Prešiel som k stolu práve vo chvíli, keď Bebe strkala svoje papiere do koženej tašky. Pozrela na mňa a naznačila, aby som si prisadol.

	„Zdravíčko," povedala nesmelo.

	„Dobrý deň."

	  „Práve som tej žene predala pekný ranč v španielskom štýle," oznámila mi. „Je z Flagstaffu. Asi jej už lezie na nervy ten ich večný sneh."

	„Ako idú obchody?"

	  „Mizerne," odvetila. „Takmer všetci chcú predávať, a človek aby hľadal kupca s lampášom. Kupujú len tí, čo nie sú odtiaľto a nevedia o Dellčanoch."

	„A vy necítite povinnosť povedať im o nich."

	  „Presne tak," prisvedčila. „Ceny nehnuteľností otrasne klesajú. Kedysi boli pekne vysoké, pretože mesto sa nemôže ďalej rozrastať."

	 „Ale veď stojí uprostred púšte," namietol som. „Prečo sa nemôže rozrastať?"

	  „Práve kvôli púšti," vysvetlila mi. „Nemôžeme tu mať ďalšie domy, pretože by sme vyčerpali zásoby vody."

	„Čo keby ste jej mali dosť?"

	„Aj tak by tu nikto nechcel bývať. Kvôli Dellčanom."

	„A keby tu neboli?"

	Bebe sa na mňa sladko usmiala.

	  „Potom by som predávala nehnuteľnosti od rána do večera," oďvetila.

	„Kupuje ich niekto aj dnes?"

	  „George urobil zopár obchodov s akousi stavebnou firmou," povedala. „Myslím, že jej majitelia poriadne prerobia."

	Mykla plecom a s úsmevom sa odmlčala.

	  „Ale sú dospelí a mali by vedieť, čo robia," povedala napokon.

	„Bez záruky," poznamenal som.

	  Napchala aj posledné papiere do tašky, zazipsovala ju a znova na mňa pozrela spod hustých mihalníc.

	  „Keď sme sa videli naposledy, bola som trocha unavená," pripustila. „Nemala by som piť na ľahké raňajky."

	  „To by nemal nikto," prisvedčil som, „ale všetci to občas robíme."

	„Bolo nám spolu fajn?"

	  Pokúsil som sa po nej hodiť lascívny pohľad. Nebolo to ťažké. V lascívnosti som bol vždy preborník.

	„Ako rýchlo vedia ženy zabúdať," vzdychol som si.

	„Bola som v poriadku?" vyzvedala.

	„V najlepšom," uistil som ju.

	  Entuziazmus mi už tak dobre nešiel, ona si to však nevšimla.

	  „Neznášam, keď si na niečo nepamätám. Možno by sme si to mali niekedy zopakovať."

	„S najväčšou radosťou," vyhlásil som.

	„To hovoria všetci," skonštatovala sucho.

	  „Viete, že Mary Lou poznala Deana Walkera aj Marka Ratliffa ešte v Los Angeles?"

	  „O Markovi som to vedela," odvetila. „O Walkerovi myslím nie."

	„Vraveli ste, že s oboma spala."

	  „Okrem iných," spresnila. „Vedela som, že to len ťažko uveríte. Muži sú hrozne naivní."

	„Odkiaľ to viete?"

	„O Mary Lou?"

	„A o Walkerovi a Ratliffovi," dodal som.

	„S Deanom to bol len odhad a intuícia," vyhlásila.

	„A s Ratliffom?"

	Usmiala sa oveľa sladšie než predtým.

	„O ňom to viem z prvej ruky. Z postele."

	  Prikývol som a obaja sme sa chvíľu veľavravne usmievali. Celkom ako dvaja ľudia, ktorí majú kopu spoločných intímnych tajomstiev.

	„Chcete naznačiť, že nie som jediný?" spýtal som sa.

	„Skoro."

	„Nevravel o nej ešte niečo?"

	  „Mark? O Mary Lou? Pravdaže vravel. Až mi to liezlo na nervy. Bol so mnou v posteli, veď viete, potom, a v kuse bľabotal o Mary Lou. Hovoril, ako za ňou išiel do Potshotu, ako na ňu bude čakať, hoci večne, a podobné somariny."

	„Vy mu neveríte?" spýtal som sa.

	  „Mark je z Hollywoodu," vysvetlila. „Ťažko mu uveriť čo len jediné slovo."

	„A navyše na ňu nečakal v celibáte," dodal som.

	Aj Bebe bola preborníčka v lascívnych pohľadoch.

	  „Ani náhodou," povedala s úsmevom. „Lenže hneď po tom, ako mi prestal fučať do ucha, začal bľabotať o nej."

	„Myslel na ňu, kade chodil," nadhodil som.

	Bebe sa uškrnula.

	„A nielen chodil."

	 

	49.

	  Zavolal som Cawleymu Darkovi a štvrť hodiny s ním hovoril. Keď som zavesil a vyšiel na verandu, Tedy Sapp práve všetkým miešal nápoje. Slnko s veľkou parádou zapadlo a na krajinu sa znášala tmavomodrá noc. Bernard J. Fortunato pripravil na stolík syr a lupienky a ponúkal ich ostatným.

	  „Bernard si rezervoval izbu v hoteli," oznámil mi Hawk. „S oknom do ulice."

	„Videl si ju?" spýtal som sa ho.

	„To si píš."

	„Takže Vinnie bude za oknom s puškou," povedal Hawk.

	  „Z tej izby je výhľad rovno na firmu tej ženskej," dodal Bernard.

	„Mary Lou?"

	„Áno. Buckmanovej."

	  „Takže ich zastavíme tam," skonštatoval som. „Priamo pred jej kanceláriou."

	„Chceš to spraviť kradmo?" spýtal sa Hawk.

	„Kradmo?" začudoval sa Sapp nad jeho výberom slov.

	Hawk len mykol plecom.

	„Mám klasické vzdelanie," vyhlásil.

	„To je vidieť," prikývol Tedy.

	„Nemáme dôvod robiť to zastrene," povedal som.

	„Aj ty?" začudoval sa Sapp.

	  „Nie," opravil som ho. „Som heterosexuálny biely Anglosas s európskymi predkami. My máme inteligenciu v krvi."

	„Zabudol si na Bernarda," pripomenul mi Sapp.

	„Tak vysoký heterosexuálny biely Anglosas," povedal som.

	„Hej, hej!" ohradil sa Fortunato.

	„Dokonalé," skonštatoval Tedy.

	  „Takže všetci okrem Vinnieho budeme mať brokovnice," vrátil sa Hawk k téme.

	  „Samozrejme," prikývol som. „Najali nás otcovia mesta, čo znamená, že policajti sa do toho nebudú miešať."

	„Ako to môžeš vedieť?" nechápal Vinnie.

	  „Zatiaľ sa nám vyhýbajú ako čert krížu," vysvetlil som. „Čo si vezmeš do okna?"

	„Hecklera," odvetil.

	„Máš dobrý vkus," súhlasil som.

	„Samozrejme," zdôraznil urazene.

	  „Ja si vezmem pištoľ," vyhlásil Chollo. „Chcieť odo mňa, aby som pracoval s brokovnicou, je ako dať Picassovi na maľovanie metlu."

	Vinnie prikývol.

	„Už len to by chýbalo," vzdychol som. „Dve primadony."

	Pozrel som na Bobbyho Horsa."

	„Predpokladám, že ty budeš chcieť luk a šípy," povedal som.

	„Kiowovia sú flexibilní," upokojoval ma.

	  Chvíľu sme mlčky pozerali, ako Sapp pripravuje ďalšie nápoje.

	  „Dajte si k tomu syr," radil nám Bernard. „Ostáva po ňom výborná chuť."

	Obrátil som pohľad k Hawkovi.

	  „Včera so mnou hovoril J. George Taylor," povedal som mu. „Požiadal ma, aby som nevyvádzal Mary Lou z miery."

	„Tak to nerob," poradil mi.

	  „Potom som si dal minerálku s Bebe Taylorovou," pokračoval som.

	„Dúfal som, že nás zoznámiš," vyčítal mi Hawk.

	  „Myslel som, že nemáš rád, keď je to príliš ľahké," vrátil som mu výčitku.

	„Tu v púšti nič nie je ľahké," namietol.

	  „Vravela, že kvôli Dellčanom je ťažké predať akúkoľvek nehnuteľnosť v meste."

	„Uhm."

	  „Všetci by vraj len predávali, ale nikto nechce kupovať. Ceny šli otrasne dolu."

	 „No jasné," ozval sa Bernard. „To je predsa starý zákon ponuky a dopytu. Tak čo má byť?"

	  Hawk sa usadil na jednu zo stoličiek a vyložil si nohy na zábradlie. V ruke mal malý džin s tonikom.

	  „Len to, že niekto umelo znížil cenu miestnych nehnuteľností," odvetil som.

	„Dellčania."

	„Ale kto z toho bude mať prospech?" spýtal sa Hawk.

	„Každý, kto chce nakupovať pod cenou."

	Hawk prikývol.

	„Dellčania to nebudú," skonštatoval.

	  „Ak by to tu skúpili, ceny nehnuteľností by nestúpli," zdôraznil som.

	„Pokiaľ nepočítajú s trhom po ich odchode."

	  „Možno na to zvysoka kašlú," podotkol Sapp. „Možno im stačí živiť sa zdochlinami."

	  „Ak to s mestom aj naďalej pôjde takto dolu kopcom," pripomenul som mu, „nijaká zdochlina tu nebude."

	Hawk niekoľkokrát pomaly prikývol.

	  „Ale keby niekto nakúpil veľa nehnuteľností a potom sa zbavil Dellčanov, mal by z toho obrovský zisk."

	  „Vravela aj to, že mesto sa nemôže ďalej rozrastať, pretože tu na to niet dosť vody."

	  „Ale čo keby niekto objavil nový vodný zdroj?" spýtal sa Hawk.

	„Potom by z toho bola zlatá baňa," odvetil som.

	„Čo to robila Mary Lou v Los Angeles?"

	  „Špecialistku na vyhľadávanie vodných zdrojov," povedal som.

	„No teda!" zvolal Hawk.

	 

	50.

	  Znova som sedel v kancelárii Cawleyho Darka s výkonnou klimatizáciou. Dark mal na sebe tmavomodrú športovú košeľu. Okrem neho sa v miestnosti nachádzal aj ryšavý chlap s obrovským ohryzkom.

	  „Ray Butler," predstavil ho vyšetrovateľ. „Hlavný odborník na vodné zdroje nášho okresu."

	  Podali sme si ruky a posadili sa na stoličky pred Darkovým stolom.

	  „Povedal som Rayovi o vašej situácii v Potshote. Čudoval sa, že robím pre akési súkromné očko z Bostonu."

	„Aj mňa to udivuje," súhlasil som.

	  Dark sa pohodlne oprel a naznačil, že sa môžeme pustiť do debaty.

	„Ako to vyzerá v Potshote s vodou?" spýtal som sa Butlera.

	  „Mesto zásobuje zvodnená vrstva Arapaho," odvetil. „Vedie od Salt Lake City popod Saw Tooth Mountains, je dlhá asi stoštyridsať kilometrov a nachádza sa aj pod Potshotom."

	  „Zvodnená vrstva... To je niečo ako podzemná rieka?" vyzvedal som.

	  „Skôr ako podzemná špongia," spresnil vysokým, ostrým hlasom. „Zadržiava sa v nej voda, ktorá sa dostáva na povrch v studniach a prameňoch. Presakuje cez póry a praskliny pevných hornín a pomedzi čiastočky sypkých hornín."

	„Ďakujem za vysvetlenie," povedal som.

	  Nebyť mierne pobaveného výrazu na tvári vyšetrovateľa, opretého v kresle s rukami prekríženými na hrudi, myslel by som si, že spí.

	  „Prirodzene, existujú ohraničené a neohraničené zvodnené vrstvy," pokračoval Butler.

	  „Iste," prikývol som. „Je zvodnená vrstva Arapaho dostatočne výdatná pre potreby Potshotu?"

	 „Len tak-tak," odvetil.

	„Obmedzuje to ďalší rozvoj mesta?"

	„Samozrejme, že áno," povedal žalostne.

	  Očividne veľmi trpel, keď musel hovoriť s ignorantmi, ako som ja.

	  „Čo by sa stalo, keby potreby mesta presiahli možnosti zvodnenej vrstvy?"

	„Nedopĺňala by sa dostatočne rýchlo, aby pokryla odber."

	Všetko, čo povedal, znelo ako piskľavý protest.

	„Takže by im došla voda."

	„Veď som vám to práve povedal!"

	  „Existuje možnosť, že sa tam nachádza aj iná vrstva s vodou?"

	  „Samozrejme, že taká možnosť existuje. V žiadnom prípade nemôžeme tvrdiť, že o geologickom zložení nášho okresu vieme úplne všetko."

	  „V žiadnom prípade," zopakoval som. „Ale je to pravdepodobné?"

	Butler sa zamyslel, ako to povedať totálnemu nevzdelancovi.

	„Je to možné," vyhlásil po chvíli.

	  „A keby sa našla, zvýšilo by to množstvo dostupnej vody," pokračoval som. „Potom sa dá predpokladať, že by bol možný ďalší rast mesta."

	  „Bolo by to možné," súhlasil, „aj tam, kde to momentálne možné nie je."

	„Hľadá tu dolu niekto vodu?"

	„Nie."

	„Ako to viete?"

	  „Voda je v tomto prostredí veľmi vzácna," vysvetlil. „Nemôžeme dovoliť jej nekontrolované využívanie."

	„Ako to teda viete?" spýtal som sa znova.

	„Vieme to."

	„Ako?"

	  Butler sa odmlčal. Nemohol pripustiť, že by mu takýto chumaj dokázal položiť otázku, na ktorú nevie odpovedať.

	 „Vy viete ako?" spýtal som sa Darka.

	Vyšetrovateľ mlčky pokrútil hlavou.

	  „Keby niekto hľadal vodu, nechal by po sebe stopy," vyhlásil napokon Butler.

	„Kedy ste to naposledy kontrolovali?"

	Zasa nasledovalo dlhé mlčanie.

	  Po chvíli to Dark nevydržal a povedal: „Ďakujeme, Ray. Myslím, že vás už nebudeme potrebovať."

	  Butler vstal, znova mi s kyslým výrazom podal ruku a odišiel.

	  „Ešte nikdy nestretol človeka, ktorého by nemal rád," poznamenal vyšetrovateľ.

	„Pri pive s ním musí byť úžasná zábava."

	„Ak ich vypijete dosť," dodal.

	„Dokázali ste preveriť nehnuteľnosti?"

	„Samozrejme," odsekol urazene. „Veď sme polícia!"

	„A výsledok?"

	  „Dal som si na radnici vyhľadať všetky transakcie, týkajúce sa Potshotu a okolia. Tu je zoznam."

	Podal mi ho.

	„Poznáte niektoré z mien, čo na ňom sú?" spýtal sa ma.

	  „Zopár," prikývol som. „Čo je zač tá stavebná spoločnosť Saguaro?"

	  „Myslel som si, že to budete chcieť vedieť," povedal Dark a podal mi ďalší list papiera.

	„Poznáte tie mená?" zopakoval.

	„Všetky," odvetil som.

	  Poskladal som papiere, strčil ich do vnútorného vrecka svojho elegantného letného tvídového saka farby mliečnej karamelky, ktoré som mal oblečené, aby nebolo vidieť moju o niečo menej elegantnú zbraň s modrou hlavňou.

	 

	51.

	  „Prešli sme si to," oznámil mi Hawk pri raňajkách. „Bez brokovníc."

	„A Hecklera," dodal Vinnie.

	„Ja si brokovnicu nevezmem," nástojil Chollo.

	  „Umelci sú takí egocentrickí," vzdychol som. „Našli ste na tom pláne nejakú chybu?"

	  „Malo by to ísť hladko," odvetil Hawk. „Vinnie má dobrý výhľad na ulicu. Keď to urobíme správne, budeme ich mať v hrsti, skôr než vôbec zistia, že po nich ideme."

	„Chcem sa pozrieť na Drobčeka," vyhlásil Tedy Sapp.

	„Neboj sa, toho zbadáš hneď," uistil ho Hawk.

	Sapp si nalial ďalšiu šálku kávy.

	„Kristepane, Tedy," zhrozil sa Bernard. „Koľkú to už piješ?"

	„Šiestu."

	„A nemáš po nich tep ako šprintér?" vyzvedal Bernard.

	„Mám," pripustil Sapp. „Práve preto ich pijem."

	„Zistil si včera niečo zaujímavé?" spýtal sa ma Hawk.

	  „Potshot sa nemôže rozrastať," odvetil som, „dokým sa nenájde nejaký dodatočný zdroj pitnej vody."

	„To akože niekto musí nájsť podzemnú rieku?" vyzvedal.

	Ľútostivo som pokrútil hlavou nad toľkou nevedomosťou.

	  „Je to bežný omyl," vysvetlil som mu. „Ľudia si často myslia, že voda prúdi pod zemou ako v rieke. Väčšina zvodnených vrstiev sa dá skôr opísať ako obrovské špongie, zadržiavajúce vodu. Jedna z nich — zvodnená vrstva Arapaho — sa nachádza priamo pod mestom a zásobuje ho vodou."

	  „Anglosasi sú vo všeobecnosti nudní," poznamenal Chollo, „ale vy, seňor, ste ešte nudnejší než ostatní."

	  „Sú tu teda okrem toho Arapaha aj ďalšie podzemné špongie?" chcel vedieť Hawk.

	  „Môj expert to nevie a je z toho veľmi nešťastný, no pripúšťa, že je to možné."

	„Takže keby niekto jednu našiel..." nadhodil Sapp.

	„A nevytáral to do celého sveta..." pokračoval Hawk.

	„A možno lacno poskupoval nejaké tie pozemky?"

	  Vytiahol som z vrecka zoznam transakcií a rozprestrel ho na stole. Vedľa neho som položil papier s majiteľmi stavebnej spoločnosti Saguaro.

	  Všetci upreli pohľad na listiny, iba ja som žiarlivo pozeral na Sappa, dopíjajúceho svoju šiestu rannú kávu.

	  „Zdá sa, že nás zamestnala stavebná spoločnosť Saguaro," povedal Hawk prekvapene.

	  „J. George Taylor," začal čítať Bernard, „Luther M. Barnes, Henry F. Brown, Roscoe B. Land, Mary Louise Allardová."

	  „Prečítaj to ešte raz, Bernard," prosíkal Tedy Sapp. „Znie mi to ako rajská hudba."

	Bernard si ho nevšímal.

	„Kto je tá Mary Louise Allardová?" spýtal sa.

	  „Naša milá Mary Lou," odvetil som. „Za slobodná sa volala Allardová."

	Všetci chvíľu zamyslene mlčali.

	„Čo to má, dočerta, znamenať?" spýtal sa napokon Vinnie.

	  „Znamená to, že sme sa dostali priamo doprostred kolosálneho podfuku," odpovedal mu Sapp.

	„Ale na čej strane stojíme?" chcel vedieť Chollo.

	„Nie som si istý," pripustil som.

	„Možno to vie Kazateľ," nadhodil Hawk.

	„Áno," súhlasil som. „Možno to vie."

	 

	52.

	  Sedeli sme s Hawkom na temnej verande hotela U zajaca, popíjali kávu a čakali na svitanie. Keď sa konečne dostavilo, prišlo pomaly, spoza našich chrbtov, ťahalo sa pomedzi budovy, až preniklo na ulicu pred nami. Hawk nám obom dolial z termosky horúcu kávu. Na ulici sa okrem pomaly ustupujúcich tieňov nič nehýbalo.

	„Predpokladáš, že Kazateľ je ranné vtáča?" spýtal sa ma.

	„Chcel som mať istotu," odsekol som.

	„To vidím."

	  Znova sme chvíľu mlčky čakali, popíjali kávu a pozerali na mlkve mesto. Cez cestu prebehol ryšavý kocúr. Zmizol v uličke naľavo od firmy Mary Lou. Z ktorejsi strechy sa ozval vtáčí spev.

	„Vieš, nevymysleli sme to najlepšie," nadhodil Hawk.

	  Nič som na to nepovedal. V nehybnom rannom vzduchu príjemne rozvoniavala káva.

	  „Najlepšie by bolo," pokračoval, ako keby som sa ho na to bol pýtal, „keby sme im zablokovali únikovú cestu cez kaňon a postrieľali ich zhora."

	Mlčky som prikývol.

	„Vieš to rovnako dobre ako ja," dodal.

	Zasa som prikývol.

	„Ale my to musíme spraviť takto."

	Ďalšie prikývnutie bez jediného slova.

	  „Niekedy mám pocit, že robiť ti verného černošského spoločníka nie je to najjednoduchšie, čo som v živote skúsil."

	„Pozri sa na to z tej lepšej stránky," poradil som mu.

	„A - to je aká?"

	„K tomu sa ešte vrátime," odvetil som.

	  Ranný svit už dosiahol po fasádu domu, v ktorom sídlila firma Mary Lou. Hneď po ňom prišlo slnko - spočiatku slabé, ale plné farieb a prísľubu neznesiteľnej horúčavy. Priam som cítil, ako vo vzduchu stúpa napätie. Hawk nedal na sebe nič poznať. Vždy bol pokojný. Navonok bol taký chladný, že keby raz musel niečo prejaviť, asi by nevedel, ako na to. Odpil si z kávy a ponad šálku pozrel na teraz už dobre osvetlenú ulicu.

	„Dal by som si šišku," vzdychol.

	„Snaž sa na to nemyslieť," radil som mu.

	  Na ulici sa začali objavovať prví ľudia. Po chodníku prešlo niekoľko štyridsiatničiek v teniskách, šortkách a tričkách bez rukávov. Otvárali sa obchody, odomykali dvere, mizli posledné tiene. Mary Lou s vlasmi zviazanými modrou stuhou s veľkými červenými bodkami otvorila svoju firmu. Ak nás aj videla, rozhodla sa nedať to najavo. V hotelovej kuchyni škvarili slaninu. Ryšavý kocúr sa vrátil a s vysoko zdvihnutým chvostom spokojne prebehol do ďalšej uličky.

	„Stav sa, že si dal šišku," precedil Hawk.

	  Došla nám káva. Slnko začalo silno páliť. Bolo nám horúco. Hawk vyzeral, že spí. Pod slnečnými okuliarmi mu nebolo vidieť oči a pištoľ mal zakrytú hodvábnym sakom, ktoré mu bolo na bicepsoch trocha malé.

	  Prišli prvé autá. Otvorili sa ďalšie obchody a firmy. Popred hotel prechádzali ľuďia. Po viacerých z nich ostal vo vzduchu pach kolínskej, šampónu a vody po holení. Z horného konca ulice sa pomaly blížilo hliadkovacie auto potshotskej polície.

	  Hawk sledoval, ako nás míňa. Bol to jeho jediný pohyb za poriadne dlhý čas.

	  „Keby sme išli za ním, stopercentne by sme narazili na šišky. Policajti vždy vedia, kde ich predávajú."

	„Jedol si niekedy Krispy Kréme?" spýtal som sa ho.

	„Nie."

	„Ani ja."

	  Slnko už bolo dosť vysoko na to, aby svietilo priamo do okien budov na druhej strane. A potom prišli. Prvý sa objavil prastarý vojenský prieskumník. Už z diaľky som vpredu vedľa vodiča videl Kazateľa s tvárou ako stena a čiernymi šatami. Na zadných sedadlách sedeli traja ďalší chlapi. Podľa toho, ako sa vozidlo nakláňalo nabok, mi došlo, že jeden z nich bude Drobček. Za nimi nasledoval Jeep Wrangler, ktorý bol kedysi možno modrý. Sedeli v ňom štyria chlapi.

	„Možno by sme si mohli dať šišku potom," navrhol Hawk. S týmito slovami vstal a zhodil si sako. V puzdre pod pazuchou mal obrovskú štyridsaťštvorku, ktorú už teraz nemusel skrývať. Spolu sme prešli cez ulicu k firme Mary Lou. Kazateľ nás zazrel, čosi prikázal šoférovi a obe autá pokračovali v ceste, až kým neboli tesne pri nás. Keď zastali, urobil prudké gesto a všetci okrem neho a šoféra svižne vyskákali von. Drobček sa postavil priamo predo mňa, no dobre si uvedomoval Hawkovu prítomnosť. Kútikom oka som videl, ako sa zo severného konca ulice pomaly blíži auto s Tedym Sappom a z južného zasa s Bobbym Horsom. Na ulici sa nepohol ani lístoček.

	  „Čo si zač, doboha?" oboril sa na mňa Kazateľ. „Posratý Wyatt Earp?"

	„Mám pár otázok," vyhlásil som. Kazateľ sa usmial. „Drobček," povedal.

	  Drobček urobil krok k nám, keď vtom na čele zacítil hlaveň Hawkovho kanóna. Okamžite vytiahli zbrane aj všetci ostatní a do hrobového ticha sa ozvalo kovové cvakanie naťahovaných kohútikov. Kazateľova tvár ostala absolútne bez výrazu. Všetci sme zmeraveli. Naľavo pri aute stál Tedy Sapp, mieriaci brokovnicou ponad kapotu. Vpravo bola situácia rovnaká, ibaže s Bobbym Horsom.

	  „Ak sa niečo zomelie," prikázal som Tedymu, „prvého zastreľ Kazateľa."

	Môj hlas sa nepríjemne rozliehal v tichu na ulici. Z uličky za nami vyšiel Chollo s pištoľou kalibru deväť milimetrov. „Nechaj ho mne," prosil. Aj jeho hlas hrobové ticho nepríjemne zosilnilo. Cez ulicu prešiel Bernard J. Fortunato s brokovnicou opretou o plece. Nič nevravel, no mieril presne. Z okna na poschodí hotela som začul Vinnieho. Nevidel som ho, no hlaveň namiereného Hecklera sa nedala prehliadnuť.

	„Nie," nedal sa Vinnie. „Zabijem ho ja."

	  Napätie každou sekundou rástlo. Ocitli sme sa v patovej situácii, ktorá však neprestajne hrozila výbuchom. Žalúdok som mal zovretý ako päsť. Našťastie som udatný, neochvejný a bohabojný, inak by som sa trocha bál.

	„Chcete si vybrať sám?" spýtal som sa Kazateľa.

	„To sú všetci vaši ľudia?" opätoval mi otázku otázkou.

	  „Všetci, ktorých momentálne potrebujem," odvetil som. „Poznáte človeka menom Morris Tannenbaum?"

	Kazateľ sa na mňa uprene zahľadel.

	  „Morris vraví, že ste mali dohodu," pokračoval som. „Lenže niečím ste ho nazlostili a teraz sa vás chce zbaviť."

	  Nikto sa ani nepohol. Kazateľ ma aj naďalej prebodával pohľadom.

	„Chce nám zaplatiť za to, že vás odtiaľto vyženieme."

	  Hawk tisol hlaveň svojho revolvera na Drobčekovo čelo. Počul som Drobčekov ťažký dych.

	  „Ten Tannenbaum," ozval sa Kazateľ, „vám to povedal osobne?"

	„Poslal Ronnyho," spresnil som.

	Kazateľ sa nad tým zamyslel.

	„Na čo sa ma teda chcete spýtať?" nadhodil.

	„Ako znela vaša dohoda s Tannenbaumom."

	  Aj o tomto chvíľu premýšľal. Bol som si prakticky istý, že nie je udatný, neochvejný ani bohabojný, no nezdalo sa, že sa bojí. V skutočnosti na ňom nebolo vidieť vôbec nič. Jeho bledá tvár nič neprezrádzala, hlas mal absolútne neutrálny, a ani z gest by ste nič nevyčítali, pretože nijaké nerobil. Sedel tam ako vytesaný z kameňa.

	„Prečo by som vám to mal povedať?" spýtal sa.

	„Prečo nie?" zakontroval som.

	Zatváril sa trocha pobavene. Jeho tvár vyzerala ako jedna z tých detailných fotografií štrkáčov, na ktorých smrteľne jedovatý had pôsobí skoro až šibalským dojmom.

	„Prečo nie?" zopakoval po mne.

	  Čakal som. Oboch nás obklopoval kruh namierených zbraní a na oboch neľútostne pražilo slnko. Nakoniec Kazateľ vystrúhal čudesnú grimasu, ktorú pravdepodobne on sám považoval za úsmev.

	  „Prečo nie?" zopakoval ešte raz. „Tannenbaum chcel, aby sme vyhnali ľudí z Potshotu."

	„Prečo?"

	„To nepovedal."

	„A čo ste z toho mali mať vy?"

	  „Dostal som za to jednorazovú odmenu a mohol som si nechať všetko, čo dokážem vyžmýkať z mesta."

	„Prečo to už neplatí?"

	„Možno by ste sa na to mali spýtať priamo jeho."

	  „Nemám ho uprostred ulice so šiestimi zbraňami namierenými na jeho hlavu."

	„Myslíte si, že vám to vravím, lebo sa bojím?"

	Uprel na mňa tie svoje nekonečne prázdne oči.

	„Nie," odvetil som.

	Pomaly prikývol.

	  „Páči sa nám, čo máme," vysvetlil. „Ak to nepreženieme, toto mesto nás môže živiť naveky."

	„Takže z neho nechcete nikoho vyhnať."

	„Aspoň dovtedy, kým z nich nevyžmýkame všetko, čo sa dá."

	„Ale Tannenbaumovi sa to nepáči."

	„Srať naňho," vyhlásil.

	  V napätom tichu mi ešte aj vlastný dych pripadal príliš hlasný. Celý som bol meravý od napätia, no nepohol som sa. Nikto z prítomných na tom pravdepodobne nebol o nič lepšie, a ja som nechcel rozpútať zbytočné krviprelievanie.

	„Kto zabil Steva Buckmana?" spýtal som sa opatrne.

	„Neviem."

	 „Ste nejako spojený s pani Buckmanovou?"

	  Kazateľovi sa z hrdla ozval chrčivý zvuk. Možno to mal byť smiech.

	  „Rád by som," odvetil. „A čo ty, Drobček? Chcel by si byť spojený s pani Buckmanovou?"

	  Drobček stál nehybne s Hawkovou zbraňou pritisnutou na čele. Bol to ozajstný kanón, Magnum .44, s lesklým povrchom, ktorý sa v brutálnom slnku výrazne ligotal. On ani Hawk sa nepohli od chvíle, keď sa to celé začalo.

	  „Zdá sa, že Drobčekovi nie je do reči," poznamenal Kazateľ.

	„Vďaka za pomoc," vyhlásil som. „Je načase odísť."

	„Možno si to nemyslíme," namietol.

	„Nám jé dokonale jedno, čo si myslíte," zdôraznil som.

	  Kazateľ pomaly prešiel pohľadom po rozložení síl. Nevyzeralo to v jeho prospech.

	„Ak sa niečo zomelie," vyhlásil, „prvého zabijeme vás."

	„Pôjdeme na druhý svet spolu," odsekol som.

	Kazateľ prikývol, stále hodnotiac situáciu.

	„Pôjdeme," povedal napokon.

	„Držte sa ďalej od mesta," varoval som ho.

	  Znova mi venoval jeden z tých svojich úsmevov, pripomínajúcich pobaveného štrkáča, a kývol na svojich chlapov. Jeden po druhom naskákali do áut a odišli. Keď boli preč, uvoľnil som sa tak výrazne, až som mal pocit, že si budem musieť okamžite ľahnúť. Po toľkom napätí sa nič iné ani nedalo čakať. Zvuk odchádzajúcich áut pomaly utíchol v diaľke. Sapp hodil brokovnicu na zadné sedadlo auta a posadil sa za volant. Bernard J. Fortunato nasadol vedľa neho. Chollo sa rozhodol ísť s Bobbym Horsom. Vinnie zavrel okno hotelovej izby a po chvíli sa objavil vo dverách so samopalom v puzdre. Prisadol si k Chollovi a Bobbymu Horsovi. Keď osišli, Hawk zaistil svoj ligotavý revolver a strčil ho naspäť do puzdra pod pazuchou. Potom sa na mňa zoširoka usmial.

	„Super," zhodnotil to.

	 

	53.

	  V kaviarni Štrkáč mali šišky. Hawk si dal ku káve štyri. Ja som ešte nebol hladný, takže som vystačil s kávou.

	„On to len tak nenechá a ty to vieš," poznamenal.

	Prikývol som.

	  „Práve preto ti to všetko povedal," pokračoval dôrazne. „Chce ťa zabiť."

	„Aj teba," dodal som.

	  „A všetkých ostatných," súhlasil Hawk. „Preto mu je totálne jedno, čo ti povie."

	„Čo okrem iného znamená, že zrejme hovorí pravdu."

	„Asi áno," pritakal.

	  „Ale z toho vyplýva, že Steva Buckmana možno naozaj nezabili Dellčania."

	Hawk rozlomil šišku napoly a pahltne si z nej odhryzol.

	„A čo stavebná spoločnosť Saguaro?"

	„Prečo by ho niekto od nich chcel zabiť?"

	„Ja som len najatý strelec," ohradil sa. „Ty si tu šéf."

	„Zdá sa, že sú do toho namočení," pokračoval som.

	„Mal by niekto z nich dosť odvahy na niečo také?"

	„Mary Lou," odvetil som.

	  Hawk znova prikývol a dojedol polovicu šišky. Potom sa napil kávy.

	„Aj keď je to blondína s rozkošným vrkočom?"

	  „To je zvyčajne dostatočný dôvod, aby sme niekoho prestali podozrievať, ale niekto Steva zabiť musel."

	  Do kaviarne prišiel Dean Walker a posadil sa vedľa mňa. Vyzeral vo forme. Rozhodne mal čerstvo vyžehlenú uniformu. Zložil si klobúk, dal ho pred seba na stôl a obrátil sa k nám.

	„Aké sú šišky?" spýtal sa.

	„Ešte nikdy som nejedol zlú," odvetil Hawk.

	  Náčelník mávol na čašníčku a tá mu bez ďalších inštrukcií priniesla kávu.

	„Nemali ste ráno menší incident?" spýtal sa ma.

	„Väčší," odvetil som.

	„To je dobre," vyhlásil s úsmevom.

	„Vari ste niečo videli?" vyzvedal som.

	Walker sa ešte viac usmial.

	„Nenechajú to tak," povedal varovne.

	„Asi máte pravdu."

	„Je vás sedem," pokračoval.

	„Takže vy ste nás zrátali."

	„A ich je vyše štyridsať."

	„Kazateľ tvrdí, že Steva Buckmana nezabili oni."

	„Nie je to najpoctivejší človek," namietol.

	„Ani najmilší," súhlasil som. „Ale čo ak hovorí pravdu?"

	„Potom to musel urobiť niekto iný," odvetil.

	„Preto ste náčelník polície," chválil som ho.

	  „Niet nad kvalitne zaškoleného profesionála," prikývol. „Čo urobíte s Dellčanmi?"

	„Počkáme, ako sa to vyvinie."

	„Mali by ste odísť," radil mi.

	Na to som len mykol plecom.

	„Vy to neurobíte, však?" spýtal sa.

	  Pokrútil som hlavou. Hawk vyzeral, že nás vôbec nevníma. Samozrejme, bol to klam. Hawk si vždy veľmi dobre všímal všetko okolo seba.

	  „Druhý najlepší návrh by bol nečakať na nich a hneď zaútočiť," pokračoval Walker. „Ručím vám za to, že vás nenechajú na pokoji."

	„Presne to som navrhoval aj ja," ozval sa Hawk.

	  „Myslíte, že by Buckmana mohla mať na svedomí Mary Lou?"

	„Nie."

	„Ale vylúčiť sa to nedá."

	„Vylúčené."

	 „Kto je váš kandidát?" tlačil som naňho.

	„Pre prípad, že to neboli Dellčania?" spýtal sa.

	„Áno."

	„Potom možno Ratliff."

	„Ten producent?"

	„Áno. Prišiel sem za ňou z Los Angeles."

	„Prečo?"

	  Walker neodpovedal. Odpil si z kávy. Trocha ho striaslo, tak do nej pridal cukor.

	„Žeby neopätovaná láska?" nadhodil som.

	  „Mal s ňou v Los Angeles ľúbostný románik. Nič to neznamenalo. V tom čase to medzi ňou a Števom nebolo práve najlepšie."

	  „Keď som to naposledy navrhol," pripomenul som mu, „tvrdili ste, že je to sprostá lož."

	„To že som tvrdil?"

	„Áno."

	„Tak to asi bolo pred tým, čo som sa dozvedel pravdu."

	„Asi."

	  „Otravoval ju," vyhlásil. „Prišla sa ku mne sťažovať, a tak som sa s ním porozprával."

	„Čo vravel?"

	  Walker si neprestajne miešal kávu. Robil to automaticky, akoby celkom zabudol, že má prestať.

	  „Priznal, že sem prišiel kvôli nej. Vraj ju miluje a chce byť pri nej čo najbližšie."

	„Myslíte, že zabil Buckmana, aby mu nestál v ceste?"

	  „Nedá sa to vylúčiť. Mohol počuť, ako sa Stevovi vyhrážajú Dellčania, a pochopiť to ako svoju veľkú šancu. Možno ho zabil v nádeji, že vina padne na nich."

	„Nie je to najhoršia teória," skonštatoval som.

	„To nie."

	  „Mary Lou patrí do skupiny, ktorá skupuje miestne nehnuteľnosti," nadhodil som.

	„Dobre pre ňu."

	 „Odkiaľ na to berie?"

	„Pripadám vám ako sporiteľňa?"

	  „Budem to chápať tak, že neviete, odkiaľ berie peniaze na skupovanie nehnuteľností."

	„Chápte to, ako chcete," zavrčal.

	  „Do tej skupiny patrí aj starosta," pokračoval som. „Spolu s J. Georgeom Taylorom."

	„No,a?"

	„Prečo to podľa vás robia?"

	„Pretože sú nízke ceny."

	„Kvôli Dellčanom?"

	„Presne tak."

	„Ale prečo by tá skupina chcela bezcenné nehnuteľnosti?"

	„Možno vám jej členovia bezmedzné dôverujú," navrhol.

	  „Myslíte, že bez problémov s Dellčanmi by v Potshote rástli nové domy ako huby po daždi?"

	  Walker pokrútil hlavou. „Nemáme dosť vody. Sme na maxime možnej kapacity."

	„Spali ste s Mary Lou?" spýtal som sa.

	„Tak pozor!" skríkol Walker. „Zabúdate, s kým hovoríte!"

	„Viete, kto je Morris Tannenbaum?"

	„Myslíte, že s ním spala?"

	„A vy?"

	„Dajte si pozor na ústa, dobre? Hovoríme tu o dáme."

	„Na to, že sa s niekým vyspí, nie je nič zlé," podotkol Hawk.

	„Poznáte Morrisa Tannenbauma?" tlačil som na Deana.

	„Nie."

	„Ale trápi vás, že by mohol spať s Mary Lou."

	Prudko sa postavil, zobral zo stola klobúk a nasadil si ho.

	„Seriem na vás," vyhlásil a odišiel.

	„Je dosť nedotklivý," poznamenal Hawk.

	„Aspoň pri tejto téme," súhlasil som.

	„Myslíš, že má s Ratlififom pravdu?"

	  „Myslím, že si mal pravdu v tom, čo si hovoril o dámach a sexe."  

	„Človeku vždy urobí dobre, keď má v niečom pravdu," povedal filozoficky. „Myslíš, že je nejako napojená na Tannenbauma?"

	  „Nech sa zvrtnem, kam chcem, zakaždým narazím buď na ňu, alebo naňho," odvetil som.

	„To ešte neznamená, že sú navzájom prepojení," namietol.

	  „Od chvíle, čo som prijal túto prácu, musím uvažovať, odkiaľ na to berie peniaze."

	„Tannenbaum ich má dosť," poznamenal.

	„To áno," súhlasil som.

	„Máš predstavu, ako o ňom zistiť viac?" spýtal sa ma Hawk.

	„Veruže mám," odvetil som.

	 

	54.

	  Sedel som na verande s winchestrovkou opretou o zábradlie na dosah ruky a telefonoval z mobilného telefónu so Samuelsonom v Los Angeles.

	„Máš záznamy zo sledovania Tannenbauma?" spýtal som sa.

	„Ja? Nie."

	„A čo oddelenie boja proti organizovaným zločinom?"

	„Neviem. Zistím to a zavolám ti."

	  Prerušil som spojenie a chvíľu som len tak hľadel na púštne rastliny. Na kopci za domom držal stráž Bobby Horse s malou vysielačkou, ktorú sme kúpili presne na tento účel. Druhú mal Chollo. Ako vravel Bernard J. Fortunato, nechať sa zabiť v posteli je poriadna sprostosť. Kútikom oka som v neďalekom kroví zazrel akýsi pohyb. Odložil som telefón a zobral do rúk winchestrovku. Spomedzi krovísk majestátne vyšiel jeleň a pozrel na mňa veľkými očami. Položil som pušku naspäť na miesto. Jeleň párkrát zastrihal ušami. Ani som sa nepohol. Po chvíli pozerania a strihania ušami jeleň zožral list z najbližšieho kríka, zvrtol sa a nehlučne zmizol.

	Hneď nato mi zazvonil mobil. Bol to Samuelson.

	  „Naši nemajú proti Tannenbaumovi rozbehnuté vôbec nič," oznámil mi. „Ak myslím, že niečo robí federál."

	„FBI?"

	„Áno."

	„Čo?"

	„Nedelia sa s nami o výsledky."

	  „Dobrá spolupráca," poznamenal som. „Nemáš niekoho, s kým by sa o tom dalo porozprávať?"

	„Možno, ale potom by som mu musel aj ja prezradiť pár

	veci.

	„Nevadí," povedal som. „Aj ja tam niekoho poznám." „Vedel som to," vyhlásil Samuelson a ukončil rozhovor.

	Vrátil som sa do domu, vytiahol zápisník s telefónnymi číslami a vyhľadal to, ktoré som potreboval. Volaný to zdvihol na tretie zazvonenie.

	„Prosím?"

	„Ives?" spýtal som sa.

	„Kto volá?"

	„Spenser."

	  Chvíľu bolo na druhom konci ticho, pretože si Ives musel siahnuť poriadne hlboko do pamäti.

	„Aha," skonštatoval napokon sucho.

	„Potrebujem od teba láskavosť," oznámil som mu.

	„Ak ti ju spravím, budeš mi jednu dlhovať zasa ty."

	  „Istý Morris Tannenbaum riadi väčšinu vydierania na východ od Los Angeles."

	„Naozaj?" začudoval sa.

	  „Sleduje ho FBI," pokračoval som. „Potrebujem sa porozprávať s niekým, kto má prístup k záznamom."

	  „Naši bratanci z FBI nie sú zvyčajne príliš nadšení, keď sa majú s niekým podeliť o záznamy zo sledovania," vyhlásil Ives.

	  „Povedz, s kým by som o tom mohol hovoriť," naliehal som.

	  Chvíľu som musel čakať, nakoniec sa to z neho predsa len vydralo. „Wilbur," povedal. „Wilbur Harris."

	Zasa som čakal.

	„Zavolám mu a poviem, aby ti pomohol."

	„Môžeš mi dať jeho číslo?"

	Nadiktoval mi ho.

	„Zavolaj mu o pol hodiny," prikázal a bez pozdravu zavesil.

	  Na verandu vyšiel Bernard J. Fortunato s automatickou brokovnicou v ruke.

	  „Na človeka tvojej veľkosti je to poriadna palebná sila," poznamenal som.

	  „Päťdesiat nábojov kalibru dvanásť," prikývol. „Plný automat. Vinnie mi ukázal, ako ju upraviť."

	„Ukázal ti aj, ako trafiť to, na čo strieľaš?"

	„To viem aj bez neho," ohradil sa.

	„Pri tejto búchačke o presnosť veľmi nejde," dodal som.

	„Myslíš, že nestrieľam presne?" zlostil sa. „A ako!"

	  „To dúfam," povedal som. „Nebol by som rád, keby si tým delom trafil niekoho z nás."

	  Uprel som pohľad na kríky, spomedzi ktorých pred chvíľou vyšiel jeleň. Zakaždým, keď som sa stretol s divým zvieraťom, sa hlboko vo mne čosi ozvalo. Neviem presne, čo to bolo, no páčilo sa mi to.

	„Si si istý, že prídu?" spýtal sa Bernard.

	„Stopercentne."

	„V meste sme ich odradili jedna radosť," pripomenul mi.

	  „Je ich štyridsať a nás sedem," vyhlásil som. „Myslíš, že to Kazateľ nevie?"

	„No a?"

	  „A prečo by proti nám bojoval vo chvíli, keď sú sily vyrovnané?"

	  „Tak prečo nespravíme, čo navrhuje Bobby Horse? Prečo ich nezablokujeme na tom ich útulnom miestečku a nepostrieľame zhora?"

	Pokrútil som hlavou.

	  „Viacerí z nás si myslia, že by sme to mali urobiť," zdôraznil Fortunato.

	„Ja si to nemyslím," odsekol som.

	„Možno by sme o tom mali hlasovať," navrhol.

	  „Možno by som si mal vybaviť telefonát, s ktorým meškám," odbil som ho.

	  Bernard len mykol plecom a odišiel na druhý koniec verandy. Zavolal som Wilburovi Harrisovi.

	  „Zvyčajne takéto veci nerobím," oznámil mi hneď na úvod, „ale náš spoločný priateľ má u mňa jednu službu."

	  „Sledujete v Los Angeles chlapa menom Morris Tannenbaum?"

	  „Už nijaké mená, prosím," zdôraznil. „Patrí medzi naše záujmové objekty."

	 „Odpočúvanie telefónov?" vyzvedal som.

	„Áno."

	„Vizuálne sledovanie?"

	„Áno."

	„Ploštice v dome?"

	„Áno. V pracovni."

	„Ako dlho?"

	„Dva roky."

	„Vie o vás?"

	  „Tých, čo ho sledujú osobne, si už zrejme všimol. Všetci gauneri predpokladajú, že majú napichnutý telefón, takže ani o tomto niet pochýb. Ale plošticu v dome podľa mňa neodhalil."

	„Mohli by ste mi dať záznamy z toho odpočúvania?"

	„Iste," odvetil. „Nemám vám aj vyplniť daňové priznanie?"

	„A čo prepisy?"

	„Ani tie nemôžete dostať. Kopírovanie by trvalo príliš dlho."

	  „Čo keby som vám dal zopár mien a vy by ste mi odkopírovali pasáže, v ktorých sa vyskytujú?"

	„Sem s nimi. Uvidím, čo sa s tým bude dať urobiť."

	Zopár som mu nadiktoval.

	  „Ak sa tam vyskytnú všetky, bude toho priveľa," zdôraznil. „Máme vážne problémy s kancelárskymi silami."

	„Božeuchovaj, že by ste to mali oxeroxovať osobne!"

	„Veru tak. Božeuchovaj."

	„Mohli by ste mi ich poslať expresnou poštou?"

	„A čo z toho budeme mať my?" spýtal sa priamo.

	  „Myslím, že Tannenbaum je zapojený do kolosálneho podvodu," odvetil som. „Ak zvládnem vyšetrovanie, na ktorom pracujem, mohol by som vám ho predložiť na striebornom podnose."

	„Dajte mi svoju adresu."

	Dal som mu ju.

	 

	55.

	  Vinnie bol hore na kopci s vysielačkou a my ostatní na verande. Sedel som na zábradlí, Hawk sa opieral o stĺp pri schodoch a Tedy Sapp miešal nápoje.

	  „Máme návrh," ozval sa Chollo. „Na posúdenie pre nášho bossa."

	„Viacerí?" spýtal som sa.

	  „Všetci. Ja, prostý juhoamerický sedliak, mám tú česť predniesť ho."

	„To je to isté ako sprostý?"

	  „Ani trocha. Myslíme si, že nemá význam sedieť tu a čakať, kým na nás Dellčania zaútočia. Oveľa lepšie bude pekne ich zavrieť v tej ich diere a postrieľať ich zvrchu."

	„Keby sa nám to podarilo, museli by sme zmasakrovať skoro všetkých, čo tam sú," namietol som. Si"

	„A to nechcem," dodal som.

	  „Na druhej strane, seňor, my zasa nechceme, aby oni zmasakrovali nás."

	  „Uvažoval som, že sa možno nájde aj tretia možnosť," vyhlásil som. „Možno sa mi podarí vyriešiť tú vraždu a nikto nebude musieť nikoho masakrovať."

	„Utečieme?"

	„Je tu aj taká možnosť," pokrčil som plecami.

	  Nikto nič nepovedal. Chollo prijal od Tedyho pohár s nápojom, odpil si, chvíľu vychutnával jeho chuť a potom prehltol.

	  „Keď sme v Proctore išli po žene toho poliša, nemal si takéto zábrany," poznamenal.

	„Nestrieľali sme na také ľahké terče."

	„Riskovali sme životy žien a detí."

	  „Nie my, ale oni ich ohrozili," opravil som ho. „Chceli sme odtiaľ dostať Belsonovu ženu, a to stálo za masakru."

	 „Ale táto situácia za ňu nestojí?"

	„Nie."

	Chollo sa nad tým zamyslel. Ostatní boli ticho.

	  „Nemusíš to urobiť," navrhol Chollo celkom pokojne. „Môžeme to spraviť sami a ty si zatiaľ budeš riešiť tú svoju vraždu."

	  Sapp mi podal fľašu piva. Blue Moon. Jeho obľúbená značka. Poriadne som sa napil.

	„Nie," povedal som znova.

	  Cholla to neurazilo. Iba sa zamyslene začal hojdať na stoličke. Bobby Horse nehybne sedel vedľa neho. Bernard bol v hojdacom kresle, s vysielačkou na dosah ruky. Tedy Sapp sa staral o bar, no teraz sa oprel o stenu s rukami prekríženými na hrudi. Dokonca aj nehybný vyzeral, akoby si precvičoval svalové partie. Chollo sa stále hojdal. Nohami sa dotýkal zeme len natoľko, aby udržal rovnováhu. Po chvíli pozrel na Hawka.

	„Ja som s ním," vyhlásil Hawk a kývol smerom ku mne.

	„Máš niečo proti tomu, aby sme ich postrieľali?"

	„Nie."

	„Ale neurobíš to?"

	„Presne tak."

	Chollo pomaly prikývol a pozrel na Bobbyho Horsa.

	„Mohli by sme sa vrátiť do Los Angeles," navrhol Bobby.

	„Si."

	Pozrel na Sappa.

	„Ja hlasujem za masakru," vyhlásil Tedy.

	„Bernard?" spýtal sa Chollo.

	  „Som za to, aby sme ich postrieľali, kým môžeme," odvetil Fortunato.

	Chollo sa obrátil ku mne.

	„Ale mám aj niečo iné," dodal Bernard.

	Chollo pokojne čakal, uvoľnený a mierumilovný.

	„Mali by sme urobiť, čo hovorí Spenser."

	„Prečo?" spýtal sa Chollo.

	 „Pretože sme to sľúbili."

	„To nemôžeme zmeniť názor?"

	  „Slovo Bernarda J. Fortunata platí za každých okolností," zdôraznil Bernard.

	  Všetci sme sa naňho mlčky zahľadeli. Nakoniec sa ozval Tedy Sapp.

	  „Si taký malý, doboha!" zvolal. „Nevedel som, že máš nejaké slovo."

	  „Keď si malý, o to viac musíš dodržiavať, čo povieš," odsekol Fortunato.

	Chollo pozrel kamsi na cestu za mnou.

	„Ide sem FedEx," vyhlásil.

	  Mal pravdu. K domu odbočila dodávka firmy Federal Express. Vystúpil z nej vodič s veľkou obálkou v ruke.

	„Pán Spenser?" spýtal sa.

	„To som ja," povedal som.

	  Podal mi list. Podpísal som prevzatie a on zasa odfrčal. V obálke boli papiere z počítača. Strčil som ich naspäť a pozrel na ostatných.

	„Došli ste k nejakému záveru?" spýtal som sa.

	„Ja a Bobby Horse tu ostaneme," odvetil Chollo.

	„Aj ja," pridal sa Tedy Sapp.

	„Vinnie vravel, že urobí to čo ja," povedal Hawk.

	  Prebehol som po nich očami. Okrem Sappa, a aj to len možno, to všetko boli chlapi, ktorí už v živote napáchali nemálo zla.

	„V poriadku," prikývol som.

	Nikto k tomu nemal čo dodať.

	„Čo keby si prečítal, čo ti prišlo?" navrhol Hawk.

	 

	56.

	  Najprv som sa pustil do prepisov. Boli tam tri. Prvý sa týkal akéhosi Georgea, ktorý bol s najväčšou pravdepodobnosťou drogový díler, druhý Henryho, zaoberajúceho sa nelegálnymi stávkami, a tretí sa týkal ženy menom Lou, ktorá sa s Tannenbaumom bavila o meste Potshot. Boli datované mesiac pred tým, ako si ma Mary Lou najala. Na úvod som musel preskočiť bežnú konverzáciu, no potom prešli k veci a začalo to byť zaujímavé.

	TANNENBAUM: Urob nám niečo na pitie, dobre, zlatko?

	LOU: S radosťou.

	TANNENBAUM: Tak sa mi to páči.

	LOU: Na teba, Morrie.

	TANNENBAUM: Kazateľ sa začína stavať na zadné. Myslím, že vie o tej vode.

	LOU: Povedal mu to Steve.

	TANNENBAUM: Ten kretén! Je ako odtrhnutý z reťaze, doboha! To sa musí všade vychvaľovať, aký je zlosyn? Ak s ním niečo nespravíme, celé nám to poserie. Hovoril som, že to bude treba urobiť.

	LOU: Ja to vyriešim.

	TANNENBAUM: Ako to chceš riešiť, doboha?

	LOU: Poznám človeka, čo to spraví.

	TANNENBAUM: Nikoho nenajímaj. Už som videl skrachovať priveľa akcií len preto, že nejaký najatý debil nedokázal udržať jazyk za zubami.

	LOU: Ten, na ktorého myslím, to zvládne. Urobí všetko, čo budem chcieť.

	TANNENBAUM: Spíš s ním?

	LOU: Len toľko, koľko treba.

	TANNENBAUM: Aby si ho ovládala?

	LOU: Uhm.

	TANNENBAUM: Tak to robíš aj so mnou?

	LOU: Teba nikto neovládne, Morrie.

	(Zvuky sexuálnej aktivity.)

	TANNENBAUM: Tak poď, ty darebáčka. Viem, že to chceš.

	LOU: Ale, Morrie! Nemôžem to s tebou robiť tu, na zemi.

	TANNENBAUM: Keby ti to pomohlo, dala by si sa pretiahnuť uprostred diaľnice.

	LOU: No tak, Morrie. Poďme do postele.

	  Bolo jasné, že hovoria o pripravovanej vražde Steva Buckmana, aj keď naplno to ani jeden z nich nepovedal. Ľudia z FBI boli ochotní nechať toho človeka zomrieť, len aby Tannenbaum neprišiel na to, že ho odpočúvajú. Vedel som, že keby som im to začal vyčítať, zasypali by ma vysvetleniami typu „ak sa nám podarí vyradiť Tannenbauma, zachránime oveľa viac životov" a mali by vlastne pravdu. Musia pozerať na to, aby prospeli čo najväčšiemu počtu ľudí. Bol som rád, že ja nemusím.

	  Predstavil som si Lou s Tannenbaumom a na chrbte mi naskočili zimomriavky. Hneď som sa však nad sebou musel pousmiať. Sedím v mizerne zariadenej izbe prenajatého domu, mám v ruke jednoznačné dôkazy o tom, že zločin, ktorý vyšetrujem, spáchala moja klientka, a najviac má trápi jej pohlavný život.

	  Potom mi napadlo, kto asi bude ten človek, ktorý urobí všetko, čo mu Lou povie. Vedel som o dvoch, ktorých mala vo svojej moci — Markovi Ratliffovi a Deanovi Walkerovi. Lenže poďľa toho, čo som o nej zistil, takých mohlo byť pokojne aj dvadsať. Ktokoľvek, kto by sa podriadil želaniu Morrisa Tannenbauma... Ale Walkera som mal svojím spôsobom rád. Dúfal som, že to nebol on.

	  Prebehol som záznamy, či v nich nenájdem nejaké známe meno. Nijaké tam nebolo. Ak sa s Tannenbaumom rozprával aj niekto iný z Potshotu, potom to bol človek, ktorého nepoznám.

	 

	57.

	  Vicki si na tento deň vybrala tyrkysovú. Mala tyrkysové letné šaty, čelenku, čo jej držala dlhé vlasy, nechty, náhrdelník aj náušnice.

	  „Pán Ratliff tu nie je," oznámila mi po tom, čo si vychutnala pohľad na to, ako kráčam k jej stolu.

	„Kedy príde?"

	„Neviem," odvetila. „On... Už týždeň sa tu neukázal."

	„Hovorili ste s ním?"

	  „Volala som mu domov. Robila som si oňho starosti. Zdvihol to len odkazovač."

	„Nechali ste mu odkaz?"

	„Niekoľko."

	„A on sa vám ani potom neozval?"

	„Nie."

	„Ohlásili ste, že je nezvestný?"

	  „Telefonovala som s náčelníkom Walkerom. Vravel, že sa mu určite nestalo nič nešťastné."

	„Nešťastné?"

	„Tak to povedal," bránila sa.

	„Zbožňujem kvalitnú slovnú zásobu," poznamenal som.

	„Aj vy?"

	„Pravdaže."

	  Walkerove slová na ňu očividne dobre zapôsobili. Vôbec sa nebála ani netrápila. Naopak, dosť hodnotiaco si ma premeriavala. Napadlo mi, či v tom pohľade nie je aj lascívnosť, a automaticky som stiahol brucho.

	  „Dajte mi jeho adresu domov," povedal som. „Skontrolujem to."

	„Neviem, či by som mala," váhala.

	„Isteže by ste mali."

	„Vy ste detektív, však?"

	 „To si píšte."

	  Znova si ma premerala. Pôsobilo to dosť chladným dojmom, no možno to bola len dobre zamaskovaná túžba. Usmial som sa na ňu širokým, priateľským, úprimným úsmevom, ktorý akoby hovoril „na mňa sa môžeš spoľahnúť, zlatko". Opätovala ho a napísala mi Ratliffovu adresu na zadnú stranu jednej z vizitiek. Na ten úsmev si musím dať pozor, vravel 50m si.

	  Dom Marka Ratliffa bol malý, obložený štukou a postavený vo falošnom španielskom štýle s červenými škridlami na streche. Vpravo od neho parkovalo pod prístreškom červené BMW v športovej úprave. Pred dverami sa povaľovalo niekoľko čísel Los Angeles Times. Najstaršie boli z minulého utorka a najnovšie z dnešného rána. Zazvonil som. Nikto mi neotvoril. Obišiel som dom. Vzadu mal malú verandu, na ktorú viedli posuvné dvere. Zámky na takýchto dverách často nefungujú tak, ako majú. Skúsil som ich otvoriť. Nešlo to. Nazrel som dnu. Znútra boli zahasprované krátkou palicou, aby sa samy neotvorili. Palice zvyčajne fungujú bez porúch. Znova som obišiel dom. Nikde som nevidel nijaké stopy po poplašnom zariadení, nálepky typu TENTO OBJEKT JE CHRÁNENÝ, ani nič podobné. Vrátil som sa na zadnú verandu, vytiahol pištoľ a rozbil sklo na posuvných dverách, aby som sa dostal dnu. Vnútri bolo chladno. Kdesi vzadu ticho bzučala klimatizácia, no inak sa tam neozývalo vôbec nič. Dom bol prázdny. Chystal som sa podrobne ho prezrieť, ale človek zvyčajne vie, že v dome nikto nie je už vo chvíli, keď doň vstúpi.

	  Bol tam poriadok, no nie prehnaný. Vedľa pohodlného kresla v obývačke sa povaľovali Los Angeles Times z minulého pondelka. Boli rozhádzané, akoby ich tam niekto čítal a postupne zahadzoval prečítané stránky. Medzi nimi stál pohár s vodou do výšky jedného centimetra. Zobral som ho zo zeme a ovoňal. S najväčšou pravdepodobnosťou to bola škótska s ľadom, ktorý sa už dávno rozpustil.

	Prešiel som cez dom. Všetko vyzeralo v poriadku. V spálni som objavil súpravu troch kufrov rôznych veľkostí. Keď sa postavili vedľa seba, presne zapadli do vstavanej skrine. V komode som našiel puzdro na holenie z bravčovej kože. Bolo prázdne. Hore na komode ležali slnečné okuliare, zopár kľúčov a rozhádzané drobné. V kúpeľni bola kefka na zuby a elektrický holiaci strojček, zapojený v nabíjačke.

	  V antikorovej chladničke v kuchyni stál kartón mlieka. Privoňal som k nemu. Skazené. Tá chladnička mi pripomínala Susaninu - nebolo v nej skoro nič. Producenti sú asi príliš nóbl na to, aby si varili, na rozdiel od Susan, ktorá je na to priam stvorená.

	  Bývalú jedáleň si Ratliff prestaval na pracovňu. Trónil v nej impozantný písací stôl. Prezrel som všetky zásuvky. Neobsahovali toho veľa - len zopár účtov, niekoľko desiatok jednorazových pier a jedno balenie tabliet na trávenie. Pustil som prehrávanie záznamníka. Boli na ňom dva odkazy od Vicki, inak nič. Zdvihol som telefónne slúchadlo. Normálny tón. Zapol som počítač. Mal v ňom adresár pre elektronický prístup do banky, ďalší pre kancelárske veci a tretí pre scenáre. Otvoril som ho. Obsahoval stotridsaťpäťstranový scenár filmu s pracovným názvom Príšera milénia. Autorom bol podľa titulnej strany Mark Ratliff. Pôsobil veľmi profesionálnym dojmom. Skusmo som prebehol niekoľko strán. Boli otrasné. Mohol byť z toho veľký filmový hit.

	  Trvalo ešte pár hodín, kým som prezrel celý dom a mohol sa posadiť na gauč v obývačke. Naisto som vedel len to, že tam Ratliff nie je. Jeho batožina vyzerala nedotknutá a nezobral si ani holiace potreby. Zubnú kefku aj elektrický holiaci strojček nechal v kúpeľni. Mohol mať inú sadu kufrov a ďalší dom, plný zubných kefiek a elektrických strojčekov. Ale jeho auto stálo pri dome a kľúče ležali v spálni na komode.

	  Vyzeralo to, že Ratliff odišiel bez toho, aby si čokoľvek zobral so sebou. Prečo a ako, to ostávalo veľkou záhadou. Aspoň pre mňa.

	 

	58.

	  Bolo krátko po svitaní. Sedeli sme pri raňajkách. Celkom ako naši predkovia. Nijaká televízia, žiadny nočný život. Chodili sme spať so sliepkami a vstávali skoro ráno. Bernard nám urobil h,ašé s vajíčkami. Sapp pil tretiu kávu.

	„Kedy asi prídu Dellčania?" spýtal sa.

	Neznelo to ustrašene, iba trocha zvedavo.

	  „Ak dorazia skôr, než Spenser vyrieši tú vraždu," odvetil Hawk, „musíme si pár vecí premyslieť. Je ich asi štyridsať a nás sedem."

	„Čo je asi šesť k jednej," dodal som.

	„To by som nikdy nevypočítal," pripustil.

	„Nejaká črta vašej rasy?" spýtal som sa.

	„Áno. Ale vieme dobre stepovať."

	  „Asi by sme mali nájsť spôsob, ako vyrovnať sily," pokračoval som.

	„Pokúsiť sa prinútiť ich, aby sa rozdelili?"

	  „Niečo také. Aby bol pomer napríklad sedem k šiestim v náš prospech."

	  „Aj ja som myslel na to isté," pridal sa Chollo, „ibaže bez čísel. Ani my nie sme v matematike bohvieakí dobrí."

	„V čom ste teda dobrí?" vyzvedal som.

	„Vieme dobre hrať na gitare a spievať smutné balady."

	„Presne to teraz potrebujeme."

	„Si."

	„Na to je kavaléria," nadhodil Sapp.

	  „Kavaléria?" zvolal Bernard od sporáka. „Ja neviem jazdiť na nijakom sprostom koni!"

	„Zoženieme ti poníka," upokojoval ho Tedy.

	Potom pozrel na mňa.

	„Chápeš, ako to myslím?"

	 „Áno," odvetil som. „Zaútočiť plnou silou na malú časť nepriateľov. Dá sa to docieliť rýchlymi presunmi."

	Sapp luskol prstami a niekoľkokrát spokojne prikývol.

	„Mobilita," vyhlásil.

	  „Keď si to myslel takto, prečo si to nepovedal hneď?" zlostil sa Bernard. „Namiesto tých kravín o koňoch a poníkoch."

	„Kto bude kavaléria?" spýtal sa Vinnie.

	„My," odvetil Chollo.

	  „Takže," pripojil sa do debaty Hawk, „nemusíme uvažovať, čo urobíme s nimi, ale skôr, čo spravíme so sebou."

	  Nalial som si na hašé trocha kečupu. Nesmie sa to preháňať. Zhltol som jedno sústo, zajedol ho hriankou a zapil kávou. Dôležitá je rovnováha. Nič som nevravel. Jedna z vecí, ktoré som sa naučil od Susan, je tvorivé využitie mlčania.

	  „A čo ty, náčelník?" spýtal sa Chollo Bobbyho Horsa. „Nemáš pre nás nejaké bojové tajomstvá kmeňa Kiowov?"

	  „Prinúť ich, aby zrazili vozy do kruhu," odvetil Bobby, „a jazdi okolo nich, kým sa nevzdajú."

	  „Mám pripravené strelecké pozície," vyhlásil Vinnie. „Tak, aby sme pokryli všetky prístupové cesty k domu."

	  „Ale ak ostaneme dnu, stále to bude šesť k jednej," namietol Hawk.

	  Vinnie prikývol. Moje raňajky začali strácať rovnováhu. Zobral som ďalšiu hrianku z podnosu, ktorý Bernard položil doprostred stola.

	„Preto musíme vyjsť z domu," zdôraznil Chollo.

	  „Tipujem, že sme v lepšej kondícii než oni," pokračoval Hawk. ,Ak sa dostaneme nad nich, poriadne sa zapotia, keď nás budú prenasledovať hore kopcom."

	„Najmä ak im to nezľahčíme," doďal som.

	 

	59.

	  Dean Walker ma našiel sedieť samého na terase nášho domu. Vystúpil z hliadkovacieho auta a bez klobúka vykročil mojím smerom. Oči mal skryté za čiernymi okuliarmi.

	„Bránite pevnosť?" spýtal sa namiesto pozdravu.

	„Udatné," odvetil som.

	„Ešte vždy máte vojakov?"

	„Áno."

	„Poruke?"

	„Uhm."

	„To je dobre," vyhlásil. „Budete ich potrebovať."

	„Prečo?"

	„Pretože dnes k tomu dôjde," odvetil.

	„K čomu?"

	„Zaútočia na vás Dellčania."

	„Koľkí?"

	„Všetci."

	„Kedy?"

	  Walker sa len usmial. „Naisto vám to nepoviem," odvetil, „ale nie sú to žiadne ranné vtáčatá."

	„Ale stopercentne viete, že to bude dnes."

	„Presne tak."

	„Ako to môžete vedieť?"

	„Som náčelník polície," usmial sa ešte viac.

	„A na čej strane ste?"

	„Na takej, kde nebudem nikomu stáť v ceste," vyhlásil.

	„Tak prečo ste ma potom prišli varovať?"

	„Občianska povinnosť," povedal.

	  Prikývol som. Chvíľu sme na seba mlčky pozerali, potom sa Walker zvrtol, vrátil sa do auta a odišiel. Počkal som, kým mi nezmizol z dohľadu, zobral som winchestrovku a vyšiel na kopec za domom. Púšť bola pustá a pod neľútostným slnkom sa leskla ako kov.

	  Bobby Horse tam držal stráž s ďalekohľadom, vysielačkou a guľometom, položeným v tieni jednej zo skál.

	„Kde je Hawk?" spýtal som sa ho.

	„Dolu pri ceste. Doťahuje posledné detaily."

	„Idú sem Dellčania," oznámil som mu.

	Bobby prezrel ďalekohľadom všetko, čo sa dalo.

	„Nevidím ich," namietol.

	Zobral som z tieňa pri guľomete vysielačku.

	„Hawk?" spýtal som sa do nej.

	Odpovedal mi.

	  „Priveď všetkých na pozorovateľňu," prikázal som mu. „Idú sem Dellčania."

	„Už bolo načase," odvrkol.

	  „Keď ich Bobby Horse uvidí ďalekohľadom," spustil som, len čo sme boli všetci pokope, „ostáva nám asi pätnásť minút."

	„Čo ak prídu nejakou inou cestou?" spýtal sa Bernard.

	  „Nijaká iná tu nie je," odvetil som. „Ledaže by išli cez kopce, ale takí vynachádzaví stopercentne nie sú."

	Hawk prikývol.

	  „Vinnieho dáme doprava, Cholla do stredu a Bernard oný bude vľavo."

	  „Fortunato," zavrčal Bernard. „Doriti, moje meno je Bernard J. Fortunato!"

	  „Jasné," pritakal Hawk. „Ty budeš vľavo. Ja so Sappom a Bobbym Horsom začneme v strede za Chollom a presunieme sa doľava alebo doprava podľa toho, ako sa vyvinie situácia."

	„Ako v Kráľovi Zulu," poznamenal som.

	  „Tam som sa naučil všetku vojenskú taktiku," súhlasil Hawk. „A čo ty, Spenser?"

	„Ja budem na voľnej nohe."

	  „Myslel som si to," povedal. „Na pozíciách už máme pripravenú vodu aj muníciu."

	Už zasa zabudol na černošský prízvuk.

	„Pite veľa vody," radil som im.

	  „Tak aspoň," ozval sa Chollo, „keď nám dôjdu náboje, môžeme ich ošťať."

	„Čo budeš robiť na voľnej nohe?" vyzvedal Vinnie.

	  „Vravel som si, že zaleziem pod posteľ a počkám, kým to za mňa nevyhráte," odvetil som.

	„Dáme ti vedieť," uistil ma.

	  „Ale pre prípad, že by som nebol pod posteľou," dodal som, „budem za nimi pod domom."

	„Ešte niečo?" spýtal sa Sapp.

	„Áno. Chcem byť prvý, kto vystrelí."

	„Ak to bude možné," spresnil Hawk.

	„Presne tak. Ak to bude možné."

	  Zvrtol som sa a vykročil dolu kopcom. Asi po desiatich krokoch som sa obrátil naspäť k Hawkovi a zavolal: „Dobrý lov!" Znelo mi to celkom ako Stewart Granger.

	Hawk sa zaškeril a zdvihol palec k oblohe.

	„Gringovia pozerajú priveľa filmov," poznamenal Chollo.

	„Aj černosi," doplnil Hawk.

	„Si."

	Zišiel som z kopca.

	  Prišli v nekonečnom rade otvorených dodávok a motocyklov. Ako sa presúvali po poľnej ceste k domu, dvíhali sa za nimi kúdoly prachu.

	Celkom ako tatárske hordy.

	  Keď ma míňali, ležal som za skalou pri niekoľkých kaktusoch s winchestrovkou položenou vedľa seba. Mal som aj muníciu, fľašu vody, deväťmilimetrový browning na pravom boku a Smith & Wesson na ľavom pažbou dopredu. Rad vozidiel zastal pred domom, kde vytvoril široký polkruh. Motory stále bežali a v rozpálenom púštnom vzduchu smrdeli výfukové plyny. Dellčania si očividne tak zvykli zastrašovať ľudí a prišli v takom počte, že ich premohla arogancia. Tá však vedie k hlúpym chybám. Neposlali vopred vyzvedačov a vôbec si nepripúšťali, že by ich niekto mohol prepadnúť zo zálohy. Ich jediným ústupkom voči možnosti, že by sme sa mohli brániť, bolo to, že povyskakovali z áut a motoriek a postavili sa za ne. Všetci okrem Kazateľa. Ten takmer až vznešene sedel vedľa svojho mexického šoféra a pozeral na Drobčeka, ktorý vyskočil zo zadného sedadla a prešiel k domu so samopalom v ruke. Do ticha vrčali desiatky motorov.

	„Spenser!" zakričal Drobček.

	Nič.

	„Kazateľ je tu!"

	Stále nič.

	  Kazateľ kývol deviatim chlapom, ktorí sa okamžite postavili za Drobčeka. Všetci mali v rukách dlhé strelné zbrane.

	„Vylez von, inak si pôjdeme po teba!" zastrájal sa Drobček.

	  Nevyliezol som. Drobček natiahol samopal, vykopol dvere a vrazil do domu. Zvyšní deviati sa pokúsili o to isté, no vo dverách sa zasekli, pretože to chceli všetci urobiť naraz. Zdalo sa, že to nemajú bohvieako naplánované. Po nejakých troch či štyroch minútach sa vrátili, tentoraz už bez incidentov.

	„Zdá sa, že ušli," vyhlásil Drobček.

	Kazateľ pozrel na kopec.

	„Nedostali sa ďaleko," povedal. „Roztiahnite sa a nájdite ich."

	  Zasunul som do komory svojej winchestrovky prvý náboj. Kazateľov mexický šofér to začul a zoskočil z armádneho prieskumného vozidla s revolverom s dlhou hlavňou v ruke. Prikrčil sa a pozrel na moju skalu. Namieril som mu priamo na hruď. Keď zazrel pohyb, reflexívne vystrelil. Zasiahol iba kameň. Vpálil som mu guľku do hrude. Bezvládne sa zvalil na zem. Jeho kolegovia z Dellu sa rozbehli smerom k mojej skale, no moji muži už spustili sústredenú paľbu z kopca. Kazateľ sedel vystretý ako pravítko.

	  „Drobček," povedal pokojne, „vezmi si päť chlapov a vyčisti to za tou skalou. Ostatní sa roztiahnite a zaútočte na kopec. Nedržte sa spolu."

	  Zobral som muníciu aj vodu a presunul sa do úkrytu vo vyschnutom koryte potoka za domom.

	  Streľba z kopca vážne narušila strednú skupinu útočníkov. Dellčania po chvíli zastali a poskrývali sa za tých niekoľko prírodných prekážok, ktoré tam boli. Chvíľu bolo počuť ohlušujúci rachot Bernardovej brokovnice, potom streľba ustala. Zavládlo priam bolestné ticho. Zo svojho miesta som videl, ako Drobčekova skupina opatrne napreduje ku skale, za ktorou som sa pred chvíľou skrýval. Z kopca sa znova ozvala prudká paľba a skosila pravé krídlo útočníkov. Na to však zareagovalo ľavé, ktoré si zrejme uvedomilo, že nemôžeme byť všade, a začalo útočiť na vrchol kopca. Spoza môjho bývalého úkrytu som počul Drobčekov zlostný hlas.

	„Nie je tu!" kričal smerom ku Kazateľovi.

	„Tak padajte na kopec!" rozkázal mu veliteľ.

	  Streľba zosilnela. Takmer všetka prichádzala z ľavej strany. Moji chlapi sa tam zrejme zoskupili príliš natesno. Stred útočníkov vyrazil nahor a ľavé krídlo ho nasledovalo, akoby vytušilo, že je na to najvhodnejšia chvíľa. Bolo ich priveľa. Hrozilo, že nás prevalcujú.

	  Prikrčený som prebehol korytom k úpätiu kopca. Dvadsať metrov za postupujúcimi útočníkmi na pravej strane som zastal, našiel si útočisko za skalou a začal ich ostreľovať. Zložil som dvoch, kým vôbec pochopili, že po nich niekto páli zozadu. Štyria z nich sa odpojili od hlavnej skupiny a začali ma hľadať. Mapu okolia som mal v hlave. Už dávno som si to tam všetko prešiel. Poznal som tam každú skalu, výmoľ a vegetáciu, ktorá mi mohla poskytnúť úkryt. Zastrelil som jedného zo štvorice a pregúľal sa do hlbokej brázdy, lemovanej nízkymi kríkmi. Útočníci začali páliť do skaly, spoza ktorej som ušiel. Vo vzduchu sa vznášal štipľavý pach spáleného pušného prachu. V ušiach mi pišťalo. Z druhej strany línie sa spoza postupujúcich Dellčanov ozval štekot výstrelov z pušky, dosť ostrý na to, aby som ho rozoznal medzi ostatnou streľbou. Niektorý z našich sa rozhodol urobiť presne to čo ja, ibaže z opačnej strany.

	  Až do chvíle, keď sa na scéne objavil druhý ostreľovač, bol pomer síl vyrovnaný, no teraz sa to rýchlo zmenilo. Odrazu bola výhoda na našej strane. Útok Dellčanov sa spomalil, potom tesne poď vrcholom kopca zastal a nakoniec sa celkom rozsypal. Neboli to profesionáli. Začalo to váhaním a pokračovalo ústupom, ktorý sa čoskoro zmenil na bezhlavý útek. Okolo môjho úkrytu prebehli dvaja chlapi. Očividne bežali o život a chceli byť čo najďalej z tohto miesta. Nevšímali si ma a ja som ich nezastrelil. Vstal som a zamiešal sa medzi bežiacich ako druhý útočník na zápase amerického futbalu. Hľadal som Kazateľa.

	  Našiel som ho strnulo stáť vedľa džípu a pozerať na svojich utekajúcich gangstrov. Nijako sa ich nepokúšal zastaviť. Zdalo sa, akoby stuhol od úžasu. Postavil som sa k nemu s winchestrovkou namierenou na zem, no pripravenou na streľbu.

	„Teraz viete, ako sa cítil generál Custer," poznamenal som.

	  Otočil hlavu a uprene na mňa pozrel. Nič nepovedal. Minuli nás aj poslední utekajúci. V hlave mi zvonilo od toľkej streľby. V nose ma štípal ostrý pach síry. Prepotená košeľa sa mi lepila na telo. Počul som vlastný dych. Hore na kopci som zazrel akýsi pohyb. Začínali sa objavovať moji chlapi. Prvý vyšiel Tedy Sapp bez košele, no zato s Bernardom J. Fortunatom. Niesol ho na rukách ako malé dieťa. Bernardova pravá nohavica bola mokrá od krvi a na stehne mal omotaný kus košele, zrejme Tedyho Sappa. Za nimi šiel Hawk s Bobbym Horsom, ktorý sa oňho pri každom kroku bolestne opieral. Nakoniec sa ukázal aj Vinnie s Chollom. Chollo krvácal z krku.

	  „Trafili ma," začal sa sťažovať Bernard, len čo bol dosť blízko pri mne. „Tie kurvy ma trafili rovno do nohy, boha jeho! Bolí to ako sviňa."

	„Musel to byť super strelec," poznamenal Sapp.

	„Bobby?" spýtal som sa.

	„Mám na sračku ľavé koleno," odvetil.

	Chollo sa postavil pred Kazateľa a uškrnul sa naňho.

	„Naše kšefty sa pečatia olovom, priateľu."

	  Kazateľ nedal nijako najavo, že ho počul a že vôbec vníma našu prítomnosť. Jednoducho nehybne stál pri svojom aute. Tedy Sapp položil Bernarda do tieňa za vozidlom a oprel ho o predné koleso. Hawk pomohol Bobbymu Horsovi na zem vedľa neho. Bobby si nesadol, ale zvalil sa a uprel pohľad priamo do očí svojej neznesiteľnej bolesti. Pozrel som na hodinky. Celý boj netrval ani dvadsať minút.

	„Čo tvoj krk?" spýtal som sa Cholla.

	„Kus skaly," odvetil. „Odštiepil sa a poškriabal ma."

	  Kútikom oka som vľavo zazrel akýsi pohyb. Všetci piati sme sa obrátili tým smerom, zbrane pripravené na streľbu, no z krovia, kde pred časom stál jeleň, vyšiel len spotený Dean Walker s AR-15 v ruke. Na opasku mal vysielačku a na jednom z náplecníkov mikrofón. „Už som zavolal sanitku," povedal do ticha a obrátil sa ku Kazateľovi.

	  „Ste zatknutý," oznámil mu, „za pokus o vraždu, nezákonné vniknutie na súkromný pozemok a aj za vedenie zločineckej skupiny. Máte právo nevypovedať. Máte právo na obhajcu..."

	Kdesi v diaľke začul sirénu sanitky. Rýchlo sa blížila k nám.

	  Osprchovaný, oholený, po prekrásnych desiatich hodinách spánku a šiestich koláčikoch som sedel v kancelárii Deana Walkera a popíjal kávu z bieleho hrnčeka s červeným nápisom SANTA MONICA. Aj on mal taký istý.

	  „Som pri polícii príliš dlho na to, aby som dopustil, že sa vám to vymkne z rúk," vyhlásil.

	„To je dobre," súhlasil som. „A čo Dellčania?"

	  „Väčšina sa vyparila," odvetil. „Podarilo sa mi presvedčiť ľudí z okresu, že tí, čo tu ostali, sú nezákonne na okresnom majetku, a momentálne ich vyháňa kopa šerifových zástupcov.

	„Aj to je dobre," prikývol som. „A čo vaši policajti?"

	„Podali výpoveď," oznámil mi.

	„Nechcelo sa im bojovať s Dellčanmi?"

	„Nie za plat, ktorý tu dostávajú," spresnil.

	  Došla mi káva. Prešiel som ku kávovaru na registračke a nalial si ďalšiu. Potom som sa zasa posadil oproti Walkerovi.

	  „Kiežby som aj ja mal taký parádny hrnček," nadhodil som konverzačné.

	„Ja viem," prikývol Walker. „Som šťastný človek."

	„Prehovoril už Kazateľ?"

	„Ešte nie."

	„Ale bude," dodal som. „Keď príde čas zachrániť si kožu."

	Walker sa usmial.

	„Cynické," poznamenal.

	„Ale snažím sa zmeniť," bránil som sa.

	  „Na to nikdy nie je neskoro," pokýval hlavou náčelník. „Má prísť aj Cawley Dark. Chce vypočuť Kazateľa vo veci smrti Steva Buckmana."

	„Myslím, že ho nemá na svedomí Kazateľ," povedal som.

	„Niečo na svedomí musí mať," namietol Walker.

	  „Nerád by som ho dostal za mreže za niečo, čo neurobil," vyhlásil som.

	„Ja prijmem všetko, čo sa ponúkne," povedal Walker.

	  Chvíľu sme obaja mlčali. Ďalej som popíjal kávu a pozeral na prázdnu miestnosť. Kávovar si dnes dal záležať. Tá káva chutila fantasticky.

	„A čo Mark Ratliff?" spýtal som sa.

	  „Toho nemám v cele," namietol náčelník. „Mám tu Kazateľa."

	„Prinútite ho priznať sa?"

	  „Je to odpad," vyhlásil zlostne. „Chcel vás všetkých pozabíjať. S najväčšou pravdepodobnosťou má na svedomí kopu ľudských životov. To, že nezabil Steva Buckmana, ešte neznamená, že ho netreba obesiť."

	„Cynické," poznamenal som teraz ja.

	„Ak snažím sa zmeniť," odvetil mi s úsmevom.

	  Znova som sa mlčky napil. Tiché bzučanie klimatizácie spôsobovalo, že mi miestnosť pripadala ešte tichšia, než keby tam nijaký zvuk nebol.

	„Ratliff je nezvestný," nadhodil som.

	„Vravela mi to jeho sekretárka."

	„Pátrate po ňom?"

	  „Som tu sám ako prst," bránil sa. „V poslednom čase som mal dosť veľa práce."

	  „Som vaším dlžníkom za to, čo ste urobili vtedy na ulici, aj za to, že ste sa včera ukázali v správnej chvíli."

	Walker bez slova prikývol.

	„Ak nedlhujem vám úplne všetko."

	  „Nedlhujete mi vôbec nič," namietol. „Robil som len to, čo sa odo mňa očakáva."

	  „No teraz to nerobíte. Prišiel som sem zistiť, kto zabil Števa Buckmana, a nie na koho sa to dá zvaliť."

	Walker mlčal ako hrob.

	  Potom sa však predsa len ozval. „Myslím, že je už načase, aby ste sa vrátili domov," povedal.

	 „Ešte nie," nedal som sa.

	  „Ako chcete," mykol plecom. „Ak nezabudnite, že v tomto meste som zákon ja. Môžem vás zastreliť s tým, že ste kládli odpor pri zatýkaní, a nikto nepovie ani slovo."

	„Niekto by mohol," namietol som.

	Walker sa znova usmial, nie však preto, že by bol šťastný.

	„Ste jeden optimistický sviniar, viete to?"

	  Dopil som kávu, postavil prázdny hrnček na kraj stola a postavil sa.

	„A nielen to," odvetil som. „Aj neodbytný."

	 

	62.

	  Boli to naše posledné spoločné raňajky. Jedli sme vaječnú omeletu s cibuľkou, ktorú som — výborne — pripravil sám. Všetci sedeli pri stole v kuchyni, iba Bobby Horse ležal na gauči, ktorý sem kvôli nemu Chollo s Hawkom presťahovali z obývačky. Miestny lekár mu dal koleno do sadry a predpísal mu veľké dávky percodetu. Vďaka liekom bol ešte tichší než zvyčajne. Až doteraz som bol presvedčený, že niečo také nie je možné.

	  Bernard J. Fortunato nebol až tak vážne zranený. Projektil mu prešiel cez stehno bez toho, aby poškodil kosť. Iba v mieste prieniku do tela poškodil tkanivo, ktoré sa bude nejaký čas bolestne hojiť. Aj Bernard dostal percodet, no naňho zaúčinkoval tak, že bol ešte zhovorčivejší než zvyčajne. Keby ste ho s Bobbym Horšom spriemerovali, vyšiel by vám úplne normálny človek.

	  „Rád by som vedel jednu vec," nadhodil, sediac bokom pri stole s vytŕčajúcou zranenou nohou smerom k sporáku. „Neprepadli sme tých Dellčanov a nepostrieľali ich jedna radosť?"

	„Áno," prikývol som.

	  Položil som na tanier čerstvú omeletu s chlebom a podal ju Chollovi, ktorý ju odniesol Bobbymu Horsovi.

	„Mám ťa nakŕmiť?" spýtal sa ho.

	Bobby len pokrútil hlavou.

	  „Ale ak sme tých debilov chceli tak či tak dostať zo zálohy," pokračoval Fortunato, „prečo sme to neurobili už dávno? Prečo sme nevyliezli na ten sprostý kopec a nepostrieľali ich v kaňone?"

	„Pretože potom by si po nás nemohli prísť," odvetil som.

	„Ale mňa kvôli tomu postrehli, doriti!" zlostil sa.

	  Prikývol som. Už zasa som stál pri sporáku a robil omeletu. Omelety musíte piecť po malých dávkach, inak nebudú stáť za veľa. Musíte sa starať aj o panvicu a o to, aby ste mali správnu teplotu. Je to fuška.

	„Stále to nechápem," zdôraznil Bernard.

	„Zvykneš si na to," povedal mu Vinnie.

	  „Ale veď sme urobili to isté, doboha!" nedal sa Bernard. „Lenže mňa pri tom postrelili a Bobbyho Horsa takisto."

	  Omeleta zhutnela presne natoľko, ako som chcel. Preložil som ju, mierne potriasol panvicou a presunul ju na tanier. Postavil som ho pred Bernarda.

	„Vysvetlíš mi to?" spýtal sa ma podráždene.

	„Sú tam len nejaké vajcia a osmažená cibuľka," povedal som.

	  „Nehovorím o omelete, doboha!" zvolal Bernard. „Vinnie, ty vieš, o čom hovorím."

	Vinnie len pokrčil plecami.

	„Ty to chápeš?" spýtal sa ho Fortunato.

	„Áno."

	„A ďalej?"

	„Zvykneš si na to," zopakoval Vinnie.

	„Aj tak je to na hlavu," zlostil sa Bernard.

	Hawk odložil hrnček s kávou a oprel sa lakťami o stôl.

	„Nie," oponoval mu. „Nie je to na hlavu."

	  Bernard sa naňho pozrel s náznakom strachu v tvári. Hawka sa bála väčšina ľudí, no v jeho hlase bolo čosi, čo Fortunato ešte nepočul. Málokto to počul.

	  „Práve to je rozdiel medzi ním a tebou," pokračoval Hawk. „A mnou, Vinniem, Chollom a Bobbym Horsom."

	„A čo Tedy?" pripomenul mu Bernard.

	Očividne sa dokázal sústrediť asi tak dlho ako kolibrík.

	  „O Tedym neviem," pripustil Hawk. „Možno je viac ako Spenser."

	„Až na to, že som teplý," dodal Sapp.

	  „Až na to," súhlasil Hawk. „Ale keď zvyšok nás vidí, že niečo treba urobiť, tak to jednoducho urobí. Nezáleží nám na tom, ako to spravíme. Spenser si myslí, že je rovnako dôležité aj to, ako sa daná vec urobí."

	  Uvedomil som si, čo Bernarda tak veľmi vystrašilo. V Hawkovom hlase chýbal prehnaný černošský prízvuk. Uprene naňho pozeral. Všetci naňho hľadeli - teda okrem mňa, pretože ja som už pracoval na ďalšej omelete.

	„Prečo?" spýtal sa Bernard.

	Hawk sa nečakane usmial.

	„Pretože je iný ako my."

	  Myslím, že Bernardovi to nedošlo. Všetci ostatní to však pochopili, a on to aj napriek opojeniu z percodetu vycítil, takže zmĺkol. Po zvyšok raňajok sme debatovali o ženách.

	  Po jedle som sa posadil s Hawkom na verandu a dal si ďalšiu kávu.

	„Veď nemusím v noci spať," poznamenal som.

	  Z domu vyšiel Chollo s Bobbym Horsom. Pomohol mu nasadnúť do auta a nastavil sedadlá tak, aby mohol mať cestou vystretú nohu. Potom sa vrátil ku schodom.

	„Máš všetko?" spýtal som sa ho.

	„Zbrane sú v kufri, boss."

	„Čo bude s Bobbym?"

	  „Pán del Rio má priateľa vo Fakultnej nemocnici Kalifornskej univerzity," odvetil.

	„Nevedel som, že má nejakých priateľov."

	„Ako ty," zdôraznil. „Keď ich potrebuje."

	  Nastrčil som mu ruku zaťatú v päsť. Zhora mi po nej klepol, kývol na pozdrav Hawkovi a vrátil sa k autu. Bobby Horse sa ani raz neobzrel.

	„Skončili sme?" spýtal sa Hawk.

	„Všetci okrem mňa," odvetil som.

	  Vyšiel aj Vinnie s Tedym Sappom, o ktorého sa opieral krívajúci Bernard J. Fortunato.

	  „Ideme do Vegas," vyhlásil Bernard. „Prvý deň vypijem šesť rúnd Mai Tai a pretiahnem šesť žien."

	„Radšej to skús v opačnom poradí," radil som mu.

	  „Vezmem auto z požičovne," dodal Sapp. „Vyložím Bernarda, auto vrátim na letisku a domov poletím z Vegas."

	 „Pozdravuj odo mňa svojho oftalmológa," povedal som.

	Sapp sa usmial od ucha k uchu.

	„A ty svoju psychiatričku," odvetil.

	  Všetci traja vykročili k autu. Bernarda usadili dozadu, Sapp si sadol za volant a Vinnie vedľa neho. Kým nastúpil, pozrel na nás ponad strechu auta.

	„Zbrane som zabalil," povedal mi. „Odvez mi ich domov."

	„Aj ty ideš do Vegas?" začudoval som sa.

	  „Jedna cesta autom z Bostonu až sem mi celkom stačila," vyhlásil. „Pomôžem Bernardovi s chľastom a ženskými a domov pôjdem lietadlom."

	„Vivat Las Vegas," povedal som.

	„Zaplatíš mi?"

	„Keď sa vrátim do Bostonu."

	Vinnie prikývol.

	  „Zbrane sú v kufri explorera," dodal. „Vyzdvihnem si ich v Bostone."

	  „Sťahovacia agentúra Spenser a spol," poznamenal som. „Nijaký náklad pre nás nie je príliš nelegálny."

	  Vinnie nám s Hawkom kývol na pozdrav, nasadol a zabuchol za sebou dvere. Auto naštartovalo a rýchlo odišlo.

	„Stále ťa trápi ten zabitý?" spýtal sa Hawk.

	„Steve Buckman," pripomenul som mu meno obete.

	„Ostaneš tu, kým to nevyriešiš?" vyzvedal.

	„Áno."

	  Vyložil si nohy na zábradlie, ruky dal za hlavu a začal sa hojdať na stoličke. Pozeral pritom na kaktus a suché kríky, ťahajúce sa do diaľky.

	„Aj ja," vyhlásil.

	 

	63.

	  „Si v poriadku?" spýtala sa Susan, keď som jej konečne zavolal.

	  „V najlepšom," uistil som ju. „Len som chcel počuť tvoj hlas."    ,

	„Nemám veľa času. Ďalší pacient príde o... tri minúty."

	„Možno bude meškať," povedal som s nádejou.

	„On nikdy nemešká. Kedy prídeš domov?"

	  „Zatiaľ nie. Vybavil som skoro všetko, ale ostala mi jedna vec."

	„Takže s Dellčanmi to už máš za sebou?"

	„Áno."

	„Úspešne?"

	„Áno."

	„Bála som sa," priznala.

	„Aj ja."

	„Čo je tá jedna vec?"

	„Zistiť, kto zabil Steva Buckmana."

	„Bude to trvať dlho?"

	  „Nemalo by. Som si skoro istý, že viem, kto to bol. Rovnako naisto viem, že to nikdy nedokážem."

	„Ale pokúsiš sa o to," dodala.

	„Ešte raz a naposledy," prikývol som.

	„A potom sa vrátiš domov."

	„Určite."

	Na druhom konci bolo chvíľu ticho.

	  Keď sa napokon Susan znova ozvala, mala oveľa hlbší a plnší hlas.

	  „Čo bude druhá vec, ktorú budeš chcieť, keď sa vrátiš?" spýtala sa.

	Aj ja som chvíľu ticho ležal na posteli, pozerajúc na strop prenajatého domu, v ktorom som už tak či tak strávil priveľa času.

	„Nijakú druhú vec nechcem," odvetil som.

	„Ja viem... Už je tu pacient... Ľúbim ťa... Musím končiť."

	„Aj ja ťa ľúbim," povedal som. „Prídem čo najskôr."

	„Je s tebou Hawk?"

	„Áno."

	„To je dobre," vyhlásila a prerušila spojenie.

	 

	64.

	  Zavolal som Mary Lou, aby som mal istotu, že bude doma. Keď som s explorerom zastavoval pred jej domom, na prístupovej ceste stálo hliadkovacie auto Deana Walkera.

	„Obaja podozriví pekne pokope," poznamenal Hawk.

	  Vystúpili sme a vykročili ku vchodu. Spoza plota výbehu nás mlčky pozorovali kone. Dvere sa otvorili, skôr než som stihol zazvoniť.

	  „Čo tu chcete, dočerta?" oboril sa na mňa náčelník a zároveň jediný zamestnanec miestnej polície.

	„Prišiel som sa porozprávať s vami a Mary Lou," odvetil som.

	„A čo on?" ukázal Walker na Hawka.

	„Ten nás bude počúvať."

	  Vyzeralo to, že mi zaplesne dvere pred nosom. Aj on mal zrejme podobný pocit, no napokon ustúpil a nechal nás vojsť. Prihrnula sa ku mne sučka žltého labradora a začala mi lízať ruku. Mary Lou sedela na gauči. Teraz mala na sebe modré šortky a biele tričko. Vyzerala v tom úžasne.

	  „Nemôžem byť s vami sama," vyhlásila. „Keď ste sa mi ozvali, zavolala som náčelníka Walkera."

	„Je dobré, keď človek v núdzi nájde policajta," prisvedčil som.

	  Hawk sa oprel o stenu na konci chodby. Vyzeral znudene a zároveň pobavene.

	„Čo chcete, Spenser?"

	  Posadil som sa na opačný koniec gauča ako Mary Lou. Walker ostal stáť. Sučka Jesse mi položila hlavu na stehno. Pohladkal som ju. Bola dosť stará. Pripomenula mi Perlu a to, ako veľmi mi chýba. Chcel som sa vrátiť domov.

	  „Myslím si toto," spustil som. „Mary Lou a Steve jedného pekného dňa kdesi na okolí narazili na vodu. Neviem ako. Mary Lou je na to odborníčka. Možno našla sľubne vyzerajúci prameň, tajne s manželom vykonala nejaké vrty alebo sa pozrela na prieskumy podložia a skalných zoskupení. Neviem, ako sa hľadá voda. Jej sa to však podarilo. Bolo jej jasné, že sa tu nachádza úplne nový zdroj vody. Ona, Steve alebo obaja naraz došli k záveru, že je to obrovská vec."

	  Okrem Jesse, vrtiacej chvostom, sa nikto ani nepohol. Horúčava vonku ešte viac zdôrazňovala plynutie času vo vychladnutom interiéri.

	  „Nevedeli však, ako to využiť, a tak zašli za J. Georgeom Taylorom, hlavným obchodníkom s nehnuteľnosťami na okolí. Určite bol nadšený, pretože to znamenalo prílev nových zákazníkov. Starosta, Luther Barnes, Henry Brown a niekoľko ďalších začalo skupovať voľné pozemky."

	  „Povedzme, že je to pravda," ozval sa Walker, „aj keď nie je. Ale berme to ako pravdu. Čo je na tom? Nie je to nijaký zločin."

	  „Zatiaľ nie," súhlasil som. „Ale niekde počas tohto procesu niekomu napadlo, že by rýchlo mohol zarobiť oveľa viac, keby znížil ceny."

	  Walker mlčal. Mary Lou nehybne sedela na gauči, držiac sa za kolená.

	  „Preto sa obrátili na človeka, ktorý vie, ako robiť takéto veci, a má na to patričné prostriedky."

	„A to je kto?" spýtal sa Walker.

	  „Morris Tannenbaum," odvetil som. „Ten návrh sa mu páčil. Poslal Kazateľa, aby zorganizoval Dellčanov do kvalitnej údernej skupiny a šikanoval obyvateľov mesta, až kým nepopredávajú svoje domy za zlomok skutočnej ceny."

	„A vy to všetko môžete dokázať," povedal náčelník chladne.

	  „To nie, preboha!" zhrozil som sa. „Niečo by som možno aj dokázal, ale iné veci sa nikdy nedozviem a ďalšie si vymýšľam za pochodu."

	„Myslel som si to."

	  „Je to len hypotéza," pokračoval som. „Ale Tannenbaum na to mal svoje dôvody. Všetko išlo hladko až do chvíle, keď si Steve pustil ústa na špacír."

	 „A Tannenbaum ho zabil?" spýtal sa Walker.

	  Vybral som z vrecka prepisy nahrávok FBI a podal mu ich. Pomaly ich prečítal bez toho, aby dal na sebe niečo poznať. Potom ich podal Mary Lou. Len čo na ne pozrela, začala sa červenať, až napokon mala tvár ako rak.

	„To je hnusná lož," bránila sa. „Niekto si to vymyslel."

	Pozrela na Walkera.

	„Zlatko, nikdy by som..."

	  „Morris Tannenbaum?" spýtal sa jej a pokrútil hlavou ako kôň, ktorému do ucha vletela mucha.

	„Zlatko, prisahám..."

	  Walkerova hruď sa sťažka dvíhala. Okolo úst mal hlboké vrásky.

	  „Som na pochybách len v tom, či Steva zabila Mary Lou, alebo presvedčila Ratliffa, aby to urobil namiesto nej."

	Mary Lou sa schúlila do klbka, zavrela oči a zapchala si uši.

	„Nie," nariekala. „Nie, nie, nie, nie, nie!"

	  Bolo mi Walkera ľúto. Zdalo sa, že má čo robiť, aby sa udržal na nohách. Oči mal podliate krvou a zuby pevne zaťaté.

	  „Neviem ani to, či Ratliffa zabila ona, alebo to nechala na vás," dodal som.

	Mary Lou sa zdvihla z gauča a pritisla sa k Walkerovi.

	  „Ja to už neznesiem, Dean. Prosím ťa, už tu s ním nevydržím. Vezmi ma odtiaľto. Pôjdeme niekam preč."

	  Walker mal ruky spustené pri tele. Celý sa triasol. Počul som, ako ťažko dýcha. Jesse prestala vrtieť chvostom a pritisla sa mi k nohe. Hawk, opretý o stenu, vyzeral, že drieme. Mary Lou sa tisla k Deanovi. Ten pomaly zdvihol ruky a objal ju rovnako silno ako ona jeho.

	„Pôjdeme," povedal jej náhle. „Pôjdeme."

	„Walker," oslovil som ho vážne.

	„Odchádzame," oznámil mi.

	Mal chrapľavý hlas.

	„Walker, ona zabila svojho muža alebo ho dala zabiť. Zavraždila aj Ratliffa. Zneužila svojho manžela, Ratliffa aj Tannenbauma. Zneužíva aj vás."

	„Nemôžete nás zastaviť," vyhlásil.

	  Obrátil sa k dverám bez toho, aby ju pustil. Mal zbraň, nijako však nenaznačil, že ju chcel použiť.

	„Nikdy jej nebudete môcť veriť," varoval som ho ďalej.

	  Obaja prešli k dverám. Mary Lou stále vzlykala. Jesse sa odlepila od mojej nohy a bežala za nimi. Mary Lou ju chytila za obojok. Hawk na mňa pozrel, no ja som pokrútil hlavou. Walker, Mary Lou a Jesse vyšli z domu a zavreli za sebou dvere. Po chvíli sa ozval motor Walkerovho auta. Odchádzali.

	„Zabila niekoľko ľudí," prehodil Hawk.

	„Alebo ich dala zabiť," poznamenal som.

	„To je jedno a to isté."

	„Ja viem."

	„A necháš ju slobodne odísť?" namietol.

	„Nie ju, ale jeho," opravil som ho.

	  Zmlkli sme. V dome bolo hrobové ticho. Vo vychladnutej izbe som stále cítil jemný závan jej kolínskej.

	„Možno som sentimentálny," povedal som.

	„Možno," odvetil Hawk.

